Сторми Омартиан

Мінaжат етуші әйелдің күші

МАЗМҰНЫ
МІНAЖАТТЫҢ КҮШІ
БІРІНШІ ТАРАУ
ЕКІНШІ ТАРАУ
ҮШІНШІ ТАРАУ
ТӨРТІНШІ ТАРАУ
БЕСІНШІ ТАРАУ
АЛТЫНШЫ ТАРАУ
ЖЕТІНШІ ТАРАУ
СЕГІЗІНШІ ТАРАУ
ТОҒЫЗЫНШЫ ТАРАУ
ОНЫНШЫ ТАРАУ
ОН БІРІНШІ ТАРАУ
ОН ЕКІНШІ ТАРАУ
ОН ҮШІНШІ ТАРАУ
ОН ТӨРТІНШІ ТАРАУ
ОН БЕСІНШІ ТАРАУ
ОН АЛТЫНШЫ ТАРАУ
ОН ЖЕТІНШІ ТАРАУ
ОН СЕГІЗІНШІ ТАРАУ
ОН ТОҒЫЗЫНШЫ ТАРАУ
ЖИЫРМАСЫНШЫ ТАРАУ
ЖИЫРМА БІРІНШІ ТАРАУ
ЖИЫРМА ЕКІНШІ ТАРАУ
ЖИЫРМА ҮШІНШІ ТАРАУ
ЖИЫРМА ТӨРТІНШІ ТАРАУ
ЖИЫРМА БЕСІНШІ ТАРАУ
ЖИЫРМА АЛТЫНШЫ ТАРАУ
ЖИЫРМА ЖЕТІНШІ ТАРАУ
ЖИЫРМА СЕГІЗІНШІ ТАРАУ
ЖИЫРМА ТОҒЫЗЫНШЫ ТАРАУ
ОТЫЗЫНШЫ ТАРАУ

Құдай Иеміз, бізге риза бола көрсін, қолға алған ісімізді оңғара көрсін. Я, Құдай, ісімізді жарылқай гөр.
Аумин. Зәбүр 89:17
МІНAЖАТТЫҢ КҮШІ
Cенің жасыңа, отбасылық жағдайыңа, тәнің мен жаныңның жәй-күйіне, сенуші болғаныңа көп уақыт болғанына немесе мүлде сенуші еместігіңе — осылардың ешқайсысына қарамастан, егер сен әйел болсаң, онда бұл кітап саған арналған. Менің Құдай жолында жүргеніме 30 жылдан асты және әлі күнге дейін осы жолдан тайған емеспін, бірақ, соған қарамастан, бұл кітап мен үшін де қажет. Шынын айтсам, екеуміз ұқсас болғандықтан, мен бұл кітапты сен үшін де, өзім үшін де жаздым. Менің өмірім көбіне жеңіл серуен емес, ауыр сынақтарға толы болды; өмірімнің қуанышынан гөрі қайғысы мен қауіпті жақтары басым. Өткен өмірім жанды сергітетін салқын самалдан гөрі бетке ұрып тұрған құрғақ, күшті желге ұқсайды.
Бірақ мен Құдайдың бұралаң жолдарымды түзете алатынына, дауылдарды сабасына түсіріп, мені және маған қымбаттың бәрін сақтап қалатынына, тіпті, егер бұл туралы сұрайтын болсам, Ол менің жүгімді жеңілдетіп, өмірімдегі қиындықтарды Өз мойнына алатынын білемін. Бірақ бұл мінәжатсыз, өздігінен бола салмайды.
Тіршіліктің күйбеңімен жүрген біздер жеткілікті түрде мінaжат етпейміз немесе ең маңызды деген мәселелеріміз үшін ғана сиынып, Құдайға жақындауға, Оны терең танып, оған өзіміздің мұқтаждықтарымыздың бәрі жайлы айтып беруге уақыт таба бермейміз. Күнделікті «жүре» мінaжат ететін біздер өмірімізге Құдайдың батасы ағып келетін арнаны жауып тастаймыз. Мұндай жағдайда біз бір күні ұйқымыздан оянғанда жан-дүниемізден құлазу мен үрейді сезіп, өзімізді қорғап тұрған қорғаныс қабыршығымыз жұмыртқаның қабығындай жұқарып кеткенін байқаймыз. Осыдан бірнеше жыл бұрын менің басымнан дәл осындай жағдай өтті.
Ол кезде мен үй шаруасымен және ержетіп қалған балаларымның тәрбиесімен айналыстым. Жақсы әйел және отбасының ұйытқысы болуға соншама талпындым. Елді аралап, кітаптарымды таныстырдым, жиі қауым жиналыстарына барып, мұқтаждардың бәріне көмек көрсетуге тырыстым. Сөйтіп жүріп, өмірдегі ең басты нәрсе — Құдаймен жеке қарым-қатынаста болуды естен шығарып алдым. Оның жолынан тайып кеттім деп айтпаймын, керісінше, мен Құдайсыз бір күн де өмір сүре алмайтын едім. Мінaжат етуімді доғардым деп те айта алмаймын — керісінше, әлемдегі барлық адамдар үшін бұрынғыдан да көп мінaжат еттім. Бірақ өзімнің Құдаймен қарым-қатынасым үшін мінaжат етпедім. Оның Сөзін оқымадым деп те айта алмаймын — сол кезде айналысып жүрген шаруаларыма материал алу үшін және өзім қатынасып жүрген рухани сабақтарға дайындалу үшін Киелі кітапты сағаттар бойы оқыдым. Бірақ мен Құдайдың өзіммен жеке сөйлесуіне уақыт қалдырмадым. Менің жақсы істермен көп айналысып кеткенім сондай, ең жақсыдан айрылдым. Осыны түсінбеген мен Мәриямға ұқсаудың орнына Мартаға айналдым (Лұқа 10:38–42).
Мен Құдаймен жеке қарым-қатынастың уақытын азайттым, соның нәтижесінде мойныма күнделікті күйбең тіршіліктің жүгі мініп, әрі қарай қозғала алмай қалдым. Мен болмашы сыртқы әсердің өзінен шытынап кетуге даяр тұрған хрусталь сауытқа ұқсас болдым. Сонда Құдайға деген мұқтаждығымның өзге барлық мұқтаждықтардан әлдеқайда өткір екенін ұқтым. Менің рухани аштығымды Одан өзге ешкім де тойындыра алмады. Сонда мен өзім үшін Құдаймен мінaжатта жеке болудың қаншалықты маңызды екендігін түсіндім.
Өзім тап болған жағдайдан шығудың жолы өмірімнің әр жағдайындағы мінaжатта, рухани өсуімде және Құдайдың өсиеттерін ұдайы есте ұстауда еді. Тек осындай мінaжат қана біздің Құдай туралы және Оның еркі жайлы ойланып, өз жолымызбен емес, Оның жолымен жүре бастауымызға көмектеседі; бұл мінaжат біздің назарымызды уақытша нәрседен аударып, оны мәңгілікке бағыттауымызға көмектеседі, сол кезде біз шын мәніндегі маңызды нәрселерді көре алатын қабілетке ие боламыз. Ол біздің сенімімізді күшейтіп, мүмкін емеске сенуімізге көмектеседі. Осындай мінaжаттың арқасында біз өзіміз арман еткен Құдай қыздары бола аламыз және мұның мүмкін екеніне сенеміз. Мұндайды қай әйел қажет етпейді?
Алдыңғы кітаптарымда мен күйеуі мен әйелі бір-бірлері үшін, ата-аналар — балалары үшін, ал азаматтар — өз елі үшін қалай мінaжат етуге болатындары туралы әңгімеледім. Ал бұл кітапта сен ӨЗІҢ үшін қалай мінaжат етуіңе болатынын ашып беруге тырысамын. Мен сенің Көктегі Әкемізге жақындауыңа, Оның аялы қолын сезініп, Оның алдында жүрегіңді тазартуыңа көмектескім келеді. Ол сенің тағдырыңды алдын ала айқындап қойғанына көзіңді жеткізіп, өзіңді не үшін және кім етіп жаратқанын түсінуіңе көмектескім келеді. Бір сөзбен айтқанда, сен өзің үшін нәтижелі мінaжат етуді үйреніп, Құдаймен тығыз қарым-қатынаста болғаныңды қалаймын.
Өзің үшін мінaжат ету неліктен соншалықты қиын?
Сен өзің үшін мінaжат етудің өзгелер үшін мінaжат етуден әлдеқайда қиын екенін байқадың ба? Мен байқадым. Маған жеке басымның қиындықтары үшін мінaжат етуден гөрі күйеуім, балаларым, туыстарым мен достарым, тіпті, жаңалықтар бағдарламасынан көрген бейтаныс адамдардың мұқтаждықтары үшін мінaжат ету жеңілірек тиеді. Бұл, негізінен, өзгелердің мұқтаждықтарын айқын көріп тұрғандығымнан болады. Ал менің өз мәселелерім болса өте көп, шиеленісіп кеткен және көбіне шешілуі қиын болып келеді. Кейде оларды байқау маған өте қиынға түседі. Біз, әйелдер, өзімізге ең бірінші қажеттінің не екенін білеміз деп ойлаймыз. Біз айқын нәрсені көре аламыз. Бірақ біздің өзге адамдармен сезімдік байланысымыздың күштілігі және күнделікті күйбең тіршілікке жан-тәнімізбен беріліп кеткеніміз сондай, қиын сәттерде емес, әдеттегі жағдайларда қалай мінaжат етуіміз керектігін түсінуден қаламыз. Кейде жағдайдың қиын болатыны сондай, біздің мінaжатымыз нағыз көмек сұраған айқайдың өзі болып шығады.
Сенде өмірің бақылауыңнан шығып кеткендей болып көрінетін сезімдер бола ма? Өміріңнің аса маңызды бөлігін күнделікті күйбең тіршілікпен өткізіп жатқаныңды сезінесің бе? Сені өміріңнің бір немесе бірнеше тұстары өзіңнің көптеген рөльдерді атқарып, басқалардың үмітін ақтауға тырысуыңның себебінен елеусіз қалып жатқаны мазалай ма? Менің басымда мұндай сәттер болды.
Сенің басыңда өзіңнің бір орында тұралап, алға жылжи алмай жүргеніңді сезінген сәттер болды ма? Немесе одан да сорақысы, артқа кетіп бара жатқаныңды? Өзіңнің болашағыңның не болатынын ойлап қиналған кездерің болды ма? Мүмкін, мұндай ойлар сенің басыңа мүлде келмейтін болар? Бұл өмірде өзіңнің не үшін жаралғаныңды біліп, Құдайдың алдыңа қойған мақсатын шындап орындауға тырысқың келер ме еді? Жан-дүниенің бостығын, өкіну мен өзіңнің мінсіз еместігіңді сезіну бола ма? Мен мұндай сезімдерді басымнан жиі өткердім.
Сені Құдайдың жақындығын аңсау сезімі қинай ма? Сен Оған жақсы қызмет еткің келеді, бірақ бұған уақытың да, күш-қуатың да, мүмкіндіктерің де жоқ? Уақытыңның басым бөлігін мінaжатта Онымен бірге өткізуге мұқтажсың ба? Үлкен сеніммен мінaжат етіп, Құдайдан ғажайып жауаптар алғың келе ме? Құдайдың Сөзін тануға мұқтажсың ба? Кейде Исаның кеудесіне басыңды қойып, Оның жылуы мен сүйіспеншілігін сезінгің келе ме? Мен мұндай сезімді басымнан өткеремін.
Құдайдың дәл осы сезімді сіздің бойыңызға бергені өте тамаша.
Құдай бізден Өзіне жақындауды аңсағанымызды қалайды. Оған біздің Өзімен тығыз қарым-қатынастағы өміріміз ұнамды. Сенімің күшейіп, Оны терең тануың үшін, барша үміттерің мен армандарыңды Оның қолына беруің үшін және Одан барлық қажеттіліктеріңнің бастауын көруің үшін Ол сенің Өзімен бірге жүргеніңді қалайды. Егер сен осылай ететін болсаң, онда Құдай саған Өзінің баталар қоймасының есігін ашады, өйткені Оның еркі дәл осындай.
Өз қажеттіліктерімді қалай қанағаттандыруыма болады?
Әрбір әйелдің өз қажеттіліктері бар. Бірақ көптеген әйелдердің басты кінәлары мынада: олар осы қажеттіліктерінің орнын толтыруды достарынан, әсіресе, өздеріне жақын ер адамдардан сұрайды. Әйелдер өздері үшін тек Құдай ғана істей алатын нәрселерді еркектер орындай алады деп үміттенеді. Еркектер өздеріне көмектесуге қабілетсіз болғандықтан, нәтижесінде әйелдердің ерлерінен көңілдері қалады. Тек Құдайға ғана үміт артудың орнына, әйелдер ерлерден өте көп нәрсе күтеді.
Бұл ойды менің құрбым Лиза Бевер былай деп өте дәл айтты: «Өздеріне бата беруге мәжбүрлеп, өздерін бағалатуға тырысып, әйелдер Адамның ұлдарымен үздіксіз күресіп келеді. Бірақ бұл күрес көңіл қалушылықтан өзге ештеңе де әкелмейді... Бұл күресте екі жақ та бірдей жеңіліс табады. Бірақ бұған Адамның ұлдары кінәлі емес, өйткені біз іздеген батаны беру олардың қолдарынан келмейді, ал біз болсақ оларға жан-дүниемізге билік жүргізуге аса үлкен еркіндік беру арқылы оларды одан әрмен шатастырамыз. Біз өзіміз мұқтаж болып жүрген баталарды тек Құдай ғана бере алатынын түсінуіміз керек».
Егер біз Одан жан рақаты мен барлық мұқтаждықтарымыздың шешімінің қайнар көзін таба алмасақ, онда біз ешқашан бақытты бола алмаймыз. Біздің жанымызға тек Құдай ғана билік жүргізе алады.
Біз өз үмітімізді жағдайға немесе адамдарға емес, тек Құдайға ғана артуға тиіспіз. Мұны айту орындаудан гөрі оңай екенін білемін, сондықтан осы оңайынан бастайық. Келіңдер, Құдайға былай дейік: «Тәңірім, Сенен барлық мұқтаждықтарымның орнын толтыруыңды сұраймын. Бар үмітімді Өзіңе артуыма көмектес». Егер де өз мәселелеріңнің әлі де шешімін таппаған күйінде қалғанына риза болмасаң, онда былай де: «Жан дүнием, тыным тап жалғыз Құдайдан, Үміт келеді маған тек қана Одан» (Зәбүр 61:6).
Сонымен Құдайға барлық мұқтаждықтарыңды айтып, Оған өз жүрегіңді ашып бер. Мазасызданба, қорықпа және таңданба, өйткені Ол бәрін біледі. Ол тек мұны сенің өз аузыңнан естігісі келеді.
Толыққанды өмір сүру
Егер біз аз да болса ұқсас болсақ, онда сенің де мен секілді бірін-біріне жеткізуге тырысып, өлмешінің күнін кешіп жүргің келмейді. Саған басқаша — Иса айтқан игілікке толы өмір қажет. «Ал Мен адамдар шынайы өмірге ие болсын және өмірі рухани игілікке толы ағыл-тегіл мол болсын деп келдім» (Жохан 10:10).
Біз шындықты білетін, бірақ ол бойынша жүргісі келмейтін, өзінің Құдайға деген сенімі өміріндегі айқындаушы фактор болуына жол бермейтін әйелдер болғымыз келмейді.
Біз күмәннің, қорқыныштың, сенімсіздік пен қорғансыздық сезімінің құшағында өмір сүргіміз келмейді — біз өз өмірімізде мақсат болғанын қалаймыз. Бізді емшектегі баланың өміріне ұқсас өмір қанағаттандырмайды. Біз басқа өмірге — қуанышқа толы, жемісті өмірге қол жеткізу үшін Құдайдың шындығымен азықтанғымыз келеді.
Ешқайсымыз бір жасаған қателіктерімізді қайталап, бір шеңбердің бойында жүре бергенді қаламаймыз. Біз рухани өсуге дәрменсіз, жүректері қайғыға, мазасыздыққа толған, шыдамсыз, үміті үзілген, әлсіз адамдар болғымыз келмейді. Біз «Менің өмірім ешқашан өзгермейді, өйткені ол өте ұзақ уақыттан бері өзгеріссіз келеді» деп өз өмірімізге нүкте қойғымыз келмейді. Біз осы жабырқау көңіл-күй мен қайталана беретін жағдайлардың шырмауынан шығуды қалаймыз. Біз жай ғана тіршілік етуді емес, өмір сүргенді қалаймыз.
Біз жеңімпаз болғымыз келеді. Біз қазіргі күйімізден гөрі үлкен бір нәрсенің бөлшегі болғымыз келеді. Біз Мәсіхке жақсы жеміс әкелетіндей қызмет етуді қалаймыз. Біз өміріміздің мақсатын біліп, Құдай сүйіспеншілігінің аясында болғымыз келеді. Бірақ біз Құдайдың көмегінсіз мұндай жоғары дәрежедегі өмірге ешқашан да жете алмаймыз. Ал Құдайдың көмегін тек мінaжат еткен жағдайда ғана ала аламыз.
Құдайдың күшіне қалай кенелуіме болады?
Біздің басымызда орын алған жағдайдың алдында өзімізді мүлде дәрменсіз сезінетін кезеңдер болады. Өмірімізге елеулі өзгерістер жасауға күшіміздің жетіспейтініне талай рет көзіміз жетті. Біз барша ұмтылыстарымыздың негізді екенін анық білеміз, алайда өзімізді немесе өмірімізді біржолата өзгертуге шамамыз келмейді. Біз өз мүмкіндіктерімізден әлдеқайда артық қандай да бір сыртқы күшке мұқтаж екенімізді мойындаймыз. Ал бұл өмірде алда тұрған қиындықтарымызды жеңуге көмектесуге қабілетті бір ғана күш бар, бұл — Құдайдың күші.
Құдайдың күшінсіз біз осал тұстарымызды жеңе алмаймыз және үйреншікті әдеттерімізден арыла алмаймыз. Біз өзімізге кедергі жасайтын нәрселердің бәріне қарсы тұруға дәрменсізбіз; Киелі Рухтың күшінен айырылған біздер рухани дәрменсіздікте өмір сүруге мәжбүрміз; Құдайдың өзімізге даярлап қойғанын алуға кедергі келтіретін нәрселерді жеңе алмаймыз.
Біз уақытымызды бекер өткізгіміз келмейді. Біз дәл қазір азат болғымыз келеді. Бірақ бұл Киелі Рухтың күшін мойындамайынша мүмкін емес. Киелі Рухтың күшін мойындамау арқылы біз Киелі кітап «сырт көзге Құдайға ұнайтындай болып көрінгенмен, Оның күшінен бас тартады» (2 Тімоте 3:5) деп атайтын адамдарға ұқсаймыз. Біз жасанды тәуелсіз түр көрсететін «мәсіхшілерше» сөйлейтін «кәсіпқой» мәсіхшілерге айналамыз. Бұл жансыз театр қойылымына ұқсайды. Бірыңғай биязылық, бірақ ешқандай жылылық пен сүйіспеншілік жоқ; бірыңғай сот және ешқандай мейірімділік жоқ, бірыңғай өзіне-өзі сенімділік және ешқандай мойынсұну жоқ, көпірме көп сөз және бір тамшы көз жасы жоқ. Біздің дәрменсіз, мағынасыз өміріміз іштей өзгеруге деген үміттен ада болған. Онсыз біз өзіміздің шектеулі деңгейімізден көтеріліп, айналадағы өмірді өзгертуге арналған Құдайдың қолындағы құралға айнала қоюымыз екіталай. Ал өміріміздің мағынасы дәл осында жатыр.
Құдай «Өзінің шексіз құдіретінің Иемізге сенуші біздерге қаншалықты күшті әсер ететінін» (Ефес. 1:15) түсінгенімізді қалайды. Ол біздің өлімнен қайта тіріліп, Құдайдың оң жағында отырған Исаның «күллі билік пен өктемдіктен, күш-қуат пен әкімшіліктен, осы және келешек замандардағы бүкіл атақ пен дәрежелерден де әлдеқайда үстем» (Ефес. 1:20, 21) екенін білгенімізді қалайды. Ол Мәсіхтің күшсіз емес екенін, «кезінде Мәсіх өз құдіретінен бас тартып, айқышқа шегеленіп өлсе де, қазір Құдайдың құдіретімен тірі» екенін және біздің де осал тұстарымызға қарамастан Құдайдың күшімен өмір сүретінімізді (2 Қорынт. 13:3,4) түсінгенімізді қалайды. Құдай біздің осы дүниелік рухты емес, Құдайдан келген Киелі Рухты қабылдағанымызды, Соның көмегімен бізге сыйлаған игіліктерін (1 Қорынт. 2:12) білгенімізді қалайды.
Мен саған Құдайдың қаншалықты күшке ие екенін немесе біздің бойымызда өмір сүретін Киелі Рухтың қалай әрекет ететінін түсіндіре алмаймын. Бұл біздің мүмкіндіктерімізден жоғары тұрған нәрсе. Бірақ мен сені сендіруге тырысуға тиіс емеспін, себебі мұны Киелі Рухтың Өзі істейді. Иса былай дейді: «Ал Әкем Менің атымнан Қамқоршыларың — Киелі Рухты жібереді. Ол Менің сендерге айтқан сөздерімнің бәрін естеріңе салып, рухани өмірлеріңе керектің бәрін үйретеді» (Жохан 14:26). Бірақ алдымен Киелі Рухты мойындап, Одан өз өміріңе әсерін тигізуін сұрауың қажет.
Тек Исаны өз Құтқарушымыз ретінде мойындағанда ғана біз Киелі Рухтың күшімен өмір сүре аламыз. Құдайдың рухани қасиеттері бойымызға толықтай даруы үшін адам санасы жетпейтін осы сүйіспеншілікті танып білуіміз қажет (Ефес. 3:19). Егер біз Мәсіхті өз өміріміздің Билеушісі ретінде мойындайтын болсақ, Оның бізге әсер ететін құдіреті арқылы біз сұрағаннан немесе ойлағаннан әлдеқайда көп нәрселерді істей алушы (Ефес. 3:20) екенін біле аламыз. Біздің бойымыздағы Құдайдың Киелі Рухының күшінің арқасында Тәңіріміз бізге тіпті ойлаудың өзіне қабілетіміз жетпейтін игіліктерді бере алады. Мұндай мүмкіншілік саған ұнай ма?
Киелі Рухқа кенелу біздің еркімізден тыс болмайды — біз Құдайға ашылуға, Оның өмірімізге араласуын қалауға, Одан сұрауға тиіспіз. «Сонымен өздерің күнәкар бола тұра балаларыңа жақсылық жасауды білсеңдер, көктегі Әкенің Өзінен сұрағандарға Киелі Рухын сыйлайтыны ешбір шүбәсіз!» (Лұқа 11:13). Біздің Киелі Рухқа кенелуді немесе олай істемеуді таңдау құқымыз бар.
Мен Киелі Рух туралы түрлі ілімдерге терең тоқталып жатпаймын. Мен тек бір нәрсені ғана сұраймын — Құдайдың Киелі Рухын Құдайдың күші ретінде танып, Оның сен үшін дайындап қойғандарына қол жеткізу үшін Одан өзіңді Киелі Рухына кенелтуін сұра. «...Киелі Рухқа кенеле беріңдер!» (Ефес. 5:18). Егер біз Киелі кітаптың сөздеріне құлақ асатын болсақ, онда өміріміз түзеле бастайды.
Кемелдену мүмкіндігі
Қазіргі күндері сенуші әйелдердің көпшілігі Құдайдың қалауына сай өмір сүруге мүмкіндік алуда. Олар Құдайға қызмет етіп, көптеген адамдардың өмірлерінің өзгеруіне ықпал етуде. Олар өздерінің алдарынан барлық есіктерді ашуға көмектесетін Құдайдың күшіне үміт артуға үйренуде. Бұл әйелдер өздерінің Құдай жоспарының маңызды бір бөлшегі екендіктерін сезінеді, олар өздерінің айрықша қызмет атқаруға таңдап алынғандарын түсінеді. Мүмкін, олар әлі де өз өмірлерінің мақсатын айқын біле бермес, бірақ өз қызметтерінің өзге адамдарға жақсылық әкелетініне және Құдайдың даңқын асыратынына сенімді.
Арнаулы міндеттерін орындауға даяр әйелдердің осындай қарқынмен рухани дамуларының себебі, қазіргі күндері сенімдері мықты көптеген ер азаматтар рухани жетекшілік қызметін атқаруда. Әйелдердің мінaжаттарына жауапты осыдан көреміз және біздің міндетіміз — Құдайға мадақ айту. Әйелдер рухани қамқорлыққа мұқтаж. Егер барлығы мойынсұну, қайырымдылық, сыйластық және түсіністік жағдайында өтетін болса, егер басынуға, тәкаппарлыққа, өзімшілдікке, қатігездікке, дөрекілік пен немқұрайдылыққа орын берілмейтін болса, онда әйел өзін қауіпсіздікте сезінеді. Өз өмірімізде дұрыс тәртіп орнату — міне, біз осыған ұмтылуға тиіспіз.
«Әйел өкілеттігінің белгісі ретінде басын жауып, періштелер назар аударатын тәртіпті сақтауы керек» (1 Қорынт. 11:10). Әркім жоғарыдан белгіленген өкілеттікке бағынуға тиісті. Құдай тәртібі осындай. Егер біз Оның еркі бойынша біздің қамымызды жеу үшін қойылған адамдарды тыңдамайтын болсақ, онда батасыз қаламыз. Құдайи билік өте қымбат және аса құдіретті, сондықтан ол мойынсұнбайтын адамға берілмейді (бұл жайлы 9-тарауда айтатын боламыз).
Құдай уәделері
Құдайдың не сыйлағысы келетінін білмегендіктен, біз көбіне Оның өзіміз үшін даярлап қойғанын ала алмаймыз. Біз Құдайдың өзімізге көп уәделер бергенін білеміз, бірақ олардың шынайы мағынасын білмесек, онда өмір жолымызды айқын көре алмаймыз. Киелі кітапта: «Құдай бізді құдіретті күшімен және Оны жақыннан танып білуіміз арқылы Өзіне ұнамды жаңа өмір сүруімізге қажеттінің бәрімен қамтамасыз етті: Ол бізді Өзінің ұлы да игілікті болмысы арқылы меншікті халқы болуға шақырып, мұнысымен бізге аса құнды да тамаша уәделерін берді. Ондағы мақсаты — осы күнәкар дүниелік адамдар сияқты арам құмарлықтарға салынбай, қайта, олардан құтылып, Құдайдың әділ болмысын бөлісуіміз» (2 Петір 1:3,4), — делінген.
Бұл уәделер біздің санамыз бен жүрегімізге терең орнығуы қажет, себебі, оларға нық сенген сайын, біздің өміріміз де табысты бола түседі. Ал мұның маңызды болатын себебі, өзіміз туралы шындықты білгенімізді қаламайтын шайтан бізді Құдайдың уәделерінен айыруға тырысады. Сондықтан біз Құдайдың уәделеріне жармасып, олардан ажырамауымыз қажет.
Дәл осы себептен де кітаптың әр тарауының соңында сол тарауларға қатысты киелікітаптық аяттар берілген. Бізге сыйға тартылған осынау баға жетпес шындықтарға қатысты күмәннің сейілуі үшін, барлық қиындықтарға қарсы осы уәделерді дауыстап айтсақ деймін. Құдайдың әрбір уәдесін оқи отырып, осы аяттың дәл өзің үшін нақты қандай маңызы бар екенін түсінуге тырыс. Мысалы: «Азғырылмау үшін сергек болып, сиынып мінaжат етіңдер! Рух дайын болғанмен тән осал» (Матай 26:41). Бұл жерде егер сен мінажат етіп, болып жатқан нәрсенің бәріне сергек қарасаң, онда азғырылуға түспейтінің жайлы айтылып отыр.
Бірақ та жағымды және қуанышты уәделермен қатар, қаһарлы ескертулерге толы уәделер де бар. Құдай бізге: «Егер мынаны істесеңдер — сый аласыңдар, ал егер мынаны істейтін болсаңдар — сендерді жаза күтіп тұр» деп ескертеді. Құдай Өзінің уәделерінің барлығын да орындайтын болғандықтан, олардың әрқайсысын жақсы білуіміз қажет.
Алға жылжитын сәт
Сырттай қарағанда өміріміз бір сарынды болып көрінгенімен, басымыздан әрқашан да бір нәрселер өтіп жатады. Оны сезсең де, сезбесең де, сен ешқашан бір орында тұрмайсың: не алға жылжисың, не артқа шегінесің. Күн сайын сен Исаға не көбірек, не азырақ ұқсай түсесің. Құдайдың соңынан ергенде бейтарап жағдайда болу мүмкін емес. Сондықтан да, тек алға жылжуымызға көмектесу үшін мен осы кітапты жаздым. Мен өз өмірімде Құдайдың жоспарлары орындалуына лайықты негіз қалай алмағанымды немесе мінaжаттарымның арқасында қаланған негізді сақтай алмағанымды өкінішпен еске алғым келмейді. Мен алға жылжығанды қалаймын, бірақ бұл қозғалыс сүйікті Иемізбен тығыз қарым-қатынаста өрбуі қажет. Мен жүректеріміздің Құдай үшін жалындап тұрғанын, өзіміздің неге арналғанымызды біліп, соған сәйкес әрекет еткенімізді қалаймын. Құдай бізге көп нәрселерді бергісі келгенімен де, бұл жерде әңгіме Құдайдан игіліктер алу емес, өмірімізге Құдайдың Өзін қатыстырып, Оның бізге толықтай ашылуына мүмкіндік беруіміз жайында.
Егер біз Құдай сөзіне сәйкес және Киелі Рухтың жетегінде өмір сүретін болсақ, онда дұрыс орында, дұрыс уақытта тұрғанымызға және Құдай бізге рақымын аямай төгіп, Өзінің тамаша жоспарын іске асыратынына сенімді бола аламыз. Сонымен, алға жылжимыз ба?
Мінaжат
Тәңірім, Сенің Сөзіңде «Кім маған сенсе, соның жүрегінен өмір беретін «су» тасқындап ағады» делінген (Жохан 7:38). Мен Саған сенім артамын және өмірімнің әр күнінде бойымда тірі судың өзен болып аққанын қалаймын. Мені дәл бүгін Киелі Рухыңа кенелтуіңді сұраймын. Бұлақтың әрқашан таза сумен толығып отыратыны секілді, мен де күн сайын Сенің күшіңе кенеліп отырғым келеді.
Киелі Жазбада былай делінген: «Сонымен қатар әлсіреген бізді Киелі Рух та қолдайды. Тәңір Иеден не тілейтінімізді дұрыстап білмесек те, Киелі Рухтың Өзі біз үшін өтініш етіп, сөзбен айта алмас ыңқыл, күрсінісімізді Оған жеткізеді» (Рим. 8:26). Тәңірім, мен дұрыс және жеткілікті дәрежеде мінaжат ете алмайтынымды түсінемін, маған Өзің туралы әлі де білмейтін нәрселерімді ашып бер. Мені және менің өмірімді өзгертуге қабілетті Өзіңнің құдіретіңе мұқтаж екенімді айқын сезінемін. Мен жолы болмайтын әйел емес, рухани саладағы жеңімпаз әйел болғым келеді. Мені Өзіңе тиесілі ету үшін қымбат құн төледің. Осыны түсініп, сол түсінікке сәйкес өмір сүруіме көмектес. Сен мені бағыттап отырасың және Өзіңнің жоспарыңа сәйкес әрекет етуіме көмектесесің. Осыны есімде ұстауыма көмектес. Маған күш беру үшін Өзіңнің Киелі Рухыңды жібердің. Менің өмірімде уәдең орындалсын. Сен мені жақсы көргендіктен, маған өмір бердің. Менің де Өзіңді солай жақсы көруіме көмектес.
Тәңірім, мен барлық үмітімді саған артамын. Бұрын Саған бет бұрудың орнына өз қажеттіліктерімді қанағаттандыруды күнәһар әлемнен іздегенім үшін кешірім сұраймын. Мені тек Сен ғана толыққанды тұлға ете алатыныңды білемін. Бұрынғы және қазіргі тілектерімнің орындалуының бәрі Сенің қолыңда. Мені әрқашан да өз күшіммен емес, бойымдағы Киелі Рухыңның күшімен өмір сүруге үйрет. Кейде бұл туралы ұмытқаным үшін кешір. Рухани кемелденуіме көмектес. Менің кемелді және Өзің алдыма қойған мақсатқа қарай ұмтылатын шынайы балаң болуыма көмектес.
Мінaжатыңды күшейтетін
КИЕЛІ КІТАП АЯТТАРЫ
Біз осы рухани қазынаны сақтайтын қарапайым қыш құмыралар іспеттіміз. Осылайша ондағы шексіз зор құдіреттің өзімізден емес, Құдайдан екені анық болып тұр.
2 Қорынт. 4:7
Мәсіхтің айқыштағы құрбандығы туралы Ізгі хабарды тозаққа кететіндер ақымақтық деп есептейді, ал құтқарылатын біздер үшін осы хабарда Құдайдың құдіреті жатыр.
1 Қорынт. 1:18
...Менің рақымым саған жетер: күшсіз жағдайыңда Менің құдіретім толықтай іске аса алады...
2 Қорынт. 12:9
Құдай Иемізді өлімнен қайта тірілтті, Ол біздің денемізді де Өзінің құдіретімен тірілтіп алмақ.
1 Қорынт. 6:14
Мен сендерге Әкемнен бір Қамқоршыны жіберемін: сендерге шындықты білдіретін сол Киелі Рух Әкемнен келіп, Мен туралы куәлік береді...
Жохан 15:26
БІРІНШІ ТАРАУ
ТӘҢІРІМ, МЕНІ ӨЗІҢЕ ТАРТЫП, ТУРА ЖОЛМЕН ЖҮРУГЕ ҮЙРЕТ
Мен Құдайды танымастан бұрын түрлі шығыстық діни ілімдерін зерттеумен айналысып, «Жаңа дәуір» қозғалысына қатыстым. Әр діни ағымда мен өмірдің мағынасын табу үшін Құдайды іздеумен болдым. Өз бойымда бала кезімнен келе жатқан жан ауруынан, қорқыныш пен түңілу сезімінен арылуды аңсадым. Әлбетте, Құдайдың бар екенін сезінетінмін. Оған тек жақындай алсам болды, сонда, мүмкін, Оның ұлылығының жарығында менің өмірім өзгерер ме еді.
Әрине, бұл ойымнан ештеңе шыққан жоқ, мен соңынан ерген құдайлар алыс та суық күйлерінде қала берді. Кішкентай күнімнен бойыма қорқыныш ұялатып, қорлап өсірген, қатал демесе де немқұрайды деп атауға болатын анам тәрбиелегендіктен, менің өмірден түңілушілігім барған сайын өрши берді. Кейіннен оның жүйке ауруымен ауырғанын білген кезімде, өзіме істегендерінің бәрін де кешірдім. Соған қарамастан, балалық шағымның естеліктері жанымды ауыртқаны сондай, үмітсіздік пен торығу сезімі еңсемді басқан мен өлім туралы ойлай бердім.
Өмірімнің сол бір қиын шағында, 28 жасымда мен шынайы Құдайды танып, Мәсіхті өзімнің Құтқарушым ретінде қабылдадым. Тіпті армандауға да батылым бармаған азаттық, сауығу және қайта жаңғыру кезеңі осылай басталды.
Құдай менің жүрегіме енген сәттен бастап өз өмірімде Оның құдіретін сезіне бастадым және бұрын өзім әуестенген өзге ілімдердің ортақ несі барын түсіндім — олардың құдайлары адамның өмірін күнәдан құтқаруға, оны қайта жаңғыртуға дәрменсіз. Бұлай ету тек тірі Құдайдың ғана қолынан келеді. Ол — жалғыз, шынайы, тірі Құдай. Біз Оны жүрегімізге қабылдаған кезде Оның Рухы бізге енеді және бізді іштей өзгертіп, өмірімізде ғажайып өзгерістер жасай бастайды.
Тағы да мен Оның табуға және тануға болатын, бізге жақындағысы келетін Құдай екенін білдім. Сондықтан да Оның есімі «Еммануил», яғни «Құдай бізбен бірге» дегенді білдіреді. Бірақ өзіміз Оған жақындауға ұмтылғанда ғана Ол бізге жақындайды (Жақып 4:8).
Егер мен жаныңа отырып, сенің өмірің туралы әңгімелесе алатын болсам, онда саған былай деген болар едім: «Егер сен Құдайға сенім артқан болсаң, онда барлық мәселелеріңді шешетін кілт сенде жатыр, себебі Құдайдың Киелі Рухы сенің бойыңда әрекет етеді. Ол сені жетелеп, білуге қажетті нәрсенің бәріне үйретеді. Ол сені және сенің өміріңді өзгертіп, түсіңе де кірмеген игіліктерге кенелтеді. Бірақ бұл сен өзіңе үміт артудан бас тартып, өміріңде Оның Өзі қалаған нәрсесін жасауына ерік бергенде ғана болады».
Бұл жерде әңгіме Құдайға «лайықты» болу жайында емес, өйткені бұған біздің ешқайсымыз қабілетті емеспіз. Бұл жерде әңгіме Құдайдың кіршіксіздігін өзімізге қабылдау, Оған жақындау және Оның өзіңе жақындығын сезіну мен Онымен тығыз-қарым қатынаста болу жайында болып отыр.
Мен сенің нені қалайтыныңды білемін
Соңғы үш-төрт жылда мен өз оқырмандарыммен кездесу үшін Құрама Штаттарды көп араладым. Өзім болған жерлердің бәрінде олардың негізгі мұқтаждықтары мен тілектерін айқындау үшін, яғни, олардың ең бірінші кезекте қандай мінaжаттық қолдауға мұқтаж екендерін түсіну үшін әйелдер арасында сауалнама жүргіздім. Дәл сол кездері мен «Мінaжат етуші күйеудің күші» атты кітабыма материал жинап жүрген болатынмын. Сауалнамаға қатысқан әйелдердің жауаптары мені таңдандырған жоқ, бірақ мен олардың бәрінің тілектерінің бір жерден шыққанына қайран қалдым. Сауалнамаға қатысқан әйелдердің барлығының ең басты мұқтаждықтары рухани өсу мен бүкіл өмірлерін өзгертетін Құдай жолымен жүру болып шықты. Жауаптар барлық жерде бірдей болғандықтан, мен сауалнамамды тоқтаттым. Маған жағдай түсінікті болды!
Мен және маған ұқсас көптеген әйелдер секілді, сен де Құдаймен болатын терең, сүйіспеншілікке толы қатынасты іздейтініңе сенімдімін. Сенің жаның жақындықты, қарым-қатынасты және адамдар өзіңді дәл осы қалпыңда жақсы көргенін және бағалағанын аңсайды. Бірақ бұл игіліктердің таусылмас қайнар көзі тек Құдайда ғана. Сенің асыл армандарың тек Құдаймен тығыз қарым-қатынас барысында ғана орындалады, себебі сенің жүрегіңді Одан артық ешкім біле алмайды, сені ешкім де Одан артық сүйе алмайды. Сен жан дүниеңдегі бос кеңістікті жақындарым толтырады деп күтесің, алайда бұл бос кеңістік саған рухани аштығыңды басып, оны Өзі толтыруы үшін Құдайдың қалауы бойынша берілген.
Құдай біздің Өзін аңсағанымызды қалайды және осы қажеттілікті түйсінуіміз бізді азат етеді. Біздің азаттығымыз өз тілектерімізді, жалғыздығымызды, жан-дүниеміздің бүлінгендігін дұрыс бағалап үйренуімізден және олардан Құдайға мұқтаж екенімізді көре алуымыздан, Оған құшағымызды жайып, бізді Өзімен одан да әрмен толтыра түсуін сұрауымыздан көрінеді. Бірақ та біз аңсаған мұндай тығыз қарым-қатынас өздігінен орнай салмайды. Ол үшін байланысты сақтаудың қамын жеп, үздіксіз мінaжат етуіміз қажет.
Құдай жолына адал болмаудың бес негізгі белгілері
1. Егер де Құдайдың соңынан тек Оның өзің үшін бір нәрсе істей алатыны үшін ғана еретін болсаң, онда сен Оның жолымен жүрген жоқсың. Ал егер Оның соңынан өзіңнің Оған ұнайтындай не істей алатыныңды үнемі білуге тырысып жүретін болсаң, онда сенің Онымен қарым-қатынасың нығайып келеді.
2. Егер сен Құдайға тек басыңа қиындықтар туғанда ғана немесе өзіңе бір нәрсе қажет болғанда ғана мінaжат ететін болсаң, онда сен Оның жолында жүрген жоқсың. Ал егер сен Оның өзіңе жақын болғанын қалағандықтан, Оған күніне бірнеше мәрте мінaжат ететін болсаң, онда Құдаймен қарым-қатынасың нығайып келеді.
3. Егер сен тілектеріңді орындамаған кезде Құдайға ашулансаң немесе Одан көңілің қалса, онда сен Оның жолында емессің. Ал егер де сен өміріңдегі жағдайлардың қалай болғанына қарамастан Құдайды мадақтап жүрсең, онда Онымен қарым-қатынасың нығайып келеді.
4. Егер сен Құдайды Оның өзіңе істегендері үшін ғана жақсы көретін болсаң, онда сен Оның жолында жүрген жоқсың. Ал егер Оны Жаратушы екендігі үшін жақсы көріп, құрмет тұтатын болсаң, онда сенің Онымен қарым-қатынасың нығайып келеді.
5. Егер сен алға қойған мақсатыңа жету үшін жасаған өтініштеріңмен Құдайды мезі етіп аламын деп қорықсаң, онда сен Оның жолында жүрген жоқсың. Ал егер де сен Құдай мінaжаттарыңа Өзінің еркіне сай жауап береді деп сенсең, онда сенің Құдаймен қарым-қатынасың нығайып келеді.
Құдаймен оңашада
Егер біз Құдаймен оңаша уақыт өткізуге тырыспайтын болсақ, онда ешқашан да Құдайға жақындай алмаймыз және Оны ешқашан терең танып, жақын-қарым қатынас орната алмаймыз. Онымен жеке жақындықта болғанда ғана біз жаңа тыныс, күш-қуат алып, жаңарамыз және өз өмірімізге Оның көздерімен қарап, дәл осы сәтте не нәрсеге айрықша мұқтаж екенімізді түсіне аламыз. Тек осы жағдайда ғана біз өзіміздің Кімге тиесілі екенімізді және Кімге сенетінімізді түсіне бастаймыз.
Құдай саған өте көп нәрсе айта алады. Бірақ, егер сен күнделікті әбігершілігіңнен арылып, Онымен байланысқа шығуға уақыт таппайтын болсаң, онда Оның өзіңе айтқанын ести алмайсың. Иса көп уақытын мінaжатпен өткізді. Исаның Өзі осылай еткенде, мұның біздер үшін қаншалықты дәрежеде маңызды әрі қажетті екенін айтып жатудың өзі артық.
Құдайға мінaжат етуге уақыт табудың оңай емес екенін білемін. Әсіресе, адамзаттың жауы кедергі жасаған кезде мұны істеу айрықша қиынға түседі. Бірақ сен мінaжатты өз өміріңде алдыңғы орынға қойып, ол үшін нақты уақыт белгілесең: мысалы, өзіңнің маңызды деген істеріңді жазатын күнтізбеңе белгі қойып, күнделікті күн тәртібіңе Құдаймен оңаша болу уақытын енгізуге шешім қабылдайтын болсаң, онда мінaжаттарыңа керемет жауаптар аласың.
Егер сен аз мінaжат ететін болсаң, онда өміріңде өзгерістер тез арада бола қояды деп үміттенбе. Сенің өміріңнің мұхитындағы алып кеме кері бұрылып, қарама-қарсы жаққа қарай жүзуі үшін көп уақыт қажет болады. Ол өз бағытын сен тұтқаны айналдыра бастаған сәтте-ақ өзгерте алмайды. Алғашында сен қандай да бір өзгерістерді аңғармауың да мүмкін. Сен мінaжат ете бастағанда да дәл осылай болады. Мінaжат өміріңді бүтіндей өзгерте алады, бірақ бұл сен мінaжат ете салып-ақ бола салмайды. Айналаңдағы өзгерістерді байқау үшін, сенен үнемі мінaжатта болу талап етіледі. Бұл қалыпты жағдай. Арада көп өтпей-ақ сен дұрыс бағытқа қарай бар жылдамдығыңмен жүре бастайсың. Кейде адамдар өзгеретін сәт туып, мінaжаттарына жауап келуін күте алмайды. Бұл әдеттегі демалыстың бір кезеңі немесе тыныш көл жағасындағы серуен емес, өз тағдырыңа қарсы өмірлік саяхат екенін есіңде болсын. Бұл жерде жолдан тайып кету жақсы шешім болып табылмайды.
Құдайды аттарымен ата
Адам аттарын жақсы еске сақтай алмайтыныңның кесірінен ыңғайсыз жағдайларға тап болған кездерің болды ма? Менің басымда мұндай жайлар болды. Маған бір мезгілде көптеген адамдармен әңгіме өткізу қиынға түседі. Мен жеке әңгімелескен адамдарымның аттарын жадыма жеңіл сақтай аламын, ал бір кеште көптеген адамдардың аттарын жаттап алу қиын. Ал Құдаймен бұлай емес. Ол жалғыз, бірақ Оның аттары өте көп. Егер біз Құдайдың аттарын білмейтін болсақ, онда Оны жан-жақты тануымыз қиынға түседі.
Құдайдың жүздеген аты бар, кейде біз Оның қажетті есімін өзімізге ең бір керек кезінде есімізге түсіре алмай қаламыз. Мысалы, біз Құдайды көктегі Әкеміз ретінде қабылдаймыз да, Оның сондай-ақ Досымыз екенін естен шығарамыз. Немесе біз Оны Жұбатушымыз деп танимыз да, сонымен қатар Оның Құтқарушымыз да екенін еске алмауымыз мүмкін. Мүмкін, біз Оны Қолдаушымыз ретінде қабылдаймыз, бірақ та Оның Сауықтырушымыз екенін есімізден шығарамыз. Шындығына келгенде, біздер ешқандай құтқарылуға лайық болмасақ та, кейбір адамдар Құдайға тек өз Құтқарушысы ретінде ғана қарайды. Бірақ Құдай біздер үшін ең маңызды Тұлға болып, өмірімізден үлкен орын алғысы келеді; Құдайға деген қатынасымыз өмірімізге әсер ететін болғандықтан, Ол Өз тұлғасын барлық қырынан танығанымызды қалайды.
Киелі кітапта келтірілетін Құдайдың әрбір аты Оған сеніп үйренуіміз үшін жүруге тиісті белгілі бір бағыттарға жол сілтеп отырады. Ол сенің Қорғаның (Зәбүр 42:2); Ол — татулығымыздың Бастауы (Ефес. 2:14); Ол сенің беделіңді көтеретін Қалқаның (Зәбүр 3:4) екеніне сенесің бе? Ол сені қайтадан қорытып Тазалаушы (Малахия 3:2,3); Құдіретің мен Даналығың (1 Қорынт. 1:24); Құтқарушың (Зәбүр 16:7); Ол сенің Тынығатын жерің (Иер. 50:6) болып табыла ма? Оның барлық есімі де киелі және біз оларды есте сақтауға міндеттіміз.
Лос-Анджелесте шоу-бизнесте жүрген кезімде мен «Иса» сөзінің мағынасын түсінбестен ашумен және ешқандай құрметсіз күніне бірнеше қайтара аталатынын көріп жүрдім. Бұл есімді балағаттау сөз ретінде ғана қолданатындарға оның қаншалықты қарғысқа айналатынын мен тек Исаға сенімге келген кезімде ғана түсіндім. Құдайдың есімін орынсыз атау адамға жамандық әкеледі, себебі ол адам «Құдай Иеңнің атын орынсыз аузыңа алма!» (Мыс. шығу 20:7) деген өсиетті бұзады. Құдайдың есімін бекерге ауызға алған адам сондай-ақ Оның: «Құдай Иеңді шын жүректен, бүкіл жан дүниеңмен, барлық ақыл-ойыңмен, бар күш-қуатыңмен сүй!» (Марқа 12:30) деген басты өсиетін бұзады. Құдайды сүйетін адам ешқашан да оның атын орынсыз аузына алмайды.
Ал енді сүйіспеншілікпен, зор құрметпен аталған Иса есімі құтқаруға, сауықтыруға, қажетті нәрселермен қамтамасыз етуге, қорғауға және тағы да басқа көп нәрселерге қабілетті ұлы күшке ие. Ал оны әбігершілікте, ойланбай айтқан адам осы игіліктердің бәрінен құр алақан қалады. Құдайдың әр есімінде ұлы құдірет бар, Оның есімі сеніммен, сүйіспеншілікпен, түсінушілікпен, құрметпен және қорқынышпен айтылғанда бата әкеліп, сенімді нығайта түседі.
Мысалы, қажет болған жағдайда Құдайдың есімінен пана табуға болады: «Жаратқан Иенің есімі — мықты мұнара, бас сауғалар әділге қауіпсіз пана» (Нақылcөз 18:10). Егер сырқаттанып қалсаң, онда Сауықтырушыға бар; егер қорықсаң, онда қорған болатын Панаға жүгір; егер мазасыз кезеңде уайымдап жүрсең, онда жүзіңді Мәңгілік Нұрға қарай бұр. Құдай есімін құрметпен және ризашылықпен атау арқылы сен Одан Құтқарушың да, Мәңгілік Нұрың да, Сауықтырушың да болуын сұрайсың. Құдайдан мұқтаждықтардың орнын толтыратын бастауды көре алмағандықтан, өмірімізде көп нәрселерден қағыламыз. Егер сен Құдайды Сауықтырушың ретінде танымасаң, онда қалай сауықпақшысың?
Төмендегі тізімде Құдайдың отыз есімі келтірілген, бірақ Киелі кітапта Оның жүздеген есімі аталады. Құдай жалғыз, бірақ Ол бізге Өз тұлғасының алуан қырларын көре алуымыз үшін, біз секілді кішкентай жаратылыс иелеріне Өзін таныту үшін Өзіне көптеген аттар берді. Киелі кітаптан Құдайдың жаңа есімін кездестіргеніңде, оның астын сызып қой, жазып ал немесе бұрыннан Құдайдың аттары жазылып тұрған тізіміңе қосып қоюыңа кеңес беремін. Бұл саған Құдайдың өзің үшін Кім болғысы келетінін есіңде сақтауыңа көмектеседі. Осы тізімді оқи отырып, бүкіл өміріңді мәңгіге өзгертуі үшін Құдайдан Оның тұлғасының әрбір есімінде ашылатын сан қырлы жақтарымен көрінуін сұра.
Құдайдың отыз есімі
1. Сауықтырушы (Зәбүр 102:3).
2. Қамқоршы (Ишая 59:20).
3. Құтқарушы (Зәбүр 69:6).
4. Қорған (Зәбүр 42:2).
5. Қамал (Иоиль 3:16).
6. Дос (Жохан 15:15).
7. Әділ Қорғаушы (1 Жохан 2:1).
8. Күш дарытушы (Зәбүр 22:3).
9. Мәңгілік Әке (Ишая 9:6).
10. Сүйіспеншілік (1Жохан 4:16).
11. Келістіруші (1 Тімоте 2:5).
12. Пана (Наум. 1:7).
13. Өмірдің наны (Жохан 6:35).
14. Жамылғы (Зәбүр 31:7).
15. Мәңгілік нұр (Ишая 60:20).
16. Мықты мұнара (Нақыл сөз 18:10).
17. Тынығатын жер (Иер. 50:6).
18. Шындықты білдіретін Рух (Жохан 16:13).
19. Дауылдан қорғаушы (Ишая 25:4).
20. Мәңгілік өмір (1 Жохан 5:20).
21. Жаратқан Ие қажетіңді тауып береді (Жар. б. 22:14).
22. Тыныштықтың Иесі (2 Салониқалық 3:16).
23. Өмір суы (Жохан 4:10).
24. Қалқан (Зәбүр 143:2).
25. Құдай саған жар! (Ишая 54:5).
26. Қолдаушы (Евр. 13:6).
27. Керемет ақылды Кеңесші (Ишая 9:6).
28. Сауықтырушы Ие (Мыс. шығу 15:26).
29. Үміт (Зәбүр 70:5).
30. Жұбатушы (Ишая 51:12).
Егер сен осы тізімге оқтын-оқтын көз жүгіртіп, Құдайдың өзің үшін Кім болып тұрғандығына алғысыңды білдіретін болсаң, сенімде тез нығайып, Құдайға барған сайын жақындап келе жатқаныңа таңдана көз жеткізетін боласың.
Мінaжат
Тәңірім, Өз Сөзіңде маған жақындауға берген уәдең үшін алғысымды білдіремін (Жақып 4:8). Сенің жақындығыңды сезіне өмір сүріп, Өзіңмен бұдан да күшті және бұдан да жақын ара-қатынас орнатуды қалаймын. Мен Сені тану жолында барлық мүмкіндіктерді пайдаланғым келеді. Өзіңді терең тану үшін не істеуім керектігін айтшы. Менің «...әрдайым тәлім алуға ұмтылғанмен, ешқашан шындықты білуге қол жеткізбейтін» (2 Тімоте 3:7) адам болғым келмейді. Мен Сенің Кім екенің туралы шындықты білгім келеді, өйткені Сен Өзіңді шындықта шақырғандардың бәріне жақынсың (Зәбүр 144:18).
Өз жоспарыңды іске асыруың үшін өзімді Сенің қолыңа тапсырамын. Менің өмірімдегі істейтін әрекеттеріңе кедергі келтіруі мүмкін нәрселердің бәрінен бас тартамын. Сен менің Сауықтырушым, Қорғаушым, Жұбатушым және Құтқарушым екеніңді дәл қазір ашып айтамын. Бүгін мен Саған.... (Құдайдың бір есімін ата) ретінде айрықша мұқтажбын. Мен Сенің дәл сол бейнеде келетініңе сенемін.
Тәңірім, күн сайын мінaжатта Өзіңмен бірге болуға уақыт табуыма және осы мақсатқа жетуіме кедергі келтіретін нәрселердің бәрінен бас тартуыма көмектес. Мені Өзіңе ұнамды мінaжат етуге үйрет. Күн сайын Өзің туралы жаңа бір нәрсені ашып отыр. Сен былай деген болатынсың: «Кімнің жаны шөлдесе, сол маған келіп «ішсін»!» (Жохан 7:37). Менің жаным Сені аңсайды, себебі өмірімнің Сенсіз мағынасы жоқ. Киелі Рухыңның бастауынан сусындау үшін Саған келемін.
Мен Сенің бір мезгілде барлық жерде бола алатыныңды білемін және маған қазіргіден әлдеқайда жақын келе алатыныңды да білемін. Сондықтан да, өтінемін, Өзіңнің қатысыңды айқын сезінуім үшін мені өзіңе тарт.
Мінaжатыңды күшейтетін
КИЕЛІ КІТАП АЯТТАРЫ
Құдайға жақындаңдар, сонда Ол да сендерге жақындайды...
Жақып 4:8
Мен көктегі Әкемнен сендермен мәңгі бірге болатын Қамқоршыны жіберуін өтінемін. Ол — шындықты білдіретін Киелі Рух. Күнәкар дүние Киелі Рухты қабылдай алмайды, себебі Оны көрмейді әрі білмейді. Ал сендер Оны білесіңдер, өйткені Киелі Рух сендермен бірге тұрып, жан дүниелеріңнен орын алады.
Жохан 14:16,17
Көктегі Әкелерің сендерге Патшалығын тапсыруға ризалық еткен.
Лұқа 12:32
Бұған дейін Менің атымнан еш нәрсе де сұраған жоқсыңдар. Енді сұраңдар да алыңдар! Сонда шексіз қуанышқа кенелесіңдер.
Жохан 16:24
Мойындаған үмітімізді үзбей, берік ұстанайық, себебі уәде берген Құдай сөзіне адал.
Евр. 10:23
ЕКІНШІ ТАРАУ
ТӘҢІРІМ, МЕНІ ТАЗАРТЫП, ӘДІЛЕТТІ ЖҮРЕК БЕРЕ ГӨР
Әрі қарай жылжымас бұрын, кейбір нәрселерді айқындап кетуім қажет. Мәселе біздің ешқайсысымыздың кіршіксіз еместігімізде. Күнә жасамайтын адам жоқ. Басына ешқандай ауыртпалық түспейтін адам да болмайды. Әрі қарай үйренетін ештеңесі қалмаған, Құдайды соншалықты терең таныған бір де пенде жоқ. Ешкім де Құдайдың көмегін қажет етпейтіндей дәрежеге жете алмайды. Ешкім...
Міне, көрдіңіз бе! Бұл анық нәрсе ғой!
Мұны сен білмейді деп айтып отыр деп ойлап қалма. Керісінше, сен менің не айтқалы тұрғанымды біліп тұрған секілді болып көрінесің. Мен мұны бәріміздің бұл туралы білетінімізді есіңе салайын деп қана айтып отырмын. Сондықтан да біз бір-бірімізбен ашық сөйлесе аламыз.
Бұл кітапты оқып отырғанда сенің бойыңда өзіңнен қол жеткізу мүмкін емес биік мақсаттарға жету талап етіліп отырғандай сезімнің қалыптасқанын қаламаймын. Бұл кітап кіршіксіздікке қалай қол жеткізу жайында емес, Құдайдың өзімізге үлгі болуына қалай мүмкіндік беру керек екендігі жайында. Мен қандай да бір жетістіктерге қалай қол жеткізу керектігі жайлы емес, біздің өз өмірімізді басқаруға күшіміздің жетпейтіні жайлы айтамын. Бұл кітап табысқа жете алмай қалған жағдайда Құдайдың алдында қалай ақталу керектігі жайында емес, Құдай сүйіспеншілігін қалай толықтай сезініп, өзімізді мүлтіксіз етуіне ерік беру жайында. Бұл кітап қалай өзгеру керектігі жайлы үйретпейді, ол сенің шын мәнінде кім екенің жайлы айтып береді. Бірақ сен алдымен өзіңнің және Құдайдың алдында мейлінше адал болуға үйренуге тиіссің.
Әлемдегі барлық әйел толыққанды өмір сүруді қалайды. Олар Құдайдың батасы аясында өмір сүруді, сонымен қатар, Оның еркін орындап, Өсиеттеріне сай өмір сүруді қалайды. Олар табандылықпен Құдай шындығында тұруды және сонымен бір мезетте қиындыққа тап болған адамдарға көмек көрсетуге үнемі дайын болуды қалайды. Олар Құдайды терең тануды және Оның Киелі Рухының құдіреті өздерін өзгертуін қалайды. Бірақ өз өмірлерінде айтарлықтай өзгерісті көре алмаған әйелдер өздеріне өте қатал қарайды. Олар өздерін кінәлап, жеткен табыстарына аса қуаныш білдірмейді.
Сондықтан да «жүрегіңді тазала» деген үндеуді сенің жүрегің «таза емес» деп кінәлағандай қабылдағаныңды қаламаймын. Мүлде олай емес. Құдай саған Өзінің баталарын жаудыру үшін жүрегіңді тазалауға шақырады. Құдайдың сені өзің үшін дайындап қойған маңызды ісіне қалай дайындайтынына назар сал.
Мұның іске асуы үшін алдымен өз өміріңді мұқият зерттеу қажет және бар батылдығыңды жиып, Құдайдан: «Тәңірім, менің жүрегімде, ой-санамда, рухымда және бүкіл өмірімде қандай нәрселердің болмауы керектігін көрсетші. Түсінбеген нәрселерімді ашып берші, қателіктерімді көрсетіп, тәкаппарлықтан, қорқыныш пен мазасыздықтан арылтшы. Өзім және өмірім жайлы шындықты білуіме көмектесші. Мен оны қабылдай аламын. Қателіктерімді түзетіп, өтірікті шындықпен алмастыруыма көмектес, менің өмірімде уақыт сынағына төзетіндей өзгерістер жасашы», — деп сұра.
Мұндай мінaжат үшін батылдық қажет. Мүмкін, бұл үшін саған өзіңнің бойыңдағы бар батылдықтан артығырақ батылдық қажет болады. Егер де онда не барын көріп қояды деген қорқыныштан Құдайды жүрегіңе енгізуге ерік күшің жетпесе, онда Құдайдан өзіңе батылдық беруін сұра. Егер де өміріңде жақсы өзгерістердің болғанын қалайтын болсаң, онда Киелі Рухтың өзіңді тазартып, мүмкіндіктеріңді ұлғайтушы күшінің әрекет етуіне ерік беруге тиіссің. Өзіңді өзің жайындағы түрлі қате пікірлерден сақтау үшін, Киелі Рухты жүрегіңе ендіруге тура келеді. Сонымен Құдайдан жүрегіңді тазартуын сұрауға тиіссің. Бұл үшін келесі екі қадамды жасауға дайындал:
1. Құдайдың өзіңе көрсеткен күнәһар ойларың мен әрекеттеріңді мойындауға;
2. Осы мойындағандарың үшін тәубеге келуге.
Өз күнәһарлығыңды шынайы мойындау
Егер де сен кісі өлтіргіш болмасаң немесе ешқашан банк тонауға қатынаспасаң, онда менің кешірім сұрайтын ештеңем жоқ деп ойлама. Егер Құдай жолына түскеніңе біраз уақыт болып, жексенбі күні таңертең және сәрсенбі күні кешкісін қауымға барып, сиыну жиналыстарының бәріне қатынасып жүрсең де олай деп ойлама. Күнә үнемі көрініп тұрмайды. Мысалы, Құдайдың Өз уәделерін орындайтынына күмәнданған кезің болды ма? Құдайға күмән келтіру — күнә. Қандай да бір адам туралы өсек айтып көрдің бе? Өсек айту — күнә. Өзіңнің бергің келмейтін нәрсеңді сұрайды деген қауіппен біреумен сөйлесуден қашқақтаған кезің болды ма? Өзімшілдік — күнә. Бойыңда өзге бір адамға деген жеккөру сезімі болды ма? Сүйіспеншілікпен істелмеген нәрсенің бәрі күнә.
Күнә жасамайтыныңа жүз пайыз кепілдік беру мүмкін емес. Сондықтан да күнәні мойындаудың маңызы зор. Егер біз өз күнәларымыз бен қателіктерімізді мойындамасақ, онда Құдайдан алшақтай береміз және мінaжаттарымызға жауап ала алмаймыз. «...Өздеріңнің әділетсіз істерің Құдаймен араларыңды ажыратып келеді! Жасаған күнәларың Оның бетін сендерден бұрып әкетеді. Сондықтан да Тәңір Ие мінaжаттарыңа құлақ салмайды» (Ишая 59:2).
Өз күнәларымызды мойындамау арқылы біз Құдайдан жасырына бастаймыз, яғни, Едем бағындағы Адам мен Хауаның жолына түсеміз. Себебі Оған қарайтын бетіміз жоқ. Бірақ Құдайдан жасырынып қалу мүмкін емес. Киелі кітапта біздің құпия істеріміз ғана емес, сондай-ақ барлық құпия ойларымыз бен сөздеріміздің де жария болатыны жайында жазылған. «Ашылмайтын сыр, білінбейтін құпия болмайды. Сондықтан қараңғыда айтқандарың жарықта естіледі, үй ішінде құлаққа сыбырлағандарың жұртқа жария болады» (Лұқа 12:2,3). Құдайдан жасырын жатқан ешбір жан иесі жоқ. Оның көз алдында барлығы ашық та айқын көрініп тұр. Біз Оның алдында есеп беруге тиіспіз» (Евр. 4:13).
Қандай қорқынышты ой! Егер істеген әрбір ісіміз үшін Оның алдында есеп беруге тиіс болсақ, онда мұны неғұрлым ертерек істесек, соғұрлым жақсы болады. Шындығында да, егер біз өзіміз білетін күнәларымызды неғұрлым ертерек мойындасақ, Құдай да біздің өзімізге көрінбейтін күнәларымызды соғұрлым ертерек ашып береді. Бірақ біздің әрқайсымыздың бойымызда әлі қанша күнә қалғанын тек Құдай ғана біледі.
Күнәнің әрқашан да зардабы болады. Бұл туралы өз күнәсін мойындаған кезінде Дәуіт патша жақсы айтты: «Күнәмді айтқым келмеп еді, сонда аяқ-қолым сырқырап, күні бойы жүрдім ыңқылдап. Себебі күні-түні Сенің қолың зілдей болып үстімде жатты менің. Сол кезде жаздың аптабы қуырған көк шөпке ұқсап солып қалдым мен» (Зәбүр 31:3,4).
Жаныма ауыр тиетін сөздерді жиі айтатын күйеуімді жек көрген кездерімді жиі еске аламын. Бойымды кернеген ашу мен реніш жанымды азапқа салатын. Менің кінәм жоқ, бұған тек күйеуім ғана кінәлі деп есептеген мен күнәһар ойларымды мойындағым келмеді. Бірақ, ақыры мен біреуге кек сақтау — күнә екенін түсіндім және өзімдегі күйеуіме деген жеккөру сезімінің күнә екенін мойындадым. Сол сәтте-ақ мен еңсемді зіл батпан болып басқан ауырлықтың әлдеқайда жоқ болып кеткенін сезіндім. «Қаһарыңнан денемде сау жерiм жоқ, күнәмнан жан-тәнiмде тыныштық жоқ. Iстеген күнәларым басымнан асты, ауыр жүктей денемдi жерге жанышты. Ақымақ iстерiмнiң кесiрiнен Жараларым iрiңдеп, иiстенген» (Зәбүр 37:4–6). Өмірдің қиындықтары онсыз да жетіп жатыр, бұған қоса тән ауруынан азап шегудің қажеті қанша?
Күнәдан ауыр ешнәрсе жоқ. Біз күнәнің ауырлығын оның жанымызды жаншитын күшін сезінбейінше түсінбейміз. Біз оның қиратушы күшін Құдаймен арамызға қойылған қабырғаға басымызды ұрмайынша дұрыс бағалай алмаймыз. Сондықтан да өзімізге белгілі әрбір күнәмізді тезірек мойындап, жүрегімізді тазартқанымыз дұрыс және шамамыз келгенше Құдай алдында адал болуға тырысқанымыз жөн. Күнәмізді мойындау арқылы біз Құдайдың алдында ешқандай жаңалық ашпаймыз, себебі Ол мұның бәрін біздің көмегімізсіз-ақ біледі. Ол тек күнәңді өзіңнің мойындағаныңды қалайды.
Бірақ та мойындау — бұл әдеттегі кешірім сұрау емес. Өйткені кешірім сұрау бәрінің де қолынан келеді. Көптеген адамдар бұл өнерді жақсы меңгерген. Олар осы салада бай тәжірибе жинақтаған. Адамдар «кешіріңіз» деген сөзді оңды-солды айта береді. Олар мағынасыз сөз айтудың кәсіпқой шеберлері. Ал нағыз кешірім сұрау күнәні толықтай мойындауды білдіреді.
Тәубеге келу
Құдай заңына қайшы келетін әрекетіңді мойындау — бұл бір басқа да, ал оған қатты өкініп, мұндай күнәні енді қайталамауға берік шешім қабылдау — бір басқа. Тәубеге келу дегеніміз де осы. Тәубеге келу ойларымызды өзгертеді; ол өмірімізді түбірімен өзгертуді білдіреді. Тәубеге келу — бұл істеген ісіңе қатты өкініп, ендігәрі ешқашан мұндай әрекетке бармауға берік шешім қабылдау. Тәубеге келу — бұл өзіңнің қателігіңді және күнәңді мойындау. Тәубеге келу — күнәміз үшін қатты өкінетінімізді және енді ондай теріс жолдан қайтқанымызды білдіреді.
Бірақ та тәубеге келу біздің енді бұдан былай ешқашан күнә жасамайтынымызды білдірмейді — ол біздің енді күнә жасамауға бел байлағанымызды білдіреді. Сондықтан, егер сен бір күнәң үшін бірнеше рет кешірім сұрап, ол үшін өкінген сәттерің болса, онда бұлай істеуден қорықпа. Дұшпаның құлағыңа айыптау сөздерін сыбырлауына жол берме. Мойныңа мініп алған дұшпаныңды жеңу үшін, күнәңді мойындап, Құдайдан қанша рет кешірім сұрау қажет болса, сонша рет кешірім сұра. «Құдай енді мені кешірмейтін болар, себебі бұл күнәм үшін өткен аптада ғана кешірім сұрадым ғой» деген секілді ойларға ерік берме. Ол сенің күнәңді әрбір мойындаған сайын кешіреді. «Әділетсіз істері кешірілген, барлық күнәларынан ақталған әрбір кісі бақытты!» (Зәбүр 31:1). Құдайдың алдында күнәларыңды мойындау арқылы сен өз өміріңді түбегейлі өзгерте аласың.
Құдай өсиетін бұзған кезіңде асқан белсенділік көрсететін дұшпаныңның саған зұлымдықпен соққы жасамауы үшін, тәубеге келуді ешқашан да кейінге қалдырма. Өйткені Киелі кітапта былай жазылған ғой: «Күнәнің беретіні — мәңгілік өлім...» (Рим. 6:23). Күн сайын Құдайдан өзіңнің жүрегіңде әділетсіз ненің барын көрсетіп беруін сұра. Құдайдың өзің үшін дайындап қойған игіліктерінен сені ешнәрсе алыстатпасын.
Мінaжат
Тәңірім, мен Сенің алдыңда мойынсұнамын және жүрегімді барша заңсыздық атаулыдан тазартуыңды сұраймын. Өзіңді мадақтамаған немесе Өсиеттеріңе сай келмеген сөздерім мен істерімді кешір. Мен төмендегі әрекеттерім үшін кешірім сұраймын... (Құдайға ұнамсыз барлық ойларыңды, сөздерің мен істеріңді атап шық). Мен бұлардың күнә екенін білемін және олар үшін өкінемін. Осы ойлар мен әдеттерімді тастап, Сенің жолыңа түскім келеді. Сенің «ізгі де рақымды, шыдамды әрі кешірімді, ашуға баяу және қайырымдылығыңның шексіз» екенін білемін. Мұны бағаламағаным үшін кешір.
Тәңірім, Сен «жүректердің құпиясын» (Зәбүр 43:22) білесің. Маған жүрегімнің мен білмейтін құпияларын ашып бер. Менің ойларымдағы, сөздерім мен істерімдегі мойындалмаған күнәлардың жасырынып жатқан жерін көрсет. Оларды анық көруім үшін маған шындықты ашып бер. Менің жан дүниемді зерттеп, өзім туралы білуім тиісті нәрселерді ашып бер. Мен Саған ұнамсыз жаман әдеттерімнен арылғым келеді. Өзгеруіме көмектес. Өзіңнің Сөзіңе сәйкес қолдарым мен жүрегімді тазартқым келеді (Жақып 4:8).
«Шексіз сүйіспеншілігіңе бола, О, Құдайым, маған рақым ете гөр! Мейірімділігіңнің молдығына бола қылмыстарымды өшіріп тастай гөр! Мені әділетсіздігімнен арылтып, күнәларымнан түгел тазарта гөр!» (Зәбүр 50:3,4). «Уа, Құдайым, жүрегімді тазартып, рухымды берік қылып, жаңарта гөр. Қасыңнан мені қуып шыға көрме, Киелі Рухыңды менен ала көрме. Мені құтқарғаныңа қуантып тағы, сыйлай гөр азғырылмайтын берік рухты» (Зәбүр 50:12–14). «Тазарта гөр, Ием, құпия күнәмнан...» (Зәбүр 18:13). «Қауіпті жолдамын ба, сынап шығып, мәңгі өмірдің жолымен жүргізе гөр!» (Зәбүр 138:24). Мені Өзіңнің алдыңда әділ және таза ет. Күнәларымның кешірілуі үшін маған Сенің кешірімің қажет (Ел. іст. 3:19).
Мінaжатыңды күшейтетін
КИЕЛІ КІТАП АЯТТАРЫ
Егерде күнәларымызды мойындасақ, Құдай сенімді де әділетті болғандықтан оларды кешіріп, бізді барлық әділетсіздігімізден тазартады.
1 Жохан 1:9
Сүйікті бауырластарым, жүрегіміз бізді айыптамағанда Құдай алдында нық сеніміміз болады және Одан не сұрасақ та, аламыз. Өйткені Тәңірдің өсиеттерін орындап, Ол не қаласа, соны істейміз.
1 Жохан 3:21–22
...Сонда Саған күнәмді ашық айттым, әділетсіздігімді жасырмадым. Иеге кінәмді мойындаймын деп. Сен сонда барлық күнәмді кешірдің.
Зәбүр 31:5
...Сондықтан теріс жолдан қайтыңдар! Сонда Құдай Ие күнәларыңды кешіріп, сендерге рухтарыңды жаңғыртатын мезгілді беріп, алдын ала тағайындаған Мәсіх Исаны жібереді.
Ел. іст. 3:19,20
Күнәларын жасырған жан өркендемейді, оларын мойындап, бас тартқан рақым көреді.
Нақыл сөз 28:13
ҮШІНШІ ТАРАУ
ТӘҢІРІМ, МЕНІ КЕШІРІМДІ БОЛУҒА ҮЙРЕТ
Анам маған қатал қарады, ал әкем ондай болған жоқ. Мәсіхші болғаннан кейін мен анамды кешірдім. Бірақ арада көп өткенде әкемді әлі де кешіре алмай жүргенімді Құдай маған ашып берді. Мәсіхші психолог дәрігерге жан-дүниемді кернеп тұрған мазасыздық пен торығу туралы әңгімелеп бергенімде, ол менен әкеңе деген ренішің жоқ па деп сұрады. Мен жоқ деп жауап бердім. Оған неге ренжимін? Ол менің көңілімді қалдырған емес. Бірақ рухани жетекшім менен мінaжат етіп, Құдайдан бар шындықты ашып беруін сұраған кезде, кенеттен менің бар ашуым, өкпем мен жан ауруым көз жасы болып төгілді. Сөйтсе, мен әкемнің өзіме бір рет те көмекке келмегенін, анамның ессіз әрекеттерінен бір рет құтқарып алмағанын жүрегімнің терең түкпірінде сақтап келген екем. Анам мені жиі шоланға қамап қоятын, ал әкем мені бір рет те ол жерден шығарып алған емес. Шешемнің жүйке ауруымен ауыратынын біле тұра оның маған істеген әрекеттеріне немқұрайды қарап келген әкеме қаншалықты реніш сақтап келгенімді сезбеппін. Бірақ, мен оны кешірген сол күні жан-дүниемде бұрын-соңды болмаған тыныштықты сезіндім.
Көбіне біз өзіміздің кек сақтап қалатынымызды біле бермейміз. Біз кешірімдіміз деп ойлаймыз, бірақ, шын мәнінде олай емес. Егер біз Құдайдан кек сақтағыштығымызды ашып беруін сұрамайтын болсақ, онда оның тырнағынан ешқашан құтыла алмаймыз. Көп жағдайда біздің әділеттілігіміз кешіре білу мен кешірімді болуға деген ниетімізге байланысты. Онсыз біз Құдайдың уәде еткен мұрасына ешқашан да ие бола алмаймыз.
Дұрыс шешім қабылдау
Біз «жек көру» деген сөзді, оның әсер етуші күшін білеміз және оны әдетте қолданбауға тырысамыз. Біз үшін әлдебіреуді жек көреміз деген ойдың өзі ұнамсыз. Бірақ кек сақтау — жеккөрушіліктен шығады. Егер біз реніштерімізді ұмытып, оларды кешіруге ұмтылмасақ, онда бұл сезімдеріміз жеккөрушілікке айналады. Иса бұл жағдайға аса қатаң қараған. Ол былай дейді: «Бауырласын жек көрген әркім — кісі өлтіруші! Ал мынаны білесіңдер: кісі өлтірушінің мәңгілік өмірі жоқ» (1 Жохан 3:15). «Ал сиынып тұрған кездеріңде біреуге өкпелерің болса, оны кешіріңдер! Сонда көктегі Әкелерің сендердің де күнәларыңды кешіреді» (Марқа 11:25).
Кел, әңгімемізді біраз айқындап алайық. Кешіре білмейтіндер мәңгілік өмірге үміт арта алмайтын және Құдайдың кешірімін ала алмайтын кісі өлтіргіштер деп аталған. Мен былай дер едім: егер кешірім мен кек сақтаудың бірін таңдау қажет болса, онда ең дұрыс шешім — кешіру болып табылады.
Ал егер кек сақтауды таңдап алатын болсақ, онда түнекке апаратын жолды таңдағанымыз (1 Жохан 2:9–11). Осылайша өз өміріміздің бағдарын айқын білмей, түрлі кедергілерге тап болып, бағытымыздан адасамыз. Бұл бізді шатастырып, қателіктер жасай бастаймыз. Сол кезде құмарлықтарымыз билік жүргізіп, түрлі аурулар әкеледі және жүрегімізді мұң басады. Біз өз сезімдерімізді жасыра алмайтын болғандықтан, бұл айналамыздағы адамдарға білінеді. Болып жатқан жағдайдың мәнін түсінбесе де, олар бойымызда жасырынған ренішті байқап, біздің жанымызда өздерін ыңғайсыз сезінеді. Ал егер кешіруге шешім қабылдасақ, онда мұның бізге ғана емес, айналамыздағы адамдарға да тигізетін пайдасы зор.
Жақыныңа кешірім жасап үйрену — алғашқы қадам
Өз жақыныңды кешіру өте қиын, өйткені олар үнемі жанымызда болады, бізді өзгелерден жақсы біледі және олар жанымызға өзгелерден гөрі ауыр тиетін жарақат салады. Дәл осы себептен жақындарымызды кешіре алмауымыз үлкен ауыртпашылықтар әкеледі. Сайып келгенде, кешірім жасау өз отбасыңнан басталады.
Ең алдымен ата-анамызды кешіруіміз қажет, Киелі кітап бізге бұл туралы өте айқын ескертеді. Он өсиеттің бесіншісінде былай делінген: «Ата-анаңды сыйла! Жаратқан Ие өзіңе беретін елде ұзақ өмір сүруің үшін осылай істе» (Мыс. шығу 20:12). Әкең мен шешеңді сыйламау арқылы, сен өз өміріңді қысқартасың, бірақ кешірмей тұрып сен оларды сыйлай алмайсың.
Анамды кешіруге бел байлағанда, мен Құдайға мойынсұнып, өз өмірімде Оның уәделерінің орындалғанын қаладым. Сірә, бұл әрекетім сәтті болса керек, бұған көз жеткізу үшін менің жасыма қараған жеткілікті. Бірақ анамды бір рет кешіруім бұл мәселенің түбегейлі шешілгенін білдірмейді. Ұзақ жылдар ішінде өкпе мен реніштің бойыма қатталып жиналып қалғаны сондай, анамды сол қабаттың әрқайсысы бас көтерген сайын кешіріп отыруыма тура келді. Оның мінез-құлқы жыл санап бұзыла бергендіктен, анама ұдайы кешірім жасап отыруыма тура келді.
Егер біреуді кешірмесек, осымен бітті деген сөз емес. Осы жағдай келесі жолы тағы алдыңнан шығады. Сондықтан да кешіру — яғни, кек сақтау мен кешірім арасында күн сайын таңдау жасау. Біз әлдебір адамды қалаған, қаламағанымызға қарамастан кешірім жасауға бел байлаймыз. Бұл бір сәттік көңіл-күй емес – бұл қабылданған шешім. Егер біз бойымызда кешірім жасауға ниет пайда болуын тосатын болсақ, онда мұны өміріміздің соңына дейін күтуімізге тура келеді. Егер біз бір адамды өзімізге істеген жаманшылығы үшін жек көріп, содан жанымыз ауыратын болса, бұл жерде біздің де кінәміз бар, себебі бұл ауыртпашылықтан құтылуға талпынбадық. Құдай алдында кек сақтағыштығымызды әрқашан мойындау — біздің міндетіміз, осыны орындағанда ғана Одан кешірімді болуға және әрі қарай өмірімізді жалғастыруға көмектесуін сұрай аламыз.
Сондай-ақ біз Құдайдан туыстарымыздың ішінен тағы да кімді кешіруіміз керектігін сұрауға тиіспіз. Біздің жүректері кекке толы адамдар болуға қақымыз жоқ (рас, кейде біз ашуланып жүреміз, бірақ бұл басқа нәрсе). Бірақ біз көп жағдайда өзіміз кешіруді қажет ететін жағдайларды көре алмаймыз. Құдайдан өзіңнің тағы қандай туыстарыңа ашу сақтап жүргеніңді көрсетіп беруін сұра. Кешірім жасап үйренбей тұрып сен тыныштыққа ие бола алмайсың.
Егер кешіру қолыңнан келмесе
Кешіру оңай емес. Жанымызға түскен жараның кесірінен мұны істеу кейде тіпті мүмкін емес. Егер біреуді кешіру қолыңнан келмесе, онда Құдайдан көмек сұра. Мен анам қайтыс болған күнге дейін дәл осылай істеп келдім. Ақыры оған деген жеккөрушілік сезімдерімнен толықтай арылдым. Егерде біреуді кешіру мүлде қолыңнан келмей жатса, онда Құдайдан оны кешіруге қабілетті жүрек беруін сұра. Өзіңді ренжіткен адамдар үшін білетін барлық мінaжаттарыңды айтып сиын. Мұндай мінaжаттарға Құдайдың қалай жауап беріп, жүректерді қалай жұмсартатыны таңқаларлық. Өзімізге жамандық жасаған адамдар үшін мінaжат еткенде біздің ашуымыз, жек көрушілігіміз бен өкпеміз сүйіспеншілікке айналады.
Біздің кешіріміміз әлгі адамдардың жаман әрекеттерін ақтамайды. Керісінше, кешірім оларды Құдайдың қолына тапсырады. Сонда Құдай оларға билік айтуға мүмкіндік алады. Жалпы, кешірім — кек алудың ең тиімді жолы, себебі ол бізді әлгі адамдардан босатады және Құдайдың өзіміз үшін даярлап қойғанына ие болуымызға мүмкіндік береді. Біздің әлдекімді кешіруіміз оның өз кінәсін мойындағанына, кешірім сұрауға дайын немесе дайын еместігіне байланысты емес. Егер олай болмаса, онда жалпы кешірімнің болуының өзі де неғайбыл еді. Біз ренжіткен адамның қылығына қарамастан оны кешіруге даяр болуға тиіспіз.
Кейде басымыздан аса қиын жағдайларды өткізетініміз сондай, жанымызға түскен жараның қаншалықты ауыр екенін, тіпті бірнеше жыл бойына түсіне алмаймыз. Кейде істеген ісімізге өкініп, содан соң өзімізді бір нәрсені істегеніміз немесе істемегеніміз үшін өмір бойы кінәлаумен боламыз. Кейде болған жағдайға Құдайды кінәлаймыз. Құдайдан өміріңде осыған ұқсас жағдайдың болған немесе болмағанын көрсетіп беруін сұра. Құдай жоспарының жүзеге асуына кек сақтаушылықтың кедергі келтіруіне жол берме.
Ештеңеге қарамастан
Төрт жүз тоқсан! Міне, өзімізді ренжіткендерді дәл осыншама рет кешіруге тура келеді екен! Петір Исадан былай деп сұрады: «Ием, егер бауырласым маған қарсы күнә жасай берсе, оны неше рет кешіруім керек? Жеті ретке дейін бе?» Иса оған былай деп жауап берді: «Жеті емес, жеті қайтара жетпіс ретке дейін» (Матай 18:21,22). Мүмкін, сенің әлдекімді күніне 490 рет кешіруіңе тура келер, ал Құдайға сенің қанша рет қажет болса, сонша рет кешіргенің ұнамды. Ол сенің кешірімді адам болғаныңды қалайды.
Иса қожайыны үлкен қарызын кешірген адам туралы астарлы әңгіме айтып берді. Бірақ соған қарамастан, әлгі адам өзіне аз ғана қарызын қайтармағаны үшін досын түрмеге жаптырды. Мұны естіген қожайыны: «...Сен өтінгендіктен мен қарызыңды түгелдей кешірдім ғой! Ендеше сен де дәл солай жолдасыңды кешіруге тиіс емес пе едің?» дейді. (Матай 18:32,33). Қожайын қатты ашуланып, оны барлық қарызын өтегенше ауыр жұмысқа жегіп қойды. Иса былай дейді: «Міне, егер сендер бауырластарыңның күнәларын кешірмесеңдер, көктегі Әкем әрқайсыларыңа да солай істемек!» (Матай 18:35).
Бұл өте салмақты ескерту. Мәсіхке сенген әрқайсымыздың аса үлкен қарызымыз кешірілген. Сондықтан да біздің бір-бірімізге қайырымсыз болуға қақымыз жоқ. «...бір-біріңе мейірімді де жанашыр болыңдар; Мәсіхтің арқасында өздеріңді Құдай кешіргендей, сендер де өзара кешірімді болыңдар!» (Ефес 4:32). Егер кешірмесек, онда біз өзімізге қастандық жасаймыз.
Біздің барлық істеріміз мәңгілік тұрғысынан екі өлшем бойынша бағаланады: Құдайға және адамдарға деген сүйіспеншілігіміз. Құдайды жақсы көру адамдарды жақсы көруге қарағанда көп жеңіл, бірақ Құдай бұл екі сүйіспеншіліктің бірдей болғанын талап етеді. Жақындарымызға деген сүйіспеншілігіміздің ең жарқын мысалының бірі — кешіре білу болып табылады. Өзімізге әділетсіздік жасап, жанымызға жарақат салған жандарды кешіре қою оңай емес. Бірақ, Құдай бізді, тіпті, жауларымызды да жақсы көруге үйретеді және осы жолда мінсіз болуымызға көмектесіп отырады (Матай 5:48). Қатал бола түсуге себеп табу қашан да оңай, бірақ біз ондай жолдан бас тартуға тиіспіз.
Құдай сен үшін даярлап қойғандарының бәріне ие болғаныңды қалайды, бірақ сен өзгелерді кешірмесең, онда рухани өсуің тежеліп қалады да, Ол сенің өміріңде әрекет етуін тоқтатады. Кешіру сенің ойың мен жүрегіңді Киелі Рухтың еркін әрекет жасауы үшін ашып береді. Сен Құдайды күштірек сүюге, Оның сүйіспеншілігін айқынырақ сезінуге үйренесің. Мұнсыз біздің өміріміздің мағынасы болмайды.
Мінaжат
Тәңірім, мені кешіре білуге үйретші. Менің кешіре алмауымның себебін көрсет. Жан-дүниемді ақтарып қарап, онда жасырынып жатқан кек сақтаушылығымды көрсет. Егер менің жүрегімде өкпе-реніш болса, онда оларды күнә ретінде мойындайын. Мен Сенен ................................... (өзің кешіруге бел байлаған адамның атын ата) кешіруіме көмектесуіңді сұраймын. Басқаларды кешіруіме ештеңе кедергі келтірмеуі үшін, Сен менің күнәларымды қалай кешіргеніңді терең түсінуіме көмектес. Бар шындықты тек Сенің ғана білетініңді және бәрін өз орнына қоюдың қамын жасайтыныңды білемін.
Істеген қателіктеріммен мүлт кеткен жерлерім үшін өзімді кешіруіме, ал егер солар үшін Сені кінәлаған сәттерім болса, Өзіңнің алдыңда мойындауыма көмектес. Өзіңнің Сөзіңе сәйкес, дұшпандарымның бәрін жақсы көруге, өзімді қудалағандар үшін мінaжат етуге үйрет. Оларға менің жүрегімді жібіт. Мен кекшілдіктің кесірінен жүрегімнің қатігезденіп кеткенін қаламаймын. Мені кешіре білуге үйрет.
Тәңірім, менің бойымда ата-анама, олардың қандай да бір әрекеттері немесе, керісінше, әрекет жасамағандары үшін ренішім бар ма, соны ашып бер. Мен ата-анамды сыйламағандығымнан, яғни, Өзіңнің ұлы өсиетіңді орындамағанымнан өмірімнің қысқарғанын қаламаймын. Ал егер жақындарымызбен арамызда жек көрушілік пен кешірімсіздіктен қаланған қабырға тұрса, оны қиратуыңды өтініп сұраймын. Адамдарды қанша рет кешіру қажет болса, сонша рет кешіруіме көмектес. Мүмкіндігінше, мені отбасында бір-бірлерін түсінбей жүрген жақындарымның ара қатынасын бітістіруші құрал ретінде пайдалан.
Тәңірім, екеуміздің арамызда қабырға қаланғанын, менің мінaжаттарыма жүрегімдегі құпия күнәларымның кедергі болғанын қаламаймын. Бүгін мен бәрін кешіргім келеді. Мен кек сақтаушылықтың ауыр жүгін мойнымнан сілкіп тастап, еркін өмір сүргім келеді. Егерде біреудің көңілінде маған деген ашу-ыза болса, оның жүрегін жұмсарт, мені кешіруіне көмектесіп, қарым-қатынасымызды қалай түзеуімізге болатынын көрсет. Мен кек сақтаушылықтың қара түнегінде жүріп, өзгелер үшін жарық нұр бола алмайтынымды білемін. Мен Өзіңе ұқсап нұрда тұруға және барлық күнәларымнан тазаруға шешім қабылдаймын (1 Жохан 1:7).
Мінaжатыңды күшейтетін
КИЕЛІ КІТАП АЯТТАРЫ
Басқаларға үкім айтпаңдар, сонда сендерге де үкім шығарылмайды.
Лұқа 6:37
Даналығы адамға сабыр сыйлар, қатені кешіру оған құрмет болар.
Нақыл сөз 19:11
...Жауларыңды жақсы көріңдер! Өздеріңді қудалағандар үшін Иеге сиынып мінaжат етіңдер! Осылайша көктегі Әкелеріңнің рухани балалары боласыңдар: Ол жамандарға да, жақсыларға да күн сәулесін бірдей түсіріп, әділдерге де, әділетсіздерге де жаңбырды бірдей жауғызады.
Матай 5:44,45
Бауырласын жек көретіннің жүріс-тұрысы түнекте, ол қайда кетіп бара жатқанын білмейді. Себебі түнек оның жан дүниесін соқыр қылып қойған.
1 Жохан 2:11
Егер өздеріңе күнә жасағандарды кешірсеңдер, онда көктегі Әкелерің сендерді де кешіреді. Ал егер басқалардың күнәларын кешірмесеңдер, онда көктегі Әкелерің сендердің де күнәларыңды кешірмейді.
Матай 6:14,15
ТӨРТІНШІ ТАРАУ
ТӘҢІРІМ, МЕНІ БАРЛЫҚ ЖАҒДАЙДА ДА ӨЗІҢЕ ҚҰЛАҚ АСУҒА ҮЙРЕТ
Мектепте оқып жүргенімде бір семестр бойы суда жүзу үйірмесіне қатынасқаным әлі есімде. Мен ол үйірмеге барғанды жек көретінмін, себебі ол таңғы сағат 7.30-да басталатын және шашым күні бойы сәндеп тарауға келмей жүретін. Біз күн сайын, ауа райының қолайсыздығына қарамастан жүзуге тиіс болдық, ал Калифорнияда қыста таңертең біршама суық болады. Тек қатты науқастанып қалу ғана сабаққа қатыспауға лайықты себеп болып табылатын және де бұған дәрігер анықтама берген жағдайда ғана.
Бірақ осындай қолайсыздықтарға қарамастан, суда жүзу маған ұнайтын және мен тәуір жетістіктерге де қол жеткіздім. Менің түсінгенім мынау: егер мен барлық ережелерді сақтай отырып дәл қимылдар жасасам, онда жылдам әрі жеңіл жүзіп, үлкен бассейннің арғы жағасына тез жете аламын. Мұндай жағдайда маған ешкім, тіпті қатарымда жүзіп келе жатқан икемсіз жүзушілер де кедергі жасай алмайды.
Мұндай қағиданың мәсіхшілер үшін де маңызы зор. Егер біз өмір айдынында табысты жүзуді қалайтын болсақ, онда жүзушілер секілді дұрыс шешім қабылдап, ережелерге сай дұрыс қимылдар жасай бастауымыз қажет. Мұндай болмаған жағдайда, басымызға қиындықтар түскен сәттерде шыдай алмаймыз. Нәтижесінде, бір орнымызда шыр айналып, суға батып кетпеу үшін орасан күш жұмсаймыз. Мұндай жағдайда біз ешқашан және ешқайда жүзіп жете алмаймыз.
Ал егер біз Исаның басқаруымен дұрыс өмірлік бағытты ұстанатын болсақ, Оны тыңдап үйренетін болсақ, онда Киелі Рухтың ағыны біздерді дұрыс арнаға бағыттайды.
Дұрыс қимылдар жасау
Құдай еркін тек Оның Сөзін терең зерттеу арқылы ғана білуге болады. Егер біз қандай қимылдардың дұрыс екенін білмейтін болсақ, онда дұрыс қимылдар жасай алмаймыз. Біз өмірдің киелі оқулығы болып табылатын Құдай Сөзінен өзімізге қажеттінің бәрін тауып, бізден талап етілетіннің бәрін үйрене аламыз. Бірақ бұған қарамастан, кейде біздің «суға секіріп кетуімізге» тура келетін кездеріміз де болады. Біздің шынайылығымыздың дәлелі ненің дұрыс екенін білгенімізде емес, істеген әрекеттерімізде. Нені істеу керек, ал нені істемеу керектігінің тізімін жасау — бір басқа, ал Құдайдың жолын сүйіп, Оның соңынан еруді қалау — мүлде басқа. Дұрыс өмір сүру жайлы оқу — бір басқа да, дұрыс өмір сүру — мүлде бір басқа. Мойынсұну сенің әрекеттеріңнен; ал мойынсұнуға деген тілегің мінaжатыңнан көрінеді.
Тәңірім, менің жинақы болуыма көмектес
Бұл мінaжатты мен әлемнің барлық әйелдерінен естимін. Біз не істеуіміз керектігін жақсы білеміз, бірақ олай істеу көбіне қолымыздан келе бермейді. Әрқашан да дұрыс әрекет жасауымыз үшін Құдайдан жинақы болуымызға көмектесуін сұрауымыз қажет.
Мен жеткілікті дәрежеде жинақы адаммын, бірақ үнемі ондай болған жоқпын. Осыдан бірнеше жыл бұрын менің өмірімде бәрі басқаша болатын — ол кезде сары уайымға салынып, күйзеліп жүрдім. Күйзеліске ұшыраған адамдар егер өмірден еш мағына таппасаң, ондай кезде дұрыс ойлап, өміріңді дұрыс жолға келтірудің мүмкін емес екенін біледі. Өзіңнің жақсы өмірге лайықты екеніңе сенімің болмағандықтан, сен айналаңнан жақсы ешнәрсені көрмейсің. Бар күшің бір күніңді өткізуге кетіп жатқандықтан, сен алға қарай жылжи алмайсың.
Мен өз өмірімнің әрбір саласы жайлы мінaжат ете бастағанда, Құдайдан күнделікті Оның Сөзін оқуға уақыт табуыма, мінaжат етуіме және мойынсұнып жүруіме көмектесуін сұрадым. Мен Одан өзімді сары уайымнан, Оның баталарына кедергі келтіріп жатқанның бәрінен арылтуын өтіндім. Мен мінaжатыма Құдайдың қалай тез жауап қайтарғанына таңғалдым. Мен тәртіп бойынша өмір сүруді және Құдайға мойынсұнуды үйрендім. Бұл менің мүмкіндіктерімнің аясынан тысқары болғандықтан, Оның көмегінсіз ештеңе істей алмаған болар едім. Құдайдың алдында отыз екі жыл жүрген мен мойынсұнудың жаңа кезеңдерін тануды әлі де жалғастырып келемін. Тәнім қартайғанымен, рухым жыл сайын жаңару үстінде және мойынсұнудың әр қадамы сайын жаңа бата мен азаттық алудамын, яғни, бұрын қолым жетпейтін нәрселерге ие болудамын.
Құтқарылғаннан кейін еш алаңсыз жүремін деп ойлама. Бұл күйеуге шыға салысымен өзіңе күнделікті күтім жасауды тоқтатқанмен бірдей. Әрине, бұған біраз уақыт шыдауға болады, бірақ бұл қатерлі нәрсе және бұдан өміріңе елеулі зиян келуі мүмкін. Мойынсұнуды үйрену — бұл кейде өмір бойына созылатын ұзақ нәрсе. Мойынсұнудың біз қол жеткізуге тиісті сансыз көп кезеңдері бар. Тіпті, Құдайға келгеніңе қырық жыл болса да оның еш маңызы жоқ, себебі сен әлі де Құдайдың мойынсұнбаған сәттеріңді көрсетіп отыруына мұқтажсың. Не істеу керектігін білеміз деп ойлап, Құдайдан қателігімізді сұрауды тоқтатудың кесірінен қақпанға түсеміз. «...Беттеген бағытымыздан ауытқып кетпеуіміз үшін Мәсіх туралы естігенімізге мықтап ден қоюымыз керек» (Евр. 2:1).
Ешқашан Құдайға мойынсұнуда жоғары нәтижеге жеттік деп мақтанып кетуімізге болмайды, себебі Жаратушы Өзінің өлшемін үздіксіз өсіріп, рухани дамудың жаңа деңгейін белгілеп отырады. Бірақ: «менің үйренуге қабілетім жоқ» деп өзіңе-өзің үкім шығаруға да болмайды. Құдай бізге Өзінің еркін орындауға қажеттінің бәрін беріп тұрғанда, бізде ақталатын сылтау жоқ. Әрине, біз Одан көмек сұрауымыз қажет. Құдай біздің былай дегенімізді күтеді: «Тәңірім, Өзіңнің жаратуыңа сай өмір сүргім келетіндіктен, Өзіңе мойынсұнып, еркіңді орындап жүруіме көмектес». Бізді жетілдіретін, тәртіпке салатын және тазартатын Киелі Рухтың әрекетінсіз Мәсіхте алған еркіндігіміз өзім білем дейтін жөн-жосықсыз еркіндікке айналады.
Белгілі бір нақты жағдайда Құдайдың еркін орындау
Бізге берілген негізгі өсиеттерден өзге, Құдайдың белгілі бір жағдайлардағы жоспарына сай нақты нұсқауларын да орындауға тиіспіз. Бұл әркімнің басында әртүрлі болады. Мысалы, бұдан сегіз жыл бұрын Құдай күйеуіміз екеумізге Калифорниядан Теннесиге қоныс аударуды бұйырды. Менің мұны істеуге еш құлқым жоқ еді, оны айтасыз, мұндай ой басыма кіріпте шықпаған болатын. Үйренген жерім өзіме ұнайтын және ол жерден ешқайда кеткім келмейтін. Бірақ маған Құдайдан нақты нұсқау келді де, біз Оның еркіне бағынып, жолға жиналдық. Біздің қоныс аударуымызға негіз болған себеп бірнеше жылдан кейін ашылды және мен сол кезде Құдайдың бұйрығына құлақ асып, оны орындағанымыз үшін қуаныштымын. Ал егер біз Құдайдан: «Тәңірім, не істеуіміз керектігін көрсетші» деп сұрамасақ, онда Оның дауысын естуіміз екіталай болар еді.
Құдайдың өзіңнен нені күтетінін ашып беруін сұрау маңызды. Егер сұрамасаң, оны біле алмайсың. Мысалы, Құдай саған жұмысыңды ауыстыруыңды, қандай да бір іспен шұғылдануды тоқтатуыңды, белгілі бір қауымға мүше болуды немесе үйреншікті әдеттеріңді өзгертуді ұсынуы мүмкін. Есіңде болсын, Құдай не бұйырса да, мұны Ол саған баталары молынан қонсын деп істейді. Бірақ, егер сен Құдайдың Сөзіне сай мойынсұнуды үйренбесең, онда Оның шақыруын ести алмайсың: «Заңға құлақ аспайтынның мінaжаты да жексұрын» (Нақыл сөз 28:9).
Қалауларыңа қайшы әрекет жасау
Бәріміздің де өзіміз қаламаған нәрселерді жасауымызға тура келеді. Тіпті, ең жақсы деген жұмыстың өзінің кемшілік жақтары бар. Бірақ табысқа жетудің міндетті бөлігінің бірі — қалауларыңа қайшы әрекет жасау болып табылады. Бір нәрсені қалауымыз бойынша емес, солай ету қажет болғандықтан істеу арқылы біз өзгереміз, бұл бізді тәртіпке салып, Құдай сенім арта алатындай жауапты адамдарға айналдырады. Біз үнемі істеуге тиісті нәрсені емес, өзіміздің қалағанымызды істегеніміздің сазайын тартып жатамыз. Егер уәде етілген игіліктерге ие болғымыз келсе, онда өз қалауларымызды құрбан етіп үйренуіміз қажет.
Егер қиын болса, Киелі Рухтан көмек сұра. Саған ол қаншалықты қорқынышты, күмәнді, ыңғайсыз болып көрінгенімен, әрине, алғашқы қадамды сен жасауға тиіссің. «Жан-дүниелеріңе рухымды қондырамын, сонда Менің өсиеттерім бойынша өмір сүріп, Менің заңдарымды орындап жүретін боласыңдар» (Езек. 36:27).
Құдайға мойынсұнып жүрудің басты он себебі
Құдайға мойынсұнып жүруіміздің көптеген себептерінің ішінде негізгісі мынау: Ол солай бұйырған! Тіпті, басқа ешқандай себептер болмаған күнде, осының өзі жеткілікті болар еді. Бірақ Құдайға мойынсұнып жүруімізге және Оны ұдайы есімізде ұстауымызға тиісті көптеген маңызды негіздер бар. Мен олардың арасынан басты он себебін айтып кетейін:
1. Біз өз мінaжаттарымызға жауап аламыз. «Жүректе бар күнәмді мойындамасам, дұғама құлақ салмас еді Жаратқан. Расында Құдай құлақ түрді маған, сиынғанымда даусым жетті Оған» (Зәбүр 65:18–19).
2. Құдаймен тығыз қарым-қатынаста қуана аламыз. «... Кім Мені сүйсе, айтқандарымды берік ұстанады және Әкем оны сүйеді. Біз ондай кісілерге келіп, өмірлерінен орын аламыз» (Жохан 14:23).
3. Даналыққа ие боламыз. «Әділдерге ақыл-парасат сақтап қояр, кінәратсыз жүргендерді қалқандай қорғар» (Нақыл сөз 2:7).
4. Құдайдың достарына айналамыз. «Егер Менің тапсырмамды орындасаңдар, Маған доссыңдар» (Жохан 15:14).
5. Тыныштыққа ие боламыз. «Менің ережелеріме бағынып, шешімдерімді сақтап орындаңдар, сонда елде аман-есен тұратын боласыңдар» (Леуіліктер 25:18).
6. Кемелдене түсеміз. «Құдайға деген сүйіспеншілік Оның сөзін орындаған кісіде шын мәнінде толық болып, мақсатына жетті. Құдаймен толық байланыста екенімізді мынаған қарап білеміз: Онымен қатынаста тұрмын дейтін кісі Иса Мәсіх қалай өмір сүрген болса, солай өмір сүруге тиіс» (1 Жохан 2:5).
7. Құдайдың батасын аламыз. «Бүгін сендерге таңдауға жарылқау мен қарғысты ұсынып отырмын. Егер сендер Жаратқан Иенің бүгін мен арқылы тапсырып отырған өсиеттеріне құлақ ассаңдар, онда жарылқанатын боласыңдар» (Заңды қайталау 11:26,27).
8. Бақытқа кенелеміз. «...Оның заңын ұстанғандар бақытқа кенелер» (Нақыл сөз 29:18).
9. Бейбіт өмірге ие боламыз. «Мінсізді бақыла, әділге қара: Зор болашақ бар бейбіт адамда» (Зәбүр 36:37).
10. Ұзақ өмір сүретін боламыз. «...Берген нұсқауларымды еш ұмытпа, өсиеттерімді Менің жүректе сақта! Өйткені олар ғұмырыңды ұзартар, амандық пен тыныштық молынан дарытар» (Нақыл сөз 3:1,2).
Тағдырыңа апарар жолда
Құдайдың белгілі бір жоспары бар. Ол сенің өз өміріңде маңызды бір нәрсе жасағаныңды қалайды, сондықтан да сені өз тағдырыңмен кездесуге дәл қазірден бастап дайындай бастайды. Бірақ Құдайдың өзіңе уәде еткеніне қол жеткізу үшін Оған мойынсұнып, Ол сенің жолыңды білетініне және ешқашан саған зиянды ешнәрсе істемейтініне сенуің қажет.
Құдайдың біз үшін орнатқан ережелері бізді қорлау үшін емес, біздің игілігімізге берілген. Егер оларды орындасақ, онда өміріміз табысты болады, ал егер орындамайтын болсақ — ісіміз алға баспайды. Егер біз Құдайға мойынсұнып өмір сүрсек, онда өз жолымызды айқын көреміз, ал егер олай болмаса, өмірімізде дүрбелең басталады. Мойынсұну мен Құдай сүйіспеншілігінің арасында тікелей байланыс бар. Құдай бізді сүйгенімен, егер біз Оның еркін орындамасақ, Оның сүйіспеншілігін сезіне алмаймыз.
Сондай-ақ, мойынсұнуымыз бен мінaжаттарымызға берілетін жауаптардың арасында да тікелей байланыс бар. Егерде сен мінaжаттарым жауапсыз қалуда деп ренжитін болсаң, онда Құдайдан мұның себебі мойынсұнбаушылығыңда емес пе, соны сұра. Оған былай де: «Тәңірім, Саған қай жағынан мойынсұнбай жүргенімді көрсетіп берші». Құдайға өзіңнің қалауларың жайлы айтпа, Оның сенен нені қалайтынын ашып беруін сұра.
Құдайдың даярлап жүрген мезгілінің қай уақытта келетінін сен білмейсің. Сірә, мұның алдында бірнеше реттік кезеңдерден өтуің тиіс болар. Сенің кім екенің — жалғызбасты іскер әйел немесе балаларының алды әлі он жасқа толмаған көп балалы ана екенің; жасың он тоғызда немесе тоқсанда екені; мұның ешқайсысы маңызды емес. Құдай сені күнделікті өзіңнің ұлы міндетіңді орындауға дайындайды. Ол сенің жүрегіңді тазалауына, сеніміңді нығайтуына және рухани дамытуына қуана ерік бергеніңді қалайды. Бірақ сен ережеге сай әрекет жасауға тиіссің. «...балуан күрес тәртібін бұзса, жүлдені жеңіп ала алмайды» (2 Тімоте 2:5). Басынан бастап дұрыс қимыл жасамасаң, табысқа жете алмайсың.
Мінaжат
Тәңірім, Сенің сөзіңде тағылымыңды сүйгендердің тыныштыққа кенелетіні және олардың ештеңеге сүрінбей аман-есен жүретіні жайлы айтылған (Зәбүр 118:165). Мен Сенің заңыңды жақсы көремін, себебі оның өз игілігім үшін берілгенін білемін. Өмір жолымда ештеңеге сүрінбеуім үшін осы заңның әр бөлігінде мойынсұнып жүруге үйрет. Сенің жолыңда жүріп келемін деген сенімділікпен тыныштықта өмір сүру үшін Өзіңе мойынсұнып жүруіме көмектес.
Жаратушы Ием, менің жүрегім барлық жағынан Өзіңе бағынуды қалайды. Өзіңе қай жағынан мойынсұнбай жүргенімді көрсет. Егер маған өзім білмейтін мойынсұну қадамдарын жасау керек болса, шындықты көруім үшін көзімді аш және сол қадамдарды жасауыма көмектес. Өзіңнің көмегіңсіз дұрыс әрекет жасай алмайтынымды білемін, сондықтан Сенен өтінем, мені Өзіңнің өсиеттеріңе мойынсұнып өмір сүруге үйрет. «Шын жүректен Саған бет бұрып келем, тайдыра көрме мені өсиеттеріңнен» (Зәбүр 118:10).
Сенің Сөзіңде былай айтылған: «Егер күнәсызбыз десек, онда өзімізді алдап, бізде шындықтың болмағаны» (1 Жохан 1:8). Менің алданып, Сенің еркіңді танымай, бағытымнан бұрыс кетуіме жол берме. Менің қай кезде істеуге тиіс нәрсені істемейтінімді және қай кезде істемеуге тиіс нәрсені істейтінімді көрсетіп бер. Менің жеке басыма қатысты бұйрықтарыңды естуіме көмектес. Ненің дұрыс, ненің бұрыс екенін айырып үйренуім үшін менімен Өз Сөзің арқылы сөйлес. Мен Киелі Рухты ренжіткім келмейді (Ефес. 4:30). Өзіңнің толықтай қатысуыңмен өмір сүріп, Өзің уәде еткен игіліктерге қол жеткізуім үшін үнемі Сенің жолыңмен жүруге үйреніп отыруыма көмектес.
Мінaжатыңды күшейтетін
КИЕЛІ КІТАП АЯТТАРЫ
Одан не сұрасақ та, аламыз. Өйткені Тәңірдің өсиеттерін орындап, Ол не қаласа, соны істейміз.
1 Жохан 3:22
Себебі Құдай Ие күн мен қалқанға ұқсайды, Жаратқан Ием рақым мен ұлылық сыйлайды, Ол тура жолменен жүретін адамдарды Беретін игілігінен ада қалдырмайды.
Зәбүр 83:12
Кім Оның өсиеттерін орындаса, ол Құдаймен және Құдай онымен тығыз байланыста тұрады. Құдайдың бізбен тығыз байланыста екенін Оның бізге сыйлаған Киелі Рухы арқылы білеміз.
1 Жохан 3:24
...Құдай сөзін естіп, оны орындаушылар одан бетер бақытты.
Лұқа 11:28
Өсиеттерімді көңілдерінде сақтап, орындап жүргендер — Мені сүйетіндер. Оларды Әкем де сүйеді. Мен де соларды сүйіп, Өзімді оларға жақынырақ таныстырамын.
Жохан 14:21
БЕСІНШІ ТАРАУ
ТӘҢІРІМ, МЕНІ ӘЗӘЗІЛМЕН КҮРЕСТЕ НЫҒАЙТА ГӨР
2001 жылдың 11 қыркүйегінде Нью-Йоркте алапат жарылыс болған кезде көптеген адамдар бір-бірінен: «Бұл неліктен осылай болды?» деп сұраумен болды. Болған оқиғадан естері шыққан жұртшылық сұрақтарына жауап іздеді. Бұл сұраққа бірнеше жауап қайтаруға болады, ал оның ең негізгісі мынау: «Біздің дұшпанымыз бар». Нью-Йорктің немесе Америка Құрама Штаттары тұрғындарының ғана емес, Құдай жолындағы барша адамның дұшпаны. Бұл дұшпан жер бетінде Құдайға қарсы күрес жүргізеді, Құдаймен байланысты нәрселердің бәріне кедергі келтіреді, барлық сенушілерге және Құдай жолымен жүруге талпынған адамдардың бәріне шабуыл жасайды.
Біздің әрқайсымыздың жанымызға тыныштық бермейтін лаңкес дұшпанымыз бар. Егер мұны түсінбесек, онда оның арам жоспарларын біз арқылы жүзеге асыруына жол береміз. Әрине, ол бір мезгілде барлық жерде бола алмайды және біздің ойларымыздың бәрін біле алмайды. Бірақ, егер біз дұшпанымыздың мүмкіндігінің шектеулі екенін, оның жеңіліске ұшырағанын есімізде сақтамайтын болсақ, онда ол бізге тыныштық бермейді. Айқыш ағашта өліп және қайта тірілген Иса Өзінің дұшпанын күшінен айырды. Айқышта жеңіске жеткен Ол бізге былай деп билік берді: «...Мен сендерге жыландар мен шаяндарды таптап басып, жаудың барлық күшін жеңетін билік бердім. Енді сендерге еш нәрсе де зиянын тигізе алмайды» (Лұқа 10:19).
Біз ешқашан жеңілгісі келмейтін адамзаттың дұшпаны–мен болатын рухани күрестің белсенді қатысушылары болып табыламыз. Өмірімізде жамандықты адамдар жасайтын болғанымен, оның артында біздің басты дұшпанымыз — шайтанның тұрғанын есте ұстауымыз қажет. «Біз адам баласына қарсы емес, қазіргі қара түнектің әкімдері мен күштілеріне, дүниені билеп-төстеушілеріне — көзге көрінбейтін дүниедегі зұлым рухтарға қарсы күресудеміз» (Ефес 6:12). Тіпті, бізге адам қарсы тұрған күннің өзінде оған қарсы тұра білу үшін оның артында тұрған дұшпанды тани білуіміз қажет.
Шайтанның да өз жоспары бар. Оның жоспары сенің өміріңді талқандау болып табылады. «Ұры ұрлап, сойып, құрту үшін келеді...» (Жохан 10:10). Ол шошытып алмау үшін өңін айналдырып келеді және сені қауіпсіздіктесің деп сендіреді. (2 Қорынт. 11:14). Ол ешқашан демалмайды және ұдайы өз жоспарын іске асыруға ұмтылады. Сондықтан да Құдай сөзі бізге былай дейді: «Салауатты да сергек болыңдар! Сендердің қас жауларың, шайтан, ақырған арыстандай қауымды айнала шарлап, кімді жалмасам деп торуылдап жүр» (1 Петір 5:8).
Көп жағдайларда біз дұшпанның әрекеттерін бірден тани аламыз. Бірақ кейде дұшпанның әдісі аса шебер, әккі болады, оның мақсаты — бізді азғырып, түптің түбінде Құдайдың жолынан тайдыру. Дұшпанның мұндай тәсілдерін ажырата білу қиынға түседі. Мысалы, ол саған: «сен тек сөгіске, үкімделуге ғана лайықсың» деген ойды сіңдіре алады. Бірақ Құдайдың сөздік қорында «лайық болу» деген сөз жоқ. Себебі біз Исаның өзіміз үшін өлгеніне лайық емес едік, бірақ Ол соған барды. Мәселе бізге дұшпанның қастық ойлауына лайықты немесе лайықсыз екендігімізде емес, мәселе Исаның жолымызды осындай қоқыстардан тазарту үшін өлгенінде. Сондықтан Құдайдан дұшпанымыздың әрекетін тани білуге және Жазбада айтылғандай оның бізден «безіп кетуі» үшін оған «қарсы тұра білуге» үйретуін сұрайық (Жақып 4:7).
Адамзаттың дұшпанынан құтылатын тиімді бес құрал
Құдай бізді дұшпанның жоспарларын талқандауға қажетті түрлі қарулармен қамтамасыз етті. Олардың негізгі бесеуін атап өтейік:
1. Құдай Сөзі — дұшпанға қарсы күшті қару. Иса оны Киелі Рух Өзін сынақтан өткізу үшін айдалаға апарғанда қолданды. Сол жерде шайтан Оны азғырмақ болды. (Матай 4:1). Көптеген адамдар шайтанға Өзін азғыруға жол беру үшін Исаның айдалаға баруының қажеті жоқ еді деп ойлайды. Бірақ кез келгенімізді азғыра бастайтынындай, ол Исаны да азғыра бастады. Сонда Иса дұшпанына қарсы Құдай Сөзін қолданды: «...Адам тек нанмен ғана емес, Құдайдың аузынан шыққан әрбір сөзімен өмір сүреді» (Матай 4:4). Егер дұшпан сенің өміріңді талқандауға талпынса, сен оны Құдай Сөзінің көмегімен талқанда. «Зерделі жан қатер көріп бас сауғалар, аңғал адам жүре беріп жаза тартар» (Нақыл сөз 27:12).
2. Құдайды мадақтау — дұшпанға қарсы күшті қару. Шайтан біздің Құдайға ғибадат еткенімізді ұнатпайды. Құдайды құрметтеу арқылы біз Оның өмірімізге араласуына жол береміз. Сонда шайтан бізден безіп кетуге мәжбүр болады.
3. Құдайға мойынсұну — дұшпанға қарсы күшті қару. Егер біз күнәға батқан өмір кешіп, Құдайға мойынсұнбайтын болсақ, онда өмірімізге шайтанды шақырамыз. Ол біздің төрімізге шығып, онда мықтап орнығып алуға қабілетті. Біздің басымызда болып жататын жаман нәрселердің басым бөлігі дұшпанның әрекетінің нәтижесі болып табылады. Алайда, күнә жасау арқылы біз шайтанға қамалын тұрғызатын орынды өзіміз дайындап береміз. Дұшпанның үстімізден жүргізетін ешқандай билігі болмаса да, Құдай өсиеттерін орындамауымыз оған жол ашады. Ал күнәларымызды мойындап, тәубеге келуіміз оның дәл тұмсығының алдынан есікті тарс жабады.
4. Сенім — дұшпанға қарсы күшті қару. Дұшпан сенің жолыңа адам көзіне көрінбейтін торларды үнемі құрып отыратыны есіңде болсын. Ондай тұзақтарға түспеу үшін барынша Құдайға жақындап, Оның сені дұрыс жолға бағыттауына ерік беру қажет. Ал бұл үшін сенім қажет. «Салауатты да сергек болыңдар! Сендердің қас жауларың, шайтан, ақырған арыстандай қауымды айнала шарлап, кімді жалмасам деп торуылдап жүр. Сенімдеріңе берік болып, оған төтеп беріңдер! Дүниенің төрт бұрышындағы құрбы қауымдастарыңның да дәл сондай азаптарды шегуге мәжбүр еткенін білесіңдер ғой» (1Петір 5:8, 9). Берік сенім — дұшпанның қақпанына қарсы сенімді құрал.
5. Мінaжат пен ораза — дұшпанға қарсы күшті қару. Мінәжат — оразамен қосылғанда одан да тиімді бола түсетін күшті қару. Мінaжат пен оразаның көмегі арқылы дұшпанның құрсауынан оңай құтылуға болады. Ораза мен мінaжат секілді қарапайым құралдардың көмегімен көп нәрсеге қол жеткізуге болатыны таңқаларлық нәрсе, бірақ бұл шындығында да солай. Сырттай қарағанда ештеңе болып жатпаған секілді, бірақ рухани әлемде дұшпанға күшті соққы беріледі. Дұшпанның шынжырын үзу үшін әдетте бір тәуліктік оразаның өзі жеткілікті. Жүйелі түрде ораза ұстау арқылы жамандықты тізгіндеп ұстап, дұшпанның жоспарын бұзуға болады. Сол арқылы сен: «Мен жеке басымның мүдделерінен бас тартып, өз өмірімде Құдайды алдыңғы орынға қоямын» дегендей боласың. Бұл дұшпанға ұнамайды, өйткені оны жеңу үшін қолданатын оразаның күшін біледі.
Мен жақсы адаммын, соған қарамай дұшпан маған неге шабуыл жасайды?
Бұл сұрақты көптеген адамдар қояды, ал оның жауабы өзінде тұр: дұшпан саған дәл жақсы адам болғандығың үшін шабуыл жасайды.
Шайтан қашан да Құдайды жақсы көретін және Оның еркіне бағынатын адамдарға кедергі жасауға тырысады. Шайтанның сені жек көруінің басты себебі де осында. Оған ұнайтын жалғыз нәрсе — бұл сенің оған ұқсауды қалауың. Бұл үшін оның жағына шығуыңа тура келеді. Ал енді Құдайдың ісін сүйіп жүргеніңде, сен дұшпан жебелерінің нысанасына айналасың.
Есіңде болсын — Құдайға сенімің қаншалықты терең болған сайын, шайтан да сенің өміріңе соншалықты белсенді араласа бастайды. Сондықтан егер сен барлық жағдайда Құдайға сенім артуға ұмтылсаң, рухани өсіп, азаттықтың жаңа деңгейіне көтерілсең немесе Құдайды мадақтайтын қандай да бір жаңа іспен айналысуға бел байласаң, дұшпаның сені тоқтату үшін қолынан келгеннің бәрін жасайды. Ол сені сары уайымға түсіруге тырысады, ауруға шалдықтырып, өзіңді кінәлі сезіндіруге ұмтылады. Ол саған қастық жасап, отбасыңды ойран етуге, адамдармен қарым-қатынасыңды нашарлатуға, қызметіңе кедергі келтіруге, санаңды лайлауға тырысады. Сені сүріндіру үшін әзәзіл қолынан келгеннің бәрін жасап бағады. Күшіне қарамай, ол өзін күшті етіп көрсетуге тырысады. Ол алдап-арбау арқылы сенің өміріңді өзінің бақылауына алуға тырысады, шындықты көре алмай, оның өтірігіне сенуің үшін ол сенің көзіңді қарықтыруға талпынады. Ол сені рухани күресте жеңіске жететініне сендіруге тырысады, бірақ ол баяғыда-ақ жеңіліс тапқан.
Шайтан ұрлап, құрту үшін келеді. Ал Иса саған толыққанды өмір беру үшін келді. Кел, басын ашып алайық: өлім мен қирату — шайтаннан, өмір мен игілік — Исадан. Бұл егер сен толыққанды өмірге ие болмасаң, бұған шайтанның кінәлі екенін білдіре ме? Менің ойымша, солай болуы да ғажап емес, себебі, ұрлау — оның басты мақсаты. Екінші себеп, сенің Құдаймен жақын қарым-қатынаста болмай, Оның жолымен жүрмеуіңде. Құдайдан өміріңдегі белгілі бір жағдайларда шындықты ашып беруін сұра. Дұшпанның азғыруына ешқашан ерме және мәселенің шешілуіне Құдай дайындап қойған жолдан өзге ешқандай жолдармен келіспе.
Мінaжат
Тәңірім, Саған айқышта мен үшін тартқан азабың мен өлімің үшін және қайта тіріліп, өлім мен тозақты жеңгенің үшін алғысымды айтамын. Менің дұшпаным Сенен жеңіліс тапты. Барлық зұлым күштер атаулының үстінен билік бергенің үшін алғысымды білдіремін (Лұқа 10:19). Сенің киелі Рухыңның күшімен шайтанға қарсы тұра аламын, сонда ол менен безіп кетеді. (Жақып 4:7 қара). Дұшпанымның әрекетін тани алмайтын сәттерімді көрсетіп бер. Жауымды жеңу үшін Өзің берген билікті қолдана білуге үйрет.
Қандай жағдайларда мойынсұнушылық танытпайтынымды ашып бер. Егер «қорғаныш сауытымнан» дұшпанымның саңылау табуына жол берсем, сол жерді көрсетіп бер. Мені Өзіңе және Өзіңнің Сөзіңе деген берік сеніммен қаруландыр. Дұшпанның жолыма құрған барлық кедергілерін жою үшін жүйелі түрде мінaжат етуіме және ораза ұстауыма көмектес.
Жаратушы Ием, рухани күресте батыл да берік болуым керектігін білемін. Мен дұшпаннан қорықпауға тиіспін (Заңды қайт. 20:3). Дұшпанымның мені қармағына түсіріп, өз еркін орындатпақ болған талпыныстарына қарамастан, әрқашан оның тұзақтарын үзіп шыға алатыным үшін Саған алғысымды айтамын (2 Тімоте 2:26). Шайтанның шырмауынан, мені жек көретіндердің бәрінен құтқарғаның үшін рахмет (Зәбүр 17:18). Сен — менің қалқанымсың, себебі мен Сенің жолыңмен жүремін (Нақыл сөз 2:7). «Жамандықтан жеңілмей», оны «жақсылықпен жеңіп шығуыма» көмектес (Рим. 12:21). Мені жаман ниетті адамдардан қорға (Зәбүр 30:21). Шындықта және Сенің Сөзіңде берік тұрғанымда маған дұшпанымның әлі келмейтіні үшін Саған алғысымды айтамын.
Мінaжатыңды күшейтетін
КИЕЛІ КІТАП АЯТТАРЫ
...Жаратқан Ие сенімді, Ол сендерге күш-жігер беріп, әзәзілдің әрекетінен сақтайды.
2 Салониқалықтар 3:3
Сондықтан Құдай берген «рухани қару-жарақтың» бәрін асыныңдар, сөйтіп, зұлым күштер шабуыл жасаған күні қарсы тұрып, ақырына дейін күресіп, жеңіп шыға аласыңдар. Сонымен, шындықпен «белді бекем буып», әділдікті «сауыт қылып киіп», табанды тұрыңдар! «Аяқкиімдеріңді де киіп», татуласу туралы Ізгі хабарды таратуға дайын болыңдар! Бұларға қоса сенімдеріңді «қалқан қылыңдар», онымен шайтанның барлық «отты жебелерін» өшіріп тастай аласыңдар; құтқарылғандықтарыңды «дулыға етіп киіп», қорғаныңдар; Құдай Сөзін «рухани семсер қылып ұстаңдар»! Киелі Рух арқылы әрдайым Құдайға сиынып, барлық өтініштеріңді айтып, рухани сергек те шыдамды болыңдар: Құдайдың бүкіл халқы үшін мінaжат ете беріңдер!
Ефес. 6:13–18
Құйын өтіп кетсе арамза ғайып болар, ал әділдің негізі мәңгі берік болар.
Нақыл сөз 10:25
...Иемізбен тығыз байланыста жүріп, Оның құдіретінен қуат алып, нығая беріңдер! Шайтанның қастық іс-әрекетіне тойтарыс бере алуларың үшін Құдай берген «рухани қару-жарақпен» түгел жабдықталыңдар!
Ефес. 6:10,11
АЛТЫНШЫ ТАРАУ
ТӘҢІРІМ, ӨЗ ОЙЛАРЫМДЫ БАҚЫЛАУЫМДА ҰСТАУҒА ҮЙРЕТ
Өмірімде бір күн есімнен кетпейді — бұл жұма күні болатын. Күйеуім жолсапарда болатын, ал балаларым достарына қонаққа кеткен еді. Мен оңаша қалып, кітабыммен жұмыс істеуге мүмкіндік туғанына қуанып қалдым. Бірақ, бір таңданарлығы, кенет бойымды өкініш билеп, еңсемді ауыр қайғы басқанын сезіндім. Мен өміріме көз жүгіртіп, жасаған қателіктерімді іздедім, нәтижесінде мүлдем күйзеліске түстім. Бұл қайғылы ойлар менің еңсемді басып, далаға шығуға да, хаттармен немесе үй шаруасымен айналысуға да шамам болмады. Әрине, кітаппен жұмыс істеу жайлы айтудың өзі артық еді. Қолымнан бар келгені Киелі кітабымды тіземе қойып алып жылау болды.
«Тәңірім, менімен не болып жатқанын, енді не істеуім керектігін түсіндірші, — деп мінaжат еттім мен. — Сенің дауысыңды естігенше немесе жағдайым жақсарғанша мінaжат ете беремін».
Сенбі күні толық ораза ұстадым. Таңғы сағат төрттер шамасында қатты мазасызданып оянып, Киелі кітапты оқи бастадым. Ишая пайғамбардың кітабынан: «...жоқтап жүргендердің бастарына шашқан күл орнына әшекейлі тәж кигізіп, жұпар иісмай жағып, қайғыларын қуанышпен алмастыруды тапсырды» деген сөздерді оқығанымда «жабырқаушылық рухымен» кездесіп тұрғанымды бірден түсіндім. Менің өмірімде бұл рухтың ықпалы болуына негіз жоқ болатын, бірақ дұшпаным мені шатастыруға тырысып бақты.
Одан соң мен жиырма мөйнет бойына Құдайды және Оның Сөзін мадақтап ән салдым. Мен дұшпанға кетуді бұйырып, маған сондай билік бергені үшін Құдайға алғысымды айттым. Сонда еңсемнің бірден көтерілгенін сезіндім және мұның жылдам болғаны сондай, дұшпанның шабуылына ұшырағаным айдай анық байқалды.
Сол күнді есіме алғанда оған не себеп болғанын түсінемін: ол кезде мен кітап жазып жатқанмын және оны бітіруге де таяп қалған едім, ал дұшпаным мені осылайша тоқтатпақ болды. Бірақ бәрі керісінше болып шықты. Келесі күндері мен өз өмірім мен болашағымды жаңа қырларынан байқап, дұшпанымның айласын анық тани бастадым және оған шешімді түрде тойтарыс бердім. Қателесіп, оны шындық ретінде қабылдамай, санама кірген өтіріктің бетін бірден ашу керек екенін түсіндім.
Өз ойларыңды басқару
Жанымыздың қауіпсіздігін сақтау мен оны дұшпаннан қорғауда өз ойларымызды басқара білуіміз маңызды. Киелі кітапта Құдайды тануымызға бөгет болатын тәкаппарлық атаулыны құртып, күллі ой-пікірімізді Мәсіхке бағындыруымыз керектігі жайлы айтылады (2 Қорынт. 10:5).
Құдайға жаңа бет бұрған әркім секілді, басыма келген кез келген ойға күмәндана қарап, оны қабылдауға немесе қабылдамай тастауға құқым бар деген хабар мен үшін үлкен жаңалық болды. Көптеген кісі өлтіргіштер өздеріне адам өлтіруді бұйырған дауысты еститіндерін және сол бұйрыққа бағынатындары жайлы айтады. Өздеріне естілген дауыстарды тани білмейтін адамдар теріс ойларын тықпалауға талпынатын әккі алдамшы — шайтанның дауысын ажырата алмайды. Біз бұған дайын болуымыз қажет.
Біз сенетін өтірік
Сенің басыңда күнделікті бір ойлар маза бермейтін сәттер бола ма? Басыңа келген қандай да бір ой тәни жағдайыңа әсерін тигізіп, жүрегіңді ауыртатын кездері бола ма? «Егерде...» деген ой санаңды жайлап: «Егерде балконнан секіріп кетсем не болады?», «Көлікпен қабырғаға барып соғылсам ше?» деп ойланасың ба? Басыңа: «Олай істемегенім жақсы болар еді», «Неге сол жаққа бара салмадым?», «Бір нәрсе айту керек еді» деген ойлар келе ме? Өзіңе аянышпен қарап: «Мен ешкімге керек емеспін», «Менің бойымда жақсы ешнәрсе жоқ», «Қолымнан ештеңе келмейді» деген секілді ойларға батасың ба?
Егер басыңа осындай ойлар келетін болса, онда есіңде болсын — бұл ойлар Құдайдан емес, Құдайдың саған бергісі келетін аяндарына олардың еш қатысы жоқ. Бұл сенің санаңды өзіне бағындырғысы келетін дұшпанның әрекеті.
Өмірде азаптың түрлері көп, бірақ біз көбіне өзіміз және өміріміз жайлы өтірікке сенгендіктен еш негізсіз азап шегеміз. Біз көзімізді жойғысы келетін дұшпанымыздың айтқанын шындық ретінде қабылдаймыз. Өзіміз сенетін өтіріктің кесірінен сары уайымға салынып, өзімізді жалғыз сезінеміз. Бірақ кез келген өтірікті мінaжатпен, сеніммен, Құдай Сөзінің шындығымен жеңе аламыз.
Дұшпанның өзіңнен Құдай Сөзін ұрлап алуға талпынуы мүмкін екенін есте ұстаудың маңызы зор. Ол Едем бағында Хауаны қалай азғырса, сені де солай азғырып, сенің бойыңда күмән туғызуға тырысады: «Құдайдың айтқаны рас па?», «Құдай дәл осыны айтты ма?», «Сенің істемек болып тұрған әрекетің Құдайға ұнай қояр ма екен?», «Құдай шынымен де сенің қамыңды жейді деп ойлайсың ба?»
Содан соң дұшпан Құдай Сөзінде айтылғандарды жоққа шығаруға тырысады: «Құдай бұлай деп айтқан жоқ», «Құдай сен туралы онша жақсы пікірде емес», «Құдай саған батасын бермейді» және т. т.
Егер сен Құдайдың іліміне күмәндана бастасаң, онда санаңды дұшпаныңның жаулап ала бастағаны деп біл. Есіңде болсын: «Адамға түзу болып көрінген жолдар да бар, ақырында олар ажалға бастар» (Нақыл сөз 14:12). Кейбір ойлар дұрыс және Жазбаға сәйкес болып көрінуі мүмкін, бірақ оларды Киелі Жазбамен салыстырғанда өтіріктің беті ашылады.
Өтірік алдау — бұл дұшпанның айнымас қаруы. Иса былай дейді: «Сендердің рухани аталарың — әзәзіл, оның құмарлықтарын орындағыларың келеді. Ол әуел бастан кісі өлтіруші болып келеді, ақиқат жағында тұрған да емес, өйткені онда ақиқат жоқ. Ол өтірікті өз болмысына сай айта береді, себебі ол — өтірікші, өтіріктің бастауы» (Жохан 8:44). Әзәзілдің күші оның өзі айтқан өтірігіне адамдарды сендіре білу қабілетінде. Ал егер адамдар оның өтірігіне сенуден бас тартса, онда ол өз мақсаттарына жету мүмкіндігінен айырылады.
Өз ойларыңды зертте
Сенің бір нәрсені қабылдауға немесе одан бас тартуға құқың бар. Сен не «Иса Мәсіхтің мінез-құлқы бізде де болсын» (Філіп. 2:5) деп өзіңнің әрбір ойыңды Мәсіхке мойынсұнуға бағындырасың, не болмаса шайтанның өз өміріңе билік жүргізуіне ерік бересің. Әрбір күнә адамның ішкі дүниесінен шығады (Марқа 7:21,22). Егер өз ойларыңды бақылауда ұстап үйренбейтін болсаң, онда мұны сенің орныңа шайтан істейді.
Сондықтан да сен ойыңа келген әрбір нәрсеге, теледидардан көргендеріңнің, кітап немесе газет-жорналдардан оқығандарыңның бәріне мұқият қарауға міндеттісің. Олар сені Құдай туралы ойларға кенелте ме, санаңды байытып, рухани азық бере ме, жоқ әлде еңсеңді басып, жаныңа жайсыз әсер ете ме? «...Құдай тәртіпсіздікті емес, тыныштық пен татулықты қалайды» (1 Қорынт. 14:33). Санаңды Құдай сөзімен толтыру арқылы, бойларында Киелі Рух өмір сүретін адамдар жазған рухани кітаптар мен жорналдарды оқу арқылы, Құдайды мадақтайтын әндерді тыңдау арқылы біз дұшпанымыздың өз өмірімізге енуіне жол бермейміз.
Қандай да бір ойды Құдайдың немесе шайтанның беріп тұрғанын түсіну үшін, өзіңнен былай деп сұра: «Осы ой маған ұнамды ма?» Егер ол ой саған ұнамсыз болса, онда оның шайтаннан болып тұрғаны. Мысалы, егер сен қауымда отырып, кенеттен өзіңді тыр жалаңаш хор айтып тұрған адамдардың арасында тұрғаныңды көз алдыңа елестетсең, онда бұл ойдың кімнен болып тұрғанын түсіну қиын емес. Басыңа келген жаман ойлар үшін өзіңді кінәлағанның орнына, дұшпаныңа санаңнан кетуін бұйыр, себебі сен жаныңды әзәзілдің қоқыс жинайтын орнына айналдыруға жол беруге тиіс емессің. Оған өзіңде «Мәсіхтің ой-ниеті» бар екенін, сондықтан да басыңдағы жаман ойлардың бәрін лақтырып тастайтыныңды айт. (1 Қорынт. 2:16).
Әділетсіз, лас ойларға құлақ қоюдан бас тарту арқылы сен әзәзілге қарсы тұрасың. Қаншама адамдар осыны істемейді десеңші!
Сенің санаң барша былық пен езгі атаулыдан азат болуы тиіс. Сен олармен қоян-қолтық өмір сүруге тиіс емессің. Сен Киелі Жазбада айтылған: «...Құдайсыз халықтардың түкке тұрғысыз ойларына сай өмір сүрмеңдер! Олардың санасын қараңғылық басып, жүректері шындықты білгілері келмей жақсылық атаулыға қасарысқан, сөйтіп Құдай беретін шынайы өмірден құр қалған» (Ефес. 4:17,18) адамдарға ұқсамауың керек. Санаң ашық, өмірің айқын болсын. Дұшпаның болашағыңның өзінікі секілді үмітсіз екендігіне немесе жолыңның болмайтынына, өміріңнің мағынасыз екеніне, ешқандай дарыныңның жоқ екеніне қанша сендіргісі келгенімен, есіңде болсын, Құдай мүлде басқаша пікірде.
Мінaжат
Тәңірім, Сенің шындығыңды ешқашан да өтірікке айырбастамауыма көмектес. Өтірікті шындық деп қабылдаған кездерімді көрсетіп бер, дұшпаннан келген өтірікті ажырата білуге үйрет. Уайымға толы және Өзіңді мадақтамайтын ақымақ ойлардың бәрін басымнан шығарып тастауға көмектес (Рим. 1:21). Мен «өз бетіммен, теріс жолмен» (Ишая 65:2) жүргім келмейді. Әрбір ойымды Өзіңе бағындырып, өз ойларымды бақылауымда ұстағым келеді.
Сенің Сөзің «ішкі дүниеміздегі ой-ниетімізді әшкерелеп, бағалайды» (Евр. 4:12). Оқыған кездерімде Сенің Сөзің маған қате ойлардың бәрін ашып берсін; дұшпанның өтірігін сол мезетте-ақ айыра білуім үшін Сөздерің менің санама берік орналассын. Шындықтың Рухы, Сенен өтінемін, менің алдануыма жол берме. Бізге «жаудың барлық күшін жеңетін билік» (Лұқа 10:19) бергеніңді білемін, сондықтан өмірімнен дұшпанның кетуін бұйырамын. Мен оған сенуден бас тартамын.
Жаратушы Ием, маған «Мәсіхтің ой-ниетін» бергенің үшін алғысымды айтамын (1 Қорынт. 2:16). Сенің ойларың менің ойларым болғанын қалаймын. Саған ұнамсыз ойлардың санама енуіне қай кездерде жол бергенімді көрсетіп бер. Бұдан былай олай істемеуіме көмектес және санамды Өзіңді мадақтайтын ойларға, сөздерге және әуендерге толтыр. Мені шынайы да игі, әділ де таза, ұнамды да тартымды, адамгершілікті де мақтаулы нәрселер жайында ойлануға үйрет (Філіп. 4:8). Мені «сүйіспеншілік пен ұстамдылықты дарытатын Киелі Рухпен» (2 Тімоте 1:7) толтыр.
Мінaжатыңды күшейтетін
КИЕЛІ КІТАП АЯТТАРЫ
...Бұл күнәкар дүниенің өмір сүру салтын үлгі етпеңдер, қайта, ой-тілектерің Құдайдың жаңартуымен түбегейлі өзгерсін! Осылай сендер Оның еркін — ненің игілікті, ұнамды және кемелді екенін ажырата білетін боласыңдар.
Рим. 12:2
Біз осы күнәкар дүниеде өмір сүргенмен, оның салты бойынша күреспейміз: қолданып жүрген қаруларымыз осы дүниелік емес, оларда Құдайдың құдіреті бар. Солармен жау бекіністерін талқандаймыз; оның дәлелдемелерінің қате екенін әшкерелейміз...
2 Қорынт. 10:3,4
Күнәкар болмыстың қамын ойлау мәңгілік өлімге, ал Киелі Рухтың еркін орындау шынайы өмір мен тыныштыққа жеткізеді.
Рим. 8:6
Алдамшы құмарлықтарымен өмірлеріңді құртып келген ескі күнәкар болмыстарың мен бұған дейінгі өмір салттарыңды енді тастаңдар! Рухтарың мен ақыл-ойларың түгелдей жаңарсын; осылай Құдайға рухани жағынан ұқсас жаратылған жаңа, шынымен әділетті де қасиетті адам болып өмір сүріңдер!
Ефес. 4:22–24
Рухы берікті тыныштықта сақтайсың, себебі ол Саған үміт артады.
Ишая 26:3
ЖЕТІНШІ ТАРАУ
ТӘҢІРІМ, МЕНІ ӨМІРІМНІҢ БАРЛЫҚ САЛАЛАРЫНДА ӨЗІҢ БАҒЫТТАП ОТЫРШЫ
Мен Құдайды сүйетін және уағызшылық дарыны бар бір жас жігітті білемін. Бірақ, соған қарамастан, ол өмірін Құдайға толықтай сеніп тапсыра алмай жүр. Ол өз ұстанымдары бойынша өмір сүруде, сондықтан жеке өмірінде де, жұмысында да сәтсіздіктерге жиі ұшырайды. Егер ол: «Тәңірім, мен Сен не қаласаң да орындаймын» деп уәде етсе және сол уәдесін орындаса, онда оның өмірі Құдайдың батасына кенелеріне мен сенімдімін.
Неге кейбір адамдар сенімдерінде өспейді? Неліктен олар үнемі сәтсіздіктерге ұшырап, өздерінің қалыпты өмірлік дәрежелерінен жоғарылата алмайды? Неге олар Құдаймен тығыз қарым-қатынастың қуанышын немесе рухани өсуді бастарынан соншалықты сирек өткізеді? Неге олар Құдайдың алдарына қойған мақсатына жете алмайды?
Менің ойымша, жауап «берілу» деген сөзде жатыр. Олар Құдайға ешқашан да толықтай берілген емес. Олар Исаның өз өмірлерінің Қожайынына айналуына ерік бермеді.
Құдайға бағыну, бұл — «Тәңірім, мен Сенің қалағандарыңның бәрін істеймін. Өзіңе ұнамды нәрселердің бәрін де орындаймын. Егер қажет болса, мен өз қалауларымның бәрінен бас тартамын. Сенің қатысуыңды сезіну үшін тәнімнің қалауынан бас тартуға дайынмын. Егер үйде қалғым келіп тұрса, қауымға барамын; егер тамақ жегім келсе, ораза ұстаймын; егер ұйқым келсе, мінaжат етемін; теледидар көргім келсе, Сенің Сөзіңді оқимын; өзім үшін жұмсағым келген ақшамды өзгеге беремін. Саған үнемі алғысымды айтып, мадақтайтын боламын. Саған мойынсұну өмірдегі ең басты мақсатым болады. Сенің батаңды алу үшін айтқандарыңның бәрін де орындаймын» дегенді білдіреді. Егер сен Құдайға толықтай сенім артсаң, бұл Оны өз өміріңде басты орынға қойып, Оның басшылығы бойынша әрекет етесің дегенді білдіреді.
Иса біздің Оны мойындаған не мойындамағанымызға қарамастан Билеуші күйінде қала береді. Себебі: «Құдай Оны көкке көтеріп, мәртебесін бәрінен де биіктетіп, Оған бүкіл есімдерден жоғары Атақты сыйлады: Исаның атағын естіп, көктегі, жердегі және жер астындағылардың бәрі де Оның алдында тізе бүгіп, барлық тіл атаулы Иса Мәсіхті Жаратқан Ие деп ашық мойындап, Құдай Әкенің даңқын арттыруға тиіс» (Філіп. 2:9–11). Бірақ Мәсіх Әлемнің билеушісі ғана емес, Ол — біздің әрқайсымыздың өміріміздің Қожайыны. Біздің өміріміздің мағыналы әрі табысты болуы дәл осыған байланысты. Егер біз Исаны Иеміз ретінде қабылдамасақ, Киелі Рух біздің өмірімізге басшылық жасамайды. «...Киелі Рухтың жетелеуінсіз ешкім де «Иса — Жаратқан Ие» деп шын жүректен мойындай алмайды» (1 Қорынт. 12:3). Ал егер бізді Киелі Рух басқармаса, онда біздің әлі де тәнде өмір сүріп жатқанымыз.
Бұйырғандарыңның бәрін орындаймын, Тәңірім!
Ескі кинофильмдерде жақсы жігіт (көбіне үстіне ақ көйлек киген) жаман жігітті (қара көйлек киген) қуып жетіп, оған тапаншасын кезенеді де: «Қолыңды көтер!» деп бұйырады. («Қолыңды көтер» деген сөз соншалықты бір қорқынышты болып естілмейді).
Жаман жігіт қаруын жерге тастайды да, қолдарын жоғары көтеріп: «Берілдім» дейді.
Құдай да бізден дәл осындай «берілуді» күтеді. Бірақ сен — әлгі фильмдегі жаман жігіт емессің, ал Құдай сенің кеудеңе тапаншасын кезеніп тұрмайды. Ол сүйіспеншілікпен саған саусағын кезеп, былай дейді: «Мен сені таңдаймын! Сен үшін дайындап қойғандарымның бәрін беруім үшін Маған беріл».
Егер біз: «Мен берілемін, Тәңірім. Мендегі бардың бәрі Сенікі. Маған бұйырғандарыңның бәрін де істеймін», — деп жауап бере алсақ, онда біздің өміріміз барлық жағынан да жақсы жаққа қарай өзгерер еді.
Бізге: «Бұйрықтарыңның бәрін орындаймын, Тәңірім... Не қаласаң, соны жасаймын» деп айту неге соншама қиын? Бұл, сірә, біздің өз қалауларымыздың орындалғанын тілеп, Құдайдың өзімізден өтінуі мүмкін нәрселерден қорқатындығымыздан болса керек. Бізге бұл қандай да бір зиянын тигізуі мүмкін деп қауіптенеміз. Ал ең қиыны «Иса — Тәңір Ие» деп айту емес, Оның айтуы бойынша әрекет жасау. Иса былай дейді: «Егер сендер айтқанымды орындамасаңдар, несіне Мені «Мырза, Ие!» дейсіңдер?» Біз Құдайдың бұйрықтары шын мәнінде игіліктер әкелетініне күмәнданамыз. Бұл дұрыс емес. Құдай біздің жеңімпаздар командасының мүшелері болғанымызды қалайды.
Егер сенің өміріңде рухани өсу болмаса, онда Құдайға толықтай сенім артасың ба, өз қалауларыңнан бас тартып, Исаны өміріңнің Иесі ретінде танисың ба, соны тексер. Егер олай болмаса, қолыңды көтеріп, алғашқы қадамды жаса.
Иса былай деді: «Кім айқышын арқалаған кісідей өз мүддесінен бас тартып, тіпті азапты өлімге дайын болып Менің соңымнан еріп жүрмесе, сол Менің шәкіртім бола алмайды» (Лұқа 14:27). Оған өз өміріңді сеніп тапсырмасаң, Оның айқышын алып жүре алмайсың. Тек Оған толықтай берілген өмір ғана Оның Патшалығының даңқы үшін тиімді қолданыла алады. Құдайға сенің бір бөлігіңнің қажеті жоқ. Ол бәріне ие болғысы келеді. Құдайдың өзіңнен күткенін толықтай бере алуың үшін мінaжат ет.
Мінaжат
Тәңірім, бүгін мен Сенің алдыңда тіземді бүгіп, Өзіңді өмірімнің барлық саласының Қожайыны деп атаймын. Мен өзімді және өз өмірімді Сенің қолыңа беремін, менің санамды, тәнім мен рухымды Өзің басқар сұраймын. Мен бүкіл өмірімді Саған сеніп тапсырамын. Мен бүгіннен бастап әр күні Сені өмірімнің барлық саласының Қожайыны деп жариялаймын.
Өз мүддемнен бас тартып, айқышымды алып, Сенің соңыңнан еруіме көмектес (Лұқа 9:23). Өзіңнің Сөзіңде айтқандай шәкіртің болғым келеді (Лұқа 14:27). Осыған қажеттінің бәрін істеуіме көмектес. Өмірімді жоғалтпау үшін оны Саған сеніп тапсырғым келеді (Лұқа 9:24). Маған осы сөздердің мағынасын ашып бер. Менімен Өзіңді түсінетіндей тілмен сөйлес.
Бір нәрсе істеуді бұйырғаныңда, менің әркез «иә» деп жауап беруіме көмектес. Менің басты қалауым — Саған ұнамды өмір сүру және Сенен ешнәрсені жасырмау. Мен өзімдегінің бәрін: адамдармен қарым-қатынасымды, қаражатымды, жұмысымды, демалысымды, тәнімді, санамды, жанымды, қалауларым мен армандарымды Сенің қолыңа тапсырамын. Мендегінің бәрін Өзіңнің даңқың үшін пайдалан. Бүгін мен: «...Мен рухани жағынан Мәсіхпен бірге айқышқа шегеленіп өлдім, сондықтан өзім бұдан былай өмір сүріп жатқаным жоқ, қайта, бойымда Мәсіх өмір сүруде. Ендігі тәндік өмірім — Құдайдың рухани Ұлына деген сенімнің арқасындағы өмір. Ол мені сүйгендіктен Өзін құрбан етті» (Ғалат. 2:19,20) деп жариялаймын. Өмірімнің барлық саласына Өзің басшылық жаса және мені Өзің дайындап қойған орынға бастап апар.
Мінaжатыңды күшейтетін
КИЕЛІ КІТАП АЯТТАРЫ
...Маған еріп шәкіртім болғысы келген әркім өз еркі бойынша өмір сүруін қойсын, әрі айқышын арқалаған кісідей азапты өлімге күн сайын дайын болып Менің жолыммен жүрсін! Себебі кім өмірімді сақтаймын десе, одан айырылады, ал өмірін Мен үшін қиған әркім оны мәңгі аман сақтап қалады.
Лұқа 9:23,24
...Өмір сүрсек те, өлсек те, Иеміздің меншігіміз.
Рим. 14:8
Сендер Иеміз Мәсіх Исаны қалай қабылдаған болсаңдар, солай Онымен тығыз байланыста жүріңдер! Негіздерің Мәсіхте болып, терең тамыр жайып, өсе беріңдер; өздеріңе үйреткен сенімді мықтап ұстанып, Құдайға шексіз алғыс айтатын болыңдар!
Қолос. 2:6,7
Өз ақыл-санаңа сүйеніп жүрме, сенім арт шын жүректен Тәңір Иеңе.
Нақыл сөз 3:5
Сонымен, Құдайдың құдіретті қолының астына бойұсыныңдар; Өзі белгілеген уақыты жеткенде сендерді жоғарылатпақ. Барлық уайымдарыңды Құдайға сеніп тапсырыңдар, себебі Ол сендердің қамдарыңды ойлайды!
1 Петір 5:6,7
СЕГІЗІНШІ ТАРАУ
ЖАРАТУШЫ ИЕМ, СӨЗІҢДІ ТЕРЕҢ ТАНЫП БІЛУІМЕ КӨМЕКТЕС
Осыдан бірнеше жыл бұрын мен емханаға түсіп қалдым, да сол кезде маған жедел операция жасалды. Операциядан кейінгі сегіз ай бойы медициналық бақылауда болдым. Толықтай жазылып шығуыма бір жылдай уақыт қажет болды.
Емханада жатқанымда Киелі кітапты оқуға шамам келмеді. Аппараттарға жалғанған сансыз түтіктер денемді орап жатты, мен не отыра алмадым, не қозғала алмадым. Мұндай жағдайда салмақты Киелі кітапты қолға алу өте қиын еді. Маған тәулік бойына біреудің қарап отыруы қажет болғандықтан, әпкем достарым мен туыстарымның арасынан кезекшілік ұйымдастырды. Олар әр үш сағат сайын ауысып тұрды, тек қызым ғана кешкі сағат сегізден таңғы сегізге дейін он екі сағат бойы менің жанымда отыратын. Сол кезде колледжде оқып жүрген қызым үшін бұл өте ауыр еді: ол түнімен маған әр екі сағат сайын дәрілерімді беріп отырады, ал күні бойы сабағында болады.
Күтушілік қызметін атқарғандарымен қоса, олар маған Құдай Сөзін оқып беретін.
Емханадан шыққан соң мені мейірбикенің қарауына жіберген болатын. Ағзама инфекция еніп кету қаупі жоғары болғандықтан, маған достарыммен, таныстарыммен қарым-қатынас жасамай тұра тұруға кеңес берілді. Ал үйдегілердің өз жұмыстарынан қолдары тимегендіктен, маған Киелі кітапты оқып беретін ешкім болмады (мен ешкімге ренжімеймін, себебі оларға өздерінің күнделікті шаруаларымен қоса менің бар қамымды жасау оңай емес еді). Ол кезде бәрімізге де қиын болды.
Сонымен, мен төсегімде жатып алып магнитофон таспасына жазылған Киелі кітап мәтіндерін тыңдап жүрдім. Бірақ бұл Киелі кітапты өз бетіңмен оқығанмен салыстыруға мүлде келмейтін еді. Мен ақпаратты тыңдау арқылы емес, оқығанда тез қабылдаймын. Оның үстіне, мәтіндерді оқушы адам оларды кідіріссіз оқитын. Сондықтан да мен естіген бір аятым туралы ойланып болғанымша тағы бірнеше аят оқылып кетеді. Әдетте, мен Киелі кітапты оқығанда мәтінді асықпай оқып, өзім үшін дәл сол уақытта маңызды деген тұстарына аялдап отырамын. Мен оларды санамда «қорытып», Құдайдан өзім білмеген нәрселерді ашып беруін сұраймын.
Тіпті денсаулығым тәуірленіп қалған кездің өзінде мен Киелі кітапты өз бетіммен оқи алмадым. Басым дыңылдап, күнделікті қабылдаған дәрілердің кесірінен көз алдым бұлдырап тұратын. Сондықтан да Құдай Сөзін оқу маған қиынға түсті. Мен мәселенің өзімде екенін түсіндім, бірақ бір нәрсені өзгертуге мүлде жағдайым болмады. Құдай Сөзін оқу маған үнемі күш беретін, ал әлгі күндері ол мен үшін бір орындап отыруға тиісті міндетке айналғандай болды. Бес ай бойы қауымға бармай, бақташының уағыздарын тыңдай алмағаным əрi киелікітап сабақтарына бармағаным да бұған өз әсерін тигізді. Менің мәсіхшілік өмірімде мұндай үлкен үзіліс әлі болып көрмеген еді (менің 31 жылдық мәсіхшілік өмірімде ең үлкен үзіліс екі аптаға созылған!). Мен таспаға жазылған уағыздарды тыңдап жүрдім, бірақ ойларым басқа жақтарды шарлап, уағыз дәл ортасына келген кезде ұйықтап кеткен сәттерім де аз болған жоқ.
Үйреншікті және күнделікті Құдай Сөзімен қоректенуден қол үзгендіктен, мен сенімділігімді жоғалта бастадым. Құдайдың дауысын бұрынғыдай анық ести алмағандықтан, қандай да бір шешім қабылдауым да, кітабымды жазу да қиындай түсті, себебі мен Құдайдың өзіме айтқандарын анық ұға алмадым. Бірақ ең жаманы, мен жан-дүниемдегі құлазуды сезіне бастадым. Бұл жағдай осы мәселенің шешілуі туралы мінaжат етуім қажеттігін түсінгеніме дейін жалғасты, содан кейін менің өмірімнің осы саласында рухани өсу басталды. Мен: «Әке, мен Сенің тірі Сөзіңе мұқтажбын. Маған көмектесші, санам мен жан-дүниемді тазартшы. Білімімді кеңейтші. Сөзіңді бұрынғыдан гөрі терең танып білуіме көмектесші» деп мінaжат еттім.
Мен мінaжат ете бастағаннан кейін арада шамамен екі апта өткенде Құдай маған жауап берді. Киелі кітапты оқу бұрынғысынша қызықты бола бастады; мен Құдайдан жаңа аян алдым. Егер Құдай осындай қарапайым мінaжатқа жауап қайыратын болса, онда неге Киелі кітапты оқудан бұрын әркез: «Тәңірім, маған Өз Сөзіңнің мағыналарын ашып берші» деп мінaжат етпеске? Киелі Жазбаны зерттеу біздің өміріміздің ең маңызды, мінaжаттық көмекке аса зәру жақтарының бірі болып табылады.
Күнделікті жан азығымыз
Құдай Сөзі — біздің күнделікті жан азығымыз. Біз онсыз өмір сүре алмаймыз. Киелі кітапта былай деп жазылған: «Адам тек нанмен ғана емес, Құдайдың аузынан шыққан әрбір сөзімен өмір сүреді» (Матай 4:4). Егер біз күнделікті Құдай сөзімен қоректенбесек, онда рухани аштыққа ұрынамыз.
Емханада жатқан кезімде Жазбаның көптеген аяттарының есімнен мүлде шығып кеткеніне таңдандым. Әрине, бұған мен қабылдаған сансыз дәрілердің әсер еткені анық, бірақ, сонда да мені осы жағдай қатты таңдандырды. Киелі кітапты соншама жыл бойы оқып жүріп, аяттардың көбін қалай тез арада ұмытып кетуге болады? Ал кейбір аяттардың санама сіңіп қалғаны сондай, тіпті, мен оларды ұйықтап жатып та жатқа айтып бере алар едім. Сол кезде мен жан дүниеміздегі Құдай сөзін сақтап қалу біздің әрқайсымыз үшін қаншалықты маңызды екенін түсіндім. «Сол себепті біз беттеген бағытымыздан ауытқып кетпеуіміз үшін Мәсіх туралы естігенімізге мықтап ден қоюымыз керек» (Евр. 2:1).
Сөзді іске асырушы бол
Сенің Құдай жолымен жүргеніңе қанша уақыт болғаны маңызды емес. Құдай саған жаңа бір нәрсені үйретуге немесе өзіңе белгілі нәрселерді жақсырақ түсінуіңе көмектесуге, не болмаса, бұрын өзіңе мүлде белгісіз болған бір нәрсені ашып беруге әрқашан да дайын. Қайткенде де шындықты біліп қана қою аз, сол бойынша әрекет ету қажет. «Құдайдың айтқандарын құр естіп қана қоймай, іске асырушы болыңдар! Әйтпесе өздеріңді-өздерің алдайсыңдар. Тәңірдің хабарын естігенмен, іске асырмайтын әркім айнаға қарап, бет әлпетін көрген адамға ұқсайды: ол өзіне байыппен қарап, былай шыға бере-ақ өз түрін ұмытып қалады» (Жақып 1:22–24). Егерде Құдай Сөзіне сәйкес әрекет жасамасақ, онда біз Оның ғана емес, өзіміздің де дәрежемізді ұмытамыз.
Құдай Сөзін оқи отырып, Құдайдан оны іс жүзінде қолдануға көмектесуін сұра. Өзіңнің оқығаныңа сенетініңді және соған сәйкес өмір сүргің келетінін куәландыратын қадам жаса. Олай болмаған жағдайда Құдай Сөзі жайлы өзіңде бұрыннан бардың өзінен айырыласың. Құдай Сөзін тыңдап, оқып, тіпті зерттеп жүріп, бірақ, бәрібір сол бұрынғы қалпыңда қала беруге болады. Жазба әшкерелейді, жан-дүниемізді байытады, сауықтырады, ескертеді және жүректерімізді жұмсартады. Ал біз осы сөзге мойынсұнып өмір сүруге міндеттіміз. Сондықтан Құдайдан Оның Сөзін оқыған сайын өзіңмен сөйлесуін және өзіңнен талап етуі бойынша өмір сүруге үйретуін сұра.
Құдай Сөзін оқу қажеттігінің негізгі он себебі
Егер Құдай Сөзіне күн сайын көңіл бөліп отырудың ыңғайы келмей жүрсе, онда төмендегі тізімге назар аудар, олар сені Киелі кітапты оқуға құлшындырады:
1. Қайда баратыныңды білетін боласың. Сен өз болашағыңды болжай алмайсың және қайда баратыныңды анық білмейсің, ал Құдай Сөзі саған жол көрсетеді. «Қадамдарымды табанды ете гөр сөзіңмен, еш жамандық жүргізбесін маған өктемдігін!» (Зәбүр 118:133).
2. Даналыққа ие боласың. Құдай Сөзін білу саған даналық сыйлайды. «Кемелді — Тәңірдің тағылымдары, жан дүниені олар жаңартады. Иенің ережелері шынайы, олар наданды да дана қылады» (Зәбүр 18:8).
3. Табысқа жетесің. Егер Құдай өсиеттеріне сәйкес өмір сүрсең, өмірің өзгереді. «Осы заң кітабы қолыңнан түспесін; онда жазылғандардың барлығын дәлме-дәл орындау үшін оны күні-түні оқы: сонда жолдарың табысты болып, ақылмен әрекет жасайтын боласың» (Ешуа Нұн 1:8).
4. Мінсіз өмір сүресің. Құдайдың қатысуын сезінгің келсе, сенің өмірің тазалық пен киеліліктің үлгісі болуы тиіс. Алайда Құдай Сөзінің әрекетінсіз мінсіз өмір сүру мүмкін емес. «Жас жігіт қалай таза жолмен жүре алады? Сөзіңе бағынып соны істей алады» (Зәбүр 118:9).
5. Мойынсұнушылықта өмір сүресің. Егер сен Құдай заңының мағынасын түсінбесең, онда оны қалай орындай аласың? «Түсінік сыйлай гөр, тәліміңе бағынайын. Оған шын жүректен мойынсұнатын болайын. Жүргізе гөр мені өсиет жолыңмен, содан қуаныш тауып келемін мен» (Зәбүр 118:33–35).
6. Құдайдан қуаныш аласың. Егер Құдай Сөзі жүрегіңе әсер етпесе, сен мазасыздықтан арыла алмайсың. «...Әрі әділ — Тәңірдің бұйрықтары, олар жүрекке қуаныш құяды. Тәңір өсиеттері сондай нұрлы, көзді ашады да жарқыратады» (Зәбүр 18:9).
7. Сенімде өсесің. Сен Құдай Сөзін оқып, тыңдамай тұрып сенімде өсе алмайсың. «Сенім хабарды естуден келеді, ал естудің өзі Мәсіхтің сөзін жариялаудан болады» (Рим. 10:17).
8. Азаттық аласың. Құдай Сөзін зерттемей жатып, сен неден азаттық алу керектігін біле алмайсың. «...Егер сендер айтқандарымды есте сақтап, жүзеге асырсаңдар, шынымен Менің шәкірттерім боласыңдар. Сонда ақиқатты біле түсесіңдер, ал ақиқат сендерді азаттыққа жеткізеді» (Жохан 8:31,32).
9. Тыныштыққа ие боласың. Құдай саған айналаңдағы адамдар бере алмайтын тыныштық сыйлайды. Бірақ бұл тыныштықты сен алдымен Құдай Сөзінен табуың керек. «Тағылымыңды сүйгендер тыныштыққа кенеледі, олар ештеңеге сүрінбей, аман-есен жүреді» (Зәбүр 118:165).
10. Жақсылық пен жамандықты айыра алатын боласың. Құбылмалы мына заманда сен Құдай Сөзінің көмегінсіз ненің жақсы, ал ненің жаман екенін айыра аласың ба? «Күнә жасамау үшін Саған қарсы, жүрегіме сақтадым айтқандарыңды» (Зәбүр 118:11).
Қымбат қазыналарды іздеу
Құдай Сөзінде көз көріп, құлақ естімеген қазына — алтын және басқа да асыл тастар бар — тек оларды «іздеп» таба білу керек. Асыл тастар мен металдар қазып алынғаннан кейін өңдеп, тегістеуді қажет ететіні секілді, Құдай Сөзінің қазынасы да біздің жүректерімізде өтетін тазару мен өңделуді қажет етеді. Осылайша Оның уәделері бізге өзінің бар сұлулығымен жарқырай ашылады. Құдай уәделерін өзіңнің жан дүниең арқылы өткізген сайын, ол сен үшін күннен-күнге жарқырай түседі.
Сенің Құдай Сөзінен табатын ең ғажайып қазыналардың бірі — бұл Құдайдың дауысы. Бұл дауысты біз Киелі кітапты оқығанымызда немесе тыңдаған кезімізде Құдайдың бізбен сөйлесетінінің арқасында ести аламыз. Ол Өзінің Сөзі арқылы бізге не айтатынын ести білмесек, онда Оның дауысын танып үйрене алмаймыз. Киелі кітапты көбірек зерттеген сайын, Оның дауысын тану жеңілдейді және әзәзілдің өтірігіне алдану қаупің де азая түседі.
Өзімнің мәсіхшілік өмірімнің бастапқы кезеңінде мен жиі сары уайымға салынатынмын. Бұл жағдай мен Құдай Сөзінің көмегіне жүгінгенге дейін жалғасты. Тынышталып, қайтадан үзілген үмітім жалғану үшін Киелі кітапты бірнеше минөт оқу жеткілікті болды. Бұл Құдай Сөзінің ойларымызды тәртіпке келтіріп, шынайы болып жатқан жағдайды айқын көруімізге көмектесетінін білдіреді. Ол бізді қатерлі ойлардан арылтып, өмірдің қуанышын барша қырларынан сезінуімізге көмектеседі. Құдай Сөзі үміт сыйлайды және дұрыс жолға бағыттайды. Ол біздің толыққанды өміріміздің берік іргетасын қалап береді. Құдаймен кездесуді күнделікті Оның Сөзінен ізде. Себебі Ол осы кездесуді қалайды және сенен іспен жауап қайтарғаныңды қалайды.
Құдайға жақындаудың, өз жүрегіңді тазартудың және кешірім жасап үйренудің, Оның еркіне мойынсұнудың, өз ойларыңды басқара білудің, дұшпанға қарсы тұрудың және Исаны өз өміріңнің Иесі ретінде көре білудің жолы Құдай Сөзінде болу. Одан өзге жол жоқ. Киелі кітап — сенің багдаршамын, сенің жолбасшың. Онсыз мақсатыңа ешқашан жете алмайсың.
Мінaжат
Тәңірім, Киелі Сөзің үшін алғысымды айтамын. «Қадамдарымды сөздерің жарқыратады, өмір жолыма шырақтай нұрын шашады» (Зәбүр 118:105). Ол — өмірімнің жан азығы, мен онсыз өмір сүре алмаймын. Оны дұрыс түсінуге үйрет. Өзіңнің іліміңді терең танып білуіме көмектес және маған құпия қазыналарыңды ашып бер, онда әлі мен білмейтін көп нәрселер жасырулы. Маған үйренуге қабілетті жүрек бер. Мен Сенің жетелеуіңе мұқтажбын. Сөзіңді күн сайын ынтамен зерттеуіме көмектес. Сөздерің есімде жақсы сақталып, жүрегіме терең бойласын, сөйтіп мені өзгертсін.
Тәңірім, мен Сенің Сөзіңді тыңдаушы ғана емес, оны орындаушы да болғым келеді. Менің санамды тәлімдеріңе, ал құлағымды нақылдарыңа бұр (Нақыл сөз 23:12). Сенің Сөзің өмірлік ұстанымдарымды ретке келтіріп, жер бетіндегі мақсатымды есіме салып тұрсын. Ол менің жүрегімді тазартып, өз кемшіліктерімді жеңе алатыныма үміт берсін. Оны оқыған сайын сенімде өсе берейін.
Өзіңді Киелі Жазбадан таба алатыным үшін алғысымды айтамын, Тәңірім. Сөзіңді оқу арқылы Сені одан да терең тануыма көмектес. Киелі кітапты оқығанымда Өзіңнің дауысыңды жақсылап тыңдауға үйрет (Марқа 4:23). Сенің жолыңнан тайғым келмейді. Мені Өзің жетелеп, күн сайын Өз Сөзіңе кенелтші.
Мінaжатыңды күшейтетін
КИЕЛІ КІТАП АЯТТАРЫ
Себебі Құдайдың сөзі тірі, әсері де күшті. Ол екі жүзді семсердің қайсысынан да өткір, бойымызға терең еніп, жан мен рухты айырып, буын мен жұлынға жеткендей, ішкі дүниеміздегі ой-ниетімізді әшкерелеп, бағалайды.
Евр. 4:12
Ал кім кемелді тағылымға — күнәнің құрсауынан азат ететін Ізгі хабарға — ұқыпты ден қойып, онысын ұдайы жалғастыра берсе, сол ұмытшақ тыңдаушы емес, жүзеге асырушы болып, іс-әрекетінде жарылқанбақ.
Жақып 1:25
Құдайсыздар кеңесіне бармайтын, Күнәкарлар жолымен жүрмейтін, Мазақтаушылармен бірге отырмайтын, Қайта, Тәңір заңына қуанатын, Күні-түні сол туралы ойланатын Әрбір адам қандай бақытты.
Зәбүр 1:1–3
Құдайға деген сүйіспеншілік Оның сөзін орындаған кісіде шын мәнінде толық болып, мақсатына жетті...
1 Жохан 2:5
Ақылмен еңбек еткен игілік табар, Жаратқанға сенім артқан бақытты болар.
Нақыл сөз 16:20
ТОҒЫЗЫНШЫ ТАРАУ
ТӘҢІРІМ, ӨМІРІМДІ ТӘРТІПКЕ КЕЛТІРУІМЕ КӨМЕКТЕС
Табита Мәсіхтің шәкірті болатын. Шәкірті! Яғни, Табита Исаның өсиеттерін орындайтын сенуші әйел болған. Ол көптеген жақсы істер жасады және маңайындағы адамдарға қайырымды болды. Сондықтан да көп адамдар оны өте жақсы көрді.
Иса айқышқа керіліп, қайта тірілгеннен кейін арада біраз уақыт өткенде Табита науқастанып қайтыс болды. Бірнеше адам Исаның он екі шәкіртінің бірі Петірді тауып алып, Табитаны жерлеуге дайындап жатқан үйге алып келді. Петір Табитаның денесі жатқан бөлмеге көтерілді. Жылап отыр ған әйелдерден сыртқа шығуларын өтінген ол тізе бүгіп, мінaжат етті.
Мінaжат етіп болғаннан кейін әйелдің денесіне бұрылып: «Табита, тұр!» — деді. Әйел бірден көзін ашып, түрегеліп отырды. Петір қолын созып, оның тұруына көмектесті. Табитаның қайта тірілгенін көрген көптеген адамдар Иемізге сенім артты (Ел. іст. 9:36–42).
Біздің Табита туралы басқа мәліметіміз жоқ, бірақ осы қысқа әңгімеден-ақ оның өміріндегі құндылықтардың дұрыс жолмен қойылғанын аңғаруға болады. Ол Құдайды сүйді. Ол адамдарды сүйді. Ол Құдайға мойынсұнып өмір сүрді. Ол Құдайға ұнамды өмір сүрді және айналасындағыларға қайырымын тигізді. Ол туралы ақпараттың бәрін бір ғана — «шәкірт» деген сөз беріп тұр.
Табита ауырып, қайтыс болған кезде ол үшін мінaжат етіп, қайта тірілту үшін Құдай Өзінің сенімді шәкірттерінің бірін жіберді. Ал егер тек сенуші деген атқа ғана ие болып, Құдайдың ол үшін дайындаған жолынан алыста, өз бетінше өмір сүргенінде мұндай жағдай болар ма еді? Егерде Табита Құдайды сүймегенде, бұл мүмкін болар ма еді? Маңайындағы адамдарға немқұрайды қараса ше? Егер де Құдайға мойынсұнып өмір сүрмесе ше? Сірә, бұл мүмкін болмас еді. Табитаның өмірі тәртіпті болды, сондықтан Құдай оған батасын беріп, екінші өмір сыйлады. Құдай бізбен де осылай жасағысы келеді, әрине, егер біз Оны өмірімізде алдыңғы орынға қойсақ.
Жоғары құндылық
Егер құндылықтар дұрыс орынға қойылмаса, біздің өміріміз табысты бола алмайды. Ал құндылықтарды орнына қоюмен біз күн сайын айналысамыз. Бірақ біз өмірімізді өз бетімізбен тәртіпке келтіре алмаймыз. Бұл үшін бізге Киелі Рухтың жетекшілігі қажет және Құдай Сөзін жақсы білуіміз керек. Біздің ең басты екі құндылығымыз туралы Киелі кітапта Исаның Өзі айтқан: «Құдай Иеңді шын жүректен, бүкіл жан дүниеңмен, барлық ақыл-ойыңмен сүй!». Бұл бірінші және ең ұлы өсиет. Екіншісі: «Өзіңді қалай сүйсең, маңайыңдағы адамды да солай сүй!» (Матай 22:37, 39). Өте анық айтылып тұр. Егер сен осы екі өсиетті — Құдайға және маңайыңдағы адамға деген сүйіспеншілікті өміріңдегі ең басты құндылықтар деп мойындайтын болсаң, онда өз өміріңде қалған өнегелі ұстанымдарды дұрыс орындарына қоя аласың.
Сенің өміріңде ең басты орында Құдаймен қатынасың тұруы тиіс. Құдай былай деген: «...Менен басқа ешқандай тәңірлерің болмасын!» (Мыс. шығу 20:3). Бұл шынында да солай. Егер сен күн сайын Оған жүгініп, өміріңді тәртіпке келтіруін сұрайтын болсаң, Ол саған жауап береді. Мен мұны өз тәжірибемнен білемін. Егер біз бірінші кезекте Құдайды іздемейтін болсақ, өміріміз ырқымыздан шығып кетеді. Нәтижесінде, біз жағдайды емес, жағдай бізді билейтін болады.
Құдай — тәртіптің Құдайы. Әлемде бекерден-бекер, кездейсоқ ешнәрсенің болмауы осының жарқын дәлелі. Біздің өміріміз де дәл осылай құрылуға тиіс, себебі бұл Құдайға ұнамды: «...тек бәрінде әдеп пен тәртіп сақталсын!» (1 Қорынт. 14:40). Егер бұл туралы мінaжат ететін болсақ, Ол бізге көмектеседі. Ол күшті де сенімді биліктің, басқаша айтқанда, Құдайдың құдіретті қолының астынан қалай пана табуға болатынын көрсетіп береді. Құдай игіліктеріне қол жеткізуде мұның маңызы өте зор.
Мойынсұну тауқыметі
Мойынсұну — бұл мойынсұнайын деп өз бетіңше шешім қабылдайтын қасиет, оны саған ешкім зорлап таңа алмайды. Сені тек мұны бар жан-тәніңмен қалағанда ғана мойынсұндыруға болады. Мойынсұнған адам — яғни, Құдайдың еркін орындауға дайын адам.
Мойынсұнуға қол жеткізу үшін үнемі «Құдайға мойынсұнуға» (Жақып 4:7) ұмтылу қажет. Яғни сен өзіңді Құдай өсиеттерін бұзуға итермелегендердің еркіне бағынбауға тиіссің. Мойынсұнған жүрекке ие болғанда сен ар-ұятыңа салмақ салып, Құдай өсиеттеріне қайшы келетін нәрселерден бас тарта аласың.
Мысалы, егер өміріңде маңызды рөл атқаратын адам сені Құдайға жағымсыз нәрсені жасауға итермелесе, сен одан араңды алшақтатып, оның ұсынысын қабылдамай тастауға міндеттісің. Мұндай кезде: «Ақымақ! Саған не болған? Менен аулақ кет, шайтан!» деп айқай салудың қажеті жоқ. Оның орнына сыпайы түрде: «Мен сені сыйлаймын. Бірақ сенің мына ұсынысың Құдай заңына қайшы келеді, мен оны орындай алмаймын, себебі мұның екеумізді де Құдайдың қаһарына ұшырататынын білемін» деп түсіндіру қажет. Немесе: «Сенің маған қатысты сөздерің немесе әрекетің Құдайдың алдында ұнамсыз және бұл әрекетің маған да, саған жақсылық әкелмейтінін білемін».
Егер біз мойынсұнған адам болсақ, онда міндетті түрде батаға ие боламыз, ал егер олай болмаса, бізді жағымсыз жағдайлар күтеді.
Исаның Өзі мойынсұнған. Оның құндылықтарды дұрыс орындарына қойғаны сөзсіз. Құдай бізден мынаны қалайды: «Иса Мәсіхтің мінез-құлқы сендердікі де болсын: Құдайлық болмысы бола тұра, Ол онысына жармасқан жоқ, қайта, Өзінің құдіреті мен салтанатты ұлылығынан Өз еркімен бас тартып, құлдың кейпін қабылдап, адам секілді дүниеге келіп, кәдімгі адамға ұқсап көрінді. Өзін төмен тұтып, Құдайға мойынсұнып, өлімге, тіпті айқыштағы өлімге дейін бойсұнды» (Філіп. 2:5–8). Міне, нағыз мойынсұну! Бізге Иса мойынсұнуды қажет етпейтіндей болып көрінеді. Мұндай бойсұну Исаға не үшін қажет болды деген сұрақ туындайды. Ол мұны өміріндегі белгіленген басты міндетін атқару үшін істеді. Осы мақсатты орындау үшін Ол Әкесінің еркіне бойсұнды, Өзін төмен ұстап, азапты өлімді қабылдады. Иса біздер үшін қандай жарқын үлгі десеңші!
Сенім кеткенде
Көптеген әйелдер үшін мойынсұну аса қиынға түседі. Оның себебі, бір кезде сенген адамдары оларды сатып кеткен. Ал өзге адамның алдында бойсұнуы өздері үшін үлкен пәлеге айналған. Ешкім де біреуге қол жаулық болғысы келмейді. Құдай да сен үшін мұны қаламайды.
Өткен өмірлеріндегі ауыр естеліктерден азап шегіп жүргендерді сергіткім келеді. Құдай сенің шалыс қадам басқаныңды, қандай да бір ұстаным үшін ақылыңнан адасқаныңды немесе бұзақыдан зиян шеккеніңді қаламайды. Ол саған даналық бергісі келеді. Құдай сөздеріне немқұрайды қарайтын, Оның киелі заңын бұзатын және сенің арыңа кір келтіргісі келетін адамды тыңдауың — бойсұну еместігін, мұның тығырыққа апарып тірейтінін түсінуің қажет. Өзіңді тығырыққа тіреме.
Мен мынандай бір оқиғаны білемін. Бір әйел күйеуінің алдында бағынышты болғаны сондай, қатігез күйеуі ақыры оны өлтіріп тынды. Әлгі әйел өмірінде Құдайды алдыңғы орынға қойып, Одан өзін жетелеуін сұрамағандықтан, рухты ажырата білу дарынынан ада болатын. Құдайдан көмек сұраудың орнына, ол қайғылы жағдай орын алғанға дейін сол бағынышты қалпында жүре берді. Оған міндетті түрде көмек сұрау қажет болатын. Ол әйел мойынсұну емес, ақымақтық көрсетті.
Әйелі күйеуіне бағынышты болудан бас тартып, нәтижесінде отбасынан айырылған тағы бір оқиғаны білемін. Оның бұл қылығының себебі, әлгі әйел жасөспірім кезінде жыныстық зорлыққа ұшырап, содан бері ешбір еркекке сенбейтін.
Қарым-қатынастың оңтайлы жолын табу қажет, ал бұл тек бірінші кезекте Құдай алдында мойынсұнғанда ғана мүмкін болады. Құдайдан өзің бойсунуға тиіс адамға ақылмен қарауға үйретуін сұра. Ешқашан көзсіздікпен, білместікпен бойсұнуға болмайды. Сен өзіңнің не істеп тұрғаныңды айқын білуге тиіссің. Егер сен дұрыс әрекет жасағанды және өміріңді дұрыс құрғанды қалайтын болсаң, Құдай сенің тепе-теңдікті табуыңа көмектеседі.
Бәрі өз орнына келеді
Киелі кітапта Құдайдың қауымда, отбасында, жұмыста және өкіметте билік беріп қойған адамдардың алдында бойсұну — біздің парызымыз екендігі айтылған. Өміріміздің табысты, ретті болуы үшін біздің қауымдасуымыз қажет. Бұл бәрінің негізі, себебі онсыз біз Құдайдың алдымызға қойған мақсаттарына жете алмаймыз.
Әр қауымның өзінің қайталанбас бейнесі, өз міндеттері бар. Құдайдың өзіңе белгілеген қауымын таппайынша, сен бақытты бола алмайсың. Бұл сен мүлде кіршіксіз қауымды іздеп, қауымнан-қауымға жүгіруің керек дегенді білдірмейді. Ондай қауым жоқ. Себебі қауымдар өзіміз секілді кемеліне жетпеген адамдардан тұрады. Сол себепті, Құдайдан өзіңнің орныңды табатын қауымға ертіп келуін сұрауға тиіссің.
Егер сен «өз» қауымыңда болсаң, онда бақташының уағыздары рухани өсу жолында сен үшін маңызды, құлақ асуға тұрарлық нұсқауларға айналады. Бірақ сен бәрібір де Құдайдың даналығы мен Оның жетелеуіне мұқтажсың. Егер қауымыңның жетекшілері шындықтың жолынан тайса, адамгершілікке жат, бейəдеп өмір салтымен жүрсе, егер сен қауымыңда Құдай өсиеттерінің бұзылатынын немесе Құдай Сөзінің бұрмаланатынын байқасаң, онда сен мұндай басшыларға бағынуға міндетті емессің. Құдайдан өзіңді күнәмен былғанған қауымнан алып шығуын сұра.
Біздің бәріміз өзімізді шындық жолына бағыттап отыратын бақташыны, мықты рухани жетекшіні немесе ұстазды қажет етеміз. Оны Құдай саған міндетті түрде көрсетіп береді. Мені дұрыс түсін: Саған Құдайдың орнына табынатын адам керек емес, рухани жетекші бола алатын Құдайдың елшісі керек. Бұл жерде оның қай жыныстағы адам екені маңызды емес. Киелі кітапта былай делінген: «...еркек пен әйелдің арасында айырмашылық жоқ, себебі барлығың Иса Мәсіхпен тығыз байланыста біртұтассыңдар» (Ғалат. 3:28). Бұл жерде әңгіме саған шындықты сүйіспеншілікпен айта алатын, сен үшін және сенімен бірге мінaжат ете алатын адам жайында болып отыр.
Құдайдың және биліктің заңды өкілдерінің алдында бойсұнуға тиіс екендігіңмен қатар, сен «Мәсіхті қастерлейтіндіктен, бір-біріңе мойынсұнып» (Ефес 5:21) жүру үшін маңайыңдағы адамдармен дұрыс қарым-қатынас орнатуға тиіссің. Егер адамдарды өзіңді сүйгендей сүймейтін болсаң, олардың алдында бойсұну мүмкін емес. Мәселенің шешімінің кілті осында. Егер сен ең алдымен Құдайды, ал содан кейін маңайыңдағы адамдарды сүйетін болсаң, онда барлық құндылықтар өз орнын табады өмірің тәртіпке келеді. Егер сен Құдайдан өз құндылықтарыңды орын-орнына қойып беруін сұрайтын болсаң, Ол саған міндетті түрде көмектеседі.
Мінaжат
Тәңірім, Сенен өтінемін: өмірімді тәртіпке келтіруіме көмектес. Мен үшін Өзіңнің бәрінен де жоғары болғаныңды қалаймын. Өзіңді бар жан-тәніммен сүюге үйрет. Қашан және қай жерде дұрыс әрекет жасамайтынымды көрсет. Өзіңнен өзге ешқандай құдайларымның болғанын қаламаймын. Егер қай кезде болмасын өзге біреуге табынған болсам, оны ашып бер. Тек Саған ғана қызмет еткім келеді. Жүрегімнің осы қалауымен келісіп өмір сүруіме көмектес.
Маған бойсұнған жүрек сыйла. Билік өкілдері мен отбасындағы, жұмысымдағы және қауымдағы беделді адамдарға бойсұнып жүруіме көмектес. Маған рухани жетекші бола алатын адамды көрсетіп бер. Мені өзіме белгілеп қойған қауымыңа ертіп әкел. Өмірімнің әр саласындағы кездескен әділсымақ адамдармен қарым-қатынасымды түзеуіме және олардың алдында саналы түрде бойсұнуыма көмектес. Кімнің алдында бойсұнбауым керектігін және оны қалай істеуді көрсет. Бұл мәселеде даналық пен айыра білу дарынын бер. Лайықты адамдардың алдында қай кезде тиісінше бойсұнушылық танытпағанымды көрсет.
Өз өмірімді тәртіпке келтірмейінше, Сенің батаңды ала алмайтынымды білемін. Сондай-ақ: ең бастысы, Сенің Патшалығыңның қамын ойлап, еркіңді орындауға тырыссам, маған бұлардың бәрін қосып беретініңді де (Матай 6:33) білемін. Өзің дайындап қойған рухани қорғаныш жамылғысының астынан ешқашан шығып кетпеуіме көмектес.
Мінaжатыңды күшейтетін
КИЕЛІ КІТАП АЯТТАРЫ
Ең бастысы, Оның Патшалығының қамын ойлап, Оның әділ еркін орындауға ұмтылыңдар! Сонда көктегі Әкелерің сендерге бұлардың бәрін қосып береді.
Матай 6:33
Өміріне өзі иелік еткен әркім одан айырылады, ал өмірін Мен үшін қиған оған мәңгі иелік етеді.
Матай 10:39
...Жетекшілерге мойынсұныңдар! Бәрің де арақатынастарыңда әрдайым кіші пейілділік танытыңдар! Құдай тәкаппарларға қарсы тұрады, ал кіші пейілділерге рақымын шашады.
1 Петір 5:5
Одан алған өсиетіміз мынау: Құдайды сүйетін кісі бауырласын да сүюге тиіс!
1 Жохан 4:21
Жетекшілеріңе мойынсұнып, айтқандарын тыңдаңдар. Олар ұдайы рухани өмірлеріңнің қамын жеп, сол қызметтері туралы есеп беруге тиісті. Мұны қинала емес, қуана атқарулары үшін оларға бағыныңдар. Олай етпесеңдер, өздерің зиян көресіңдер.
Евр. 13:17
ОНЫНШЫ ТАРАУ
ТӘҢІРІМ, ӨЗІҢЕ ШЫНАЙЫ ТАБЫНУШЫ БОЛУЫМА КӨМЕКТЕС
Теледидарда әнші, биші және актриса болып істеген кезімде, бір әнді күніне бірнеше рет қайталап айтуыма тура келетін. Содан соң келесі күнге белгіленген қойылымға таспаға жазу үшін кешкісін оны тағы бірнеше қайталап айтуға тиіс болдым. Кешкісін үйге концерттен немесе дайындықтан шаршап оралғанымда әлгі әннің әуені басымда әлі де гуілдеп тұратын. Соның кесірінен түнде ұйықтай алмаған кездерім де болды.
Мадақтау мен мойынсұну әнұрандарын көп рет қайталап айтқан кездерімізде де солай болады. Тіпті, ол біз ұйықтап жатқан кезімізде де естіліп тұрғандай болады.
Бұған Мәсіхке алғаш бет бұрған кезде-ақ көзім жетті. Ол кезде мен еңсемді басып тұрған күйзеліс сезімінен құтылу үшін түн ортасында тұрып алып Құдайды мадақтап әндер айтатынмын. Мен осындай күйден арылу үшін көптеген дәрігерлерге қаралдым, бірақ та олардың жазып берген дәрілері көмектеспеді. Дәрінің әсері аяқтала салысымен уайымым қайта басталатын Мен дәріге қарсы емеспін бiрақ адамдардың дәріге барлық ауру атаулының емі деп үміт артуларына қарсымын. Жабырқап сары уайымға түсу менде бала кезімнен, анам шоланға қамай бастаған кезден басталған болатын. Мені күн сайын үмітсіздік, жабырқаушылық сезімдері мазалайтын. Маған Құдайдан келетін қуаныштың емі қажет еді, ал бұл сезім Құдайды мадақтап ән айтқан кездерімде ғана келетін.
Құдайды мадақтап, Оған табынған кездерімде рухым шаттыққа бөленетін. Оған алғыс және мақтаныш сезімімен қарағанымда жаным мен тәнім және рухым Құдайдың қуанышына кенелетін. Әр кез осылай болып жүрді.
Мен рухани әндер жазылған үнтаспалар, компакт-дискілер сатып ала бастадым. Мен оларды көлікте, жуынатын бөлмеде, ас үйде, үй шаруаларымен айналысып жүргенде, жұмыс бөлмемде келген хаттарды қарай отырып тыңдап жүрдім. Мадақтау әндерін кейде өзім айтатынмын, бірақ көбінесе оларды беріле тыңдап жүрдім. Мені Әкесін мадақтаған Құдайдың баласының жүрегінде абыржу, жабырқау, қорқыныш пен мазасыздық секілді жаман сезімдерге орын болмайтыны таңдандырды. Нәтижесінде, мен сары уайымнан толықтай арылдым. Құдайды мадақтаудан артық адамның өмірін өзгертетін басқа ешқандай күшті дәрі жоқ. Құдайды мадақтаған сайын Ол Киелі Рухымен жүректерімізді өзгертеді.
Құдайдың алдында бас ию тәнімізге онша ұнай бермейтіндіктен, оны бұған мәжбүрлеуге тура келеді. «Қайтсең де Құдайды мадақтауға» тиіссің. Әрине, біз Құдайды көбірек таныған сайын, Оны мадақтау да жеңіл болады. Ал егер біз Құдайды мадақтамай тұра алмайтын деңгейге жететін болсақ, онда біздің жетуге тиісті рухани сатыға көтерілгеніміз. Егер Құдайды мадақтауға ниетің болмаса, онда Зәбүрдің 102-тарауын оқып шығып, Құдайға бас июдің жиырма себебін тап. Бұл маған үнемі көмектеседі.
Құдайға бас июдің салмақты жиырма себебі
1. Ол менің барлық күнәларымды кешіреді.
2. Дерттерімнің бәрін сауықтырады.
3. Өлімнен жанымды аман қалдырады.
4. Рақымы мен мейірімін сыйлайды.
5. Тілегімді жақсылықпен қанағаттандырады.
6. Жәбір көргендердің бәрінің мүддесін қорғайды.
7. Ақиқат жолдарын көрсетеді.
8. Ол мейірімді де рақымды.
9. Ол бізді ұдайы айыптамайды.
10. Жаман ісіміздің есесін қайтармайды.
11. Ол асқан шыдамды әрі қайырымды.
12. Мәңгі-бақи кек те сақтамайды.
13. Бізді күнәмызға қарай жазаламайды.
14. Ол Өзін сыйлағандарға рақымын жаудырады.
15. Күнәларымызды бізден шексіз қашықтатты.
16. Ол бізге жанашырлық танытады.
17. Неден жаратылдық, соны біледі, топырақтан екеніміз Оның есінде.
18. Өзін терең қастерлегендерге Оның рақымы мәңгі жауады.
19. Өзімен келісімін бұзбайтын, бұйрықтарын есінде сақтайтын, солар бойынша жүріп-тұратын адамның келер ұрпақтарына да Құдайдың әділдігі жетіп тұрады.
20. Ол көкке Өз тағын орнатты, Оның Патшалығы бәрін билейді.
Оның жолдарын дәріпте
Құдайды танимыз және Оны сүйеміз деп ойлағанымызбен, Оны күн сайын дәріптемейтін болсақ, онда біз түнекте қала береміз және Оның шынайы жүзін көре алмаймыз. «Олар Құдай туралы білсе де, Оны Құдай деп дәріптеп, шүкіршілік еткен жоқ. Керісінше, адамдар түкке тұрғысыз ойға беріліп, надан көңілдерін қара түнек басты» (Рим. 1:21). Құдайды лайықты дәрежеде дәріптемейтін болсақ, біз өзімізді қатты жұтатамыз. Біз құдіреті күшті Құдайдың шынайы табынушылары болмағандықтың салдарынан өмірдің мағынасын іздеп, қара түнекте адасып жүргіміз келмейді.
Құдайды дәріптеудің Оған ұнамды бес тәсілі
Құдай біздің шын жүректен тағзым еткенімізді қалайды, ал мұны біз Оның қалауларына сәйкес жасауымыз қажет.
1. Құдай біздің Өзін дәріптейтін әндер айтқанымызды қалайды. (Зәбүр 146:1). «Тәңірге қызмет етіңдер шаттанып, келіңдер алдына қуана әндетіп!» (Зәбүр 99:2).
2. Құдай біздің Өзіне қарай қолдарымызды жайғанымызды қалайды.
«Киелі орнына қарай қол жайып, Тәңірімізді мадақтай беріңдер!» (Зәбүр 133:2).
3. Ол біздің Өзін аузымызбен дәріптегенімізді қалайды. «Сонымен Мәсіх арқылы Құдайды үнемі мадақтап сый-тартуымызды ұсынайық: Оның «Жаратқан Ие» деген атағын ауызбен де мойындап, дәріптеуіміз біздің Тәңірге арнаған құрбандығымыз болады» (Евр. 13–15).
4. Құдай біздің Өзін музыкалық аспаптарда ойнап, би билеп дәріптегенімізді қалайды. «Би билеп мадақтасын Оның атын, Дауылпаз, жетігенмен ән шырқасын!» (Зәбүр 149:3).
5. Ол біздің Өзін қауым жиналыстарында мадақтағанымызды қалайды. «...Мен есіміңді бауырластарыма жарияламақпын, Қауым жиналысында Сені мадақтамақпын» (Евр. 2:12).
Сенушілердің жиналыстарында Құдайды дәріптеу мен Оған тағзым ету — біздің Құдайға қызмет етуіміздің ең маңызды түрінің бірі. Бірігіп жасаған мінaжаттың күші әзәзіл тұрғызған қамалды бұзып, өмірімізде басқа жағдайларда болуы мүлде мүмкін емес керемет өзгерістерге жол ашады.
Қазіргі сәтте қауымыңдағы жағдайдың қалай екеніне қарамай, Құдайдан сені Өзінің қалайтынындай шынайы табынушы жасауын сұра. Оған бар болмысыңмен тағзым ет. Есіңде болсын, тірі тұрған кезіңде сен «әрдайым қуанып, үздіксіз Құдайға сиынуға, Оған барлық жағдайларда да алғыс айтуға» тиіссің, себебі «Иса Мәсіхтің жолын қуған сенен Құдай осыны күтеді» (1 Салониқалықтарға 5:16–18). Сенің жүрегіңнен шыққан мадақтау әндері жан дүниеңді түнде де тербеп тұратын болады.
Мінaжат
Тәңірім, менде Өзіңді дәріптеуден артық қуаныш жоқ. Сенің бауырыңа қуана кіріп, алдыңда басымды иемін. Сенің атыңды дәріптеймін, себебі Сен ұлысың және мадақтауға лайықсың. «Жүрегімді шаттыққа кенелткенің» (Зәбүр 4:8) үшін алғысымды айтамын. Тәңірім, Сен киелі әрі әділетті, құдіретті әрі даңқты, ұлы әрі адалсың!
Саған «асқан шыдамды әрі қайырымды» (Зәбүр 144:8), «ұлы» және «берік қорған», «өлшеусіз ақылды» (Зәбүр 146:5) екендігің үшін алғыс айтамын. Саған зәбір көргендерді қорғап, ашыққанға азық беретінің үшін, соқырлардың көзін ашып, бүкірлерді тузейтінің үшін алғыс айтамын.
Тәңірім, Саған тамаша жоспарың мен өзімнің үмітке толы болашағым үшін алғысымды айтамын. Сен менің өмірімді үздіксіз жақсы жаққа қарай өзгертесің. Менің Сауықтырушым, Құтқарушым, Өтеушім, Әкем және Жұбатушым екендігің үшін алғысымды айтамын. Сен маған жер бетіндегі және менің өмірімдегі ұлы істеріңді ашып бересің. Саған сүйіспеншілігің, тыныштығың, адалдығың, мейірімің, қайырымдылығың, шынайылығың үшін алғысымды айтамын. Сенің кеше, бүгін және мәңгілікке өзгермейтінің үшін алғысымды білдіремін.
Тәңірім, егер Сені Өзің қалағандай мадақтай алмасам кешір. Өзіңді шын жүрегіммен, Өзіңе ұнайтындай дәріптеуге үйрет. Мені Өзіңнің шынайы табынушың ет, Жаратушы Ием. Өмірімде болып жатқанның бәрі үшін Саған алғысымды айтып үйренейін.
Бүгінгі күні мен Сенің атыңды биікке көтеремін, себебі рақымың мәңгіге ұласады (Забур135:1).
«Өмірден де артық берік мейірімің, Ауызым Өзіңді мадақтай берсін, Өмір бойы бір Сені мадақтаймын,
Атыңды атап қолымды жаямын» (Забур 62:4,5).
Халықтарға ұлылығыңды, бар ұлттарға кереметтеріңді паш етемін (Забур 95:3).
Есіміңді даңқтап қадірлеймін, қасиетті салтанатпен бас иемін (Забур 28:2).
Мінaжатыңды күшейтетін
КИЕЛІ КІТАП АЯТТАРЫ
Нағыз сиынушылардың Құдайдың Рухына кенелiп, Әкеге шындап бас ұрып сиынатын уақыты болады, тiптi келе жатыр: Әке осындай бас ұрып сиынушыларды қалайды. Құдайдың Өзi — Рух. Сондықтан Оған сиынатындар Оның Рухына кенелiп, шындықпен сиынуға тиiс.
Жохан 4:23, 24.
Жоқ, тарту қылып мақтау ұсын Құдайға, Берген сертіңді орында Хақ Тағалаға. Қиындық көргеніңде шақыр Мені, Сонда құтқарып аламын сені, Ал өзің мадақтайтын боласың Мені.
Зәбүр 49:14,15.
Өзіңе үміт артқандар қуансын, Лайым шаттана мадақтап ән айтсын, Олардың бәрін Сен қолдап-қорғайсың, Өзіңді сүйгендер Сені мақтан тұтсын. Ием, Сен әділдерді жарылқайсың, Рақымыңмен қалқандай болып қоршайсың.
Зәбүр 5:12,13.
Мені мақтайтын жан құрмет көрсетер Маған, Сақтанып жүргенге құтқаруымды ашам.
Зәбүр 49:23.
Шын жүректен, Ием, Сені дәріптеймін, Періштелер алдында әндетемін. Киелі үйіңе қарай иілемін, Берік рақымың мен адалдығың үшін Сенің атыңа шүкіршілік етемін, Өйткені дүниеде бар нәрселерден Атың мен сөзіңді жоғары қойдың Сен. Мінажат еткенімде жауап бердің, Жігер беріп, жанымды берік еттің.
Зәбүр 137:1–3
ОН БІРІНШІ ТАРАУ
ТӘҢІРІМ, ЕҢБЕГІМДІ ЖАРЫЛҚА
Мен аштан-аш ұйықтаудың қандай болатынын білемін. Менің әке-шешем өте кедей болды, кейде біздің үйімізде ішерге ас болмай қалатын. Сол бір жоқшылық заман туралы қорқынышты естелік әлі есімнен кетпейді. Бұл қорқыныш мені ондайдың ендігәрі қайталанбауы үшін тоқтаусыз жұмыс істеуге итермеледі. Өзім қатарлы жасөспірім балалармен ойнаудың орнына, мен демалыс күндері сағатына 50 сентке бала бақтым. Басқа күндері де сабақтан кейін қараңғы түскенше жұмыс істейтінмін. Мектепте және колледжде осылай болды. Колледжді аяқтаған соң да дәл осы себептен екі жерде жұмыс істедім. Мен тамаққа ақшам болмай қала ма деген қорқыныштан тынымсыз жұмыс істедім.
Тек Құдайды таныған кезде ғана мен Оның Өз балаларының қамын жасайтынын түсініп, ақыры әлгі қорқынышымнан арылдым. Өз қамымды ойлайтын Құдайға сенім арта алатынымды білгенде қалай жеңілденіп қалдым десеңші!
Мен лайықты жұмыс таңдауды үйреніп, бұрынғыдай алғаш кезіккен жұмысқа жабыса кетуімді тоқтаттым. Үнемі Құдайдан Оның мен үшін қандай жұмыс қарастырып қойғанын сұрап жүретін болдым. Егер мен айналысып жүрген ісімді Құдайдың даңқына арнайтын болсам, онда Оның бұл ісіме батасын беретінін түсіндім. Мен үшін жұмысым бұрынғыдай ауыртпалық әкелмейтін болды. Құдайдан мен әрқашан өз міндеттерімді дұрыс атқаруыма көмектесуін және жұмысымның табысты болуын сұраймын.
Әркім үшін жұмыс бар
Сенің кім екенің — жоғары оқу орнының студентісің бе; ірі компанияның қызметкерісің бе; үй шаруасындағы әйелсің бе; іскер әйелсің бе; мүгедексің бе; күтушісің бе; жалғызбасты анасың ба; қайырымдылық ұйымының қызметкерісің бе — бәрібір, сен кім болсаң да өз шаруаңды атқарып жүрсің. Сен шоу-бизнестің жұлдызысың ба, жоқ әлде тек Құдай ғана көретін «кішкентай» адамсың ба, оның айырмашылығы жоқ. Бұл жерде қанша ақша табатыныңның да маңызы жоқ, себебі Құдай үшін сен атқарып жүрген іс маңызды.
Біз не істесек те, ісімізді жақсы атқарғымыз келеді. Егер ісіміз жақсы жүріп кетсе, бұл бізді қуанышқа бөлейді. Айналамыздағы адамдар мен отбасымыздың мүшелері үшін және өзіміз үшін пайдалы бір іс істегенде қанағаттану сезіміне ие боламыз. Ал егер жұмысымызға Құдай батасын бермесе, онда көңіліміз қалып, өзімізге қанағаттанбау сезімін басымыздан өткереміз.
Киелі кітап жақсы әйелдің бейнесін еңбекқор әйел ретінде суреттейді (Нақыл сөз 31). Ол жер танабын сатып алады және сатады (жылжымайтын мүлік агенті?); жүзім отырғызады (бағбан?); киім тігеді (модельер?). Ол мықты әйел, таңның атысынан күннің батысына дейін жұмыс істейтін пысық, өз ісін жақсы атқаратынына сенімді әйел. Құдай біздің өз істеген ісіміз үшін риза болғанымызды қалайды. Бірақ бұл мінәжат сыз мүмкін емес.
Мінaжат біздің өмірімізді жалмайтын «арам табысқа құмарлықты» (Нақыл сөз 1:19) және бізді жарлы қылатын «жалқау қолды» (Нақыл сөз 10:4) айыра білуге көмектеседі. Мінaжат бізді «байлыққа құмартудан» (Нақыл сөз 23:4,5) сақтап, «дәулетті қылар ісмер қолмен» (Нақыл сөз 10:4) адал еңбек ету тілегін береді. Мінaжат біздің жалқаулық пен еңбекқорлықтың ара жігін айыра білуімізге көмектеседі және бүкіл дүниеге ие боламыз деп өмірімізден айырылудан сақтайды (Матай 16:26).
Киелі кітапта: «Жұмысшы еңбек ақысын алуға лайық» (1 Тімоте 5:8) делінген. Бұдан шығатын қорытынды, сен өз еңбегіңнің ақысын алуға тиіссің. Кейде істің өзі сый болады. Мысалы, сен үй шаруасын жүргізгенің үшін, тегін түскі ас таратқаның үшін немесе балаңды тәрбиелегенің үшін ақы алмайсың. Бірақ еңбегіңнің нәтижесін көру — барлық жағдайда да баға жетпес сыйлық болып табылады. «Әділдің өнімі — өмірге...» (Нақыл сөз 10:16).
Егерде табысы жақсы жұмысың болса, онда алдағы уақытта да жұмысыңның табысты болуы үшін мінaжат ет. Жұмысшыларына жақсы ақы төлеуі үшін жұмыс берушіңе және оның кәсібіне бата сұрап мінaжат ет. Жұмысыңның өзгелердің алдында сыйлы болуы үшін мінaжат ет. Мінaжатта қызметіңнің жоғарылауын, бірақ, мұның тек Құдайдың еркіне сәйкес болуын сұра. «Тәңірім, мен қызметімнің және соған сәйкес еңбек ақымның да өскенін қалаймын. Егер еркің болса, солай болсын» деп мінaжат ет.
Материалдық жағдайың қандай болғанына қарамастан, сенің еңбегің Құдай үшін, адамдар үшін және өзің үшін маңызды. Сен бұл мінaжатқа немқұрайды қарамауға тиіссің. Өз еңбегіңді Құдайға арна және оған батасын беруін сұра.
Мінaжат
Тәңірім, мен атқаруға тиісті жұмысты көрсетіп бер. Егер мен өз жұмысыммен айналысып жүрмесем, оны көрсет. Егер негізгі ісіме қосымша бір нәрселер істеуге тиіс болсам, маған оны да көрсетіп бер. Егер мені қазір немесе болашақта бір істі атқаруға шақыратын болсаң, маған оны атқарауға күш-қуат бер. Міндеттерімді жақсы және табысты атқаруыма көмектес. Жұмысымның ең бір ұнамсыз жақтарының өзінен қуаныш тауып, қанағаттануға үйрет.
Саған «Әр бейнеттің зейнеті» (Нақыл сөз 14:23) болатыны үшін алғысымды айтамын. Жұмысымның қашан да лайықты бағалануы үшін мінaжат етемін. Маған Өз игіліктеріңді жомарттықпен сыйлауыңды сұраймын. Мен жұмысын істеп жүрген адамдарға батаңды бер. Менімен қарым-қатынас олар үшін игілікке айналсын, ал мен олардың сенімді көмекшілері болайын. Сүйіспеншілігің мен тыныштығың мен арқылы көрініп, Сенің рақымың жайлы куәлік етсін. Өзіңнің Патшалығыңның даңқы үшін қызметтестерімнің жүректеріне қозғау салуыма көмектес.
Тәңірім, маған сыйға тартқан дарындарың үшін алғысымды айтамын. Егер біліктілігімді көтеруім қажет болса, онда жұмысымды сапалы атқаруыма көмектес. Жұмысымның өзгелерге жағымды болуы үшін кәсіби деңгейімді көтеруіме көмектес. Білімімді дұрыс қолдануыма мүмкіндік сыйла және қажетсіз жерге бас сұғуыма жол берме. Маған даналық сыйла және мені осы жолда Өзің басқар.
Жаратушы Ием, мен өз еңбегімді Саған арнаймын, себебі жоспарымды өнімді ететініңді білемін (Нақыл сөз 16:3). Өз кәсібімді сүюге және өзіме ұнайтын істі жақсы атқаруыма көмектес. Сенің Сөзіңе сәйкес, мен жұмыс орнымда әрқашан ынталы болып, «талпыныстарым бәсеңдемей», Өзіңе қызмет жасай берейін (Рим. 12:11). Жұмысымның өзгелерден қолдау тауып, көптеген адамдар үшін игілікке айналуына көмектес. Менің әрекеттерім Өзіңді мадақтай берсін!
Мінaжатыңды күшейтетін
КИЕЛІ КІТАП АЯТТАРЫ
Құдайдың жолымен жүріп, Оны құрмет тұтатындар бақытты! Сен өз еңбегіңнің жемісін жейтін боласың...
Зәбүр 127:1,2
Жаратқанның жарылқауы адамды бай қылар, уайымыңнан қосымша пайда болмас.
Нақыл сөз 10:22
Құдай Иеміз бізге риза бола көрсін, қолға алған ісімізді оңғара көрсін. Я, Құдай, ісімізді жарылқай гөр!
Зәбүр 89:17
Кездестірсең біреуді ісіне аса шебер, жай адамдарға емес, патшаларға қызмет етер.
Нақыл сөз 22:29
Осылай əрбір адам ішіп-жеп, еткен еңбегінен қанағат тапсын. Бұл да Құдайдың берген сыйы.
Уағыздаушы 3:13
ОН ЕКІНШІ ТАРАУ
ТӘҢІРІМ, КИЕЛІ РУХЫҢНЫҢ ЖЕМІСТЕРІН ӘКЕЛУІМЕ КӨМЕКТЕС
Менің әкем өмірінің басым бөлігін егіншілікпен өткізді. Ол сепкен тұқымынан мол өнім жинай білетін. Өмірімнің сол кезеңінде одан үйренген ең басты нәрсем — бұл жеміс-жидек өсіру. Ол кезде бізде күрек пен кетпеннен өзге ешқандай құрал-сайман болмайтын. Бақшаны автоматты құралмен суармақ түгілі, үйіміздің өзінде су құбыры жоқ болатын. Біз жер асты суының көтеріліп, қазып қойған кішкентай арықтармен бақшаға ағып келуін күтетінбіз. Осылайша көшеттің тамырлары су ішіп, жайқалып өсетін.
Тұқымды сеуіп, суарғаннан кейін тыңайтқыш сеуіп түптейтінбіз. Көшеттерімізді бұршақтан, дауылдан, үсіп кетуден қорғайтынбыз. Тамырдың сабағынан, ал сабақтың тамырынан үзіліп қалмауын қадағалайтынбыз. Осылай жақсы қараған кезде жақсы өнім алушы едік, бұған әкем қатты қуанатын.
Біз оны байқаймыз ба, жоқ па, бірақ әрқайсымыз өз өмірімізде бір нәрсені сеуіп, соның жемісін көреміз. Біздің қазіргі өміріміздің сапасы нені сеуіп, одан қандай жеміс алғанымызбен анықталады. Тұқым сепкеннен кейін бірнеше жыл бойы оның не жақсы, не жаман жемісін көреміз. Сондықтан да сапалы тұқым сеуіп, оны күтіп-баптауды дәл қазір бастаудың маңызы зор.
Иса Өзінің — Бұта, ал біздің — сабақтар екенімізді айтқан. Егер біз Онымен тығыз байланыста болсақ, онда мол өнім береміз (Жохан 15:5). «Болу» деген «бірге қалу, үнемі бірге болу» дегенді білдіреді. Басқаша айтқанда, біз үнемі Онымен, ал Ол үнемі бізбен бірге болса, сонда Оның Рухының жемісін әкелеміз (Ғалат. 5:22,23). Біз осыған мұқтажбыз.
Әдетте, біз өзіміз бірге жүретін, жиі қарым-қатынас жасайтын адамдарымызға ұқсап кетеміз. Егер біз өмірімізді Исаға тапсырсақ, онда оның бейнесіне ұқсас боламыз. Егер Онымен біріксек, онда Оның Рухының жемісін әкеле бастаймыз.
Мол өнім алудың тоғыз сенімді тәсілі
1. Сүйіспеншілік ұрығын себу. Құдайдан жан дүниеңе Өзінің сүйіспеншілік ұрығын молынан себуін сұра. Оның сүйіспеншілігі сен арқылы өзгелерге де ауысуын өтін. Иса былай деген: «Менің Әкемнің өсиеттерін орындап, сүйіспеншілігін қабылдап жүргенімдей, сендер де Менің өсиеттерімді орындасаңдар, сүйіспеншілігімді қабылдап жүресіңдер» (Жохан 15:10). Құдайдан Оның сүйіспеншілігі жаныңды үздіксіз тербеп жүретіндей дәрежеде мойынсұнуға үйретуін сұра.
2. Қуаныш ұрығын себу. Сенің өміріңдегі жағдайларға Құдайдан болатын қуаныштың еш қатысы жоқ. Қуаныш Құдаймен қарым-қатынастан туындайтындықтан, сен басыңда қиындықтар болғанына қарамай қуана аласың. Іргесін Құдайдан аулақ салатын немесе Оның уәделеріне үміт артпайтын адамдарға қуаныш берілмейді. «Бұларды Менің көретін қуанышым сендердікі болсын, әрі қуаныштарың мейлінше толық болсын деп өздеріңе айттым» (Жохан 15:11). Егерде өміріңде Құдайдан болатын қуаныш болса, сенде Құдай менің өмірімде ұлы бір нәрсе жасайды деген үміт бар. Құдайдан болатын қуаныш рухының жаныңа себілуі және сенің осы қуанышты айналаңдағы адамдарға сыйлай алуың үшін мінәжат ет.
3. Тыныштық ұрығын себу. Өз өміріңдегі Құдайдың қатысы жаныңа тыныштық сыйлап, және осы тыныштықтың ештеңеге қарамастан жүрегіңде салтанат құруы үшін мінaжат ет. «Сонда Құдайдың адам ақылынан асқан тыныштығы сендердің жүректерің мен ой-саналарыңды Мәсіх Исада сақтайды» (Філіп. 4:7). Құдайдан келетін тыныштық бізде тек Онымен қарым-қатынасымыз дұрыс жолға қойылғанда ғана болады. Құдайды терең тануыңа және айналаңдағы адамдар үшін тыныштықтың бастауы болуыңа көмектесуін сұра.
4. Шыдамдылық ұрығын себу. Сен қалай ойлайсың, Құдай неліктен біздің шыдамдылық жемісін әкелгенімізді қалайды? Сірә, Ол бәрін өз уақытында істейтіндіктен болар. Ол қашан да біздің білетінімізден артық нәрселер істейді, сондықтан Ол қандай да бір істі атқаруға белгілі бір мерзім белгілегенде Оған толықтай сенім артуға негізіміз бар. Құдай Өзінің бізге қатысты ниетін іске асырмас бұрын, алдымен бізді кемелдендіріп, тазалайды. Ал бұл белгілі бір уақытты талап етеді. «Жігерсіз болуларыңды қаламаймыз, керісінше, сенім мен шыдамдылық көрсетіп, уәде етілген игіліктерді иемденгендерден үлгі алыңдар!» (Евр. 6:12). «Тек төзімділіктерің іс жүзінде соңына дейін жетуге тиіс, сонда сендер рухани жағынан толықтай жетіліп, ешбір кемшіліктерің қалмайды» (Жақып 1:4). «Табанды болыңдар, сонда шынайы өмірге жетесіңдер!» (Лұқа 21:19). Шыдамдылыққа тек сынақ арқылы ғана қол жеткізуге болады. «...Көп ауыртпалықты басыңнан өткізгенде шыдамдылық көрсетіп, қажымадың» (Аян 2:3). Бәрі осы бір сөзбен айтылып тұр. Шыдамдылығыңның арта беруі үшін және ешқандай сынақтың осы шыдамдылықты бойыңнан түп-тамырымен жұлып әкетпеуі үшін мінaжат ет.
5. Жақсылық ұрығын себу. Сен өз бағыңа ұрықтың қандай түрін себуді таңдау құқың бар. Сен қажетті ұрықтарды алып, топыраққа себесің, ал Құдай оларды өсіріп шығарады. Жақсылық ұрығын сен бірінші кезекте себуге тиіссің. Яғни, мейірімді, кіші пейіл, ілтипатты, сабырлы болып, осы қасиеттерге бөлену үшін (Қолос. 3:12) сен жақсылық ұрығын таңдап аласың. Жақсылықтың ең жоғарғы сатысы Исаның біз үшін Өз өмірін айқыш ағашта өлімге қиюы болды. Жүрегіңде Оның жақсы ұрығы өсіп-өніп, сені шындығында да қайырымды іске аянбауға дайындасын деп мінaжат ет.
6. Ізгілік ұрығын себу. Исаның ізгілігі жүрегіңе орныққанда, сенің бойыңда қайырымды істер жасау тілегі пайда болады. «Ізгі адам жан дүниесіндегі игілікті қазынадан игілік алып шығады, ал зұлым адам арам жан дүниесінен арамдық алып шығады» (Матай 12:35). «Сол секілді әрбір жақсы ағаш жақсы жеміс, ал жаман ағаш жаман жеміс береді. Жақсы ағаш нашар жеміс, нашар ағаш жақсы жеміс бере алмайды ғой» (Матай 7:17,18). Оның ізгілігі бойыңда өсе беруі үшін Құдаймен байланыста тұра беруіңе көмектесуін сұра. Ол жүрегіңе тамырын терең жайған сайын, сен де айналаңдағыларға жиі қайырымдылық жасайтын боласың.
7. Адалдық ұрығын себу. Егер біз сенімімізде нық тұратын болсақ, өзіміздің Оған тәуелді екенімізді түсінетін болсақ, егер біз сенімге лайық болсақ, онда Құдайға адалдығымызды көрсетеміз. «Кішкене істе сенімді болған үлкен істе де сенімді, ал кішкене істе сенімсіз болған үлкен істе де сенімсіз» (Лұқа 16:10). Оған әрқашан адал болу үшін мінaжат ет. Мінaжатта өзің араласатын басқа адамдарға жақсы үлгі көрсете білуіңе көмектесуін сұра.
8. Кішіпейілдік ұрығын себу. Егер біз өзімізді тәкаппар және дөрекі ұстайтын болсақ, бұл адамдардың көңілін қалдырып, бізді олардан алшақтатады. Кіші пейіл болу — бұл өзіңді айналаңдағы адамдармен қарапайым, жылы жүзді және байсалды ұстау. Киелі кітапта былай делінген: «Жаратқан Иенің қызметшісінің жанжалдасуына болмайды, ол бәріне бірдей жылы жүзді, жақсылап тәлім беретін, сабырлы болуы қажет» (2 Тімоте 2:24). «Көктен келген даналық адамды ең алдымен пәк таза қылады, содан кейін ынтымақшыл, төзімді, ымырашыл, қайырым мен игі істер жасағыш, ешкімді алаламайтын әділ қылып, екі жүзділіктен арылтады» (Жақып 3:17). Өзге адамдардың сезімдері мен мұқтажына жақсы көзқарасың сенің Құдай Рухына бағынатыныңа, ал Оның бойыңда еккен тұқымы көктеп өсе бастағанына куәлік етеді. Мінaжатта мінезіңде Мәсіхтің ілтипаттылығы мен момындығы болуын сұра (2 Қорынт. 10:1).
9. Ұстамдылық ұрығын себу. Өзін-өзі ұстай білу бүлдіргеннің нәзік сабағын емес, алма ағашының жуан діңін еске салады. Жақсы жеміс әкелетін мұндай күшті өсімдікті сенің жаныңа тек Құдай ғана отырғыза алады. Өзін-өзі ұстай білмейтін адам өзіне ұнайтын істі ғана істеп, оның әкелетін салдарына назар аудармайды. Құдайдан басыңа түсетін азғыруларға қарсы тұруға күш беруін сұра. «...Мына қасиеттерге кенелуге бар ынталарыңмен ұмтылыңдар: сенімдеріңде игілік көрсетіңдер, ал игілік көрсеткенде парасаттылық та танытыңдар, парасаттылықтарыңда ұстамдылық та молынан болсын...» (2 Петір 1:5,6). Тәңірден ұстамдылықтың ұрығын себуін, тілектерің мен сезімдеріңді Өзінің Рухына бағындырып, бақылап отыруын сұра. Құдай сені міндетті түрде тәртіпке салады.
Егер де Киелі Рухтың қалаулы жемістерін әкеле алмай жүрсең, онда Құдайдан жан дүниеңе жақсы ұрықтарды сеуіп, онда өсіп тұрған барша арам шөптерді жұлып тастауын сұра. Жүрегіңнің топырағын Құдай Сөзімен тыңайт және Киелі Рухтан оны күнделікті суарып отыруын сұра. Егер сен Құдайға адал болсаң және шынайы жүзім Бұтасында тұрсаң, онда сенің жан дүниеңде Көктегі Әкені риза ететін рухани жеміс міндетті түрде өсіп шығады.
Мінaжат
Тәңірім, менің жүрегімді зерттеп, ондағы жаман нәрсенің бәрін алып таста. Иса, жақсы жеміс әкелуім үшін Өзіңмен тығыз байланыста болуыма көмектес. Киелі Рух, мені Өзіңнің сүйіспеншілігіңе кенелт.
Тәңірім, Сен Өз сөзіңде былай дегенсің: «Құдай сыйлаған тыныштық сендерге билігін жүргізсін! Ол сендерді біртұтас рухани дененің құрамдас мүшелері ретінде татулықта тұруға шақырады» (Қолос. 3:15). Тәңірім, Сенен өтінем, жүрегім мен ойларымды Сенің тыныштығың билеп, оны айналамдағы адамдар да сезінетін болсын. «Өзара тату жүріп, бір-біріміздің рухани өсуімізге көмектесетіннің барлығын» (Рим. 14:19) жан-тәніммен іздеуіме көмектес.
Өзіңді тану арқылы ғана бастан өткеруге болатын қуанышты сыйла. Оларға Сенің мінез-құлқыңды көрсеткім келетін болғандықтан, маңайымдағы адамдармен қарым-қатынаста төзімділік танытуға үйрет. Әрбір мүмкін болған жағдайда жақсылық жасауға үйрет, Сенің рақымың мен арқылы басқаларға таралып, бәрінің игілігіне айналсын. Барлық жағынан да сенімді болуым үшін мені адалдыққа үйрет. «Мәсіхтің ілтипаттылығы мен төзімділігіне» (2 Қорынт. 10:1) ие болуыма көмектес. Ойларым мен сөздерімді бақылауымда ұстауға үйрет.
Егерде жақсы жеміс әкелуім үшін бұтақтарымды кесуге тура келсе, солай істе. Сен Бұта, ал мен — сабағыңмын, сондықтан жақсы жеміс әкелу үшін Өзіңмен тығыз байланыста тұруға тиіспін. Маған осы жағынан көмектес. Сенімен тығыз байланыста тұрсам, әрі сөздерің өзіммен бірге болса, онда қалағандарымның бәрін көктегі Әкемнен ала алатыным туралы уәдең үшін рахмет (Жохан 15:7; 16:24). Сенің тірі суыңның жағасына орналасқан, жапырақтары еш кеуіп сембейтін, мерзімінде жеміс беретін ағашқа ұқсайын (Зәбүр 1:3). Менің бойымда айналадағы адамдарға алыстан көрініп тұратын және Өзіңді мадақтайтын Рухыңның жемісін өсіріп шығар.
Мінaжатыңды күшейтетін
КИЕЛІ КІТАП АЯТТАРЫ
Ал Киелі Рух өмірлеріңде жетілдіретін игілікті «жеміс» мынадай: сүйіспеншілік, қуаныш, тыныштық, шыдамдылық, қайырымдылық, кең пейілдік, сенімділік, ілтипаттылық, ұстамдылық. Ешбір заң мұндайларға қарсы тұрмайды.
Ғалат. 5:22,23
Мен «шынайы жүзім бұтасымын», ал көктегі Әкем «жүзім өсіруші». Маған ілінген, бірақ рухани жеміс бермейтін әр «сабақты» Әкем кесіп тастайды, ал өнім беретіндерін молырақ берсін деп тазартады. Сол сияқты сендер де Менің өздеріңе айтқан сөздеріме сеніп, рухани таза болдыңдар. Менімен тығыз байланыста тұрыңдар, сонда Мен өздеріңмен тығыз байланыста тұрамын. Сабақ өздігінен емес, тек бұтасымен байланыста тұрса ғана жеміс бере алады. Сол секілді сендер де Менімен тығыз байланыста тұрмасаңдар, рухани өнім бере алмайсыңдар. Мен «бұтамын», ал сендер «сабақтарымсыңдар». Менімен тығыз байланыстағылармен Өзім де тығыз байланыста тұрамын, сонда олар мол өнім бермек. Ал Менен бөлініп сендер ешбір игілік істей алмайсыңдар. Кім менімен байланыста тұрмаса, сол кесіліп тасталған сабақтар іспетті «сыртқа лақтырылып», кеуіп қалады. Кепкен сабақтар кейін жиналып, отқа жағылып, жанып кетеді. Ал егер сендер Менімен тығыз байланыста тұрсаңдар, әрі сөздерім өздеріңмен бірге болса, қалағандарыңның бәрін көктегі Әкемнен сұраңдар, сонда аласыңдар. Егер мол жеміс берсеңдер, Менің шәкірттерім боласыңдар. Сол арқылы Әкемнің ұлылығы анық көрінеді.
Жохан 15:1–8
ОН ҮШІНШІ ТАРАУ
ТӘҢІРІМ, МЕНІ ТАЗАЛЫҚ ПЕН МІНСІЗДІКТЕ САҚТА
Бұл тараудың тақырыбына қысылмай-ақ қой: мінсіз болу дегеніміз мүлде кіршіксіз болу емес, бұл Қасиеттінің өзіңмен тығыз қатынаста болуына ерік беру. Біз мінсіздікте өмір сүруге өз бетімізбен үйрене алмаймыз, бірақ таңдау жасай аламыз, сонда Құдайдың қасиеттілігі бізден көрініс табады. Біз әділетті өмірімізді жоққа шығаратынның бәрінен іргемізді аулақ салуға шешім қабылдап, құмарлық атаулыдан бас тарта аламыз. Бұл шындығында да біздің қолымыздан келеді, себебі Киелі кітапта былай делінген: «...Иса Мәсіхтікі болғандар айқышта өлген Онымен бірігіп кетті. Сол себептен олар өздерінің ескі күнәкар болмыстарынан да, соның құмарлықтары мен тілектерінен де үзілді-кесілді бас тартты» (Ғалат. 5:24). Біз енді өз құмарлықтарымыздың құлы емеспіз — біз Құдайға бағышталған таза өмір сүре аламыз.
Кейде адамдардан мынандай сөздерді естуге болады: «Мен порнографияға айқын баға бере алмаймын, бірақ оны қарап көретін болсам, айыра аламын». Ал мінсіздік пен тазалықта мәселе мүлде керісінше: сен қасиеттілікке айқын баға беруге қиналасың, бірақ әлдебір адамның өмірінен тазалықтың белгісін көре алмасаң, онда әділетті өмірдің қандай болатынын міндетті түрде түсінесің. Төменде мінсіз жүрудің жеті ерекше белгісі келтірілген. Тізімді оқып шыққанда, өміріңде олардың қайсысы жоқ екенін түсінесің.
Мінсіз жүрудің жеті ерекше белгісі
1. Мінсіз жүру осы күнәкар әлемнен бөлектенуді білдіреді. Бұл бөлектеніп тауға шығып кетуді немесе Құдайға сенбейтіндердің бәрінен жасырынып қалуды білдірмейді. Бұл сенің осы дүние үшін құнды болып есептелетін нәрселерден бас тартып, Құдай жоғары бағалайтын нәрселерді қабылдайтыныңды білдіреді. Ал басқаша болған жағдайда, салдары өте жаман болады: «...осы күнәкар дүниемен достасу Құдайға қастық екенін білмейтін бе едіңдер? Осы дүниемен дос болғысы келген әркім Құдайдың жауына айналады» (Жақып 4:4). Ал кімнің Құдайға дұшпан болғысы келеді?
Өзің өмір сүріп жатқан әлемнен бөлектенудің қиын екенін түсінемін. Бірақ, егер мұндай тілегің болса, онда Құдайдан көмектесуін сұра. Әрине, сенің теледидардан кейбір бағдарламаларды қарауды немесе қарамауды, белгілі бір фильмдерді көруді немесе көрмеуді, кейбір жорналдарды оқуды немесе оқымауды, белгілі бір жерлерге баруды немесе бармауды таңдауға құқың бар. «Осы күнәкар дүниені және ондағы еш нәрсені сүймеңдер! Осы дүниені сүйгендердің көктегі Әкеге сүйіспеншілігі жоқ. Себебі осы дүниеге тән нәрселердің бәрі: күнәкар адамның құмарлықтары, көзінің қомағайлығы, мал-мүлікке мастануы Әкеден емес, осы дүниеден бастау алған» (1 Жохан 2:15,16). Құдайдан осы күнәһар әлемнің істерінен алыс жүруіңе көмектесуін сұра.
2. Мінсіз жүру жүрегіңнің тазаруын білдіреді. Жүректі тазарту — бұл кем-кетігіңнің бәрін жасырып тұратын ақ көйлек киіп алу емес. Шын мәнінде, бұл киелі Құдайдан өз жүрегіңді тазартуын сұрауды білдіреді. Жүректе жаратылысынан күнә бар. Ал оны тазарту — өз өміріңді, ойларыңды, істеген істеріңді сарапқа салып, өзіңді лас нәрсе атаулыдан тазартуды білдіреді. Біз өнегелілік және әдептілік жағынан түзелуге шешім қабылдап, белсенді әрекетке көшуге тиіспіз. «Оған осындай үміт артқан әркім Мәсіхтің кіршіксіз таза болғанындай, өзі де күнәдан арылып, тазарады» (1 Жохан 3:3). «Қасиетті болыңдар» (Леуі 19:2) деген Құдай бізге ұрлық істемеуді, өтірік айтпауды, алаяқтық жасамауды, өсек айтпауды, өзімізге қолдан жалған тәңірлер жасап алмауды өсиет етті. Бұдан шығатын қорытынды — біз өнегесіздіктен арылғанымызды білдіретін нақты әрекеттер жасауға тиіспіз. Біз күнәһар құмарлықтар билейтін өмір салтын дәріптейтін нәрселердің бәрінен саналы түрде бас тартуға міндеттіміз. «Қайта, өздеріңді шақырған Құдайдың қасиетті болғаны сияқты, сендер де бүкіл іс-әрекеттеріңде қасиетті болыңдар! Киелі жазбада Оның «Қасиетті болыңдар, себебі Мен қасиеттімін!» дегені бар ғой» (1 Петір 1:15,16). Өз жолдарыңды мұқият зерттеп, Құдайға бет бұру үшін мінaжат ет.
3. Мінсіз өмір сүру ескі күнәһар болмыспен емес, Киелі Рухқа кенеліп өмір сүруді білдіреді. Біздің тән қалауларымыз шынайы болмысымызды әрекеттерімізден кем көрсетпейді. Біз біреуді көре алмаймыз ба? Біреумен жауласып жүрген жоқпыз ба? Күнәні өз өмірімізге саналы түрде енгізіп жүрген жоқпыз ба? Егер осылай болса, онда біз тән қалауы бойынша өмір сүріп жүрміз. Бұл бізді өлімге әкеледі. «Өзінің ескі күнәкар болмысының еркі бойынша өмір сүретін әрбір жан сол болмысының қалауын жүзеге асыруға ұмтылады. Ал Киелі Рухтың жетелеуімен өмір сүретіндер Киелі Рухтың қалауын орындауға ниет етеді. Күнәкар болмыстың қамын ойлау мәңгілік өлімге, ал Киелі Рухтың еркін орындау шынайы өмір мен тыныштыққа жеткізеді. Ескі күнәкар болмысымыздың ниеті Құдайға қас, ол Құдайдың заңына бағынбайды, бағына алмайды да. Сондықтан ескі күнәкар болмысының еркімен өмір сүретіндер Құдайға ұнай алмайды» (Рим. 8:5–8). Егер сен өз өміріңді дұрыс бағалай алатын болсаң, онда алған жемісіңе қарап не сепкеніңді және қайда — тәнге немесе рухқа сепкеніңді көресің. «Алданбаңдар: Құдай адамның Оны елемей, өз бетімен жүруіне жол бермейді. «Адам не ексе, соны орады» дейді. Өзінің ескі күнәкар болмысын қанағаттандырушы сол болмысқа тән өнімді орады» (Ғалат. 6:7,8).
4. Мінсіз өмір сүру жыныстық қатынасқа қатысты күнәдан арылуды білдіреді. Жыныстық қатынасқа қатысты күнәға жеңілтектікпен қарау — біздің қоғамымыздың үлкен адасушылығы болып табылады. Шайтанның алдауына түскен әйелдердің өз тәндерін саудалап жүргенін көргенде, Киелі Рухтың қалай ренжитінін көз алдыңа елестетуге болады. Олар осылайша Құдайдың батасынан айрылып, құралақан қалды. Тағы бір мысал: өз-өздерін алдау жолын таңдап алған қазіргі ұрпақ өз жарыңнан бөтен адаммен табиғи емес жолдармен болған қатынасты мүлде жыныстық қатынас емес деп есептейді. Олар бұл қылықтарымыздың қандай да бір салдары болады деп қауіптенбей-ақ, осылайша тән құмарлықтарын қанағаттандыруға дайын. «Олар арамдығынан жуынып тазармайды, алайда өздерін пәк санайды» (Нақыл сөз 30:12). Жүкті болудан сақтанамыз деп олар өз жандарын құртады, ал кейін, күйеуге шыққанда күйеуімен жыныстық қатынаста болатын қуаныш қайда кеткен деп таңданады. Мінсіздікте жүру — бұл қандай да бір жаңа сәнді теорияға немесе белгілі бір көзқарас жүйесіне еру емес (1 Салониқалық 4:3–5). Құдайдан өз санаңды, жаның мен тәніңді тазалықта ұстауыңа көмектесуін сұра.
5. Мінсіздікте жүру Исаның атымен киеленуді білдіреді. Исаны өмірімізге шақырғаннан кейін, біз енді бұрынғы күнәһар өмірімізді сүре алмаймыз. Ол енді біздің бойымызда өмір сүріп, жан дүниеміз Киелі Рухқа кенеліп тұрғанда біз лайықсыз әрекеттерімізді ақтай алмаймыз. «Иса Мәсіхтің өз денесін біржола құрбан етіп, Құдайдың еркін орындауы арқылы біз Оның қасиетті адамдарына айналдық» (Евр. 10:10). «Сонымен Мәсіх Құдайға бағышталғандарды жалғыз-ақ құрбандығымен мәңгілік кінәратсыз таза қылды» (Евр. 10:14). Бұл біздер енді күнә жасаудан қорғалғанбыз, Мәсіх бәрінің қамын жасайтындықтан ойымызға не келсе соны істеуімізге болады дегенді білдірмейді. Бұл тек біздің Исамен тығыз қатынасты жалғастыруымыз керектігін және мінсіз жүру үшін Құдайдан көмек сұрауымыз қажеттігін білдіреді.
6. Мінсіз жүру Құдайға жақындауды білдіреді. Егер біз тазалық пен тыныштықта өмір сүріп, Құдайдың жолдарымен жүрудің, Оған жақындаудың қамын жасамасақ, онда Құдайды ешқашан көре алмаймыз. «Барлық адамдармен тату болып, Құдайға бағытталған қасиетті өмір кешуге ұмтылыңдар! Мұнсыз ешкім Жаратқан Иені көре алмайды» (Евр. 12:14). Құдайдың қасиетін терең түсіну және өміріңді таза ұстау — міне, Құдайға жақындаудың жалғыз тәсілі осы (Зәбүр 23:3,4). «Жаратқан Иенің «Маған жақындап келетіндер арқылы Өзімнің киелі екенімді көрсетемін, барлық халықтар алдында салтанатты ұлылыққа кенелемін» Леуі 10:3. Құдайға жақындаудан маңызды ешнәрсе жоқ.
Әрқайсымыздың өмірімізде Құдайдың жақын екенін, Оның мінaжаттарымызды еститінін сезінетін сәт туады. Біздің Құдаймен келісім жасауға уақытымыз болмайды, бірақ Оның алдында жауап беруімізге тура келеді. «...Жаратқан әділді таңдады, жалбарынсам, Ием құлақ асады» (Зәбүр 4:4). Болашақта мінaжаттарымызға жауап алғымыз келетіндіктен, әділ өмір сүріп, өмірімізді тазартуды дәл қазір бастауымыз қажет.
7. Мінсіз жүру Құдайға толықтай сенім артуды білдіреді. Қасиеттілік — бұл киіп алатын немесе шешіп қоятын киім емес. Қасиеттілікте өмір сүруіміз қажет — бұл жаратылыс басталғаннан Құдайдың еркі. «Құдай бізді Өзінің алдында қасиетті де мінсіз халқы болып жүрсін деп, әлемді жаратпастан бұрын Мәсіхтің құрбандығына бола таңдап алып, сүйіспеншілікпен Иса Мәсіхтің арқасында рухани балалары етуге алдын ала белгілеп қойды; Оның ізгі еркі осы болған» (Ефес. 1:4,5). Құдай бізге қасиетті өмірге апаратын жолды көрсетті және Ол бізді тазалықта сақтайды да. Егер жүрегіміз әділетті өмірді қаласа, онда Құдай бізді күнә жасаудан сақтайтын болады.
Ыбырайым Әбумәлік патшаға Сараны өзінің әйелі емес, қарындасым деп таныстырғанда, патша оны үйіне алдырды. Бірақ Құдай Әбумәліктің түсінде оған аян беріп, біреудің әйелін алғаны үшін жақында өлетінін айтты. Әбумәлік: «Мұны істегенде көңілім адал, қолым да таза еді» (Жар. баст. 20:5) деді.
Құдай оған былай деп жауап берді: «Мен сенің мұны таза көңілмен істегеніңді білемін. Сол себептен де, сені Маған қарсы күнә жасаудан сақтап, оған жақындатпадым» (Жар. баст. 20:6).
Егер әділетті өмір сүрсек, Құдай бізді күнәдан сақтайды.
Тіпті, мінсіз жүруді өміріміздің салты етіп алған күннің өзінде, Құдайдың көмегінсіз біз оны меңгере алмаймыз. Мұның себебі: бізге Өзі қалайтын істерді істеуге тек Құдай ғана күш береді. Бірақ біз бұл туралы Құдайдан үнемі сұрап отыруымыз керек, себебі, Ол біздің Өз қасиетін бағалайтынымызды және оны іздейтінімізді білгісі келеді. Адамдар мұндай өмір салтынан жиі бас тартатынына қарамастан, мінсіз жүру олар үшін тартымды. Құдайдан өміріңді Өзінің қасиетті сұлулығымен баурап, тазалауын сұра.
Мінaжат
Тәңірім, Сен мені әдепсіз емес, қасиетті өмір сүруге шақырған едің (1 Салониқалық 4:7). Сен менің мінсіз болып жүргенімді қалайсың. Иса Мәсіхтің құдіретімен күнәдан тазарғанымды білемін (1 Қорынт. 6:11). Сен маған Өзіңнің әділдігіңді дарытып, «шынымен әділетті де қасиетті» адамға айналдырдың (Ефес 4:24). Мені Өзіңнің Киелі Рухыңның құдіретімен тазартуыңды жалғастыра бер және «жақсылықтан ажырамауыма» (Рим. 12:6), өзімді пәк таза ұстауыма көмектес (1 Тімоте 5:22).
Жаратушы Ием, жамандық атаулының бәрінен аулақ жүруіме көмектес; мен өмірімді мағынасыз істермен босқа өткізгім келмейді. Мені бос, бекер істерді ажырата білуге үйретіп, өзімді теріс нәрселерден бойымды аулақ ұстауыма көмектес және Сенің жоспарыңды іске асырудың жолдарын іздеу тілегін сыйла. Сенің еркіңе сай өмір сүруім үшін, өз өмірімнен Сенің игі жоспарыңа қайшы келетін нәрселердің бәрінен арылу үшін қолымнан келгеннің бәрін жасауыма көмектес. Мені жаман ойлар баурап алмау үшін Өзіңді мадақтамайтын кинофильмдер мен телехабарларды көрмеуіме, ондай газет-жорналдарды оқымауыма көмектес.
Тәңірім, Өзіңнің қасиетті болғаныңдай, менің де қасиеттілікте өмір сүргім келеді (Евр. 12:10). Рухым мен жан-тәнім кіршіксіз пәк сақталсын (1 Салониқалық 5:23). Сен мені қасиеттілікке шақырып: «Сендерді шақырған Құдай адал, Ол бұларды жүзеге асырады да» дегеніңді білемін (1 Салониқалық 5:24). Мұраңа толықтай ие болуым үшін, мені қасиеттілік пен тазалықта ұстаймын деген уәдеңе ризамын.
Мінaжатыңды күшейтетін
КИЕЛІ КІТАП АЯТТАРЫ
Құдай бізді Өзінің алдында қасиетті де мінсіз халқы болып жүрсін деп, әлемді жаратпастан бұрын Мәсіхтің құрбандығына бола таңдап алды...
Ефес. 1:4
Жүректері пәк тазалар бақытты: олар Құдайды көретін болады!
Матай 5:8
Бір үлкен үйде алтын мен күмістен ғана емес, ағаш пен қыштан жасалған ыдыс-аяқтар да бар: алдыңғылары қадірмен тұтылса, соңғылар қадір-құрметтен ада. Сол себепті, кім өзін бұлардан аулақ таза ұстаса, қадірлі ыдыстар іспетті Қожайынына бағышталып, әрбір ізгі істер үшін қолданылуға дайын болады.
1 Тімоте 2:20,21
Осы уәделердің бәрі де бізге берілгендіктен, қымбатты бауырластарым, тәніміз бен рухымызды арамдайтын барлық нәрселерден тазарып, Құдайды терең қастерлеп, толығымен Оған бағышталған қасиетті өмір сүрейік!
2 Қорынт. 7:1
Сол жерде даңғыл жол болып, ол «қасиеттілік жолы» деп аталмақ. Бұл жолмен арам ниетті адамдар емес, тек Құдайдың халқы жүреді. Менмен ақымақтар оған еш түспейді. Оның бойында не арыстандар, не басқа да жыртқыш аңдар аңдып жүрмейтін болады. Өзге қауіптер де сонда болмайды. Тек жау қолынан азат етілгендер ғана сол жолмен жүретін болады. Жаратқан Иенің азат еткен халқы Сионға əн шырқап қайта оралады. Олар мəз-мейрам болып, мəңгі бақи қуаныш пен шаттыққа кенеледі. Ал қайғы-мұң атаулы бастарынан лезде біржолата алыстап кетеді.
Ишая 35:8–10
ОН ТӨРТІНШІ ТАРАУ
ТӘҢІРІМ, ӨЗІҢ ШАҚЫРҒАН ІСКЕ ЛАЙЫҚТЫ БОЛУЫМА КӨМЕКТЕС
Балаларым өсіп қалған кезде, олар үшін жиі сиынып, Құдайдан олардың өмірлік мақсаттарын ашып беруін сұрап жүрдім. Құдайдың өздері үшін белгілеген ұлы мақсаты туралы ештеңе білмегендіктен, өмірлерін құр босқа өткізіп жүрген көптеген жастарды білемін. Жас кезімде мен де өзімнің не үшін шақырылғанымды білмедім, сондықтан да өмірім өте сәтсіз болды. Әрине, мен балаларымның тағдыры жақсы болғанын қалаймын. Менің олар үшін жасаған мінaжаттарым жауапсыз қалмады, себебі балаларым өмірлік мақсаттарын біледі. Қазір жастары жиырмадан асып кеткен олар өз қабілеттерін жетілдіруді жалғастырып келеді, ал өмірлік жолдары барған сайын айқын көрінуде. Балаларым өз болашақтары туралы толықтай білмесе де, болашақтарының барына және оның тамаша екеніне сенімді.
«Ата-ана мінaжатының күші» кітабын жазып жүрген кезімде, мен көп уақытымды балалар үшін мінaжат етуге арнадым. Маған адамдар өз уайымдары туралы баяндайтын көптеген хаттар келетін. Байқап қарасам, көптеген адамдар бала кездерінде өздері үшін ешкімнің мінaжат етпегеніне өкініш білдіреді екен. Олар өмірдің мағынасын іздеумен уақыттарын босқа өткізгендеріне өкінеді және ең бастысы, Құдайдың өздері үшін белгілеген мақсатын таба алмадық па деп қауіптенеді. Мен оларды: «Сіздер өздеріңіз үшін Құдай белгілеген мақсатқа апаратын жолдан қаншалықты ауытқып кетсеңіздер де, егер өмірлеріңізді Оның қолына тапсырып, Оған тәуелді екендеріңізді мойындайтын болсаңыздар, Ол дәл қазір тұрған жерлеріңізден сіздер болуға тиісті жерге бастап апарады. Әрине, мұндай жағдайда көздеген мақсатқа жету үшін басынан бастап түзу жолда болғанға қарағанда көбірек уақыт қажет болады. Бірақ, естеріңізде болсын, егер сіздер Құдайдың соңынан ешқайда бұрылмай ілесетін болсаңыздар, Ол сіздерді қажетті орынға бастап әкеледі» деп жұбатамын.
«Менің пойызым кетіп қалды» деп ешқашан ойлама. Киелі кітапта: «...Құдай уәде беріп, таңдап алғандығынан таймайды» (Рим. 11:29), — делінген. Яғни, Ол саған сыйлаған дарындарын кері қайтарып алмайды деген сөз. Олардың күші жойылмайды. Оның сыйлары үнемі сенімен бірге. Бірақ мұның тағайындауға, Құдайдың саған қолын тигізіп, түнекті сейілтіп, жарық пен өмір әкелетін әдеттен тыс күш сыйлауына қатысы жоқ. Мойындалмаған күнә Киелі Рухтың жанасуынан айырады. Біз өнегесіз істер жасап, өздерін Киелі Рухтың тастап кеткенін түсінбестен сол қабілеттерін әрі қарай ұштаумен айналысып жүрген адамдарды жиі көреміз. Күнә көздерін байлап тастаған олар өздерінің неден айырылғандарын түсінбейді де.
Мақсат әркімде бар
Әрбір әйелдің өз орны мен міндеті бар, бірақ оны бәрі бірдей түсіне бермейді. Ал егер біз өзіміздің не үшін шақырылғанымызды айқын білмейтін болсақ, онда біреулерге еліктейміз немесе өзімізді қиялдағанымыздай сезініп, жасандылық таныта бастаймыз. Өмірімізді өзгелермен салыстырып, өзімізді жолы болмайтын адамбыз деп есептейміз.
Егер біз өзіміз жайлы көзқарасымызға сәйкес келмейтін болсақ, онда өзімізге көңіліміз толмай, өзімізді осал, қорғансыз сезіне бастаймыз. Өзімізді кінәлап, бос өтіп жатқан секілді болып көрінетін өмірімізге наразы боламыз. Іштен тынып, қандай болуға тиіс екеніміз туралы ойлай береміз. Осының бәрі өмірімізді көзқарасымызға сай реттеуге итермелейді. Кей жағдайларда біз өз-өзімізді алдап, нәтижесінде өзіміз жайлы теріс ой қалыптастырамыз. Өмірлік бағыт-бағдары мен мақсатынан адасып қалған адамдарды оңай айыруға болады, өйткені олар мазасыз, қауіптенгіш болып келеді және бәріне наразы болып жүреді.
Сен үшін Құдай мұндай тағдырды қаламайды. Ол сенің өмірлік мақсатыңды айқын білгеніңді қалайды; Ол сенің бойыңда Өзі берген дарындарды ашып, оларды Құдайдың даңқы үшін дамыта беруге үйреткісі келеді.
Кім екеніңді және қайда бара жатқаныңды біл
«Алдын ала белгілеп қою» деген сөз белгілі бір бағыттың, мақсаттың бар екенін білдіреді. Киелі кітап Құдай бізді Өзінің еркі мен мақсатына сай алдын ала таңдап алғанын айтады (Ефес. 1:11). Яғни, Құдай сенің қайда баруың керек екенін және сені қажетті жерге қалай әкелу керектігін біледі. Бірақ, тіпті өмірлік мақсатыңды біле тұра, сен өзің Жаратушыңмен тығыз байланыста болмасаң, оған қол жеткізе алмайсың, қатты еліккен немесе ашуланған кезіңде өзіңді, өз дарыныңды сатып кетесің. Жаңалықтар бағдарламасынан бізге күнделікті адамдардың қалай өз-өздеріне сатқындық жасайтындарын көрсетіп жатады. Ал егер сен Құдаймен тығыз қарым-қатынаста өмір сүрсең, онда өзің үшін алдын ала белгіленген іске ешқашан немқұрайды қарай алмайсың. Ойланбай істелген шешімнің кесірінен өмірің дұшпанның олжасына айналуына жол бермейсің.
Сірә, осал жақтарымыз бен қорғансыздық сезімдерін күнәға жатқызу онша әділеттік бола қоймас. Бұл жатқан адамды ұрғанмен бірдей. Бірақ мәселе мынада, өзіңе деген сенімсіздік сенімнің жоқтығының нәтижесі, сенімнің болмауы күнә, себебі ол Құдайға деген сенімсіздікті білдіреді. Егер біз өзімізге және өзіміз үшін дайындалып қойған іске сенімсіз болсақ, онда Құдайға өз өмірімізді сеніп тапсырмаймыз, Оның Өз Сөзінде біз туралы айтқандарына сенбейміз деген сөз. Сенімсіздік назарымызды Құдайға, Оның қалауларына емес, тек өзімізге және өз қалауларымызға аударуға мәжбүр етеді. Әрбір әйел өз өмірінде жақсы бір нәрсе жасауды армандайды және олардың әрқайсының мұны істеуге мүмкіндігі бар. Себебі біз Құдайдың иелігіндеміз және бойымызда Киелі Рух бар. Бойымызда Құдайдың күші болғандықтан, Ол біз арқылы ұлы істер жасай алады. Бізге тек бір нәрсені ғана мықтап есте ұстау қажет — Құдайдың көзқарасындағы табыс пен адамдар тұрғысынан қарағандағы табысты шатастыруға болмайды. Осы дүниенің адамдары істері арқылы өздерін мадақтайды, ал Құдайдың балалары Құдайда мадақталады. «Дана даналығымен, мықты мықтылығымен, бай байлығымен мақтанбасын! Ал кім мақтанғысы келсе, тек Менің Жаратқан Ие екендігімді және жер бетінде рақым, әділет пен әділдікті жүзеге асыратынымды біліп-түсінетінімен мақтансын! Себебі Мен осылардан рақат табамын. Мен — Жаратқан Ие осылай деймін» (Еремия 9:23,24). Өзіңнің Құдайға тиесілі екеніңді білгенде және Оның өзіңді жетелеуіне ерік бергенде, сен өзіңді толықтай қауіпсіздікте сезінесің.
Армандарыңды Құдайға сеніп тапсыр
Мен егер Оған өзіміздің барша тілектеріміз бен армандарымызды сеніп тапсырмасақ, онда Құдайдың өзіміз үшін дайындап қойған мұрасына ешқашан ие болмайтынымызды және кемелді өмірге қол жеткізе алмайтынымызды түсіндім. Иса былай дейді: «...кім өмірімді сақтаймын десе, одан айырылады, ал өмірін Мен үшін қиған әркім оған мәңгілік иелік етеді...» (Матай 16:25). Яғни, Құдайдан пана табу үшін бізге өз жоспарларымыздан бас тартып: «Менің еркім емес, Сенің еркің орындалсын, Тәңірім» деп жариялауымыз қажет. Бұл онша оңай нәрсе емес, себебі біздің өз жоспарларымыздан оңайлықпен бас тартқымыз келе бермейді. Бірақ Құдайдан жүрегіміздегі бөтен армандардан тазартып, оның орнын Өзіне ұнамдыларымен толтыруын сұрауымызға тура келеді.
Егер сенің жоспарларың Құдайдың жоспарына сәйкес келмесе, Ол сені оларды іске асырудан сақтап, саған Өз еркін ашып береді. Өз жоспарыңнан бас тарту қиынға түсуі мүмкін, әсіресе, егер сен оны ұзақ уақыт ойыңда сақтап, оған жармасуыңды әлі де жалғастырып келе жатсаң. Бірақ өміріңді Құдай қаламайтын жоспарды іске асыру үшін сарп етудің қажеті бар ма? Мұндай жағдайда көңіл қалушылық сезімі қыр соңыңнан қалмайтын болады, ал армандарың болса сол орындалмаған күйі қала береді. Сен жүрегіңе Құдай салған арманмен өмір сүруге тиіссің.
Алайда армандарың Құдайдан болған күннің өзінде саған бәрібір оларды Құдайға сеніп тапсыруға тура келеді, себебі Ол сенің жүрегің өз армандарыңа емес, Оның Өзіне бағышталғанын қалайды. Ол сенің армандарыңды орындау үшін әлің кеткенше арпалысқаныңды қаламайды. Оған тек сенің сенімің қажет, сонда сенің армандарыңды Оның Өзі іске асырады.
Өз ісіңді тап
Бізге жер бетіндегі өміріміздің мағынасын түсіну қажет. Белгілі бір мақсатпен жаралғанымызды білу бәріміз үшін де аса маңызды. Өзіміз жаратылғандағы мақсатты ісімізді атқара бастамайынша, біз шынайы бақытты сезіне алмаймыз. Бірақ біз Құдайға деген сенімімізді кішкентай нәрседе дәлелдей алмасақ, Ол бізді күтіп тұрған ұлы нәрселерді ашып бермейді. Сондықтан қазір саған болмашы бір істермен айналысуға тура келіп жүрсе, қуана бер! Құдай сені алда күтіп тұрған үлкен істерге даярлап жатыр.
Егер Құдай сені Өз жоспарына сәйкес дайындалған орынға әзірге қоймаған болса, онда уайымдама және еш уақытта кеш болып кетті деп ойлама. Егер сенімің болса, өз орныңды табу ешқашан кеш болмайды. Менің өмірімде бәрі де кеш басталды: Тәубеге 28 жасымда келдім, күйеуге кеш шықтым, балаларым да өмірге кеш келді. Жасым қырықтан асқанда кәсіби жазушы болдым. Маған сен, кеудеңде жаның барда Құдайдың саған қатысты жоспары бар; Оның дәл қазір саған дайындаған бір ісі бар.
Егер Құдайдың жоспарында саған айрықша орын берілгеніне сенімсіз болсаң, өзгелер үшін мінaжат етуді баста. Өйткені өзгелер үшін мінaжат ету — біздің борышымыз. Қауымыңда қызмет етуді баста, себебі біздің бәріміз Қауым алдында Иса Мәсіхтің алдында бас игендей бас июге және өзгелерге көмектесуге тиіспіз. Егер біз осыны істесек, Құдай бізді басқа жұмысқа қойып, жаңа қырымыздан танытады.
«...Бізді құтқарып, өз халқы ретінде өмір сүруге шақырған; мұны жасаған игі істерімізге бола емес, Өзінің мақсаты мен рақымы бойынша істеген» (1 Тімоте 1:9) Құдайға алғыс білдіруді ұмытпайық. «Құдайдың рақымымен әрқайсымыз ерекше рухани дарындарды қабыл алдық...» (Рим. 12:6), «...Бірақ әркімнің Құдай сыйлаған өз дарыны бар; біреу былай болса, біреу олай» (1 Қорынт. 7:7). Сонымен, «тек әркімге Құдай Иеміз нені белгілеп, оны неге шақырса, ол солай өмір сүре берсін!» (1 Қорынт. 7:17).
Мен Құдайға: «Өзін жақынырақ танып білулерің үшін Киелі Рухы арқылы даналық пен терең түсінік берсе екен деп Одан тілеймін. Ол көкіректеріңді оятып, рухани нұрға кенелтіп, өздеріңді қандай үмітке шақырғанын, яғни өз халқына қандай керемет игіліктер сыйлайтынын білсеңдер екен» (Ефес. 1:18,19) деп мінaжат етемін. «Жүрегіңнің қалауын Құдай берсін, бар ой-ниетіңді орындай көрсін» (Зәбүр 19:5).
Қымбатты сіңлім, Құдай сенің өміріңде маңызды бір нәрсе істеуге жоспар құрғанын және сол сенің игілігіңе айналатынын үнемі есіңде ұста.
Мінaжат
Тәңірім, мені игі істеріме бола емес, Өзіңнің мақсатың мен рақымың бойынша шақырғаның үшін алғысымды айтамын (2 Тімоте 1:9). Сенің маған қатысты жоспарыңның мен сенімге келмей тұрып-ақ болғанын және оны жүзеге асыратыныңды білемін. «Өзіңнің шақыруыңа лайық өмір сүруіме» (Ефес. 4:1) көмектес. Мен үшін айрықша қызмет пен айрықша тағдырды белгілеп қойғаныңды білемін.
Өмірімнің мақсатын түсінуіме және Өзіңнің шақыруыңды естуіме көмектес. Мені тәкаппарлықтан, өзімшілдіктен және Сенің батаңа ие болуға кедергі келтіретін нәрсенің бәрінен тазарт. Өзің алдын ала белгілеп қойған мақсаттан қиыс кеткім келмейді. Өзің үшін өткізбеген әрбір күнім үшін кешірім сұраймын. Алдағы уақытта Өзіңнің еркің мен жоспарыңа сай өмір сүруіме көмектес.
Тәңір Ием, не үшін шақырылғанымды түсінуге көмектес. Менің өмірімнен үмітсіздік, селқостық сезімдерінің бәрін ысырып, олардың орнын мен арқылы әрекет ете бастағаныңдағы жақындығыңды сезіну қуанышымен толтыр. Мені жолымда кездесетін адамдардың өмірін өзгерту үшін қолыңдағы құралың ретінде қолдан. Сенің таңдаған уақытың кемелді, қашанда дер кез екеніне сенімділік сыйла.
Сенің еркіңді орындауыма ештеңе кедергі жасамасын; Өзіңнің мен үшін алдын ала дайындап қойған істерді атқарудан жалтаруыма жол берме. Өмірлік жолым мен мақсатымды айқын көре алатындай дарын сыйла. Мен Саған толықтай сенім артамын және тағдырымды Өз қолыңа тапсырамын. Сенің еркіңе сай өмір сүріп жүрмін бе, соны көрсетіп бер. Өмірімде Өзің жасаған өзгерістердің уақыт сынынан сүрінбей өткенін қалаймын. Сен қаламайтын істерге уақытымды босқа өткізгім келмейді. Мені біржолата осылай қалдырмайтыныңды білетіндіктен, қазіргі жағдайыма разы болуға үйрет.
Тәңірім, бізді өз мақсатыңа сай таңдап алғандықтан, барлық жағдайларда да Өзіңді сүйетіндердің игілігі үшін әрекет ететініңді білемін (Рим. 8:28). Сенің мақсатыңның қандай екенін білетін кісі сияқты көрініп, жасандылық танытқым келмейді. Мен бүкіл өмірімді өз ойымда жобалаған мақсатымды іздеумен өткіземін деп, екі ортада шынайы мақсатымды жоғалтып алғым келмейді. Сондықтан Сенен өтінемін, Тәңірім, Өзің сыйға тартқан дарындарыңды тани білуіме көмектес. Рухани өсе беруім үшін өмірде Өзің жетелеп жүр. Өзің сыйлаған дарындарымды Өзіңнің еркіңе сай және Сенің даңқың үшін қолдануға үйрет.
Мінaжатыңды күшейтетін
КИЕЛІ КІТАП АЯТТАРЫ
...Сендерге Құдайдың өздеріңді шақыруына лайық өмір сүріңдер деп ескертемін. Барлық жағдайларда кіші пейіл, ілтипатты, бір-біріңе төзімді болып, сүйіспеншілік көрсетіңдер. Құдай Рухымен иемденген бірліктеріңді өзара байланыстырған татулық арқылы сақтауға ұмтылыңдар!
Ефес. 4:1–3
Құдай ниет еткендерінің бәрін өз еркіне сай орындайды; Ол бізді Мәсіхпен байланысты өз халқы болуға алдын ала таңдап алған еді. Бұл Құдайдың әуел бастағы мақсатына сәйкес болды. Мұнымен Ол Мәсіхке басқалардан бұрын үміт артқан біз — яһудилердің Өзінің ұлылығын мадақтауымызды көздеді.
Ефес. 1:11,12
Сондықтан да, бауырластарым, Құдайдың өздеріңді меншікті халқы болуға шақырып, таңдап алғанын өмірлеріңмен нық бекітуге ынтамен ұмтылыңдар! Егер солай істесеңдер, ешқашан да тура жолдан тайып кетпейтін боласыңдар.
2 Петір. 1:10
Ал сендер өздерiңдi қара түнектен тамаша нұрына шақырған Тәңiрдiң қасиеттiлiгi мен ұлы iстерiн мадақтап жариялауға таңдалған нәсiлсiңдер. Патшаның дiни қызметкерлерi, қасиеттi ұлт — Құдайдың меншiктi халқы болдыңдар!
2 Петір 2:9
Құдай кімдерді бұрыннан белгілеп қойса, соларды шақырып алды, шақырып алғандарын ақтап та алды, ақтап алғандарына ұлылық та сыйлады.
Рим. 8:30
ОН БЕСІНШІ ТАРАУ
ТӘҢІРІМ, АДАМДАРМЕН ДҰРЫС ҚАРЫМ-ҚАТЫНАС ОРНАТУЫМА КӨМЕКТЕСШІ
Бірде мен радиодан Лос-Анджелестегі бұзақы топтың мүшелерімен болған сұхбатты тыңдадым. Ол кезде қалада жасалатын қылмыс деңгейі өте жоғары болатын. Бұзақылар тапа-тал түсте көліктерінің терезесінен адамдарға оқ жаудыратын. Түрлі қылмыстық топ мүшелері көптеген адамдардың өмірін қиды. Сол сұхбатқа қатысқан жас жігіттер банданың құрамына қандай да бір топтың мүшесі болуға деген орасан зор тілектің жетегімен кіргендерін айтты. Олар қылмыстық топтың қатарына кіріп, олардың сенімдеріне ие болу үшін қолынан келгеннің бәрін жасауға дайын болғандарын жайбарақат әңгімелеп отырды. Бұл үшін олар, тіпті, адам өлтіруге де дайын болған.
Олардың кейбірі топтың нағыз мүшесі болу үшін көшеде алғаш кездескен адамды өлтіру керек екенін ашық айтқанда, жүрегің тітіркенеді. Өзіңнің қылмыстық топтың талаптарына сай келетініңді, ол үшін бәріне дайын екеніңді осылай дәлелдеуге тиіссің. Жігіттердің кейбірі мұндай талаптың өздеріне ұнамағанын, қылмыстық топтың құрамына басқаша талаптармен кіргілері келгенін айтты. Бірақ қандай да бір қылмыстық топқа мүше болу тілегі бәрін баурап алғандықтан, әлгі талаптарды қабылдауларына тура келген. Олардың бұл айтқандары біздерді, жергілікті тұрғындарды қатты шошытты. Біз өзіміздің мүлде қорғансыз болғанымызды түсіндік.
Көшеде жайбарақат келе жатқан бір танысымызға екі жігіт жақындап келеді. Тыныш, кішкентай көшемен сенделіп келе жатқан олар біздің танысымызға тап келген. Кенет, олардың бірі қойнынан тапаншасын суырып алып, танысымызды атып жібереді де, қашып кетеді. Олар мұны тонау мақсатымен істемеген. Бірақ біздің әлгі досымызды періштелері қаққан болса керек, ол өлімнен аман қалды. Дегенмен ол қатты қиыншылық көрді, бұрынғы істеп жүрген жұмысына жарамай қалды, емделуге де көп шығындалды.
Әлгі сұхбатқа қатысқан жас жігіттер өмірлерін өздері мүше болған қылмыстық топтан бөлек елестете алмады. Олардың көпшілігі әкесіз өскен, ал кейбірлері мүлде жетім болатын. Егер де олар босағасы берік отбасында тәрбиеленгенде, жақындарының сүйіспеншілігіне бөленіп өскенде, мұндай жаман жолға түспеген болар еді. Мен бұған сенімдімін. Бұл адамдардың бір-біріне аса мұқтаж екендігінің тағы бір айқын дәлелі. Егер отбасы мүшелерінің арасында дұрыс, Құдайға ұнамды қарым-қатынас болмаса, онда балалар мұндай қатынасты көшеден іздейді, нәтижесінде қылмыскерлердің қатарына қосылып кетеді. Қылмыстық топтар осындайлардан құралады.
Біздің бәріміз отбасына, достарға, қандай да бір қоғамға тән болуға аса мұқтажбыз. Егер сен мұндай қажеттілікті сезінбейтін болсаң, онда оның бәрі сенде бар болғаны. Құдай бізді отбасылық өмір үшін жаратты. Біздің бойымызда қандай да бір ұжымға мүше болуға, өзіміздің әлдекімге керек екенімізді сезінуге деген табиғи тілек бар. Алайда, егер біздің ата-анамыз берік отбасын құра алмаған күннің өзінде жабырқаудың қажеті жоқ, себебі біздер үшін жақсы жаңалық бар: Құдай бізді рухани отбасына мүше етіп алады, мұның барлық жағынан да маңызы зор.
Рухани отбасына ие болудың маңыздылығы
Құдай — біздің Әкеміз. Біз — Оның балаларымыз. Яғни, Иса Мәсіхке сенушілердің барлығы — бауырластар. Біздер өте көп болғандықтан бір үйге сыймаймыз, сондықтан Құдай бізді қауым деп аталатын үйлерге бөліп қойды. Біздің өміріміздің игілікті болуы қауымдық отбасылардағы адамдардың бір-бірімен қарым-қатынасына байланысты. Қауымдағы адамдармен қарым-қатынасымыз рухани өсуімізге әсерін тигізеді. Құдай өмірімізге араластырған адамдардан алшақ жүрсек, біз ешқашан өз мақсатымызға жете алмаймыз. Бұл бізді мақсатымызға әлгі адамдар жеткізеді дегенді білдірмейді. Бірақ олармен араласуымыз табысқа жетуімізге көп көмегін тигізеді.
Құдай жолында жүрген адамдармен жақын қарым-қатынаста болудың біз үшін маңызы зор. Шынайы сенушілермен араласу барысында бізде олардың алдындағы жауапкершілік сезімі қалыптасады, ал өз кезегінде, олардың бойында да өздері жақын қарым-қатынаста жүрген, рухани жағынан өздерінен күштірек жетекшілердің алдында дәл осындай сезім қалыптасады. Тәжірибелі мәсіхшінің айтқанына құлақ асу біздер үшін аса маңызды, себебі кез келгеніміз алдауға түсіп қалуымыз мүмкін. Әркімнің басында кемшілігі бар, сондықтан да біз өзімізді және өмірімізді шындықтың көзімен көре алатын адамдарды қажет етеміз. Біз әділ сынды көтере алатын қарым-қатынасқа мұқтажбыз. Дәлірек айтқанда, әділ сын біздің қарым-қатынасымызға нұқсан келтірмеуге тиіс.
Бұл сенің қауымдағы бауырластар және қауым жетекшілерімен қарым-қатынасыңда ешқандай қиындықтар болмайды дегенді білдірмейді. Бірақ кез келген келісе алмаушылықты өзіңнің дұрыс орында емес екеніңнің белгісі ретінде қабылдаудың қажеті жоқ. Кез келген қарым-қатынас жетілдіру мен тазаруды қажет етеді. Қарым-қатынастағы қиындықтарды жеңу достықты нығайта түседі. Бірақ кез келген жағдайда біздің рухани отбасымыздың ішіндегі қарым-қатынас мінaжаттың көмегіне мұқтаж.
Дұшпаның сені рухани отбасының немесе Құдайдың адамдарының арасынан көргісі келмейді, себебі ол мұндай достықтың саған қаншалықты жақсы әсерін тигізетінін біледі. Ол сенің рухани отбасының көмегінсіз сенімде өсе алмайтыныңды біледі. Егер сен рухани отбасымен бірікпесең, өзіңді оған арнамасаң, онда қаласаң да, қаламасаң да, күңкілдеуші топтың қатарына қосылатыныңды ол біледі. Егер сен өз рухани отбасыңның мүшелерімен байланыста болмасаң, онда сенің ешқашан Құдай қалағандай адам болмайтыныңды да ол біледі. Сондықтан ол сені мұндай байланыстан ажыратуға бар күшін салады, сол себепті саған шынайы сенушілермен қарым-қатынасыңның нығаюы үшін мінaжат ету қажет.
Достардан да артық
Киелі кітапта достарды дұрыс таңдау керектігі жайында көп айтылады, сондықтан біз де бұл тақырыпты аттап кете алмаймыз. «Әділ жан серіктерін ақ жолмен бастар, арамзаның жолы оларды адастырар» (Нақыл сөз 12:26). Егер шындығында да біз кейіннен достарымызға ұқсап кететін болсақ, онда оларды абайлап, даналықпен таңдауға тиіспіз. Жақын достарымызды таңдаған кезде бізді олардың сыртқы келбеті, дарындары, байлығы, ақылы, таныстарының көптігі немесе беделі қызықтырмайтын болсын. Бізді қызықтыруға тиісті ең басты нәрсе — бұл әлгі адамның Құдайды қаншалықты дәрежеде сүйетіндігі. Егер сенің үнемі Құдайдың еркін орындауға құлшынып тұратын досың болса, онда онымен қарым-қатынас сені Құдайдың батасына кенелтеді деген сөз.
Өмір сүру салты бізге жат, сенбеуші адамдармен қандай бір байланыста болғанымызды Құдай қаламайды, бірақ бұл біз Құдайды танымайтын адамдардан мүлде іргемізді аулақ салуымыз керек деген сөз емес. Тіпті олай емес. Біз — Құдайдың қолындағы қаруымыз. Ол бізді сенбеушілердің арасында Өз Сөзін жариялау үшін қолданады. Ал өмірімізге әсерін тигізетін қарым-қатынастарға келетін болсақ, біз оларды даналықпен құрып, Құдайды сүйетін және Оны терең қастерлейтін адамдарды таңдауға тиіспіз. Егер сенің мәсіхшілер арасында жақын достарың болмаса, өміріңе Құдайды сүйетін адамдар араласып, жақын достарыңа айналуын сұрап мінaжат ет.
Шынайы достықтың жеті негізгі белгілері
1. Шынайы дос шындықты сүйгендіктен айтады. «Досыңның сөгуі шынайы, дұшпаныңның сүюі алдамшы» (Нақыл сөз 27:6).
2. Шынайы дос парасатты кеңес береді. Жұпар мен иісмай жүректі қуантар, адал кеңесімен дос ұнамды болар» (Нақыл сөз 27:9).
3. Шынайы дос жүрегіңді тазартуыңа көмектеседі. «Темір темірді жанып өткірлейді, адам өз досының көзқарасын жанықтыра түседі» (Нақыл сөз 27:17).
4. Шынайы дос сенің дана бола түсуіңе көмектеседі. Данамен жолдас болған дана болар, наданмен жолдас болғын бұзылар» (Нақыл сөз 13:20).
5. Шынайы дос саған жақын болады. «Бірін-бірі күйреткен доссымақтар бар, шынайы дос ағайыннан жақын болар» (Нақыл сөз 18:24).
6. Шынайы дос үнемі жаныңнан табылады. «Шынайы дос әрдайым жақсы көрер, қиыншылықта бауырыңдай көмектесер» (Нақыл сөз 17:17).
7. Шынайы дос қиындықта көмектеседі. «Бір адамнан екеу жақсы; себебі сонда олардың еңбектері жемісті болады: бірі құлап қалса, жолдасы оны қолтығынан демеп тұрғызып алады. Жалғыз болған қиын, егер ол құлап қалса, оны демеп тұрғызып алатын ешкім болмайды» (Уағыздаушы 4:9,10).
Егерде жоғарыда көрсетілген қасиеттерге ие достарың бар болса, олармен достығыңды сақта және сол үшін мінaжат ет. Егер сенің достарыңның бойында ондай қасиеттердің бәрі бірдей болмаса, олар үшін мінaжат ет.
Жалған достықты білдіретін жеті негізгі белгілер
1. Жалған дос өнегесіз және өзін қоршаған адамдарға құрметпен қарамайды. «Алайда өзін сенімдегі бауырласпын деп атағанымен, азғын, дүниеқоңыз, жалған тәңірлерге құлшылық етуші, өсекші, маскүнем немесе алаяқ болып жүрген ешкіммен де араласпауларың керек. Мұндайлармен тіпті дастарқандас та болмаңдар» (1 Қорынт. 5:11).
2. Жалған дос тұрақсыз. «...Бүлікшімен ешқашан бірлеспе, қосылсаң оған, бірден пәлеге ұшырарсың, Жаратқан мен патшаның үкімдерінің, кім білер сені неге бұйыратынын» (Нақыл сөз 24:21,22).
3. Жалған дос жиі ашуланады. «Ызақормен дос болма, ашушаңмен байланыспа. Әйтпесе өзің соған еліктейсің, тұзаққа түсіп, күйреп кетесің» (Нақыл сөз 22:24,25).
4. Жалған дос жаман топқа ертіп апарады. «Мынадай адам шынымен бақытты: Ол құдайсыздар кеңесіне бармайды, күнәкарлар жолымен де жүрмейді, мазақтаушылармен бірге отырмайды» (Зәбүр 1:1).
5. Жалған доста сенім болмайды және ол Құдай заңын мойындамайды. «Сенбейтіндермен қоян-қолтық бірге жүріп, жаман ниеттеріне ортақтаспаңдар! Себебі әділдік пен заңсыздық арасында ортақ не бар. Яки жарық пен түнек қалай тығыз байланыста тұрмақ? Мәсіх пен белияр (шайтан) арасында ынтымақ бола ала ма? Мәсіхке сенуші мен сенбейтіннің арасында ортақ не бар?» (2 Қорынт. 14,15).
6. Жалған дос ақылсыз. «Данамен жолдас болған дана болар, наданмен жолдас болған бұзылар» (Нақыл сөз 13:20).
7. Жалған дос Құдайдан және Оның өсиеттерінен алшақ. «Мен Сені терең қастерлегендердің, бұйрықтарыңды ұстанғандардың барлығымен де жақын жолдаспын» (Зәбүр 118:63).
Егер достарыңның осындай қасиеттері бар болса, Құдайдан жаңа жолдастар сыйлауын сұра, сонымен бірге ескі достарыңның өзгерулері үшін мінaжат ет.
Адамдармен сыйластықтың сақталуы үшін мінaжат ету
Адамдар арасындағы шиеленіскен мәселелер көп жағдайда қайғылы аяқталады. Тіпті, сенің әлдекіммен арадағы қатынасың аяғына дейін бұзыла қоймаса да, оны қайта қалпына келтіруге бірнеше жыл қажет болуы мүмкін. Қарым-қатынасты қайта қалпына келтіру үшін емес, оның сақталуы үшін мінaжат еткен көп жеңіл. Ересек өміріміздегі адамдармен қатынасымыз біздің жас кезімізде қиындықтардан жол тауып, достығымызды сақтап қалуға қалай үйренгенімізге байланысты. Өткеніміздегі әдеттеріміз бен тәжірибелеріміз адамдармен қазіргі күнгі қарым-қатынасымызға үлкен әсерін тигізеді. Бұл жерде біздің адамдармен қатынасымызға шайтан араласып, оны бұзуға талпынуы әбден мүмкін. Құдайдан нағыз дос бола білуіңе көмектесуін және саған таза, сүюші жүрек сыйлауын сұра. Әсіресе өзіңмен бірге тұратындар үшін мінaжат ет. Киелі кітап былай дейді: «Жікке бөлініп, өзара соғысып жатқан әрбір патшалық жойылып, бос қалады. Өзара ұрыс-керісте тұрып жатқан әр қала не үй де құрып кетеді» (Матай 12:25). Өз жақындарыңмен араздықта жүріп, сен тыныштыққа ие бола алмайсың.
Айналаңдағы адамдармен қарым-қатынасыңды тағдырдың еркіне қалдырма. Өміріңде араласатын әділетті адамдардың пайда болуын сұрап мінaжат ет. Біреулермен күштеп танысуға тырыспа, олар үшін мінaжат ет. Ал өміріңде олар пайда болған кезде достықтарыңның берік болуы үшін мінaжат ете жүріп, оларға көмектес. Бұл сенің көп досың болуы керек дегенді білдірмейді. Ең бастысы, сені достарыңмен Құдайдың күшінің біріктіргені. Бұл жерде саны емес, сапасы маңызды.
Айналамыздағы адамдармен қарым-қатынасымыз біздің игілігімізге толықтай әсер етеді. Ішкі сезіммен немесе рухани бөлектену жақсы нәрсе емес. Дұрыс құрылған қарым-қатынас жанды байытады, байсалдылыққа және өміріңде болып жатқан оқиғаларды дұрыс бағалай білуге үйретеді. Құдайға қарайтын адамдар сенің дұрыс бағытпен жүруіңе көмектеседі және олардың абыройлары сенің абыройыңа айналады. Сенің адамдармен сыйластығыңның сапасы міндетті түрде өміріңнің сапасына әсерін тигізеді. Бұл жайында мінaжат ету қажет.
Мінaжат
Тәңірім, айналамдағы адамдармен қатынасымның нығаюы үшін мінaжат етемін. Айналамдағы адамдардың бәрі Өзіңді мадақтап жүргенін қалаймын, оларға батаңды бер. Дұрыс жолдан тайып кетпеуім үшін, достарды даналықпен таңдауға үйрет. Жаман әсерлерден аулақ жүруіме күш бер. Мен адамдармен қатынасымды Өзіңнің қолыңа беремін және Сенің еркіңнің орындалуы үшін мінaжат етемін.
Ортақ тіл табыса алмай жүрген адамдарыммен қатынасымды түзеуіме көмектес. Оның ішінде ......................(көңілдерің жараспай жүрген адамның атын ата) қарым-қатынасымның жақсаруы үшін мінaжат етемін. Өзара келіспейтін адамдардың бірге жүре алмайтынын білемін (Амос. 3:3), сондықтан да біздің бір келісімге келуімізге көмектес. Біздің әрқайсымыздағы өзгерту қажетті нәрселерді өзгерт. «Екіге бөліп тұрған түсінбеушілік қабырғасын жой (Ефес. 2:13–15). Мен бұл адамды қолыңа тапсырамын және Сенен өтінемін: біздің қатынасымызды Өзіңе ұнайтындай ет және мұны Өзіңнің даңқың үшін жаса.
Өз отбасымның барлық мүшелерімен қарым-қатынасымның нығая беруі үшін, әсіресе .................................... (ара қатынастарың мазасыздық тудырып жүрген отбасы мүшесінің аты) үшін мінaжат етемін. Сенен жалбарынып сұраймын: сауықтыруға және қайта қалпына келтіруге тиістінің бәрін сауықтырып, қайта қалпына келтір, біздің татуласуымызға көмектес және қарым-қатынасымызға батаңды бер.
Тәңір Ием, мен Сенен Өзіңді танымайтын, сенбеуші адамдармен қарым-қатынасымның қамын да ойлауыңды сұраймын. Олардың жүректерін Өзіңе бұруға көмектесетін сөздерді ашып бер. Мені олар үшін үлгі ет. Әсіресе ......................................(сенбеушінің немесе Құдай жолынан тайып кеткен адамның есімін ата) үшін сұраймын. Оның жүрегін жұмсарт және Сенің жүзіңді көріп, соңыңнан ауытқымай еруі үшін көздерін аш.
Мен өміріме Құдайдан жіберілген адамдардың араласқанын қалаймын. Тәңірім, шындықты сүйіспеншілікпен айта білетін адамдармен кездесуіме жағдай жаса. Өмірімде сенімге лайық, қайырымды, адал құрбылардың пайда болуын сұраймын. Бірақ, бәрінен де бұл әйелдердің сенімдері күшті болғанын, олармен қарым-қатынастың менің рухани өсуіме, ал менімен қатынас олардың да рухани өсулеріне көмектескенін қалаймын. Біздің қарым-қатынасымыздан кешірім мен сүйіспеншілік есіп тұрсын. Адамдарға Сенің нұрыңды түсіруіме көмектес.
Мінaжатыңды күшейтетін
КИЕЛІ КІТАП АЯТТАРЫ
Сонымен сендер енді не бөтен, не кірме сияқты емес, Құдайдың халқы болып келген яһуди сенушілерімен бірдей, сол халықтың азаматысыңдар, тіпті «Құдайдың отбасының мүшелерісіңдер!» Сендер де Құдайдың рухани үйінің елшілер мен пайғамбарлар салған іргетасының үстіне «тірі тас» іспетті қаландыңдар. Осы «үйдің» ең негізгі және басты «Тасы» — Иса Мәсіхтің Өзі. Ол арқылы бүкіл рухани құрылыс (сенушілердің бәрі) біріктіріліп, Жаратқан Иеге бағышталған киелі үй болу үшін өсіп жатыр. Сөйтіп сендер Иса Мәсіхтің арқасында «Құдай тұратын мекен» ретінде бірге қаланасыңдар, Құдай мұны Киелі Рухы арқылы мекендейді.
Ефес. 2:19–22
Жалғыз жандарға жанұя сыйлайды, тұтқынды босатып, шаттыққа бөлейді. Ал қыңырды қапырық шөлге тастайды.
Зәбүр 67:7
Әр қилы кекшілдік, ашу, ыза, айқай-шу, қорлау, тағы басқа барлық жаман нәрселерден арылыңдар! Қайта, бір-біріңе мейірімді де жанашыр болыңдар; Мәсіхтің арқасында өздеріңді Құдай кешіргендей, сендер де өзара кешірімді болыңдар!
Ефес. 4:31,32
Онда біз бұдан былай әрбір ой толқынына тәлкек болған жас баладай кез келген ағымдағы ілімге ілесіп, қу, айлакер адамдардың алдап-арбауына еріп, азғындық жолға түсуден аулақ боламыз. Қайта, бір-бірімізге шындықты сүйіспеншілікпен айтып, қауымның Басы Иса Мәсіхпен тығыз байланысымызда жан-жақты өсіп жетілеміз. Сонда мүшелері үйлесіп, бірігіп жұмыс істеп тұрған бұл біртұтас рухани дене түгелдей өзінің Басы Мәсіхке бағынады. Әрбір мүшесі өз міндетін атқарса, бүкіл дене өсіп, сүйіспеншілік арқылы күшейе береді.
Ефес. 4:14–16
ОН АЛТЫНШЫ ТАРАУ
ТӘҢІРІМ, ӨЗІҢЕ ҮНЕМІ ҚҰЛАҚ АСУЫМА ЖӘНЕ ЕРКІҢДІ ОРЫНДАУЫМА КӨМЕКТЕС
1993 жылы Нортриджде (Калифорния штаты) жер сілкінісінен үйіміз қирап қалғанда, бәріміз оның үйіндіге айналған орнына қарап, жылап тұрдық. Егер жер сілкінген кезде үйде болғанда, бәріміздің қаза болатынымызды түсіндік. Біз бұрылыстағы осы үйімізді өте жақсы көретінбіз және одан ешқайда кеткіміз келмейтін. Бірақ жер сілкінерден бірер ай бұрын біз басқа штатқа қоныс аударған болатынбыз. Мұндай шешімге келмес бұрын көп мінaжат етіп, көп толғандық, бірақ Құдайдың өзімізді жетелеп тұрғанына сенімді болдық. Тез арада қоныс аударуымыз керектігін сезінгендіктен, үйімізді сатып та үлгірмедік. Егер сол кезде біз Құдайдың еркін түсінбей, Оның шақыруына ілеспесек, онда жер сілкінісінің дәл ортасында қалған болар едік.
Құдайдың еркі — біздің қорғанымыз. Мен сол апат кезінде Құдай Калифорнияда болған басқа адамдардың қамын ойламады деп айтқалы тұрған жоқпын, мен тек Ол бізді басты назарында ұстағанын білемін. Қазір мен үйіміздің оны сатып алған адамдардың опат болмауы үшін сатылмай қалғанын түсінемін. Егер біз Құдай еркін орындасақ, онда қауіпсіздікте боламыз; ал егер Оған құлақ аспасақ, Оның қорғанысынан айырыламыз.
Әрқайсымыз Құдай жоспарының қақ ортасында болғымыз келеді, сондықтан да кез келген елеулі әрекет — мейлі, ол жаңа жұмысқа ауысу, жаңа жерге қоныс аудару немесе тағы басқалар болсын, ешқайсысы Құдайдың келісімінсіз атқарылмауы тиіс. Біз Құдайдан үнемі Өзінің еркін ашып, бізді жетелеп отыруын; бізбен түсінікті сөйлесуін сұрауымыз керек. «Егер сендер жолдан оңға немесе солға қарай шығып кетіп адасып қалсаңдар, Оның арт жақтан былай дегенін естисіңдер: «Жол міне, сонымен жүр». (Ишая 30:21). Мен және менің отбасым Құдайға Оның дауысын естіп, еркін орындауымызға көмектескені үшін әрдайым алғысымызды айтамыз.
Құдайдың еркі туралы төрт шындық
1. Құдайдың еркін орындау қиындықтардан толықтай құтылатыныңа кепілдік бермейді. Қайғы-қасыретсіз өмір болмайды. Апат пен қиындықтар арасында жүріп, тыныштықты сезініп, толыққанды өмір сүру. Міне, Құдайдың бізге алдын ала қарастырып қойған жолы осы! Құдайдың еркіне сай және Оған ұнамды әрекет жасап жүрмін деген сенімділік өміріңде кездесетін қиындықтарды жеңіп шығуыңа күш береді. Есіңде болсын, өміріңде кездесетін қиындықтар мен қайғы-қасірет Құдайдың сені мүлде ұмытып кеткенінің белгісі емес, себебі Ол қайғы-қасіретті біздің одан әрі жетіле түсуіміз үшін қолданады. Құдай жіберген сынақты бастан өткеру мен Құдайдың сенен теріс қарап кетуінің арасындағы айырмашылық өте үлкен. Осы екі жағдайда да өзіңді жайсыз сезінгеніңмен, оның бірі сені өмірге қарай бастаса, екіншісі — өлімге жетелейді; біріншісінде орын алған жайсыздықтарға қарамай жүрегіңде тыныштық сақталса, екіншісінде олай болмайды.
2. Құдайдың еркін орындау — оңай іс емес. Құдайға мойынсұнудың мүлде оңай шаруа емес екенін Исаның өмірі дәлелдейді. Айқышқа бет алғанда, Иса былай деді: «Көктен өз еркімді емес, Мені жіберген Әкемнің еркін орындау үшін келдім» (Жохан 6:38). Сол кезде «Мен бүгін Құдайдың еркін орындағым келмейді» деп айтуға тек Оның ғана құқы бар еді, бірақ Ол бұлай деген жоқ, Әкесінің еркіне бағынды. Қазір Ол біздің де дәл осылай істеуімізге көмектеседі.
3. Құдайдың еркін орындауда қиындықтар көп болады. Шындығын айтайын, егер сен Құдай жолында жүріп ешқандай қысымшылықтар мен жайсыздықтарды сезінбейтін болсаң, онда сенің Құдай еркін шын мәнінде орындап жүргеніңе күдіктенуіме негіз бар. Құдайға шын мәнінде мойынсұнатындардың өмірінде міндетті түрде қиындықтер мен кедергілердің кездесіп отыратынын өз тәжірибемнен білемін.
4. Құдайдың еркін орындау саналы түрде болады. Құдай бізге Өзінің еркіне бағынуды немесе бағынбауды таңдау құқын береді. Бұл таңдауды біз күн сайын жасаймыз. Оның еркін іздеп жүрміз бе? Одан даналық сұрап жүрміз бе? Оның бұйрықтарын орындауды қалаймыз ба? «...Сондықтан ақымақ болмай, Құдайдың еркін біліп алыңдар» (Ефес. 5:17).
Құдай сенің өз қалауларыңды қанағаттандыру үшін өмір сүргеніңді қаламайды, Ол сенің «Құдайдың еркіне бағынып» (1 Петір 4:2) өмір сүргеніңді қалайды. Ол біздің «Өзіне ұнайтын игі істерді жасауда» мүлтіксіз болғанымызды қалайды (Евр. 13:21). «Себебі Өзіне ұнайтын істерді қалап, жүзеге асыруларыңа түрткі болушы — Құдай» (Філіп. 2:13). Мен «сенің рухани кемелденіп, берік сеніммен Құдайдың бүкіл еркін орындауың» (Қолос. 4:12) үшін мінaжат етемін.
Құдай еркін тануды Оған алғыс айтудан бастаған дұрыс: «Оған барлық жағдайларда да алғыс айтыңдар! Иса Мәсіхтің жолын қуған сендерден Құдай осыны күтеді» (1 Салониқалықтарға 5:18). Құдайға қамыңды ойлайтыны үшін алғысыңды айт, содан соң Одан әр қадамыңды басқарып отыруын сұра. Өзіңнің дұрыс жолда екеніңе және Құдайға ұнамды әрекет жасап жүргеніңе деген сенімділіктің кереметі сондай, ол үшін кез келген жайсыздықтарға төзуге болады.
Мінaжат
Тәңірім, Сенен өтінем: «Құдайдың еркін толықтай біліп, өте парасатты да рухани көреген» (Қолос. 1:9) болуыма көмектесші. Өзіңнің алдыңда лайықты жүріп, барлық істе жақсы жеміс әкелуге және жолдарыңды бұдан да терең тани беруге үйрет. Әр қадамымды Өзің бағыттап отыр. Мені «Өзіңнің тура жолыңмен» бастап, «алдымды анықтап, тегістеп берші» (Зәбүр 5:9). Мені баруым керек жерге бастап апаршы.
«...Менің емес, Сенің еркің болсын!» (Лұқа 22:42) деген Исаның атынан мен де Саған: «Өмірімде менің емес, Сенің еркің орындалсын» деймін. «Сенің еркіңді орындауға құштармын, уа, Құдайым, жүрегімде Сенің тағылымың» (Зәбүр 39:9). Мен үшін Сен бәрінен де маңыздысың. Мәсіхтің қызметшісі ретінде Сенің еркіңді іске асырғым келеді (Ефес. 6:6).
Жаратушы Ием, менің жүрегімді Өз жүрегіңмен біріктір. Маған «Бұл дұрыс жол. Осы жолмен жүр» деген дауысыңды естуіме көмектес. Егер сенің еркіңді бұзатын болсам, оны көрсетіп бер. Менімен Өз сөзің арқылы мен түсінетіндей сөйлес. Қателесіп, бағытымнан қиыс кететін жерлерімнің бәрін көрсетіп бер. Егер мен қандай да бір нәрсені істеуге тиісті болсам, маған бұл шақыруды ашып бер және соны орындауыма көмектес. Мен тек Өзің қолдайтын істерді ғана істегенді қалаймын.
Тәңірім, мен адамның өз жолын өзі басқара алмайтынын білемін, сондықтан Сенен сұраймын: менің қайда баруға тиіс екенімді тек Өзің ғана білетін болғандықтан, қадамдарымды тура жолға бағытта. Мен Сенің мұраңа ие болып, мені жаратқандағы мақсатыңа сай болғым келеді, сол үшін бүгін Сенің қасиетті еркіңді орындауыма көмектес.
Мінaжатыңды күшейтетін
КИЕЛІ КІТАП АЯТТАРЫ
Маған: «Мырза, Ие!» дейтін әркім емес, көктегі Әкемнің еркін орындайтындар ғана Оның Патшалығына кіре алады.
Матай 7:21
Құдайдың еркін орындап, Оның уәде еткенін иемдену үшін төзімді болуларың қажет.
Евр. 10:36
Егерде жақсылық жасай тұра, азап шегулерің Құдайдың еркі болса, бұл жамандық жасап, азап шеккеннен әлдеқайда жақсы.
1 Петір 3:17
Сонымен, Құдайдың еркі бойынша азап шегіп жүргендерің, жандарыңды әрдайым уәдесін орындайтын Жаратқан Иеге сеніп тапсырып, игі істер жасай беріңдер!
1 Петір 4:19
Осы дүние мен оның ләззаты өткінші, ал Құдайдың еркін орындаушы мәңгі өмір сүреді.
1 Жохан 2:17
ОН ЖЕТІНШІ ТАРАУ
ТӘҢІРІМ, МЕНІ ЖӘНЕ МАҒАН ҚЫМБАТТЫҢ БӘРІН ҚОРҒАЙ ГӨР
Жақында мен дәл теңіздің жағасына орналасқан көпқабатты мейманханалардың бірінде демалдым. Менің бөлмелерім үстіңгі қабатта еді. Жатын бөлме, қонақ бөлме, асүй — бәрінің терезелері теңіз жаққа қарап тұр. Қарсы алдыңнан ашылған көрініс көңіл-күйіңді көтеріп, жаныңа қуаныш береді.
Сонда болған алғашқы күні мен таңертең орнымнан тұрып, пердені ысырып қойдым да, терезеден ашылған табиғатты тамашалай отырып қойын дәптеріме бір нәрселерді түртіп алу үшін төсегіме қайта жантайдым. Жерден тым жоғарыда тұрғандықтан аспан мен судан өзге ештеңені көре алмайтын едім. Теңіздің құмды жағалауын көру үшін қонақ бөлме арқылы балконға шығып, төменге қарай еңкейіп қарау керек болатын.
Көгілдір аспанға қарап ойға шомып отырған мен кенет дәл көз алдымның деңгейінде ұшып өте шыққан ұшақты байқап қалдым. Маған ол тым жанап өткендей болып көрінді. Кенеттен пайда болған гүрілдеген үлкен нәрседен қатты шошып кеттім. Менің бойымды ессіз қорқыныш биледі. Қатты қорыққаныма қоса, мені бұл жағдайды дәл осылай қабылдағаным да шошындырып тастады. Болуы мүмкін қауіптілікті бұрын-соңды дәл осылай қабылдағаным есімде жоқ. Бәрі де күтпеген жерден болды, бұған қоса, бұрын мен биікте ұшып келе жатқан ұшақты дәл осындай жақын жерден ешқашан көрмеген едім. Қорқыныштан қол-аяғым сіресіп қалды.
2001 жылдың 11 қыркүйегіне дейін тереземнен ұшақтың кіріп кетуі мүмкін деген ой миыма да кіріп шықпайтын. Сөйтсем, мен оны сезінген, сезінбегеніме қарамай, мұндай қауіп бар екен. «Қызық, — деп ойладым мен, — біздерге күнделікті тағы да қандай қауіп-қатерлер төніп тұрады екен?» Біз жамандық тас төбемізге түсіп, өмірімізді түбірімен өзгертпейінше ештеңені байқамаймыз.
Мен Көктегі Әкеміздің қамымызды біз ойлағаннан әлдеқайда артық олайтынына сенемін. Бірақ біз бұны табиғи нәрсе деп қарауға тиіс емеспіз, ол үшін үнемі мінaжат ету қажет.
Құдай бізді Оған мойынсұнып, Оның еркін орындап жүргенімізде ғана қорғайды. Мұның бірін орындамаған жағдайда, біз Құдайдың қорғанышынан ажыраймыз. Қай жолмен жүруіміз керектігін айтып тұрған Оның дауысын естуден қаламыз. Егерде адамдар Құдайдан өз өмірлерін басқаруын сұрап, Оның бұйрықтарын орындап жүрсе, тым болмаса Оған құлақ асқанда, қаншама бақытсыздықтар болмас еді.
Басымнан өткен бір оқиға есімнен кетпейді. Бірде мен бірнеше күн бойы жауған қардан кейін көлікпен көшеде келе жаттым. Көліктер көп жүріп жатқан көше қиылысына ақырын жақындап келіп, бағдаршамның қызылы жанып тұрғандықтан аяғыммен тежегіш тетікті бастым. Бірақ көлігім тоқтамай жүре берді. Кейін білсем, мен байқамай бетін қар басып жатқан мұздың үстіне шығып кетіппін. Бұл бірнеше жолдардың қиылысы болатын, екі жағында су ағатын арықтары бар. Дәл көзімнің алдынан көліктер жан-жаққа қарай ағылып өтіп жатыр. Сол кезде мен көлікті басқарудан айырылғанымды және тоқтай алмайтынымды түсіндім.
«Иса, маған көмектесші!», — дедім мен жалбарынып. Арықтардың біріне түсіп кетуден сақтанған мен көше қиылысының ортасынан бір-ақ шықтым. Жан-жағымнан көліктер зуылдап өтіп жатыр. Дәл қарсы алдымнан бір жасыл көлік қатты жылдамдықпен зуылдап келе жатты, онымен соқтығыспай, қалай бұрылып кеткенімді әлі күнге дейін түсінбеймін. Бар білетінім, үздіксіз сиынумен болдым. Сол кезде Құдай араласып, мені аман алып қалған болуы керек. Менің аман қалуым нағыз ғажайыптың өзі еді. Сол күні үйден шығар алдында мен Құдайға мінaжат етіп, өзімді қауіпсіздікте ұстауын сұраған болатынмын. Құдайдың мінaжатыма осылай жауап бергеніне күмәнім жоқ.
Көктегі Әкеммен байланысым бар, Ол мені көріп тұр деген сенімділік өмірің қыл үстіне ілініп тұрған сәттерде айрықша қажет. Мен тап болған жағдайға ұқсас сәттерде бізге мінaжатымызға жауаптың өте тез болғаны қажет, бірақ ондай жауапты алуға сенімді болу үшін күнделікті мінaжат ету қажет. Құдай — сенің пана табатын қорғаның, бірақ оның есігі сен Онымен үнемі байланыста болғанда ғана ашылады. Киелі кітапта былай делінген: «Тәңірді терең қастерлеу — берік сүйеніш, келер ұрпақ та бас сауғалар қорғаныш. Тәңірді терең қастерлеу — өмірдің бұлағы, ажалдың тұзағынан адамды алыстатады» (Нақыл сөз 14:26,27). Егер біз Құдайға назар салсақ, Ол да бізге назарын салады.
Мінaжат
Тәңірім, Сенің қорғаушы қолың менің үстімде болсын деп мінaжат етемін. Мені қауып-қатерлі жағдайлардан, сырқаттар мен теріс әсерлерден сақта. Барлық жолдарымда Өзің қорғап жүр. Ұшақтарда, автокөліктерде және басқа да көлік түрлерінде қауіпсіздікте сақта. Сөзіңде айтылғандай, Сенің — жартастай берік қорғаным, қауіп-қатерден құтқарушым, қалқандай қорғаушым екеніңе сенемін.
Тәңірім, Сенің панаңда, құдіретіңнің саясында (Зәбүр 90:1) болғым келеді. Мені Өзіңнің қорғаныш жамылғыңның астында сақта. Сенің еркіңді орындаудан бас тартуыма немесе мен үшін белгілеп қойған жолыңнан тайып кетуіме жол берме. Маған жол көрсететін дауысыңды үнемі естіп жүруіме көмектес. Менің барлық жолдарымды күзетіп, қорғап жүретін періштелеріңді жібер. Аяғымды тасқа соғып алмауым үшін олар мені көтеріп алып жүрсін (Зәбүр 90:12). Тәңірім, Сен менің панамсың, қиын кезде сенімді көмекшімсің (Зәбүр 45:2).
Маған қарсы қандай қару-жарақ жасалса да, мені құрта алмайтыны үшін алғысымды айтамын (Ишая 54:17). Мені аңдып, көзімді құртудың амалын іздеп жүрген адамдардың қолына бермейтінің үшін Саған рахмет. (Зәбүр 36:32,33). «Көз қарашығыңдай мені сақтай көрші, «қанатыңның астында» тасалай көрші» (Зәбүр 16:8). Мені жаман адамдардан, күтпеген қауіп-қатерден сақташы. «Мейірленіп, Құдай, рақым етші маған, өйткені үмітімді артамын Саған. Пәле-жала өткенше бас сауғалайын, қанатыңның аясын паналайын» (Зәбүр 56:2). Маған қауіп-қатерсіз тыныш өмірді сыйға бергенің үшін, сондықтан төсегімде қаннен-қаперсіз тыныш ұйықтай алатыным үшін рахмет (Зәбүр 4:9). Мені қорғауға уәде еткенің үшін алғыс айтамын. Бүгін мен осы уәделеріңе толықтай сенетінімді жариялаймын.
Мінaжатыңды күшейтетін
КИЕЛІ КІТАП АЯТТАРЫ
Сен Жаратқанға сенім артып келесің, Алла Тағаланы панаң етесің. Басыңа енді жамандық түспейді, үйіңе ешбір апат та төнбейді...
Зәбүр 90:9,10
Ал бұдан былай қандай қару-жарақ саған қарсы жасалса да, сені құрта алмайтын болады. Өзіңді айыптағандардың сөздерін әшкерелеп, жоққа шығарасың.
Ишая 54:17
Судан өткен кезіңде саған жар боламын, өзендерден өткенде батып кетпейсің. Отты жарып өтсең, күйіп қалмайсың, тіпті жалыны шарпымайды да.
Ишая 43:2
Сені Өзінің «қанатымен» жауып алады, осылай өмірің қауіп-қатерсіз болады; «Қалқан мен қамалым» — Оның адалдығы. Сескенбейсің түнгі індет-аурудан, һәм тал түсте басыңа төнген апаттан. Қасыңда мыңдағандар қаза тапса, оң жағыңда он мыңдап қырылғанда, саған зақым жақындай алмайды да...
Зәбүр 90:4–7
Періштелеріне Ол сен жайлы бұйрық береді, қай жолмен жүрсең де, олар қорғап күзетеді.
Зәбүр 90:11
ОН СЕГІЗІНШІ ТАРАУ
ТӘҢІРІМ, МАҒАН ДҰРЫС ШЕШІМ ҚАБЫЛДАУҒА ДАНАЛЫҚ БЕР
Алдыңғы тарауда айтқан қонақүйдің балконында отырған кезімде, төменде, жағажайда жүрген адамдарды үстілерінен бақылау мүмкіндігіне ие болдым. Маған жоғарыдан теңіздің барлық қайраңдары мен шұңқырлары анық көрініп тұрды. Мен теңіздің терең тұстарынан жүзіп келген адамдардың таяз жерге жақындағанда қалай тұрып жүруге тура келгендеріне қарап отырдым. Себебі ол жердің суы олардың тізелеріне де жетпейтін. Жағалауда серуендеп жүрген адамдардың кенеттен шұңқырға түсіп кеткендерін жоғарыдан бақылап отыру өте қызықты еді.
Сол кезде мен: егер әлгі адамдармен қандай да бір байланысым болса, олар шұңқырға жақындаған кезде оларды қауіп күтіп тұрғанын хабарлап отырар едім деп ойладым. Бірақ олардың менімен байланысы жоқ еді. Сондықтан да мен жоғарыдан өзім көріп отырған қауіптерді оларға хабарлай алмайтын едім.
Біздің Құдаймен қатынасымызда да дәл осылай болатынына сенімдімін. Жоғарыдан Ол бәрін көре алады. Егер біз Онымен үздіксіз байланыста болып: «Тәңірім, құламауымыз үшін бізді жетелеп жүрші» деп сұрайтын болсақ, онда Ол бізді құздың жиегінен аулақ алып кететін еді. Бірақ көбіне біздің Онымен мұндай байланысымыз бола бермейді, себебі біз Одан даналық сұрамаймыз, Оның жетелеуін іздемейміз, және аяндарының мәніне үңілмейміз. Сондықтан да жиі сүрініп, құлап жүреміз.
Киелі кітаптан білетініміздей, Ыбырайымның немере інісі Лұт өмірінің соңында адамзаттың дұшпанының қармағына түсіп, өзінің ойы бойынша жақсы болып көрінген жерді таңдап алды (Жар. баст. 13:10,11), бірақ ол жер Жаратқан Иенің алдында ауыр күнәға батқан зұлым адамдар тұратын мекен болып шықты (Жар. баст. 13:13). Лұт Құдай оның бұл шешіміне қалай қарайтыны туралы ойламай, өз қалауы бойынша шешім қабылдады. Өздеріне дұрыс болып көрінген шешімді қабылдаймыз деп, қаншама адам Оның қорғанышы мен батасынан айырылды десеңші! Олар Құдайдан даналық сұрап, жетегіне ермеді.
Сенің өміріңде осыған ұқсас жағдай болған жоқ па? Егер біз белгілі бір уақыттан бері әділетті өмір сүріп жатқан болсақ, бұл біздің өткендегі қателіктерімізді ендігәрі жасамайтындығымызды білдірмейді. Егерде өткен жолы Құдайдан сұрағанымызда, Ол бізге Өзінің еркін ашып бергендіктен, бүгін де солай болады деп ойласақ, қателесеміз. Өткен жолы іске асқан нәрсенің бүгінгі жағдайға сәйкес келмеуі мүмкін. Сол себепті Құдайдың жетегін үздіксіз сұрап отыру қажет.
Құдаймен байланыстының бәрі тек Рухта ашылады. «Өз еркімен жүретін адам Құдай Рухынан келгенді қабылдамайды, соны түсіне алмай, ақымақтық деп санайды. Себебі оны Киелі Рухтың тұрғысынан бағалау керек» (1 Қорынт. 2:14). Ақылсыз адамның өнегесіз әрекет жасағанына немесе ақымақтық шешім қабылдағанына куә болған кезің болды ма? Мұндай қадамның арты неге апаратыны саған белгілі болып тұрады, ал бірақ оның өзіне көрінбейді. Өзіңдікінен гөрі, өзге адамның ақымақтығы айқын көрінеді. Міне, осы себептен даналық сұрап күн сайын мінaжат ету қажет.
Дана болу — өмірдегі жағдайларды анық көріп, терең түсіну және олардың әрқайсысында дұрыс шешім қабылдай білу деген сөз. Яғни, бұл шындықты өтіріктен айыра білу, жағдайды дұрыс бағалау, төніп келе жатқан қауіпті дер кезінде аңғару. Бірақ бұны Құдайдан келген даналықпен ғана істей аласың. «...шындықты білдіретін Құдай Рухы келгеннен кейін сендерді бар шындыққа жеткізеді. Себебі Ол Өзінен шыққан сөзді емес, көктегі Әкемнен естігенін айтады және болашақта не болатынын сендерге хабарлайды» (Жохан 16:13). Біз даналықтың арқасында өмірімізде қанша рет жамандықтан аман қалғанымызды және болашақта әлі қанашама рет аман сақтайтынын көз алдымызға елестете алмаймыз. Сондықтан: «Құдайым, барлық істе даналық бер» деп үздіксіз мінaжат етуге тиіспіз.
Даналықпен өмір сүрудің басты он тәсілі
1. Құдай Сөзімен байланыста болу. «Балам, егер сен сөздерімді қабылдасаң, һәм жадыңда өсиеттерімді сақтасаң, құлағың даналыққа лайым түрік тұрса, жан дүниең парасатқа дайын тұрса, сонда Жаратқанды қастерлеуді ұғарсың, Құдай жайлы білімді иемденіп аларсың» (Нақыл сөз 2:1,2,5).
2. Даналық сұрап мінaжат ету. «Ал егер кейбіреулерің даналыққа мұқтаж болсаңдар, Құдайдан сұраңдар, Ол береді де; Тәңіріміз еш жазғырмай-ақ жомарттықпен бере салады» (Жақып 1:5).
3. Барлық нәрседе Құдайды мойындау. «Бар жағдайда да мойында Тәңір Иеңді, сонда Ол тура жолмен жетелер сені» (Нақыл сөз 3:6).
4. Құдайды қастерлеп, Оның алдында мойынсұнып жүру. «Даналықтың бастауы — Тәңір Иені терең қастерлеп, Оған мойынсұну, һәм ақыл-парасат — Киелі Құдайды және Оның еркін жақыннан тану» (Нақыл сөз 9:10).
5. Даналардың сөзіне құлақ асу. «Даналардың айтқандарын құлақ түріп тыңда, бермек тәліміне зейініңді бағышта!» (Нақыл сөз 22:17).
6. Даналықты бәрінен жоғары бағалау. «Парасатқа ие болып, даналыққа кенелгін, Сөздерімді ұмытып, бас тартып жүрмегін. Даналықтан безбе, сонда ол сені қорғайды, сүйсең оны лайым, сені аман сақтайды» (Нақыл сөз 4:5,6).
7. Тіл алып жүру. «Әділдерге Ол ақыл-парасат сақтап қояр, кінәратсыз жүргендерді қалқандай қорғар» (Нақыл сөз 2:7).
8. Кішіпейіл болу. «Менмендікке масқара серік, кішіпейілге даналық серік» (Нақыл сөз 11:2).
9. Жақыныңды жақсы көру. «Ақылсыз жақынын келекелер, ақылды аузына ие боп жүрер» (Нақыл сөз 11:12).
10. Осы дүниенің емес, Құдайдың даналығын іздеу. Тәңірдің істегені арқылы сендер Иса Мәсіхпен тығыз байланысқа келдіңдер. Құдай Мәсіхті даналығымыздың бастауы қылып, күнәнің құлдығынан құтқарды» (1 Қорынт. 1:30). «Олай болса даналар мен ғұламалар қайда, осы дүниелік ұлы істер туралы айтысқыш шешендер ше?» Құдай солардың бәрін де ақымақтар, ал даналықтарын түкке тұрғысыз ақылсыздық қылып көрсетті емес пе?» (1 Қорынт. 1:20,21).
Даналық сұраудың басты он себебі
1. Дана адам ұзақ ғұмыр сүріп, байлық пен қадір-құрметке ие болады. «Ол саған берер ұзақ ғұмыр — оң қолында, һәм байлық пен қадір-құрмет — сол қолында» (Нақыл сөз 3:16).
2. Дана адам өмірге разы болады. «Даналық ұнамды жолдармен жүргізер, соқпақтары адамды тыныштыққа жеткізер» (Нақыл сөз 3:17).
3. Дана адам толыққанды өмірдің қызығын көреді. «Ие болғанға даналық — өмірдің ағашы, оны мықтап ұстанған әркім қандай бақытты!» (Нақыл сөз 3:18).
4. Дана адам қауіпсіздікте өмір сүреді. «Сонда өмір жолында алаңсыз жүрерсің, аяғың тайып, сүрініп те кетпессің» (Нақыл сөз 3:23).
5. Дана адам тынығудың рахатын көреді. «Төсекте жатқанда ешқандай қамықпассың, қауіпті уайымдамай, жайлы ұйықтарсың» (Нақыл сөз 3:24).
6. Дана адам өзіне сенімді. «Өйткені Жаратқан сүйенішің болар, жүрген өмір жолыңды тұзақтан сақтар» (Нақыл сөз 3:26).
7. Дана адам берік қорғаныста. «Даналықтан безбе, ол сені қорғайды, сүйсең оны лайым, сені аман сақтайды. Сол жолмен бөгелмей еркін жүресің, жүгірсең де ешқашан сүрінбейсің» (Нақыл сөз 4:6, 12).
8. Дана адамның істері табысты. «Жоғары оны бағала, дәрежеңді көтерер, айырылма одан, абыройыңды асырар» (Нақыл сөз 4:8).
9. Дана адам жамандықтан аман сақталады. «Себебі даналық жан дүниеңе енер, білім де жаныңды қуанышқа кенелтер. Сонда ақыл-парасат сені аман сақтар, дұрыс түсінік те лайым бақылап қорғар. Бұл сені құтқарып алар теріс жолдан және жалғандық айтушының ықпалынан» (Нақыл сөз 2:10–12).
10. Дана адам біліміне білім қосады. «Саналы тыңдап, ақыл-кеңес табады, данышпан біліміне білім қосады» (Нақыл сөз 1:5).
Құдайдан кеңес сұра
Адамдардан ақыл-кеңес сұрамас бұрын, алдымен Құдайдан сұрау керек. Мен сенбеуші дәрігердің немесе заңгердің кеңесіне құлақ аспа демеймін, қандай да бір адамнан кеңес сұрамас бұрын Құдайдан кімге барғаның дұрыс болатынын, содан соң Оның сол адамға сенімен бөлісетіндей даналық пен білім беруін сұрау қажеттігін айтқым келеді. Егер сен алғалы тұрған ақпараттың көзі Құдайдан болмаса, онда Одан өзіңді сақтандыруын сұра. Одан өзіңді өнегесіз адамдармен қарым-қатынас жасаудан алшақ ұстап, өмір жолыңда әділетті және дана адамдарды кездестіруін сұра.
Әуестігім ұстаған мен төменге, жағажайға түсіп, өзім жоғарыдан көрген қайраңдардың біріне жақындадым. Ең биік деген жерде тұрып алып, тереңнің қай жерден басталатынын анықтауға тырысып су бетіне қадала қарадым. Оның бір жағы тік жар екенін білетін едім. Сөйтіп, мен оның ең шетіне қарай батыл жүріп бардым. Бірақ, кенеттен оның шеті опырылып кетіп, құлап түстім. Мен де өзім жоғарыдан бақылап отырған шомылушылардың кебін кидім. Осылайша, менің өз-өзіме сенімділігім толықтай жеңіліске ұшырады, үсті басым малмандай су болған мен жағаға қарай беттедім. Сонда өз-өзіңе қанша сенімді болсаң да, ешқашан менмендікке салынудың қажеті жоқтығын түсіндім. Бізге барлық жағдайда Құдайдың даналығы мен кеңесі қажет, өйткені барлығы туралы шындықты тек Ол ғана біледі.
Мінaжат
Тәңірім, барлық жағдайда маған Өзіңнің даналығың мен ақылыңды бер деп өтінемін. Даналық иемденгенің алтыннан да құнды, ал естілікті иемденгенің күмістен тиімді екенін білемін (Нақыл сөз 16:16). Сондықтан да маған даналық пен естілік сыйла. (Даниел 2:21). Мені өмірдегі әрбір жағдайды шынайы жағынан көре біліп, дұрыс шешім қабылдауға үйрет.
Жаратушы Ием, маған ақыл-кеңесті осы дүние мен сенбеуші адамдардан емес, тек әділетті адамдардан сұрауға үйрет. Маған үнемі, тіпті, ұйықтап жатқанымда да ақыл-кеңесіңді беріп, «Шын өмір жолын» көрсететінің үшін алғысымды білдіремін (Зәбүр 15:7–11).
Киелі кітап аяттарын есімде жақсы сақтап, жадыма сіңдіруге көмектес. Олар жайлы күні-түні ойлануға үйрет. Тәңірім, мен өзіне ғана сенгеннің аңғал боларын, ал даналықпен жүргеннің аман сақталатынын білемін (Нақыл сөз 28:26). Ақымақтық жасамай, даналықта жүруім үшін, мен өзіме емес, Сенің Сөзің мен кеңесіңе сенім артқым келеді. Мені дана адам ет. Сен Өз Сөзіңде әділдерге даналық сыйлаймын деген едің (Нақыл сөз 2:6,7). Мені әділдік пен адалдықта сақта және Сенің өсиеттеріңе мойынсұнып жүруіме көмектес. Мен паңданып, өзімді «данышпанмын» деп ойламай, Сенің есіміңді қастерлеп жүрейін. Менің жамандықтан аулақ жүруіме көмектес, Өз сөзіңде уәде етілгендей сергек, сау жүрейін (Нақыл сөз 3:7,8). Ештеңеге сүрінбей, жамандықтан аулақ, қауіпсіз жолдармен жүруім үшін шайтанның тұзағынан қорға. Тәңірім, Сен өз сөзіңде былай деген едің: «Мәсіхте Құдайдың даналығы мен білімінің бүкіл қазынасы жатыр» (Қолос. 2:3). Менің сол қазынаны табуыма көмектес.
Мінaжатыңды күшейтетін
КИЕЛІ КІТАП АЯТТАРЫ
Даналықтың бастауы — Тәңір Иені терең қастерлеп, Оған мойынсұну, һәм ақыл-парасат — Киелі Құдайды және Оның еркін жақыннан тану. Даналықпен көрер күнің көп болар, парасатпен жасыңа жас қосылар.
Нақыл сөз 9:10,11
Әділдің аузынан даналық шығады, тілімен әрдайым әділдік айтады. Жүрегінде Құдайының заңы қалады, әділдік жолында аяғы нық болады.
Зәбүр 36:30,31
Даналықпен үй салынар, парасатпен берік болар. Білгірлікпен үйдің іші әр түрлі әсем дүниеге толар.
Нақыл сөз 24:3,4
Маған жалбарын — сонда Мен жауап беремін, саған өзің білмейтін ұлы кереметті және қол жетпес нәрсені көрсетемін.
Еремия 33:3
Егер білім мен парасатты шақырсаң, көмілген күміс пен қазынадай іздесең, сонда Жаратқанды қастерлеуді ұғарсың, Құдай жайлы білімді иемденіп аларсың. Себебі Жаратқан Ие даналық сыйлар, білім мен түсінік Оның аузынан шығар.
Нақыл сөз 2:3–6
ОН ТОҒЫЗЫНШЫ ТАРАУ
ТӘҢІРІМ, МЕНІ ЖАМАНДЫҚ АТАУЛЫДАН АРЫЛТ
Құдайды мен өз Құтқарушым ретінде танимын. Ол мені көп нәрседен, оның ішінде ішімдік пен нашаға құмарлықтан, қорқыныштан, уайымнан, мазасыздық пен кекшілдіктен азат етті. Кей кездері Құдай мені көзді ашып-жұмғанша азат етсе, кей кездері бұл сауықтыру кезеңі бірнеше жылдарға созылды. Кейде азат болу үшін ораза ұстап, көп мінaжат етуіме тура келсе, ал кейбір кездері азаттықты Құдайдың қатысуын сезінгеннен-ақ алып жүрдім. Азаттық қандай жолмен келсе де, ең бастысы — оның іске асатыны. Аракідік біздің әрқайсымыз бір нәрседен азаттық алуға мұқтаж боламыз, ал мұның себебі руханилығымызға қарамастан, әлі де тәнде өмір сүріп жатқандығымызда. Өміріміздің қаншалықты жақсы болып жатқанына қарамастан, айналамызға жамандықтың қамалын тұрғызғысы келетін дұшпанымыз әлі де бар. Ал Құдай бізді Өзінен алыстататын нәрселердің бәрінен азат етуді қалайды.
Иса бізді былай мінaжат етуге үйретеді: «Азғырылуымызға жол бермей, жамандықтан бізді сақтай гөр» (Матай 6:13). Егер біз бұған мұқтаж болмасақ, Құдай бізге мұндай өсиет қалдырмаған болар еді. Бірақ біздер көбіне Иса мүлде ештеңе айтпағандай, өз білгенімізбен мінaжат етеміз. Әдетте, біз Исаның бізді азат ету үшін қымбат құн төлегенін білмейтін кісідей өмір сүреміз. Иса Мәсіх «бізді қазіргі зұлым дүниенің құлдығынан құтқару үшін Құдай Әкеміздің еркі бойынша күнәларымыздың құнын өтеп, жанын құрбан етті» (Ғалат. 1:4). Ол бізді болашақта да азат еткісі келеді.
Құдай сені азат еткісі келеді
Сенің басыңда ешқашан бітпейтін сияқты болып көрінетін қаржылық дағдарыс бола ма? Сені емі де, себебі де табылмайтын ауру айналдырып, ұнамсыз бір жағдай басыңа қайта-қайта түсе бере ме? Өзің қол жеткізген жетістіктеріңді түкке тұрмайтындай сезінетін кездерің бола ма? Арақ, наша, порнографиялық фильмдер немесе құмар ойындарға әдеттен тыс қызығушылық пен құмарлық сезімін бастан өткересің бе? Сені адамгершілікке жат, өнегесіз өмір салты қызықтыра ма? Мүмкін, қанша күш салғаныңа қарамастан, әлдебір адамға кектену сезіміңді жеңе алмай жүрген боларсың? Немесе өз өміріңде маңызды орын алатын адамдармен қарым-қатынасың ойдағыдай емес шығар?
Кейде Құдай саған өзіңнен өте алыста секілді болып көрінбей ме? Мінaжаттарыңды ешкім естімейтіндей, оларға ешкім жауап бермейтіндей болып көріне ме? Өміріңде Құдайдан болатын қуаныштан гөрі реніш пен уайым басым емес пе? Бір жасаған қателігіңді қайталай беретін кездерің бола ма? Егер сен осы сауалдардың тым болмағанда біреуіне «иә» деп жауап берсең, менің саған айтар жақсы жаңалығым бар: Құдай сені азат еткісі келеді. Ол сенің Құтқарушың болуға (Рим. 11:26) және «ажалға айдалып бара жатқандарды құтқаруға» (Нақыл сөз 24:11) уәде етеді.
Дұшпан сенің кез келген осал тұсыңды пайдаланып, оны өзінің қаруына айналдыра қоятынын білесің бе? Біз дұшпанның жоспарларының іске асуына жиі жол береміз де, оны өзгертуге күшіміздің жететінін білмейміз. Жолымыз болмайды, басымызға бақытсыз болуды жазған деп ойлаймыз, ал шын мәнісінде, бұл дұшпанның бізге қарсы істеп жатқан әрекеті. Иса жер бетіне дәл осы үшін — бізді осының бәрінен құтқару үшін келді. Ол біздің көзімізді құртуға ұмтылатын дұшпанымызды жеңуге көмектесу үшін келді. Құдай тұтқындар мен өлімге кесілгендердің ыңқылын естиді (Зәбүр 101:21). Егер сеніммен сұрасаң, Ол сені азат етеді. Себебі былай делінген ғой: «Сонымен егер Құдайдың рухани Ұлы сендерді азаттыққа жеткізсе ғана, шынымен азат боласыңдар» (Жохан 8:36). Дұшпан қанша күшті болса да, Құдай сені азат етуге қабілетті өлшеусіз күшке ие.
Құдай сені жақсы көретіндігінен ғана емес, «Өзіне еш алаңсыз қызмет етіп, Жаратқан Иеміздің көз алдында қасиетті де әділ өмір» (Лұқа 1:74,75) сүруің үшін құтқарғысы келеді. Әрине, біз жамандықтан іргемізді аулақ салуымыз керек. Киелі кітапта былай делінген: «Әділдің ақ жолы зұлымдықтан алыстатар, жолына қырағы жан өмірін сақтар» (Нақыл сөз 16:17). Біз өмірімізде болатын жағдайлар үшін жауаптымыз, бірақ оларға дұшпан араласып жатқанын естен шығармай, оның билігінен босауымыз керек.
Азаттықты қалай алуға болады?
Азаттық оңашада (Зәбүр 71:12) немесе сенімі күшті адаммен бірге (Зәбүр 33:16) жасалған мінaжаттан кейін немесе Құдай Сөзін оқығаннан кейін (Жохан 8:31), тікелей Құдайдың қатысында болғаннан кейін келеді. Құдайдың қатысуын сезінудің ең күшті тәсілі — бұл мадақтау мен табыну. Біз Құдайды мадақтаған сайын рухани әлемде бір нәрселер болады да, зұлымдықтың күштеріне қатты соққы беріледі. Бұл Құдай Өзінің халқы мадақтайтын тағында отырғандығынан» болады (Зәбүр 21:4), яғни, Ол сенің де қасыңда. «Иеміз — Рух, Иеміздің Рухы бар жерде азаттық бар» (2Қорынт. 3:17).
«Иені қастерлейтіндерді қоршап тұрады Оның періштесі, һәм ол соларды құтқарады» (Зәбүр 33:8). Шайтан қиындықтардан ешқашан арылмайтыныңды айтып құлағыңа сыбырлай бастаған сәтте-ақ, Құдайды мадақтау арқылы оны аулақ қуып таста, себебі Құдай — сенің Құтқарушың. Оны мадақтай бастаған сәтіңде-ақ азаттыққа ие боласың. Ал егер өзің азаттық алсаң, бұл туралы өзгелерге де хабарла (Зәбүр 106:2).
Егерде ескі күнәларыңды қайта жасай бастағаныңды немесе төменге қарай құлдилап бара жатқаныңды байқасаң, үмітіңді үзбе, бостан-босқа жасып, уақытыңды кетірме. Тіпті, өміріңнен ұмыт болып кеткен нәрсе қайта пайда болса да жабырқама, себебі, осылайша одан да ауыр, жүрегіңнің ең түпкі қатпарында жатқан жан жараң жазылып жатқан болуы керек. Бұл сенің өткенге қайта оралуыңды емес, толықтай сауығып жатқаныңды білдіреді. Азат болудың алғашқы кезеңіне қарағанда, жаныңның тереңінде жатқан жаралардың аузы ашылғаны ауыр тиеді. Құдайға сенім артып, өміріңді Оның қолына тапсыр, сонда Ол сені Өзі белгілеген уақытта толық азат етеді (Зәбүр 30:16).
Азаттықтың Құдайдан келетінін біл, бірақ мұның ұзақ уақыт алатыны есіңде болсын. «Мұндай қорқынышты ажал қаупінен Ол бізді құтқарып алды және әлі құтқаруда; болашақта да құтқара беретін болады деп Оған нық сенім артамыз» (2 Қорынт. 1:10). Құдай өзі бастаған істі қашан да аяғына дейін жеткізеді, сондықтан да азаттық алу өзің күткеннен ұзақ уақытқа созылып бара жатса, бұған уайымдама. «Өмірлеріңде игі ісін бастаған Құдайдың оны жалғастыра беріп, Мәсіх қайта оралар күнге дейін толықтай аяқтайтынына» (Філіп. 1:6) кәміл сен.
Құдай сенің әділдігің таңғы шұғыладай жарқырап, құтқарылуың алаудай лаулап жанбайынша тыныш таппайды (Ишая 62:1). Азаттық алу сені басқа жаратылыс иесі жасамайды, бірақ сен ақылды, өз-өзіне сенімді, дарынды, қайырымды да парасатты, ешкімге ұқсамайтын, Құдайдың сүйікті қызы болу үшін қайтадан туыласың.
Мінaжат
Тәңірім, мені «...болашақта да жамандық атаулыдан сақтап, Өзіңнің көктегі Патшалығыңа апаруға» (2 Тімоте 4:8) уәде бергенің үшін алғыс айтамын. Мен «адам баласына қарсы емес, қазіргі қара түнектің әкімдері мен күштілеріне, дүниені билеп-төстеушілеріне — көзге көрінбейтін дүниедегі зұлым рухтарға қарсы күресіп жүргенімізді» (Ефес. 6:12) білемін. Саған дұшпандарыңның бәрін бағындырғаның үшін (Ефес. 1:22) және «ашылмайтын сыр, білінбейтін құпия болмайтыны» үшін (Матай 10:26) алғыс айтамын.
Жаратушы Ием, мен дұшпаным құрған бекіністердің бәрін көре алмайтынымды білемін, сондықтан Саған үміт артамын және оларды Өзің көрсетіп бересің деп сенемін. «Тұтқындарға босатылып, соқырларға көре алатынын жар салуға» (Лұқа 4:18) келгенің үшін Саған алғыс. Сенсіз мен құмарлықтарымның шырмауынан шыға алмаймын, көздерім шындықты көре алмайды, сөйтіп, азап шегетіндердің арасында қала беремін. Ал Сенімен бірге азаттыққа толықтай ие боламын. «Өмірім Сенің қолыңда, я, Жаратқан, құтқара гөр қуғындаған жауларымнан» (Зәбүр 30:16).
Менің азат болуым Сенің қолыңда екенін білемін. Мені терең судан шығарып алып, мықты дұшпандарымнан құтқарып алғаның үшін рахмет (Зәбүр 17:17,18). Иса сыйлаған азаттықта берік тұруыма және құлдықтың қамытын қайта кимеуіме көмектес (Ғалат. 5:1).
Тәңірім, мені Өзіңнен алыстататын нәрселердің бәрінен арылтуыңды өтінем. Әсіресе .............................................. (арылуың қажетті қиындықты ата) азат етуіңді сұраймын. Тән құмарлығының жетегіне еріп, дұшпанға есік ашқан әр сәтім үшін кешірім сұраймын. Қателік жасаған жерлерімді көрсетіп, Өзіңнің еркіңді орындау жолына қайтарып әкел. Мені артқа тартатын нәрселердің бәрінен үстем болуға күш бер (Нақыл сөз 28:26).
Осы күнәкар дүниеде өмір сүрсем де, күшімнің онда емес екенін білемін, себебі «қолданып жүрген қаруларымыз осы дүниелік емес, оларда Құдайдың құдіреті бар. Солармен жау бекіністерін талқандаймыз...» (2 Қорынт. 10:3,4).
Жауымның өмірімде құрған бекіністерінің бәрі тас-талқан болуы үшін Исаның атымен мінaжат етемін. Түнек алдымнан нұрға айналып, қисық жолдарым түзелсін (Ишая 42:16). Өмірімде бастаған игі ісіңді аяғына дейін жеткізетініңді білемін (Філіп. 1:6). Дұшпаныма берілмей Сенің сөзіңде нық тұру үшін маған төзімділік бере гөр.
Мінaжатыңды күшейтетін
КИЕЛІ КІТАП АЯТТАРЫ
Әділдер жалынса, Иеміз құлақ салады, күллі қиындықтардан оларды құтқарып алады.
Зәбүр 33:18
Қиындық көргеніңде шақыр Мені, сонда құтқарып аламын сені, ал өзің мадақтайтын боласың Мені.
Зәбүр 49:15
Саған Құдай Патшалығына жол ашатын кілттерді тапсырамын; жер бетінде тыйым салғаныңды да, рұқсат еткеніңді де көктегі Әкем бекітпек...
Матай 16:19
Өзіне ғана сенген аңғал болар, даналықпен жүрген аман сақталар.
Нақыл сөз 28:26
Өзімді сүйгенді Мен құтқарып аламын, Өзімді мойындағанды қорғайтын боламын.
Зәбүр 90:14
ЖИЫРМАСЫНШЫ ТАРАУ
ТӘҢІРІМ, МЕНІ ЖАҒЫМСЫЗ СЕЗІМДЕРДЕН АЗАТ ЕТ
Бұрын мен өмірдегі мазасыздықтар, сары-уайым, қорқыныш пен үмітсіздік — қалыпты жағдай деп есептейтін едім. «Сірә, өзім осылай жаратылған болармын», — деп ойлайтынмын. Бірақ Құдайға бет бұрып, Оның жолымен жүре бастағанымда, Құдайға сенім артып, Оған бағынған адамдар үшін бәрі де мүмкін екенін түсіндім. Кейін көзім жеткеніндей, жағымсыз сезімдерсіз де өмір сүруге болады екен. Егер сұрасақ, Құдай бізді олардан азат етеді. Сондықтан да біз ол жайлы мінaжат етуге тиіспіз.
Сенің бойыңда Құдай өзіңді тастап кеткендей, жалғыздық сезім болды ма? Егер солай болса, сен жалғыз емессің, сен өте жақсы топтың арасындасың. Миллиондаған басқа адамдар ғана емес, Исаның Өзінің де осы сезімді басынан өткеруіне тура келді. Өзінің өміріндегі ең қасіретті сәтте Ол қатты дауыспен: «Құдайым, Құдайым! Неліктен Мені жалғыз қалдырдың?» — деп айқайлады (Матай 27:46). Әрқайсымыздың басымызда өзімізді жалғыз, далада қалғандай сезінетін қиын сәттер болады. Бірақ шын мәнінде бұл олай емес. Құдай үнемі бізбен бірге және Ол бізге көмектесуге әрқашан да дайын. Біз басымызға үсті-үстіне түскен қиындықтардың кесірінен жаман сезімдерге бой алдыруға тиіс емеспіз. Біз оған Құдай сөзінде айтылған шындықтарды жариялай отырып мінaжатта қарсы тұра аламыз.
Жағымсыз сезімдерден арылудың сенімді жеті тәсілі
1. Мазасыз ойлардан бас тарт. Өмірімізде кездесетін қиыншылықтар қаншалықты ауыр болса да, Исаның оларды жеңіп шыққанын есіңде ұста. «Күнәкар дүниеде қысымшылық көресіңдер; алайда батыл болыңдар: Мен осы дүниені жеңіп шықтым» (Жохан 16:33). Біз мазасыздықтан Құдаймен байланыста болу арқылы-ақ құтыламыз. «Уайым-қайғы кернегенде менің жүрегімді, Сенің жұбанышың жадыратты көңілімді» (Зәбүр 93:19).
Бойымызды қауіптену мен мазасыздық жайлап алса біздің қамымызды ойлай алатын Мәсіхке сенім артудан қаламыз. Бірақ сен Одан сұрайтын болсаң, Ол міндетті түрде өзінің адалдығын дәлелдейді: «Сондықтан не ішіп-жейміз деп уайымға салынбаңдар! Күнәкар дүниенің бүкіл адамдары сондай нәрселерге ие болуға тынымсыз ұмтылуда. Ал бұлардың сендерге қажет екенін көктегі Әкелерің біледі ғой. Ең бастысы, Құдай Патшалығының қамын ойлаңдар, сонда Құдай сендерге солардың бәрін қосып береді» (Лұқа 12:29). Құдай бізге ештеңеге мазасызданбай, тек барлық жағдай үшін мінaжат ету керектігін айтады.
2. Ашуланудан бас тарт. Жиі ашуланудың кесірінен біз Құдайдың беретін игіліктеріне тосқауыл жасаймыз. Мен бірнеше рет адамдардың ашудың кесірінен өмірлеріне Құдайдың араласуына кедергі жасағандарының куәсі болдым. Ашуға ерік бергенде, біз жүрегімізге күнә мен шайтанның енуіне есік ашамыз. «Ашуланғанда, күнә жасамаңдар: күн батпай тұрып ашуларыңды басыңдар, сөйтіп шайтанның жамандыққа түрткі салуына жол бермеңдер!» (Ефес. 4:26,27).
Ашуға ерік берген адам айналасындағының бәрін қиратып, нәтижесінде орны толмас қателіктер жасайды. «Ашулы жан дау-жанжал туғызар, қызба жан көптеген күнә жасар» (Нақыл сөз 29:22). Қаншама еркектер ашудың кесірінен әйелдерін соққыға жығады, тіпті өлтіруге дейін барып, өз өмірлеріне балта шабады! Ашуға ерік берген қаншама әйел айналасындағы адамдармен және отбасымен қарым-қатынасын бұзып, Құдайдың өздеріне дайындап қойған игіліктерінен айрылады. Тек ақымақ адам ғана ашуға ерік береді, ал дана адам біреуге ашуымды төгемін деп өмірін қиындатуды қаламайды. «Тез ашулануға ерік берме, себебі ашу ақымақ адамның жүрегінде ұя салады» (Уағыздаушы 7:9). Оның уәде еткен игіліктеріне ие болу үшін, Құдайдан өзіңді ашуланудан сақтауын сұра.
3. Күңкілден бас тарт. Жағымсыз сезімдерге бой алдырып, өз өміріңдегі кемшіліктерді іздеумен айналысқан оңай. Бірақ жүректе тыныштықтың болмауы адамның өзін де, айналасындағы адамдарды да бақытсыз етеді. Өміріңде жақсы өзгерістердің болуын күтуде тұрған ештеңе жоқ, бірақ, егерде үнемі соны ғана ойлай беретін болсақ, онда жан тыныштығынан айрыламыз. Басыңа уайым түскен сайын, елші Пауылдың мына сөздерін есіңе түсір: «...мен қандай жағдай болмасын, қолдағы барға қанағат етуге үйрендім; жоқшылықта да, молшылықта да өмір сүре аламын. Мен не тоя тамақ жейін, не аш жүрейін, молшылықта немесе мұқтаждықта болайын, қай жағдайда да қанағат етудің құпиясымен жақсы танысып алдым» (Філіп. 4:11–13).
Құдай саған тыныштықты уәде етеді: «...Оның халқы үшін де шынайы тыныштыққа жету мүмкіндігі әлі де бар» (Евр. 4:9). Қай жағдайдан да тыныштық пен қуаныш табуға болады. Құдайға алдыңа осындай мақсат қоятыныңды айт және Одан көмектесуін сұра.
4. Көре алмаушылықтан бас тарт. Сен назарыңды Құдайға емес, өзге адамға, сол адамның қолындағы барына аударғанда, сенің бойыңды көре алмаушылық сезімі жайлай бастайды. «Қай жерде қызғаныш пен қара бастың абыройын ойлау болса, тәртіпсіздік пен зұлымдық атаулы да сол жерде. Көктен келген даналық адамды ең алдымен пәк таза қылады, содан кейін ынтымақшыл, төзімді, ымырашыл, қайырым мен игі істер жасағыш, ешкімді алаламайтын әділ қылып, екі жүзділіктен арылтады» (Жақып 3:16,17). «Егер менің шаштарым да оныкіндей болса ғой... дене бітімім, бет-әлпетім, киім киісім сондай болса ғой. Ол секілді дарынды, бай болсам ғой!» деген секілді ойларға жол берме. Мұның орнына назарыңды Мәсіхке аудар. Оның сұлулығы, Оның байлығы, Оның дарындары, Оның мінез-құлқы, Оның көмегі мен құдіреті туралы ойла. Өзіңе бай мұра қалдырғаны үшін Оған алғысыңды білдір және сол мұраға ие болуды асыға күтіп жүргенің жайлы айт.
Көре алмаушылық, қызғаныш Қабылдың Әбілді көре алмай, оны өлтірген кезден басталды. Бірақ Қабыл сол қылмысы үшін өмір бойы азап шекті. «...Араларыңда қызғаныш пен таластың болуы сендердің ескі болмыстарыңа сүйеніп, өз еріктеріңмен жүретіндіктеріңнің дәлелі емес пе?» (1 Қор. 3:3). Біз қалған өмірімізді өзімізге тиесілі емес нәрсеге ие болсақ деген арманның кесірінен азаппен өткізгіміз келмейді. Біздің қызғаныш үшін төлейтін құнымыз өте жоғары. «Жан тыныштығы ғұмырды ұзартар, ал қызғаныш денеге жара салар» (Нақыл сөз 14:30). Құдайдың сүйіспеншілігі жайлы куәлік етіп, оны адамдарға көрсете алуың үшін мінaжат ет. «Сүйіспеншілік шыдамды да мейірімді, ол еш қызғанбайды, мақтанбайды, паңданбайды...» (1 Қор. 13:4).
5. Сары уайымнан бас тарт. Сары уайымға салынып, күйзелу жағымсыз сезімдердің ішіндегі ең кең таралғаны болып есептеледі. Көпшілігіміз сары уайымға салынамыз және мұнымызды көбіне біле бермейміз де. Жанның жабырқауы адамдардың бәріне де таныс, сондықтан да бұл табиғи құбылыс деп саналады. Бірақ Құдай сенің жабырқап жүргеніңді қаламайды.
Киелі кітап кейіпкерлерінің де көпшілігі мұндай сезімді бастарынан өткерді. «Күрсіне ыңқылдап қатты шаршаймын, түні бойы зар еңіреп жылаймын, төсегімді көз жасыммен дымқылдаймын. Осы қайғымнан көзім солып қалды, көп жауыма бола көруден қалды» (Зәбүр 6:7,8). «Мазақтары жүрегімді күйретіп, әлсізбін, бекерге жұрттан аяныш күттім, бірде-бір жұбатушы таппадым» (Зәбүр 68:21). «Жаныма қайғы батып, шаршап-шалдыққам, уәдеңе сәйкес күш сыйлай гөр маған» (Зәбүр 118:28). Бірақ біз білуге тиісті жақсы жаңалық бар: Құдай бізді мұндай күйзелген жағдайда көруді қаламайды. Ол Өзі берген қуаныш біздің бойымызды кернеп, уайымды ысырып тастағанын қалайды. «Жаратқан естіді жалынышымды, иә, Ием қабылдайды мінaжатымды» (Зәбүр 6:10). Құдай бізді сары уайымнан алып шығу үшін зарымызды естуге даяр.
6. Күйініштен бас тарт. Күйініш біздің жанымыз бен тәнімізді жегідей жей береді. Егер сен күйініш сезіміне берілсең, Құдайдың игіліктерінен құр қаласың. «...Жаман қызғаныш пен әділетсіздікпен шырмалғандығыңды байқаймын» (Ел. іст. 8:23). Егер сен де Зәбүр жырлаушыға ұқсап күнделікті өзіңнен: «Қашанғы көңілім уайымға тола бермек, жүрегім күн сайын қасіретке кенелмек? Дұшпаным қашанғы маған үстемдік жүргізбек?» (Зәбүр 12:3) деп сұрап отыратын болсаң, онда бұл сенің жүрегіңді қайғы басып, қатерлі ісікке ұқсап тамырланып алғанын білдіреді. Бірақ біз мұндай ойлардан бас тарта аламыз. Құдайдан оларға қарсы тұруға көмектесуін сұрай аламыз. «Абай болыңдар, ешқайсың Құдайдың рақымынан құр қалып жүрмеңдер! Әйтпесе улы тамырды қазып алып тастамаса, оның қайтадан көктеп, қаулап өсіп кететіні сияқты, мұндай адамдарың жаман көзқарастарына көптеген басқаларды да еліктіріп, арамдап, зор зиян тигізетін болады» (Евр. 12:15).
Құдайдан қайғы атаулының бәрінен азат етуін сұрап жалбарын және өзіңді шүкірлік ету, мадақтау және мойынсұну рухына кенелтуін сұра.
7. Үмітсіздіктен бас тарт. Үмітсіздік — жаның мен тәніңе әсер ету арқылы біртіндеп өлтіретін дұшпан. Бірақ егер сен бар үмітіңді Құдайға артуға шешім қабылдасаң, Ол сенің барлық қажетіңнің орнын толтырып, үмітсіздік сезімінен азат етеді. Өмірдегі қандай да бір жағдайда қалай әрекет етуіміз керектігіне шешім қабылдайтынымыз секілді, бүгін біз бар үмітімізді Құдайға артуға шешім қабылдай аламыз. Біздің жанымызды сақтап қалуға тиімді құралымыз бар. «Зымиянның жолы тікен мен торға толған, өзіне сақ болған аулақ жүрсін одан» (Нақыл сөз 22:5). Торығу — жанымызды құртады. Одан бас тартуға шешім қабылда. Өмірің қаншалықты түнеріп тұрған сияқты болып көрінсе де, сен Құдайдың адалдығына әрдайым сенімді бола аласың. Одан алдағы өміріңе үміт беруін және жүрегіңді алғысқа толтыруын сұра.
Жағымсыз сезімдердің артында күмән жасырынып тұрады. Құдайға толықтай сенім артқандардың мазасыздануына себеп бар ма? Олардың ашулануларына, жабырқауларына, қызғаныш, торығу мен үмітсіздік сезімдеріне бой алдыруларына негіз бар ма? Әрине, бәріміз де өміріміздің белгілі бір кезеңінде жағымсыз сезімдердің ықпалына түсеміз, сондықтан одан қысылудың қажеті жоқ. Бірақ ондай сезімдердің бойыңда болуы ұзаққа созылмауы керек. Ондай жағымсыз сезімдерден бас тарт. Олардың өзіңе жаман әсерін тигізіп, Құдайдың дайындап қойған сыйларына ие болуыңа кедергі жасауына жол берме.
Мінaжат
Тәңірім, Өзіңнің қуанышың мен тыныштығыңда өмір сүруіме көмектес. Мазасыздыққа, ашушаңдыққа, қызғаншақтыққа, сары уайымға, жалғыздыққа, қорқыныш пен өзімді күнәлау сезімдеріне қарсы тұруға күш бер. Мені «көңілім жабырқап, рухым түскенде, қорқыныштан үрейім ұшқанда» (Зәбүр 142:4) құтқарып ал. Өмірімді ондай жағымсыз сезімдерге бағындырудан бас тартамын. Мен үшін жақсы бір нәрсе дайындап қойғаныңды білемін. Егер мен жағымсыз сезімдердің ықпалына түсе бастасам, маған оны ашып көрсет.
Табанды болып, шынайы өмірге жетуіме көмектес. (Лұқа 21:19). Ең бастысы, жүрегімді таза сақтауыма көмектес, себебі оның «өмірімінің қайнар көзі» екенін білемін (Нақыл сөз 4:23). Өзімді қауіпсіздікте сезінуіме және назарымды өзіме емес, Саған аударып, кіші пейіл болуыма көмектес және жүрегімді жұмсарт. Мені өзгелердің қатесіне түсіністікпен қарап, өзіме қатал болуға үйрет. Менің ұлы қуанышымның бастауы — Сенің айқыштағы құрбандығыңда. Осыны үнемі есте ұстауыма көмектес.
«Дұшпаным өкшелеп қуғындайды, жерге жығып жанымды таптайды, мені жерде жатқан өліктей етті, түнектегі өмірге мәжбүр етті. Көңілім жабырқаңқы, рухым түсті, қорқыныштан менің үрейім ұшты. Ежелгі кереметтеріңнің барлығын еске алып, ойланып-толғанамын, қолыңның істерін ақылға саламын, Өзіңе қарай қолдарымды жаямын. Кепкен топырақ жаңбырды тілейді, жан дүнием де Өзіңе шөліркейді. Тез құлақ түре гөр, жаным күйреді, Ием, кері бұрмашы менен бетіңді, әйтпесе боламын көрге түскен секілді. Таң ата маған естіртші мейіріміңді, өйткені Өзіңе артамын сенімімді, көрсетші маған қай жолмен жүретінімді, Өзіңе бағыштаймын мінaжатымды» (Зәбүр 142:3–8). Тәңірім, менің дауысымды естіп, жауап беретінің үшін алғысымды айтамын (Зәбүр 16:6). Өзіңді танып білуден туатын қуаныш жүрегімді бақыт пен тыныштыққа кенелтсін.
Мінaжатыңды күшейтетін
КИЕЛІ КІТАП АЯТТАРЫ
Еш нәрсені уайымдамай, барлық жағдайда өтініштеріңді Құдайға сиынып, тілекпен, шүкіршілікпен білдіріңдер! Сонда Құдайдың адам ақылынан асқан тыныштығы сендердің жүректерің мен ой-саналарыңды Мәсіх Исада сақтайды.
Філіп. 4:6,7
Мүшкіл халдерінде Жаратқанды шақырды, Иеміз оларды қасіреттен құтқарды, үмітсіз жағдай мен түнектен шығарды, байланған құрсауларын сындырып лақтырды.
Зәбүр 106:13,14
Қиналып қатты шаршап-шалдыққандар, еңселерін тым ауыр жүк басқандар, Менің қасыма келіңдер барлығың, жандарыңды Мен рақатқа бөлеймін! Бірге жүріп, үйреніңдер Өзімнен, жуас, кіші пейілмін шын жүректен, тыныштық табады сонда жандарың. Себебі ыңғайлы — билігім Менің, әрі жеңіл — жүктейтін міндеттерім.
Матай 11:28–30
Әділдер жалынса, Иеміз құлақ салады, күллі қиындықтардан оларды құтқарып алады. Жүрегі жаралыға Жаратқан жақын тұрады, жаны күйреп, күнәсіне өкінгенді құтқарады.
Зәбүр 33:18,19
Ал сенім артқандар Тәңір Иеге, жаңа күш-қуатты иемденеді. Қырандай қанаттарын жайып кеңге, самғай жөнеледі, алайда талмайды, жүре береді, бірақ болдырмайды.
Ишая 40:31
ЖИЫРМА БІРІНШІ ТАРАУ
ТӘҢІРІМ, БАСЫМА ҚАЙҒЫ ТҮСКЕНДЕ МЕНІ ЖҰБАТА ГӨР
Жаңбырлы, бұлтты күндері ұшаққа мінген сайын, ол қара бұлтты қақ жарып, күн сәулесі жарқырап тұрған көгілдір аспанға көтерілгенде масаттану сезіміне бөленем. Мен, тіпті, ең жаман деген ауа райының өзінде дауыл мен қарлы бораннан жоғары көтеріліп, тылсым тыныштыққа бөленген тамаша әлемге тап болуымызға мүмкіндігіміздің бар екенін жиі ұмытып кетемін.
Біздің ішкі сезімдік және рухани өміріміз көп жағдайда осы көріністі еске салады. Басымызға күн туып, өмір үшін күрес пен азаптың қара бұлты төбемізден төнгенде біз еш нәрсені көре алмай қаламыз және жоғарыда шайдай ашық, тып-тыныш орынның бар екеніне онша сене қоймаймыз. Егерде осындай қиын сәттерде біз Құдайдың қолына жармасатын болсақ, онда Ол бізді қиындықтарымыздан жоғары көтеріп, өзіміз үшін даярланып қойылған жайлы әрі қауіпсіз жерге орналастырады.
Қамқоршы — Киелі Рухтың ең сүйікті есімдерінің бірі (Жохан 14:26). Күннен жарықты сұраудың қажеті жоқтығы секілді, Киелі Рухтан да жұбатуын сұрап жалбарынудың қажеті жоқ, себебі Ол Жұбатушының нақ өзі. Бізден тек Одан алшақтататын нәрселерден бас тарту талап етіледі. Біз мінәжатта Құдайдан басымызға сынақ түскен сәтте Өзінің зор жұбанышын сыйлауын сұрауымыз қажет.
Қиын сәттер әрқайсымыздың өмірімізде де болады. Жан ауруы, жақындарымыздан айырылу — біздің өміріміздің бір бөлшегі. Өмірде ауыртпалықтардың болуының түрлі себептері бар, бірақ, егер біз Құдайдан оларды игілікке айналдыруын сұрайтын болсақ, Ол үнемі бізге жар болады. Егерде қиыншылықтардың өмірімізді байытатынын түсінетін болсақ, онда жан ауруымызды жеңіп, сынақтардың арқасында сеніміміздің қалай өсіп жатқанын көре аламыз.
Өмірімізде қиындықтардың туындауының шынайы төрт себебі
1. Қиындықтар кейде бізге Құдай даңқының көрінуі және оның бізде ашылуы үшін туындайды. Иса туғаннан соқыр бір адамның жанынан өтіп бара жатқанда, шәкірттері Одан: «Ұстаз, мынаның зағип болып туғанына өз күнәсі себеп болды ма, әлде ата-анасыныкі ме?» — деп сұрады. Иса: «Оған өзінің де, ата-анасының да күнәсі себеп болған жоқ. Қайта, оның өмірінен Құдайдың құдіретті ісі көрінбек!» — деп жауап берді (Жохан 9:3,4). Өмірімізде болып жатқан қандай да бір жағдайлардың не үшін олай болып жатқанын біз әркез түсіне бермейміз және егер Құдайға жүгінбесек, оны жалпы түсіне қоюымыз екіталай. Ал егер қиындыққа тап болғанда Құдайға жалбарынсаң, Оның даңқы саған көрінеді және сенде ашылады.
2. Құдай қиындықтарды бізді тазарту үшін қолданады. Киелі кітапта былай делінген «Сонымен, Мәсіхтің Өзі тәнімен азап шеккендіктен, сендер де (жақсылық үшін азап шегуге) дайын болыңдар, осындай ой-ниет өздеріңді қорғайтын қалқан іспетті» (1 Петір 4:1). Бұдан шығатын қорытынды, қиыншылықтар арқылы күнәларымыз бен өзімшілдігіміз жойылып кетеді. Құдай қиыншылықтарды Ол үшін өмір сүруге, өзіміздің емес, Оның еркін орындауға үйрету үшін жібереді. Кей кездері мұны орындау мүлде қиынға түседі, бірақ Құдай «Өзінің қасиетті болғанындай, бізді де қасиетті етуді көздейді» (Евр. 12:10). Құдайға біздің тәни құмарлықтарымыздан арылып, өмірдегі ең басты нәрсе, яғни Оның Өзіне қарай талпынғанымыз ұнамды.
3. Құдай қиындықтарды бізді сынақтан өткізу үшін жібереді. «Кезінде әрбір жаза қуаныш емес, реніш туғызады. Ал соны басынан өткізіп тәрбиеленгенге ол кейінірек әділдік пен тыныштықтың игілікті жемісін береді» (Евр. 12:11). Құдайдың осы сабағынан кейін әкелетін жемісіміз — азап тартуға тұратын игілікті жеміс. Сондықтан біз Құдайдың осы жазасына кедергі жасамауға барынша тырысуға тиіспіз. «...Тәңір тәрбиелегенде онысын менсінбей жүрме, Ол сені жөнге келтіргенде еңсең түсіп, жүнжіме!» (Евр. 12:5,6).
4. Кей кездері біз дұшпанның торына түсіп қаламыз. Сенің бақытсыздығыңды көргенде дұшпан қатты қуанады, себебі оның мақсаты сенің өміріңді құрту. Сенің ашу, қайғы, уайым секілді жағымсыз сезімдерге берілуіңе көп жағдайда сол жауапты. Бірақ мұнда сенің де, басқалардың да кінәсі жоқ. Сен жұбанышты басыма қайғы түскенде Құдайды мадақтасам, Ол дұшпанымның көзін құртып, өмірімді түбегейлі өзгертеді деген сенімділіктен табасың. Құдай сені Өзінің соңынан ерткісі келеді. Ол сені қиыншылық кезеңінде Өзіне толықтай сенім артуға үйретеді.
Басымызға түсетін қиыншылықтар біздің игілігіміз үшін, жан ауруы, қайғы-қасірет сайып келгенде пайдасын тигізеді дегенді есту ешкімге ұнай қоймайды. Жанымыз қиналғанда күйінбей тұра алмаймыз. Бірақ қашанда бізге көмектесуге даяр Киелі Рух бар. Киелі кітаптың кейбір аудармаларында Ол Көмекші деп аталады. Иса былай деді: «Мен көктегі Әкемнен сендермен мәңгі бірге болатын Қамқоршыны жіберуін өтінемін. Ол — шындықты білдіретін Киелі Рух. Киелі Рух сендермен бірге тұрып, жан дүниелеріңнен орын алады» (Жохан 14:16,17). Киелі Рухтан оның көмектесуін және жұбатуын сұрағанымызда, Ол тек көмектесіп қана қоймайды, бізді Өзіне жақындатады. Біз «күнәларына өкініп қайғырғандар» ретінде батаға ие боламыз, себебі Жұбатушы бізді жұбататын болады (Матай 5:4).
Осыдан бірнеше жыл бұрын құрбым қатерлі ісік ауруынан қайтыс болғанда, қатты қайғырдым. Біз мектеп қабырғасынан бастап дос едік. Әсіресе оны жерлегеннен кейінгі алғашқы күні қиын болды. Бұл ащы шындықты мойындағым келмей, көз жасыма ие бола алмай жылай бердім. Оның үстіне, менің қолымда оның сегіз жасар ұлы қалған еді. Мен оны тәрбиелеп өсіруге тиіс болатынмын (ол кезде өзімнің алты және сегіз жасар екі балам бар болатын). Мен баланың басына түскен қайғыны көтеруіне көмектесу үшін, Құдайдан алдымен өзімнің қайғымды басуыма көмектесуін сұрадым.
Қайғыңды жеңіп, Құдайдың батасы мен тыныштығына ие болған сайын, сенімің де өсе береді. Басыңа қайғы түскенде Құдай саған батасын беріп қана қоймайды, Ол сені өзгелердің қайғысына ортақтасуға үйретеді. Егер сен Құдаймен тығыз байланыста өмір сүретін болсаң, Оның даңқы сенде ашылады.
Мінaжат
Тәңірім, өмірімді қандай қара түнек басса да, Өзіңнің мен үшін мәңгілік сөнбейтін жарық екеніңді ұдайы есте ұстауыма көмектес. Өмірімнің көк жиегін қара бұлттар қаншалықты тұмшаласа да, Сен мені олардан жоғары алып өтіп, тыныштық сыйлайсың. Тек Сен ғана мені жан азабынан арылтып, жоғалтқандарымның бос орнын өз игіліктеріңмен толықтыра аласың. Тек Сен ғана менің қайғымды басып, көз жасымды құрғатасың. «Уа, Құдай, мені ақтаушы Өзіңсің, сиынғанымда құлақ сала гөр. Мені қысымшылықтан азат еттің, қазір де рақыммен құлақ түре гөр» (Зәбүр 4:2).
Сенен өтінемін, қайғы-қасірет тартқан кезімде менімен бірге бол, себебі ауыр сәттерде әлсіремей, қайта күшейе түскім келеді. Күмәнға беріліп, торыққым келмейді, сынақтар кезінде үмітімнің жоғалмағанын қалаймын. Түрлі ой-сезімдердің тәлкегіне түспеу үшін Сенің шындығыңда нық тұрғым келеді.
Өзіңе «сеніп жүрегімнің қобалжымайтыны» (Зәбүр 111:7) үшін Саған алғысымды айтамын. Жанымды өлімнен құтқарғаның үшін, көзімді жас төгуден, аяғымды сүрінуден сақтағаның үшін алғыс айтамын (Зәбүр 114:8). «Енді өлмеймін, өмір сүре беремін, Жаратқанның істерін паш етемін» (Зәбүр 117:17) деген үмітпен соңыңнан ере алатыным үшін алғыс айтамын. Тіпті, «жаныма қайғы батып, шаршап-шалдықсам да», маған «уәдеңе сай күш сыйлауыңды» өтінем (Зәбүр 118:28).
Өзіңе алғыс айтуды ешқашан ұмытпауыма және бәріне Сенің патшалық ететініңді есте ұстауыма көмектес. Барша күнәларымның құнын өтегеніңді, менің Өзіңе тиесілі екенімді және мен үшін бұдан маңызды ештеңенің жоқ екенін үнемі есімде ұстайын. Судан өткен кезімде маған жар болатыныңды, отты жарып өтсем де күйіп қалмайтынымды білемін (Ишая 43:1,2). Өйткені Сен мені жұбатып, көмектесіп жүруі үшін Өзіңнің Киелі Рухыңды жібердің. Уа, үміттің Құдайы, Сенен өтінем, мені қуанышқа, тыныштыққа бөлеп, маған зор сенім бере гөр. «Киелі Рухтың құдіретімен» үмітім молая түссін (Рим. 15:13). Қиын сәттерде осының бәрін үнемі есіме салып отыр.
Мінaжатыңды күшейтетін
КИЕЛІ КІТАП АЯТТАРЫ
Қымбатты бауырластарым, өздеріңнің «от кешіп» ауыр азап шегіп, сыналғандарыңды оғаш нәрсе деп ойламаңдар. Қайта, неғұрлым көбірек Мәсіх секілді азап шексеңдер, соғұрлым көбірек қуаныңдар. Сонда Мәсіх салтанатты ұлылықпен қайта оралып, ашық көрінген кезде де шаттанып қуанатын боласыңдар. Мәсіхтің атына бола қорлық көрсеңдер, бақыттысыңдар, себебі ұлылыққа бөлейтін Құдай Рухы сендерге орнығады.
1 Петір 4:12–14
Ал барлық рақымның қайнар көзі, Құдай, біразырақ уақыт азап шегіп жатқан сендерді қайтадан жетілдіріп, нығайтып, қуатты да табанды етпек.
1 Петір 5:10
Лайым Жаратқанға арт сеніміңді, батыл бол, нығайта түс жүрегіңді! Лайым Жаратқанға арт сеніміңді!
Зәбүр 26:14
Құдай алдында құр алақан тұрғандар бақытты: Құдайдың Патшалығы сондайларға арналған! Күнәларына өкініп қайғырғандар бақытты: Құдай оларды жұбататын болады!
Матай 5:3,4
Бүгіннен бастап мәңгі бақи Иеміз қорғайтын болады, барып келу сапарыңды.
Зәбүр 120:8
ЖИЫРМА ЕКІНШІ ТАРАУ
ТӘҢІРІМ, АЗҒЫРУЛАРҒА ҚАРСЫ ТҰРУЫМА КӨМЕКТЕС
Барлық жағынан жолы болып тұрған жас жігіт неліктен соның бәрінен айырылуға келіседі? Мен музыкалық дарыны бар, сымбатты, батыл, дәулетті, құрметті, үйленген және Құдайдың батасына ие болған бір адамды білемін. Бұған қоса, ол өз елінің аса қауіпті дұшпанын жалғыз өзі жеңіп шықты. Бірақ, соған қарамастан, ол азғыруға еріп, күнәға белшесінен батты.
Сірә, Дәуіттің бос уақыты өте көп болған, және ол өзі болуға тиісті орында тұрмаса керек. Патша болғаннан кейін әскерлерімен бірге соғыстың ортасында болудың орнына, ол сарайының үстінде көрші үйдің ауласында шомылып жатқан әйелге қарап тұрды. Оның жасаған ең үлкен қатесі азғыруға тап болуы емес, дереу теріс айналып, сол мезетте Құдайдан кешірім сұрамауы болды. Ол орнынан қозғалмай, әйелге қарауын жалғастыра берді. Ол іштей жоспар құрып тұрды. Осы жағдайды Құдайдың қолына берудің орнына, Дәуіт өз құмарлығына ерік берді. Нәтижесінде, ол жеңіл жүріске салынды, оның соңы кісі өлтіруге жалғасты. Соның кесірінен көп ауыртпашылықты басынан өткерді.
Иса да азғырудан құтыла алған жоқ, бірақ Ол Дәуіт секілді емес, дұрыс әрекет жасады. Иса Құдай Сөзінде берік тұрды, ал Дәуіт ол туралы ұмытып кетті. Мен өмірімде азғырудың құрбаны болып кеткен көптеген еркектер мен әйелдерді көрдім. Бізді көптеген азғырулар күтіп тұрады. Адамдар көбінесе жыныстық азғырудың қақпанына жиі түседі. Құмарлық көздерін байлап тастаған талай дарынды адамдардың өздеріне Құдайдың даярлап қойған толыққанды өмірі мен сыйларына немқұрайды қарағандарын көзіммен көрдім. Бүгінгі күні жұлдыздай жарқырап тұрудың орнына, олар құйрықты жұлдыздай ағып түсті. Өз күнәларына кешірім алғандарына қарамастан, олар енді бұрын өздерінде болған Құдайдың батасын қайтара алмайтын еді.
Жеңіл жүріске салыну арқылы адамдар өздерінің бүкіл өмірін күнәнің құрбандығына береді. Әрине, өз күнәларын мойындаса, олар кешірім алып, сауығады, бірақ олар бұл күнәні жасамағанда ие болулары мүмкін болған нәрселерге енді ешқашан қол жеткізе алмайды. Дәуіт кешірім алды, бірақ оның патшалығының берекесі кетіп, өзіне ең жақын деген адамдарынан айырыла бастады. Құдай оны бұрынғысындай жақсы көрді, бірақ жасалған күнәнің әрқашан да салдары болады. Құмарлықтарына ерік беру арқылы адамдар өздерінің қаншалықты көп нәрседен айырылатындарын түсінбейді. Олардың өмірлері енді ешқашан күнә жасамай тұрған кездегідей жарқын болмайды.
Өзіме келіп жататын хаттардан байқағаным, өздеріне қарама-қарсы жыныс өкілдеріне деген лайықсыз құштарлық көптеген еркектер мен әйелдер үшін үлкен мәселе болып табылады. Әдетте, іс олардың өз қиялдарын жүзеге асыруларына жете қоймайды, бірақ адам армандауын жалғастыра береді. Бірақ, күнәһар ойлардың да салдары ауыр болатыны белгілі. Әдетте сексуальдық күнә мынандай ойлар арқылы келеді: «Мен бұл адамды өмір бойы армандадым, оның әйелі, ал менің күйеуім бар екенінің еш маңызы жоқ»; «Сірә, мұнда тұрған ешнәрсе жоқ болар, әйтпесе мен мұншалықты бақытты болмас едім»; «Мен қалағанымды аламын»; «Бұл туралы ешкім білмей қалады»; «Сірә, тағдырдың жазуы осылай шығар». Саған осындай ойларды телігісі келетін шайтанның өзіңді Құдай игіліктерінен айыруына жол берме. Қандай да бір ер адамның дарынын, ақылын немесе түр-келбетін жоғары бағалауда тұрған жаман ештеңе жоқ, бірақ егер сен онымен некеде тұрмасаң, есіңде болсын, сен үшін ол тек Мәсіхтегі бауырың ғана. Егер сен өз бойыңнан қандай да бір еркекке деген лайықсыз құштарлықты байқай қалсаң, мұны Құдайдың алдында дереу мойында және Одан өзіңді ондай ойдан азат етуін өтін. Содан соң шайтанға оның жоспарын біліп қойғаныңды, оның көзіңді құртуына және сенен Құдай мұрасын ұрлап әкетуіне жол бермейтініңді айт. Қажет болса, шайтанның бұл қамалының бұзылуын сұрап мінaжат ет. Ол қашан қирамайынша кейін шегінбе. «Азғырылмау үшін сергек болып, сиынып мінaжат етіңдер!» (Матай 26:41). Саған қаншалықты көп берілсе, шайтан сол дарындардан айыру үшін соншалықты белсенді әрекет етеді. Оның шабуылдарына дайын бол және оған Құдай Сөзінен алған біліміңді қарсы қой.
Азғыру туралы есте ұстау қажетті алты шындық
1. Кім: мен өздерінің мәсіхшілік адамгершіліктерін, рухани білімдері мен күштерін айрықша мақтан еткен адамдардың қалай қатты құлдырағандарын көрдім. Сол қасиеттеріне қарамастан қатты құлдыраған олар, тіпті, күнәларына өкінген де жоқ. Тәкаппарлығымыз төмен құлдырауымызға себеп болуына жол беруге болмайды.
2. Не: күнәға кез келген нәрсе итермелеуі мүмкін. Әсіресе, сексуальдық азғырудың қақпанына түсіп қалудың қаупі жоғары. Бұдан өзге де азғыру түрлері бар, мысалы, ақша мен билік. «Әр адам өз құмарлықтарына елігіп, торға түсіп, азғырылады. Сонда құмарлыққа берілу күнәні тудырады, ал күнә жасау рухани өлімге ұшыратады. Қымбатты бауырластарым, алданып қалмаңдар!» (Жақып 1:14–16). Дұшпан сені азғыру үшін осал тұстарыңды пайдаланады. Құдайдан тәни құмарлықтарыңа қарсы тұруыңа күш беруін сұра.
3. Қашан: әдетте азғыру сен оны күтпеген жерден тап болады. Егер сен азғыруға өз күшіммен қарсы тұрамын деп ойласаң, онда алданып қалу қаупі туындайды. Ең дұрысы, бұл туралы Құдайға айтып беру, содан соң өзің сенетін және өзіңмен бірлесіп мінaжат ете алатын адамды іздеу. Азғыру бір сәтте-ақ жоғалып кетеді деп үміттенбе. Қай уақытта болса да оның қаупі зор.
4. Қайда: азғыруға кез келген жерде: қауымда, жұмыс орнында, үйде, автобуста, ұшақ ішінде және т. б. көптеген жерлерде тап боласың. Ол саған өзің мүлде күтпеген жерден келуі мүмкін. Қай кезде болмасын, бар күшіңді бойыңа жиып, өзіңді азғырған нәрседен аулақ кетіп қал. Егер сені шоколад қызықтыратын болса, онда кондитерлік фабрикаға жақындама, себебі ол жерден шығып тұратын хош иіс сені еліктіріп әкетуі мүмкін. Егер сені қандай да бір ер адам азғырмақшы болса, одан аулақ кетіп қал. Ал бұл мүмкін болмаса, онымен оңаша қалмауға тырыс. Өзіңді азғырған нәрседен алыстап кет және кез келген лайықсыз құмарлықтарға қарсы тұру үшін Құдайдан күш беруін сұра.
5. Неліктен: дұшпан сені Құдайдың өміріңде ұлы өзгерістер жасағысы келетінін білген себепті ғана азғырады. Шайтан сенің бір сәттік ләззатқа бола бәрінен айырылуға ақымақтығың жетер деп үміттенеді. Ол сен жасаған күнә сенің өзіңе ғана емес, айналаңдағы адамдарға да зиянын тигізетінін біледі, яғни, дұшпан бір мезгілде бірнеше нысанаға соққы жасауды көздейді. Шайтанның құрған торын байқай салысыңмен, дереу оған өз өміріңді құртуына және өзге адамдарға зиянын тигізуіне жол бермейтініңді айт.
6. Қалай: азғыру қандай түрде болса да, сені құртуды көздейтін шайтаннан келетіні есіңде болсын. Ол сенің осал тұстарыңды тауып, күнә жасатуға бар күшін салады. Дәл осы себептен де біз кемшіліктерімізден арылып, мықты тұлға болып қалыптасуымыз қажет. Сол арқылы біз дұшпанның өмірімізге енетін жолдарының бірін жауып тастаймыз.
Мінaжат етуді азғыруға түспей тұрып бастаған дұрыс, себебі азғыруға түсіп қалғаннан кейін онымен күресу әлдеқайда қиынға түседі. Иса бізге қолдануымызға болатын мінәжаттың үлгісін берді: «Азғырылуымызға жол бермей, жамандықтан бізді сақтай гөр» (Матай 6:13). Біз дұшпанын Құдай Сөзінің көмегімен әшкерелеген Исаны үлгі ете аламыз. «Мәсіх бізді еркін өмір сүрсін деп азат етті. Енді біз табанды болып, құлдықтың қамытын қайта кимеуге күш сала аламыз (Ғалат. 5:1). «Өзі азап шегіп ауыр сынаққа төзген Ол сынақтан өтіп жатқан бізге де көмектесе алады» (Евр. 2:18).
Азғыруға тап болмаймын деп ешқашан ойлама. Жасың ұлғайған сайын, дұшпанның нысанасына іліну қаупің де ұлғая береді. Көп адамдар сенімдерінен дәл жастары ұлғайып, азғыруға енді бой бермейміз деп есептей бастаған кездерінде таяды. Уақытша ғана сеніп, сынаққа түскен кезде сенімнен тайып кететін адамдардың қатарына кіруге болмайды (Лұқа 8:13). «Азғыруға ермеу үшін» Иса шәкірттерін мінaжат етуге шақырды. Бұл шақыру біздерге де арналған.
Иса азғыруға өмірі мен қызметінің ең маңызды шағында түсті. Сенімен де дәл осылай болады — өміріңдегі ең ұлы оқиғаның алдында азғыруға түсесің. Осыған дайын бол және азғыру қанша күшті болса да, «сендегі Киелі Рух күнәкар дүниені билеп тұрған шайтаннан құдіретті» (1 Жохан 4:4) екенін есіңде ұста. Сенде дұшпанды жеңетін күш бар.
Мінaжат
Тәңірім, дұшпанның торына түспеуім үшін, менің ақыл-ой қабылетім мен рухымның күшті болуына көмектес. Азғыруға еруіме жол берме. Шайтанның айлаларынан сақта. Мені бәрінен де .............................................. (өзіңді мазалап жүрген нәрсені ата) мазалап жүр. Исаның атымен азғыру шынжырларының бәрін үземін. Мені еліктіріп, Өзіңнің игіліктеріңнен айыратын нәрселерге қарсы тұруыма күш бер.
Өмірімде лайықсыз бір нәрсе істеуге немесе айтуға итермелейтін жаман ойлардың, айналамдағы адамдардан жасырып ұят істер істейтін жасырын орындардың болмауын сұраймын. Түнектің жеміс бермейтін істеріне араласқым келмейді. Мұның орнына шайтанды әшкерелеуіме көмектес (Ефес. 5:11). Жолдарымды түзе (Евр. 12:13) және маған дұшпанның тұтқиылдан шабуыл жасауына жол берме.
Сенің «тәртіпсіздікті емес, тыныштық пен татулықты» (1 Қорынт. 14:33) қалайтыныңды білемін. Мені тәртіпсіздік атаулыдан қорға. Сөзіңді жүрегімде сақтап, өз жолымды анық көре алуыма және Сенің алдыңда күнә жасамай жүруіме көмектес (Зәбүр 118:11). Киелі Рухтың күшінің көмегімен күнәнің өз өмірімде билік жүргізуіне жол бермейін және тәнімнің құмарлықтарына ермейін (Рим. 6:12).
Тәңірім, мінaжатыма құлақ асып, «Өзіңе ұнамды өмір сүретіндерді қуғын-сүргіннен құтқаратының» (2 Петір 2:9) үшін, мені азғыру атаулыдан қорғап, тазалықта ұстайтының үшін алғыс айтамын.
Мінaжатыңды күшейтетін
КИЕЛІ КІТАП АЯТТАРЫ
Сынақты төзімділікпен басынан өткізіп жатқан әркім бақытты! Содан өтіп, сенімді екендігі дәлелденгеннен кейін ол бәйге жүлдесіндей «шынайы өмірдің тәжін» иемденбек. Мұны Тәңіріміз Өзін сүйгендерге сыйлауға уәде етті.
Жақып 1:12
Сендер әлі күнге дейін қатты сыналған жоқсыңдар, еліктірген жағдайлар әдетте адамдардың бастарына түсіп жүргендегідей ғана болып келді. Ал Құдай Өзінің уәдесіне берік: Ол төзімдеріңнен артық сыналуларыңа жол бермейді. Еліктірілген кездеріңде соған шыдауға күш-қуат беріп, құтылып шығудың лайықты жолымен қамтамасыз етеді.
1 Қорынт. 10:13
Осылай өз сенімдерін айқын паш еткен қалың тобыр бізді жарыстағы жанкүйерлердей қоршап тұр. Сондықтан да бізге бөгет болатынның барлығынан, әсіресе тез шырмап алатын әрбір күнәдан, арылып, алдымыздағы «жарысты» қажырлықпен аяқтайық! Басқа жаққа мойын бұрмай, бар назарымызды Исаға аударайық! Бастапқыда сенім жолын салған Ол бізді сеніміміз арқылы Құдай белгілеген мақсатымызға жеткізеді де. Иса Өзін күтіп тұрған зор қуаныш үшін айқышқа шегеленудің қорлығын елемей, соған төзді. Бұдан кейін Ол Құдай тағының оң жағындағы орынға жайғасып отырды.
Евр. 12:1,2
Бауырластарым менің, алуан түрлі қиын-қыстау сынақтарға ұшырағанда, бұл жайтты зор қуанышпен қабылдаңдар. Себебі сенімдеріңнің сыналып, берік те шынайы екендігінің дәлелденуі төзімділік тудыратынын білесіңдер. Тек төзімділіктерің іс жүзінде соңына дейін жетуге тиіс, сонда сендер рухани жағынан толықтай жетіліп, ешбір кемшіліктерің қалмайды.
Жақып 1:2–4
Сондықтан сенімімде берікпін деп санайтын әркім күнәға батудан сақ болсын!
1 Қорынт. 10:12
ЖИЫРМА ҮШІНШІ ТАРАУ
ТӘҢІРІМ, МЕНІ САУЫҚТЫР ЖӘНЕ ТӘНІМЕ ДҰРЫС ҚАРАУДЫ ҮЙРЕТ
Осыдан екі жыл бұрын өлім аузынан сәл-ақ қалдым. Бірнеше ай бойына іш ауруынан азап шегіп, көптеген емханаларға қаралдым, бірақ сырқатымның себебін ешкім таба алмады. Сараптама қорытындысы менің денімнің таза екенін көрсетті.
Бір күні түнде қатты ауырдым. Ішімде бір нәрсе түйіліп, жарылып кеткендей болды. Егер дереу көмек көрсетпесе, дәл қазір өліп кететіндеймін. «Жедел жәрдем» көлігін күтіп отыруға шыдай алмай, күйеуім мені түнгі сағат үш жарымда ауруханаға алып келді. Бірнеше сағат бойы қабылдау бөлмесінде жаттым. Мен дәрігерлерге олар дәл қазір бір нәрсе жасамаса, өліп кетуім мүмкін екенін айтып жалбарынумен болдым. Менен қайтадан анализ алды, алайда олар тағы да мұның не сырқат екенін айта алмады.
Күйеуім мен үшін үздіксіз мінaжат етумен болды, содан соң әпкем Сьюзан мен ең жақын құрбым Роза келді. Олар да мен үшін мінaжат етті. Олар басқалардан да менің сырқатымның анықталып, көмек көрсетілуін сұрап мінaжат етулерін өтінді. Мен тек: «Иса, маған көмектесші» деп сиынумен ғана болдым.
Құдайдан: «Өлетін уақытымның шынымен де жеткені ме?» — деп сұрадым. Бірақ мен Оның: «Иә» деп жауап бергенін сезінген жоқпын. Ол Өзінің маған қатысты әлі де жоспарларының бар екенін сездірді.
Мен аураханаға түскеннен кейін арада тек сегіз сағат өткенде ғана хирургті шақыртты. Ол маған: «Сырқатыңыздың не екенін қазір анық айта алмаймын, бірақ, менің ойымша, сіздің соқыр ішегіңіз жарылып кеткен секілді. Сізді дереу операцияға жіберемін. Мүмкін, мен қателесіп тұрған болармын, бірақ қалай болғанда да оның не екенін содан кейін білетін боламыз», — деді.
Оның ойы дұрыс болып шықты. Операциядан соң хирург маған былай деді: «Енді бір сағатқа кешіккенде ағзаңыз жалпы уланып, мен сізді құтқарып қала алмас едім». Мен Құдайдың өзімді сауықтыруы туралы мінaжатыма жауап бергенін және мына хирургтің сол жауаптың бір бөлігі екенін түсіндім.
Операциядан кейін бірнеше апта бойы неше түрлі түтіктердің астында төсекке таңылып жаттым. Сондағы тартқан азаптарымның жанында бала туғандағы толғақ ойыншық секілді болып көрінді. Тіпті үздіксіз морфий егу де ауруды баса алмады. Бір күні таңертең дәрігер келген кезде мен одан неліктен бұлай болғаны туралы сұрадым.
«Мүмкін, мен бір нәрсені дұрыс істемеген болармын? Мүмкін, мөлшерден тыс дәрумендер қабылдаған болармын? Болмаса, оларды тым аз қабылдаған шығармын? Немесе өзіме қажеттісінен өзге дәрумендерді қабылдадым ба? Дене шынықтыру жаттығуларын жеткілікті түрде жасамадым ба, әлде, оны артық жасап қойдым ба? Мен үнемі өз денсаулығымды күтіп жүрдім. Болған жағдайда менің кінәм бар ма?»
«Бұл жерде сіздің кінәңіз жоқ, — деп жауап берді ол. — Сірә, бұл тұқым қуалаған ауру болса керек».
Оның айтқаны бұл жолы да дұрыс болып шықты. Менің отбасымның мүшелері де осындай сырқатпен ауыратын, бірақ олар маған қарағанда жас кездерінде ауыратын еді. Мен туыстарым ауыратын жастан асып кеттім, енді онымен ауырмаймын деп ойлаған едім. Сол кезде мен бәрін дұрыс істеуге қанша тырысқанымызбен, дерттің ағзамызға енуіне қарсы тұра алмайтынымызды түсіндім. Өз денсаулығымыздың қамын ойлауға міндетті болсақ та, біз бәрібір Сауықтырушы ретінде Құдайға мұқтажбыз.
Мәселенің екі жағы
Сауығу мен тәніміздің қамын ойлау — екі түрлі нәрсе. Өзімізді сауықтыруын сұрағанда, біз мұның — Құдайдың ісі екенін білеміз, ал тәнімізді күту — бұл біздің міндетіміз. Бұлардың екеуі де маңызды.
Құдай біздің азғындыққа берілген жаратылыс иелері екенімізді және еш нәрсені кемеліне келтіріп істей алмайтынымызды біледі. Сондықтан да Ол Исаны бізге Сауықтырушы ретінде жіберді. Сонымен қатар, Ол бізді Өзінің жаратқандарының, оның ішінде өз тәніміздің де лайықты басқарушысы болуға шақырды. Ол біздің салауатты өмір салтын ұстанғанымызды, өз тәнімізді күткенімізді және өзімізге өзіміз қастық жасамағанымызды қалайды. Оған біздің Киелі Рухтың тұрағы болып табылатын денемізді дұрыс күту арқылы Өзін мадақтағанымыз ұнайды.
Көпшілігіміз былай деп ойлаймыз: «Мендегі бар нәрсе Құдайға тиесілі, тек тамақтану мен тәніме қандай күш түсіретінім өз құзырыма қалдырылған». Немесе: «Менің өмірім Құдайға, ал тәнім өзіме тиесілі, мен онымен не істесем де өзім білемін». Бірақ, егер біз Құдайға тиесілі болсақ, онда біздегінің бәрі секілді, тәніміз де Оның иелігінде. Денені күту — бұл біздің өміріміздің Құдайға тәуелсіз, жеке бөлігі емес.
Бұл істе тәнімізді жас, әдемі күйінде сақтап қалғымыз келетіні не себептен екені үлкен рөл атқарады. Өмірдегі табыстарымыз көбіне ниетімізге байланысты болады. Егер біз тек жақсы киімде әдемі көріну үшін ғана дұрыс тамақтанып, жаттығулар жасайтын болсақ, онда жасымыз ұлғайған кезде бұл себебіміз өзінің маңызын жоғалтады. Ал егерде біз Құдайдың дені сау, ширақ, толыққанды қызметшілері болу үшін дұрыс тамақтанып, спортпен айналысатын болсақ, онда біздің бұл әрекетіміздің нәтижесі мәңгілікте де өшпейтін болады және алдағы уақытта да өзімізді жақсы қалыпта ұстаймыз.
Адамдардың: «Мен өз тәнім туралы уайымдамаймын, егер ауыра қалсам, Құдай Өзі емдеп жазады» деп жататындарын жиі естимін. Бұлай ойлау қауіпті, оның арты жағымсыз жағдайларға әкеліп соқтыруы мүмкін. Шайтан бізге барынша зияндық келтіруге тырысады, ал бұлай ойлау арқылы біз оған тек көмегімізді тигіземіз. Өз тәнімізді дұрыс күтпеудің кесірінен денсаулығымыздан айырыламыз. Құдайдан өзіңе зиянын тигізетін нәрселерден аулақ жүруіңе және пайда келтіретіннің бәрін ұқыптылықпен орындауға көмектесуін сұра.
Сауықтырушыға жақында
Қанша күш салғанымызға қарамастан, кейде ауырып қаламыз. Барлығын дұрыс істеуге болады, бірақ біз өзімізді ауыр науқастарға шалдығу қаупінен сақтай алмаймыз. Кейде біздің бойымызда ата-бабаларымыздан тұқым қуалап келген аурулар болады. Бақытсыздық жағдайларға да ұрынуымыз мүмкін. Құдай мұны білді және сол себептен бізге Сауықтырушымыз — Исаны жіберді. Оның сауықтыратын жанасуы Құдайдың рақымдылығының куәсі болып табылады.
Киелі кітап адамдардың Исаға қолдарын тигізу арқылы-ақ сауығып кеткендері туралы әңгімелейді. «Иса қай жерге бармасын — қай ауылға, қалаға не елді мекенге барса да, жұрт ауру-науқастарды әкеліп, базар алаңдарына орналастырды. Исадан ең болмағанда шапанының шетіне қол тигізуге рұқсат етуін сұрады. Қол тигізгендердің бәрі де сауығып кетіп жатты!» (Марқа 6:56). Сауығу үшін біз де Оған қолымыздың ұшын тигізуіміз қажет, ал бұл дегеніміз — Онымен тығыз қатынаста болу дегенді білдіреді. Құдайдан өзіңді сауықтыруын сұра және Ол мұны Өзінің қалауы бойынша және Өзіне ұнамды уақытта орындайтынына сен. Өз тәніңнің қамын ойлағанда Құдаймен бірігіп әрекет жаса, себебі, сен тек оның бұйрықтарын орындаушы ғанасың, ал Ол — Сауықтырушы.
Мінaжат
Тәңірім, менің Сауықтырушым екендігің үшін алғыс айтамын. Мен жарақаттанып қалсам немесе сырқатқа ұшырасам, Сенің көмегіңе жүгінемін. Бүгін мен Сенен өзімді сауықтыруыңды сұраймын, әсіресе ........................... (сауықтыруға тиісті дене мүшеңді ата) сауықтыруыңды сұраймын. Ишая пайғамбардың: «Біздің қасіретімізді Өзіне алды, біздің ауруларымызды өз мойнымен көтерді» (Матай 8:17) деген сөздері жүзеге асуы үшін мені сауықтыршы. Менің сауығуым үшін, кешірім алып, мәңгілік өмірге ие болуым үшін Сен азап шегіп, өміріңді қидың. Мен Сенің жараларың арқылы сауықтым (1 Петір 2:24). Мен тек Өзіңнің қатысуың арқылы ғана жазылатынымды білемін. Сенімен тығыз байланыста болғанда, мен Саған қолымның ұшын тигізе аламын, сонда Сен жауап ретінде маған қолыңды тигізіп сауықтырасың.
Мен үшін ненің жақсы, ал ненің жаман екенін тек Сен ғана білесің. Менің бойымнан бейберекет, түсініксіз ақпарат атаулының бәрін алып таста және мені дұрыс, пайдалы тағамдармен тамақтануға үйрет. Мен мұны Сенің көмегіңсіз істей алмаймын. Себебі мені Өзіңнің жаратылмышың ретінде тек Сен ғана білесің. Өзімді әрдайым жақсы қалыпта ұстауыма көмектес. Тәнімді ауыртпалықтарға душар етіп, өзіме бағындыруыма» (1 Қорынт. 9:27). көмектес.
Тәңірім, Сен Өз Сөзіңде былай деген едің:
«Осылай Менің халқым Өзімді шынайы білмегендіктен құриды. Сендер осы білімді қажетсіз деп санағандықтан, Мен де енді сендерді діни қызметкерлерім болуға қажетсіз деп санаймын. Өздерің Құдайларыңның Таурат заңын естеріңнен шығарғандарың үшін Мен де енді сендердің балаларыңды жарылқауды есімнен шығарамын» (Ошия 4:6).
Ненің дұрыс екенін жеткілікті дәрежеде білмегенім үшін өлімге душар болғым келмейді. Маған дұрыс өмір сүруді үйрет және әрі қарай үйрене беруіме көмектес. Мені дұрыс кеңес бере алатын адамдармен жолықтыр. Егер мен сырқатқа душар болып, дәрігерге баруым керек бола қалса, маған жақсы дәрігерді тауып бер және оның емдеу тәсілін дұрыс таңдауына даналық бер.
Мені бәрінен де ....................... (денсаулығыңа қатысты қиындықты ата) мазалайды. Тәңірім, осы ауыртпашылықта менімен бірге бол және Өзіңнің еркіңді орында. Дәл осы жағдайда менің азаттық алып, сауығып кетуіме көмектес.
Жаратушы Ием, мен Сені өзімнің барлық істерім арқылы мадақтағым келеді. Өзің берген тәніме ақылмен қарауыма көмектес. Оның өзім кемшіл деп есептеген тұстарын сынаққа алғаным үшін кешір. Менің тәнім менде өмір сүретін Киелі Рухтың тұрағы екенін білемін. Осы шындықты есімде берік ұстап тәнімді үнемі тазалықта сақтауыма көмектес. Мені тәніме дұрыс қарауға үйрет.
Мінaжатыңды күшейтетін
КИЕЛІ КІТАП АЯТТАРЫ
Қайсыбіреуің ауырып қалса, қауым жетекшілерін шақыртсын. Олар маңдайына Жаратқан Иенің атынан май жағып, оның үстіне қолдарын жайып сиынсын. Сеніммен сиынғандарыңа бола Иеміз науқастың денсаулығын қайтадан қалпына келтіріп, сауықтырмақ. Егер ол күнә жасаған болса, кешірілмек. Сондықтан сауығып кету үшін, жасаған күнәларыңды бір-біріңе айтып мойындап, бір-бірің үшін сиыныңдар! Әділ адамдардың Құдайға сиынуларының күші орасан зор.
Жақып 5:14–16
Сауықтыра гөр мені, уа, Жаратқан Ие, сонда мен шынымен сауығамын. Өзің құтқара гөр мені, сонда мен шынымен құтқарыламын. Себебі Сені ғана мақтан тұтып дәріптеймін.
Иеремия 17:14
Мен сені қайтадан сауықтырып, жарақаттарыңды жазамын.
Еремия 30:17
Не ішіп-жесеңдер де, не істесеңдер де, бәрін Құдайды дәріптеу үшін істеңдер!
1 Қорынт. 10:31
Мынаны да білеміз: жер бетіндегі «шатырымыз», яғни тәніміз күйрегенде, адам қолы емес, Құдайдың Өзі жасаған көктегі мәңгілік мекенімізге — жаңа денеге ие боламыз.
2 Қорынт. 5:1
ЖИЫРМА ТӨРТІНШІ ТАРАУ
ТӘҢІРІМ, МЕНІ ЖАЛҒАН ҚОРҚЫНЫШТАН АЗАТ ЕТ
Мен бірнеше жыл бойы себезгінің астында жуына алмай жүрдім, себебі себезгіге жақындасам болды, Психоз фильміндегі қорқынышты көріністер көз алдыма елестейтін. Мен бұл фильмді бала кезімде көрген едім, содан бастап себезгі астында жуынуға қорқатын болдым. Тек Құдайға бет бұрып, бір мәсіхші адам менің осы қорқыныштан азат болуым үшін сиынғаннан кейін ғана мен су тамшыларының астында жуынудың рахатын сезінетін болдым.
Бұдан өзге, мен өлімнен, аштықтан, сәтсіздіктерден, ұшақпен ұшудан, бақытсыз жағдайлардан, инеден, пышақтан, адасып кетуден, тастанды болудан, қараңғылықтан, белгісіздіктен, адамдардың пікірлері мен жалғыздықтан қорқатынмын. Ал Құдай мені осы қорқыныштарымның бәрінен азат етті. Олардың кейбірінен құтылу үшін мен мінaжат еттім, ал кейбіреулері Құдайдың еркін орындап, Оның сүйіспеншілігіне бөленген кезімде өздігінен жоғалып кетті.
Құдай біздің қорқынышта өмір сүргенімізді қаламайды. Қорқыныш Құдайдан келмейді, қорқынышты өмір сүріп жатқан әлеміміз тудырады: кинодан көргендеріміз, газеттер мен жорналдардан оқығандарымыз біздің бойымызға қорқыныш ұялатады. Адамдардың сөздері мен іс-әрекеттері де қорқыныш туғызады. Жауымыз бізді кез келген нәрсемен, оның ішінде болашағымыз жайлы айту арқылы да қорқытуы мүмкін. Біз өзіміз қорқатын бақытсыздықтан шынында да басымызға түсе ме деп қауіптенеміз. Бірақ қорқыныш біздің үстімізден билігін жүргізбеуі тиіс.
Жалған қорқыныш
Адамның бойында болуға тиісті тек бір ғана қорқыныш бар, бұл — Құдай алдындағы қорқыныш. Ал қалғандарының бәрі — жалған қорқыныштар. Біз Құдайды қастерлеп өмір сүру үшін және азап әкелетін басқа ешқандай қорқынышқа берілмеуіміз үшін мінaжат етуіміз қажет. Жалған қорқыныштардың ең кең тараған түрінің бірі — адамдар алдындағы, олар өзіңнен теріс айнала ма деген қорқыныш. Бұл тұзаққа біз еркімізден тыс жиі түсеміз. Мойындау мен қолдауды біз адамдардан емес, Құдайдан күтуіміз керек. Егер жүрегімізде алдыңғы орында Құдай тұрмаса, онда біз барлық уақытта адамдардан қорқатын боламыз. «Пендеден қорқу тұзақ құрар, Жаратқанға сенген қауіпсіз болар» (Нақыл сөз 29:25).
Әлемде қорқыныш тудыратын нәрселер аса көп. Кейде біздің бойымызды қорқыныш билеуге жаңалықтардың бір бағдарламасының өзі жеткілікті болады. Тіпті, өз қиялдарымыз да бізді қорқыта алады. Ал Құдай бізді қорқыныш атаулыдан біржолата азат еткісі келеді.
Жалған қорқыныштан арылудың сенімді төрт тәсілі
1. Мінaжат ету. Киелі кітапта қорқыныш бойымызда сүйіспеншіліктің жетіспейтіндігінен болатыны айтылады. «Сүйіспеншілікте қорқыныш жоқ. Шынайы сүйіспеншілік қорқынышты жолатпайды, себебі қорқыныш жазаға байланысты. Қорқатын кісіде сүйіспеншілік мақсатына жеткен емес» (1 Жохан 4:18). Тек Құдайдың сүйіспеншілігін ғана кіршіксіз деп айтуға болады. Құдайға барынша жақын жүріп, Оның сүйіспеншілігіне кенелгенде ғана сүйіспеншілікте кемелденуге болады. Егер сен осылай ететін болсаң, Құдай сені барша қорқыныштарыңнан азат етеді.
2. Өз ойларыңды бақылауда ұстау. Әлемде болып жатқан жағдайлар туралы ақпарат бізді жиі қорқынышқа душар етеді. Сен әлемнен қандай ақпарат аласың? Мүмкін, ол ақпараттың кей жерлері сені қорқытатын болар? Мұны өзгертуге бола ма? Сен қорқынышты фильмдерді көруге барасың ба немесе оны теледидардан қарайсың ба? Егер солай болса, онда оның орнына Құдайдың Киелі Сөзін оқы. Егер жаңалықтар бағдарламасы сені қорқытатын болса, оларды қарама немесе онда көрсетілген адамдар үшін мінaжат ет. Құдайға жақындататын нәрселермен айналыс (мысалы, құлшылық гимндерін тыңда немесе мадақтау әндерін айт). Сен Құдаймен тығыз қатынаста болғанда қорқыныш атаулының бәрі өзінен-өзі жоқ болып кетеді.
3. Құдай Сөзінде болу. Бойымды қорқыныш билегенде, мен үнемі Киелі кітапты оқи бастаймын, сонда қорқынышым сейіліп кетеді. Құдайдың қорқыныш туралы не айтатынын естігенде бәрі де өзгереді. Құдай Сөзін жариялау — қорқынышқа қарсы күшті қару. Киелі кітаптың кез келген аяты қорқынышты қуып шығатын болғандықтан, дәл қорқыныш туралы аяттарды оқу немесе айту міндетті емес, себебі Жазбаның әр бетінде Құдайдың Киелі Рухы бар.
4. Құдайды терең қастерлеп өмір сүру. Құдайды көбірек танып, Оның мінез-құлқын тереңірек білген сайын, Оны барынша қастерлеп, Оның наразылығын туғызудан қорқа бастайсың. Бұл сезім Құдай алдындағы қорқыныш деп аталады және Оған бағынуға сені дәл осы сезім итермелейді. Құдай алдындағы осындай қорқыныш сенің бойыңда Құдайға жақындауға деген тілекті оятады. Бойыңда Құдай алдындағы қорқыныш болса, сен бұрын өзің қорыққан нәрселердің бәрін ұмытасың, себебі Оның құдіретімен салыстырғанда басқаның бәрі көмескі тартып қалады. Егер сенің бойыңда Құдай алдындағы қорқыныш болса, сен тек бір ғана нәрседен — Құдайдың батасынан айырылудан қорқасың және Онсыз қалай өмір сүретініңді шошына көз алдыңа елестетесің.
Құдай алдындағы қорқыныш
Нұхтың өмірі — Құдайдан қорқып өмір сүретін адамның жарқын үлгісі. Жерді топан су басардың алдында Нұхты кеме жасауға итермелеген жалғыз нәрсе — оның Құдайды терең қастерлейтіндігі болды. «Нұх пайғамбар әлі де көзге көрінбеген топан су туралы ескертілгенде Құдайға сеніп, Оны терең қастерлегендіктен отбасын құтқару үшін кемесін жасап дайындады» (Евр. 11:7). Нұх кемені құрастырып жатқанда адамдар оны мазақ етті, бірақ ол Құдайға деген сенімінен айныған жоқ. Ол адамдарды емес, Құдайды тыңдады және соның нәтижесінде топан судан аман қалды. Есіңде болсын: «...Құдайды қастерле және Оның өсиеттерін орында, себебі оның бәрі адамдардың игілігі үшін...» (Еккл. 12:13). Сенің де құтқарылуың дәл осында.
Құдайды қастерлеп өмір сүру арқылы қол жеткізуге болатын жеті игілік
1. Құдайдың қамқоры. «Қастерлеңдер Иені, Оның қасиеттілері! Жоқшылық қинамайды Оны қастерлейтіндерді» (Зәбүр 33:10).
2. Құдайдың қорғаны. «Жаратқанды қастерлеу шын өмірге бастар, жанына тыныштық сыйлап, пәледен қорғар» (Нақыл сөз 19:23).
3. Құдайдың рақымы. «Аспан жерден қанша жоғары болса, Жаратқанның Өзін терең сыйлағандарға жаудыратын рақымы сонша мол да!» (Зәбүр 102:11).
4. Құдайдың ізгілігі. «Ием, қандай мол Сенің ізгілігің: Өзіңді қастерлеп, паналайтындар үшін соны сақтап, жұрт алдында сыйлайсың» (Нақыл сөз 30:20).
5. Құдайдың жомарттығы. «Тәңірді терең қастерлейтін кішіпейілдер байлық, абырой, шын өмірге кенелер» (Нақыл сөз 22:4).
6. Құдайдың көмегі. «Өзін қастерлейтіннің тілегін орындайды, жалынышын естіп, оны аман сақтайды» (Зәбүр 144:19).
7. Құдайдың жетегі. «...Тәңірді шын қастерлейтін күнәдан аулақ жүрер» (Нақыл сөз 16:6).
Құдайдың құпиялары бар. Бірақ бұл Оның сенен бір нәрсені жасыратынын білдірмейді. Ол сенің ізденгеніңді, Оған жақындап, Оның құпияларын өзіңнің ашқаныңды қалайды. «Иеміз Өзін қастерлейтіндерге сырын ашады және білдіреді Келісімін» (Зәбүр 24:14). Құдай сенің Өзіне құлақ асқаныңды, Өзімен әңгімелескеніңді қалайды. Екеуіңнің қарым-қатынастарың арқылы Ол саған Өзін сыйлағысы келеді. Егер Ол саған Өзін ашпағанда, көп нәрселерді біле алмауың мүмкін еді. Егер сен Құдайға өте жақын болып, оңашада Оны тыңдайтын болсаң, бір күні Ол сенімен ақырын дауыспен сөйлесе бастайды, содан кейін сенің бүкіл өмірің толықтай өзгереді. Сонда сенің қорқыныштарыңның бәрі жоқ болып кетеді. Құдайдан өзіңмен бүгін сөйлесуін сұра.
Мінaжат
Жаратқан Ием, құтқарушым да, күшім де Сенсің. Солай болғанда мен кімнен қорқамын? Тіпті, маған қалың әскер қарсы шықса да, жүрегім бүлк етпейді (Зәбүр 26:1–3). Мен мықты әрі батыл болғым келеді, себебі қайда барсам да Сенің менімен бірге екеніңді білемін (Ешуа Нұн 1:9). Мені жалған қорқыныш атаулының барлығынан босат, себебі олар Сенен емес.
Менің санам мен жүрегімді қорқыныш рухынан қорға. Қазір мен ...................................................................... (неден қорқатыныңды айт) қорқып жүрмін. Менің қорқынышымды алып, орнына Өзіңнің кіршіксіз сүйіспеншілігіңді бер. Егер басымда қорқыныш тудыратын ойлар болса, маған оларды ашып бер. Егер Сенен алыстап, өзіммен-өзім бола бастасам, назарымды қайтадан өзіңе аударуыма көмектес. Қорқынышқа қай кездері жол беретінімді көрсет және одан құтылуыма көмектес. Мені адамдар менен теріс айналып кетеді деген қорқыныштан азат етіп, оның орнына Өзіңнің алдыңдағы қорқынышты сыйла.
Сенің Сөзіңде Өзіңді қастерлейтін адамдардың жүректеріне Өзіңнің алдыңдағы қорқынышты ұялатып, оларға рақымыңды жаудыра беретінің жайында айтылған (Ерем. 32:40). Маған да солай істеуіңді сұраймын. Маған қорқыныштың рухын Сен бермегеніңді білемін, сондықтан одан бас тартамын және оның орнына Өзіңнің сүйіспеншілігіңді, салиқалы ойды, яғни, Өзіңнің мен үшін даярлап қойғандарыңның бәрін беруіңді сұраймын. «Ием, қандай мол Сенің ізгілігің: Өзіңді қастерлеп, паналайтындар үшін соны сақтап, жұрт алдында сыйлайсың» (Зәбүр 30:20). «Сонымен, өзіміз шаңырағы ешқашан шайқалмайтын Патшалықтан үлес алғандықтан, сол үшін Құдайға шын жүректен шүкіршілік айтып, Оны риза қылатындай қызмет етіп, терең қастерлеп, Оған ұнамсызды істеуден шошынатын болайық!» (Евр. 12:28).
Тәңірім, Саған алғысымды айтамын, себебі Сен маған Жаратқанды қастерлеудің шын өмірге бастайтыны, жаныма тыныштық сыйлап, пәледен қорғайтыны туралы шындықты ашып бердің (Нақыл сөз 19:23). Өзіңе ұнамды өмір сүріп, дұшпанымның жоспарларын талқандауым үшін жүрегімді Өзіңді терең қастерлеу сезіміне бөле. Өзіңді қастерлейтіндердің еш уақытта да мұқтаждық көрмейтіні үшін алғысымды айтамын.
Мінaжатыңды күшейтетін
КИЕЛІ КІТАП АЯТТАРЫ
...Өйткені Құдай бізге қорқыныш емес, күш, сүйіспеншілік және ұстамдылықты дарытатын Киелі Рухын сыйлады.
2 Тімоте 1:7
Сүйіспеншілікте қорқыныш жоқ. Шынайы сүйіспеншілік қорқынышты жолатпайды, себебі қорқыныш жазаға байланысты. Қорқатын кісіде сүйіспеншілік мақсатына жете алмайды.
1 Жохан 4:18
Уа, Ием, бағыттай көрші мені ақ жолыңа, жүргім келеді сәйкес Өзіңнің шындығыңа. Жүрегімді нығайтшы тек Сені ардақтауға.
Зәбүр 85:11
...Сонда естімеймін олар шақырғанмен, мені таппайды шарқ ұрып іздегенмен. Өйткені олар білімді жек көреді, Жаратқанды қастерлегілері келмейді.
Нақыл сөз 1:28,29
Құлағың даналыққа лайым түрік болса, жан дүниең парасатқа дайын тұрса, егер білім мен парасатты шақырсаң, көмілген күміс пен қазынадай іздесең, сонда Жаратқанды қастерлеуді ұғарсың, Құдай жайлы білімді иемденіп аларсың.
Нақыл сөз 2:2–5
ЖИЫРМА БЕСІНШІ ТАРАУ
ТӘҢІРІМ, ӨЗІҢЕ ҚЫЗМЕТІМ АРҚЫЛЫ АДАМДАРҒА ТҮРТКІ БОЛУЫМА КӨМЕКТЕС
Мінәжат етуші әйелдің күші кітабын жазу үстінде, Киелі Рухтың мені әлі аузымнан шығып көрмеген мінaжатты айтуға жетелегенін сезіндім. Мен Құдайдан кітап жазуыма көмектесуін сұрап ұдайы сиынатынмын, бірақ Киелі Рух мені бұл жолы осы кітап көптеген адамдардың жүректерін қозғауы үшін мінaжат етуге итермеледі. Бұған дейін мен үш кітап жазған едім, бірақ осылай мінaжат ету тілегін бір рет сезінген емеспін. Мен бұл жайлы бірге мінaжат ететін топтың мүшелеріне айтып бердім, олар мені толықтай қолдады. Сөйтіп, біз осы кітап Құдайдың көмегімен түрлі тілдерге аударылып, әлемнің түкпір-түкпіріне таралуы үшін бірлесіп мінaжат ете бастадық. Осындай ұлы іс үшін мінaжат етуге қалай батылым барғанын өзім де білмеймін, бірақ мен Құдайға дәл осындай мінaжаттың ұнамды екенін сезіндім. Кітап жарыққа шыққаннан кейін де біз осы үшін апта сайын мінaжат етіп жүрдік.
Кітап шыққаннан кейін жеті жыл бойы әлемнің түрлі елдерінің баспагерлері кітапты өз тілдеріне аударып, басып шығаруға рұқсат сұраумен болды. Арада көп өтпей мен кітабымның француз, неміс, португал, голланд, венгер, корей, испан, жапон, үнді, индонезия және африка тілдерінде басылып шыққан нұсқаларын ала бастадым. Оларды алған сайын, Құдайдың мінaжатыма осындай ғажайып жолмен жауап бергені үшін жүрегімді қуаныш кернейді.
Бірде кітабымның қытай тіліндегі нұсқасын алған мен қуаныштан жылап жібердім, себебі бұл адам сенгісіз жағдай еді. Мен өзім ешқашан көрмеген қытай әйелдері туралы ойладым және олардың кітабымды оқып, өз отбасылары үшін мінaжат етуді үйреніп жатқандарын көз алдыма елестеттім. Әрине, мен бүкіл жер жүзін аралап, оқырмандарымның бәрімен кездесе алмайтын едім. Қытайға да бара алмайтын едім және бара алмаспын да, бірақ Құдайдың маған берген сөздері ол жерге жетті. Ол адамдар ешқашан менімен жеке кездеспейді, бірақ олар Құдайды жақсырақ танитын болады.
Мінaжатқа қайтарылған қандай ғажайып жауап! Достарыммен бірге Құдайға осы мінaжатты алғаш рет айтқан күнімізді жиі еске алып жүрдік. Енді біз Құдайдың оған жауап ретінде істегеніне қуанудамыз. Сол кезден бастап жазған әрбір кітабым үшін былай деп мінaжат етемін: «Тәңірім, Сенің сүйіспеншілігің, Сенің қайырымдылығың, Сенің үмітің мен Сенің шындығың әлемнің әр түкпіріндегі адамдарға осы кітап арқылы көрінсінші». Сен де осылай мінaжат ете аласың, сонда Құдай сенің дарындарың мен қабілеттеріңді өзге адамдардың жүректеріне қозғау салу үшін қолданатын болады. Егер сен Құдайдың өзіңе сыйға тартқандарын өзге адамдармен бөлісуге даяр болсаң, онда Құдай сенің мұны істеуіңе міндетті түрде көмектеседі.
Құдайға және адамдарға өзіңде барды бере білу біздің жер бетіндегі өміріміздің ең маңызды бөлігін құрайды, онсыз біз ешқашан да көздеген мақсатымызға жете алмаймыз. Онсыз Құдайдың алдымызға қойған ұлы мақсаттары ешқашан да ашылмайды. Беруді үйренбесек, біз ешқашан өзімізді толыққанды тұлға ретінде сезіне алмаймыз және тыныштыққа қол жеткізбейміз. Құдайдан бізге қарай бағытталған игіліктер ағыны біз арқылы ағып өтуге тиіс. Біз өзімізде барды адамдарға және Құдайға берген кезде оның орны босайды да, Құдай ол жерді Өзінің игіліктерімен толтырады. Ал ол ағынды тоқтату арқылы, біз өмірдің ағынын тоқтатамыз. Біздің міндетіміз — Құдайдан бізге беруді үйретуін және сол үшін күш беруін сұрап мінaжат ету.
Мінaжат сыйы
Маған көп адамдар кітаптарымның отбасын сақтап қалуға, балаларын немесе өздерін құтқарып қалуға көмегі тигені жайлы жазады. Олар бұл үшін сізге алғысымызды қалай білдірсек екен деп сұрайды, мен оларға бір ғана жауап қайырамын: «Мен үшін ең үлкен сыйлық — бұл мен үшін мінaжат етулеріңіз. Менің еңбегімнің жемісті болуы үшін, денсаулығым үшін, отбасым үшін мінaжат етіңіздер. Адамдардың Құдайға келулеріне көмегін тигізетін басқа да кітаптар жазуым үшін, Құдай олардың өмірлерін өзгертуі үшін мінaжат етіңіздер». Мен үшін біреудің мінaжат еткенінен артық сыйлық жоқ. Мен ауруханада қиналып жатқан кезімде өмірімді осындай мыңдаған адамдардың мінaжатының аман сақтап қалғанына сенімдімін. Егер сен солардың бірі болсаң, онда саған шексіз ризашылығымды білдіремін. Мен сіздердің мінaжаттарыңызды сезіндім және бүгін соның арқасында аман жүрмін.
Мінaжат — бұл біз өзгелермен бөлісе алатын ұлы сый. Әрине, егер әлдебір адам тамақтан, киімнен немесе баспанадан мұқтаждық көріп жүрсе, біз оған көмектесуге міндеттіміз, сонымен қатар, ол адам үшін мінaжат етуді де ұмытпауға тиіспіз. Материалдық игіліктер уақытша нәрсе, ал біздің адамдар үшін жасаған мінaжаттарымыз олардың өмірлерін түбегейлі өзгерте алады.
Егер басқа адамдар үшін өтініш етіп үйренбесек, біз Құдайдың мұрасына ие бола алмаймыз. Бұл біздің таңдаулылар ретіндегі парыздарымыздың маңызды бөлігінің бірі, себебі біз бір-бірлеріміз үшін өтініш етуге шақырылғанбыз. Құдай біздің бір-біріміз үшін аянбай мінaжат еткенімізді қалайды.
2001 жылдың 11 қыркүйегінде Нью-Йоркте, Пенсильванияда және Вашингтонда болған адамдар үшін жан-жақтан бірден өтініш дұғалары басталып кетті. Содан соң зардап шеккендерге көмек көрсету үшін адамдар Құрама Штаттардың түкпір-түкпірінен Нью-Йоркке ағыла бастады. Олар қан беру үшін кезекке тұрды, жақындары қаза болғандарға ақшалай көмек берді. Әркім қолынан келгенінше көмек жасады, ал осының бәріне мына мінaжат жол салды: «...Сөз жүзінде емес, іс жүзінде шынайы сүйіспеншілік білдірейік» (1 Жохан 3:18). Егер сен Құдайды сүйсең, онда адамдарды да сүйетін боласың және осы сүйіспеншілік сені оларға көмектесу үшін қолыңнан келгеннің бәрін жасауға итермелейді. Мінәжат ету — бұл осы жолдың сәтті бастамасы.
Құдайға біздің бергеніміз ұнайды. Егер біз бір-бірімізге көмектеспесек, онда Құдайды сүймегеніміз. «Ал егер осы дүниелік мал-мүлкі бар біреу басына қиыншылық түскен бауырласына тас жүректік танытса, оның бойында Құдайдың сүйіспеншілігі бар ма?» (1 Жохан 3:17). «Әркім жеке басын ғана емес, басқалардың да мүдделерін ойлауы керек» (1 Қорынт. 10:24). Құдайдан өз қызметің арқылы өзгелердің жүректеріне қозғау салуыңа көмектесуін сұрап мінaжат ете бастағаныңда, саған Құдайдың батасы жауады.
Мінaжат
Тәңірім, мені Өзіңе ұнамды қызмет етуге үйрет. Өзгелердің мұқтаждықтарын көре алуым үшін көздерімді аш. Қиындық көріп жүргендермен бөлісуге даяр тұратын жомарт жүрек сыйла. Өзіңнің берген игіліктеріңді орнымен жұмсауыма даналық бер. Қазір кімге көмек қолын созуым керектігін көрсет. Жүрегімді адамдарға деген сүйіспеншілікке кенелт және оны тілмен емес, іс жүзінде көрсетуге үйрет. Саған деген қызметім арқылы адамдардың жүректеріне қозғау салайын.
Мені Өзіңе беруге тиісті нәрсенің бәрін беруге үйрет. Тәңірім, мен байлығым қайда болса, жүрегімнің де сонда болатынын (Матай 6:21) білемін. Менің ең үлкен қазынам Өзіңе қызмет ету болсын.
Жаратушы Ием, мен айналамдағылардың игілігіне айналу үшін бүгін не істеуім керектігін көрсетіп бер. Оның ішінде, өз отбасым үшін, қауым үшін, достарым мен өміріме өзің әкелген адамдар үшін не істей алатынымды ашып бер. Мен өз тіршілігімнің күйбеңімен жүріп, Сенің жарығыңды өзгелерге жеткізу мүмкіндігін көре алмай қалуды қаламаймын. Өзіңнің еркіңе сай не істеуім керектігін көрсет және соны істеуіме күш бер. Адамдарға Сенің сүйіспеншілігіңді көрсетіп, жігерлендіре алуым үшін қажеттінің бәрін бер. Мені Өзіңнің сенімді қызметшілеріңнің бірі жаса және зор сеніммен мінaжат етуге үйрет. Әлемде елеулі өзгерістер жасауыма көмектес. Себебі Сен менің өмірімде әрекет жасау арқылы Өзіңнің даңқың үшін өзге адамдардың тағдырларын өзгертесің.
Мінaжатыңды күшейтетін
КИЕЛІ КІТАП АЯТТАРЫ
Тәңір рақым етіп сыйлаған алуан түрлі рухани дарындарыңды жақсылап қолдана отырып, әрқайсыларың қабылдаған дарындарыңмен бір-біріңе адал қызмет етіңдер: уағыз айтатындарың Құдай сөзін уағыздай беріңдер; қызмет көрсететіндерің Тәңірдің өздеріңе берген күш-қуатымен қызмет ете беріңдер! Осылайша барлық істе де Құдай Иса Мәсіх арқылы мадақталсын. Ұлылық, даңқ пен билік мәңгілік Оныкі! Аумин.
1 Петір 4:10,11
Иса Мәсіхтің өз өмірін біз үшін қиғандығы арқылы нағыз сүйіспеншіліктің не екеніне көзіміз жетті. Біз де бауырластарымыз үшін жанымызды қиюға даяр болуымыз керек.
1 Жохан 3:16
Жақсылық жасаудан талмайық! Себебі бұдан шаршап, бас тартпасақ, тиісті уақытта оның игілікті өнімін Құдайдан қабылдайтын боламыз.
Ғалат. 6:9
Даналар аспан кеңістігі сияқты нұрланады, көптеген адамдарды әділдік жолына бастап алып келген олар жұлдыздар сияқты мәңгі бақи жарқырап тұратын болады. Сендерге өте маңызды шындықты айтайын: Мен жасаған кереметтер сияқтыларды Маған сенуші де істейді, тіпті одан да зорларын істейді, себебі Мен Әкеме барамын. Менің атымнан Әкемнен не сұрасаңдар да, орындаймын, сонда Әкемнің ұлылығы Өзінің рухани Ұлы арқылы көрінеді. Менің еркіме мойынсұнып бір нәрсе сұрасаңдар, Мен соны орындаймын.
Жохан 14:12–14
ЖИЫРМА АЛТЫНШЫ ТАРАУ
ТӘҢІРІМ, МЕНІҢ АУЗЫМНАН ТЕК ЖАҚСЫ СӨЗДЕР ҒАНА ШЫҒАТЫН БОЛСЫН
14 жасымда көрші баланы құрбыммен таныстырмақ болдым. Мен оны құрбыма былай деп таныстырдым: «Бұл семіз Майк». Басқа Майктерден ажырату үшін балалардың бәрі оны осылай атайтын. Бірақ сол сөздерді айтқан кезімде Майктің түсінің бұзылып кеткенін байқадым да, оған өзін бұлай атағанның мүлде ұнамайтынын түсіндім. Оны ренжітейін деген ойым болмағандықтан, мен қатты ыңғайсызданып қалдым. Жалпы Майк жақсы бала болатын, бірақ ол үшін өзінің сырт келбеті жанды жері екенін білмейді екенмін. Мен үшін «семіз Майк» деген атау жай қалжың ғана болатын және Майктің өзі де бұрын оған еш ренжіген емес. Сөйтсем, бұл атау оны ренжітеді екен. Ол кезде мен жаман сөздердің қашан да жанды жаралайтынын түсінбейтін едім. Менің ыңғайсызданып қалғаным сондай, тіпті кешірім сұрау да ойыма келмепті. Мен мұны мүлде естен шығарған жөн деп ойладым және Майк те оны ұмытып кетер деп үміттендім.
Арада көп өтпей мен ол жақтан көшіп кеттім және Майкті одан кейін кездестірген емеспін. Мен әлгі оқиға туралы ұмытып кеттім және оны тек арада он бес жыл өткенде, өзім сенуші болған кезде ғана есіме түсірдім. Құдайдың алдында жүрегімді толықтай тазалау үшін және күнәларымды мойындап, кешірім сұрау үшін мен Одан өзім жасаған әрбір күнәні есіме салып отыруын сұрап мінaжат еткен едім. Осындай мінaжаттардан кейін өткен өмірімде жасаған күнәларымның бәрі тізіліп көз алдыма келді, оның ішінде Майкке қатысты оқиға да бар еді. Мен өзімнің аңғармай айтқан сол сөзім үшін қатты ұялдым. Мен мынаған қатты таңдандым: қатал, дөрекі адамдардан көп теперіш көрген мен де өзге адамның жанын дәл солай ауыртыппын. Мен Құдайдан сол ақымақтығым мен қаталдығымды кешіруін сұрап мінәжат еттім.
Егер мен Майкті іздеп таба алсам, одан кешірім сұраған болар едім, бірақ бұл мүмкін емес болды. Мен Майктің алдындағы кінәмді жуу үшін Құдайдан оған батасын беруін сұрап мінaжат еттім. Мен оның сол сөзімді ұмытуын және менің сөздерім әкелген жарақаттан айығуын сұрадым.
Біздің мұрнымыз бен иегіміздің ортасында басымызды көптеген пәлелерге ұрындыратын бір мүше орналасқан. Кейде біз тілімізге ие бола алмай ыңғайсыз сөздерді айтып қалып, біреудің жанын ауыртамыз, сол ақымақтығымыздың азабын тартамыз. Менің осыдан он бес жыл бұрын айтылған сөздер үшін қымбат құн төлеуіме тура келді. Айтылған сөз — атылған оқ, оны қайтып ұстай алмайсың. Қолымыздан бар келетіні — сол үшін кешірім сұрау және кешірім аламыз деп үміттену. Аузымыздан жаман сөздер шықпауы үшін, біздің жүрегіміз сүйіспеншілік пен жақсылық жасауға деген тілекке толы болуы тиіс. «Жан дүниең неге толса, ауызың соны айтар» (Матай 12:34). Егерде жүректеріміз Құдайдың шындығы мен сүйіспеншілігіне толы болса, онда аузымыздан таза, сыпайы сөздер шығады.
Өзгелерді жамандай бергеннен басқаны білмейтін адаммен араласып көргенің бар ма? Бұл адамды шаршатып жібереді ғой, солай емес пе? Кез келген сәтте жаман бір нәрсе айтуға даяр тұратын адамдардың арасында болып көрдің бе? Ондай жерден тездетіп қашып кеткің келеді. Киелі кітап бізге былай дейді: «Бәрін де наразалықсыз, шүбәланбай істеңдер...» (Філіп. 2:14). Өмірге наразы болу арқылы біз Құдайға сенімсіздігімізді, Оның өз өмірімізді басқаратынына және мінaжаттарымызға жауап қайыратынына күмәнданатынымызды көрсетеміз. Бұл біздің мінaжат етпейтінімізді білдіреді. Осындай сенімі аз адамдармен араласу бізге теріс әсер етпей қоймайды.
Аузымызды ашқан сайын, одан Құдайдың күшіне, жанашырлығына, жұбатуына, даналығына, шындығы мен сүйіспеншілігіне толы сөздердің шығып жатқанын көз алдымызға елестетейікші. Егер Құдайдан көмек сұрайтын болсақ, бұл мүмкін болатын жағдай. Егер жүрегің жамандыққа толы болса, ойыңа келген нәрсенің бәрін дауыстап айту қауіпті нәрсе. Ал егер сен шынайы нәрселер туралы ойлайтын болсаң, онда аузыңнан шыққан сөздер сенің қайырымды адам екеніңе куәлік етеді.
Күнделікті нені есте ұстау қажет (Філіп. 4:8)
1. Ненің шынайы екенін. Егер сен адал, шынайы, әділетті және нақты нәрселер жайлы ойлайтын болсаң, онда сен өтірік, алдамшы, қате нәрселер айтпайсың.
2. Ненің адал екенін. Егер сен ненің асқақ, биік, керемет, теңдесі жоқ ұлы және әділетті екені туралы ойлайтын болсаң, онда жауыз, арам, лас, әділетсіз, және таяз, ұсақ-түйек, бықсық нәрселер туралы айтпайтын боласың.
3. Ненің әділетті екенін. Егер сен ненің әділетті, ақылға сиымды, заңды, дұрыс және адамгершілікті екені туралы ойлайтын болсаң, онда әділетсіз, адамды қорлайтын, дәлелсіз, заңсыз, ағат сөздерді айтпайсың.
4. Ненің таза екенін. Егер сен ненің таза, ашық, мінсіз арамдалмаған және кіршіксіз екендігі туралы ойлайтын болсаң, онда сен былапыт, жағымсыз, теріс сөздерді айтпайсың.
5. Ненің сыпайы екенін. Егерде сен ненің жағымды, сүйкімді, ғажайып және тамаша екендігі туралы ойлайтын болсаң, онда сен жағымсыз, жәбірлейтін, жиіркенішті, дұшпандық, тұрпайы, бей-берекет сөздерді айтпайсың.
6. Ненің абыройлы екенін. Егер сен ненің лайықты, жақсы, жағымды, дәлелді екені туралы ойлайтын болсаң, онда лайықсыз, қажетсіз, жаман хабарлар мен өсек-аяң, қауесет сөздерді айтпайсың.
7. Ненің адамгершілікті екенін. Егер сен ненің ізгілікті, салауатты және өнегелі екендігі туралы ойлайтын болсаң, онда сен анайы, әдепсіз, жаман сөздер айтпайсың.
8. Ненің мақтаулы екенін. Егер сен ненің биязы, мақтауға лайықты, құнды, таупиықты және ұнамды екені туралы ойлайтын болсаң, онда сен жазғыратын, адамдардың көңілін қалдыратын немесе оларды жабырқататын сөздерді айтпайсың.
Ақылды әйел сөйлегенде
Ақылды әйел өзінің сенімі жайлы әңгімелегенде, ойын нақты, анық жеткізеді.
Ең маңызды сөздерді біз сеніміміздің мәнісі жайында сұраған адамдарға айтамыз. Біз сұрақтарға ілтипатпен жауап қайыра білуге (1 Петір 3:15) және Құдайдан сеніміміз жайлы өз ойымызды анық айтуға батылдық сыйлауын сұрауға тиіспіз. Сонда Ол Иса Мәсіхті неліктен Құтқарушы деп атайтынымызды, неліктен Киелі Рухсыз өмір сүре алмайтынымызды және неліктен саналы түрде Оған ұнамды өмір сүруге тырысатынымызды өзгелерге түсіндіріп беруімізге көмектеседі. Мұның сыртында, біз бұл туралы сүйіспеншілікпен айта білуіміз қажет, олай болмаған жағдайда, Құдай Өзіне тартқысы келген адамдарды Одан алыстатып алу қаупіне ұшыраймыз. Егер бізде Құдайдың сүйіспеншілігі болмаса, онда ол туралы куәлік ете алмаймыз және сөздеріміз адамдарды Құдайға әкеле алмайды. Қайта мүлде керісінше әсер беруі мүмкін.
Ақылды әйел сөйлеген кезде, әңгімелесуге лайықты уақытты таңдап алады.
Белгілі бір ойдың мағынасын тыңдарманға жеткізе білу үшін, алдымен ол сені тыңдауға дайын ба, соны біліп алу қажет. Ал мұны тек алдын ала мінaжат ету арқылы ғана жасауға болады. Киелі кітап бізді сөзге баяу болуға үйретеді (Нақыл сөз 29:6–20). Ақылды әйел ешқашан да өзінің бар ойын дауыстап айтпайды. «Аңғал бар ашуын төгер, дана өзін-өзі билер» (Нақыл сөз 29:11). Тіпті, сенікі дұрыс болса да, адамдар оны үнемі түсіне бермеуі мүмкін. Бұған кімнің және қашан дайын болатынын тек Құдай ғана біледі. Одан осыны ашып беруін сұра.
Ақылды әйел сөйлегенде, шындықты айтады.
Өтірік айту арқылы біз өзгелерге де, өзімізге де зиян келтіреміз. «Сондықтан өтірікті тастап, әрқайсың басқаларға шындықты айтыңдар! Бірігіп бір рухани дененің мүшелеріміз ғой» (Ефес. 4:25). Бірақ егер сен Құдайдан даналық сұрамай және әңгімелесуге қолайлы сәтті күтпей, адамдарға бірден олар туралы шындықты айта бастасаң, үлкен қателік жасайсың. Адамдар жиі сынағанды көтере алмайды. Кейде еш нәрсе айтпай-ақ, Құдайдан ол адамның ашық әңгімеге қай кезде дайын болатынын көрсетіп беруін сұрау қажет.
Ақылды әйел көп сөйлемейді.
Артық сөйлемеу үшін даналық керек. «Сөйлеуге асықпа...» (Уағыздаушы. 5:1). Мен мінaжат етуші тобымыздың мүшелеріне қиындықтарымыз жайлы айта бергеннен гөрі олардың шешілуі үшін көбірек мінaжат еткеніміздің артық екенін жиі ескертіп отырамын. Не айтатынымызды ойланып алмай тұрып, тілімізге ерік беруімізге болмайды. Себебі біз әрбір айтқан жағымсыз сөзіміз үшін қиямет сотында жауап береміз (Матай 12:36). Қандай қорқынышты ескерту. Біз Құдайдан әр жағдайда қаншалықты сөйлеу керектігін түсінуге даналық беруін сұрауымыз керек.
Ақылды әйел тек ойлы сөздерді ғана айтады.
Өз сөзімізге жауапты болғандықтан, біздің қатаң, дөрекі, өтірік, асқақ, адамды жәбірлейтін сөздерді айтуға қақымыз жоқ. Сөздеріміз арқылы біз өмірді не жандандырамыз, не бүлдіреміз. «Бірақ адамның аузынан шыққандары оның жүрегінен, яки ішкі дүниесінен шығады. Адамды арамдайтын, міне, солар!» (Матай 15:18). «Дананың аузынан шыққан сөз — бата әкеледі, ал наданның аузынан шыққан сөз — өзінің түбіне жетеді» (Уағыздаушы. 10:12). Құдайдан Киелі Рухқа, сүйіспеншілік пен шындыққа кенелген таза жүрек беруін сұра. Сенің аузыңнан шыққан сөздер осы сүйіспеншілік пен шындыққа толы болсын.
Мінaжат
Тәңірім, менің бүлдіретін емес, жандандыратын, құртатын емес, құтқаратын сөздер айтатын адам болуыма көмектес. Жүрегімдегі сүйіспеншілігің мен рақымың аузымнан төгіліп тұруы үшін, оны Өзіңнің Киелі Рухыңа кенелт. Мені тек шынайы, адамгершілікті, әділетті, таза, сыпайы, мақтауға лайықты сөздер айтуға үйрет. «Лайым менің аузымдағы сөздерім, әрі жан дүниемдегі сөздерім ұнамды болсын Саған, О, Жаратқаным. Өзіңсің жартастай мықты Қорғаным һәм Құтқарушым, уа, Жаратқан Ием!» (Зәбүр 18:15). Мені жаман, өтірік сөздер айтудан сақта. Аузымнан шыққан әрбір сөзім Сенің тазалығың мен сүйіспеншілігіңе куәлік етсін.
Киелі Жазбада: «Адам жүрегінде жоспар құрар, ал оның жауабы Жаратқаннан болар» деп жазылған.(Нақылдар 16:1). Күнделікті Сенің Сөзіңде болып, Сенің заңыңа бағыну арқылы жүрегімді жұмсартқым келеді. Жүрегімді сүйіспеншілігіңе, тыныштығың мен қуанышыңа кенелт. Өмірге наразылық білдірген немесе біреу туралы жаман сөз айтқан сәттерімді әшкерелеп бер. Мені қорытынды шығаруға асықпауға, біреудің жанын жаралайтындай сөздер айтпауға үйрет. Әр уақытта тек айтуға лайықты сөздерді ғана айтуыма көмектес. Қай кезде сөйлеу керектігін, ал қай кезде үндемегеннің дұрыс екенін көрсет. Аузыма тек өмірді жандандыратын сөздерді сал.
Мені әрқашан дана, ойлы сөздер айтатын әйел ет. Аузымнан ешқашан да ақымақ, дөрекі сөздер шықпайтын болсын. Тыңдаушыларыма Сенің заңыңның мағынасын дұрыс жеткізе алуым үшін, бойымда өмір сүріп жатқан сөздерің үмітке толы болуына көмектес. Менің аузымнан шыққан сөздер адамдардың Сені тереңірек білуіне ықпал етсін!
Мінaжатыңды күшейтетін
КИЕЛІ КІТАП АЯТТАРЫ
Өмірді жақсы көріп, игілікпен өткізуді қалағанның аузынан шықпасын жаман сөз, доғарсын жалған айтуды!
1 Петір 3:10
Дананың ақылы сөзін де дана қылар, аузынан тәлімді сөз шығарар.
Нақыл сөз 16:23
...Жүректеріңнен Мәсіхке қасиетті Иеміз деп ерекше орын беріңдер! Іштеріңдегі үмітті түсіндіруді сұраған кез келген адамға жауап беруге әрдайым дайын болыңдар. Тек ілтипат, құрмет танытып сөйлеңдер. Мәсіх жолындағы сендердің ізгі жүріс-тұрыстарың туралы жаман айтып, айыптағандар өздерінің айтқандарынан ұялатын болу үшін ар-ұждандарыңды таза ұстаңдар. Егерде жақсылық жасай тұра, азап шегулерің Құдайдың еркі болса, бұл жамандық жасап, азап шеккеннен әлдеқайда жақсы.
1 Петір 3:15–17
Ұнамды сөз балдай тәтті, жаныңа жағымды, тәніңе шипалы.
Нақыл сөз 16:24
Адал тілді патша жақтырар, ақиқат айтқанды ол ұнатар.
Нақыл сөз 16:13
ЖИЫРМА ЖЕТІНШІ ТАРАУ
ТӘҢІРІМ, СЕНІМІ ТАУ ҚОЗҒАЛТА АЛАТЫНДАЙ ӘЙЕЛ БОЛУЫМА КӨМЕКТЕС
Жасым онға толған кезде, маған туылған күніме жұқа шынжырлы, әйнек шар бейнесіндегі алтын алқаны сыйға тартты. Шардың ішінде кішкентай тарының дәні бар еді. Сол кезде мен: «Мұның ішіне осыншама кішкентай дәнді салудың не керегі бар еді, ол тіпті көрінбейді де ғой?» — деп ойладым. Ол кезде мен бұл бейненің мағынасын әлі түсінбейтін едім.
Осы кішкентай дәннің құпиясы маған арада көп жылдар өткенде ғана ашылды. Иса былай деген еді: «...тарының түйіріндей ғана сенімдерің болса, мына тауға: «Бұл жерден ана жерге көш!» десеңдер, ол көшеді. Қолдарыңнан келмейтін ештеңе де болмайды» (Матай 17:20). Сол кезден бастап мені: «дән неге соншама кішкентай?» деген сұрақ қызықтырды. Егер осындай мөлшердегі сенім тауды қозғай алатын болса, онда менің сенімім өмірімді өзгертуге жеткілікті болар.
Егер біз сеніммен өмір сүретін болсақ, Құдай оны көбейтеді. Киелі кітапта былай айтылған: «сенім арқылы әрқайсыңның үлестеріңе қандай рухани дарындарын тигенін ойлай отырып, өздеріңді саналы түрде бағалаңдар!» (Рим. 12:3). Әзірше бізде біраз сенім бар, енді шындықтың жолына қарай алғашқы қадамымызды жасағанымызда Құдай оны көбейтеді. Басқаша айтқанда, сеніммен әрекет ету сенімді ұлғайтады.
Сен мұны түсінесің бе, жоқ, түсінбейсің бе, бірақ сен күн сайын сеніммен өмір сүресің. Дәрігерге қаралғанда, сен оның дұрыс ем қолданатынына сенесің. Дәріханадан дәрі сатып алғанда, дәрішінің оны дұрыс рецепт бойынша жасайтынына сенесің. Мейрамханада тамақ ішкенде, уланып қалмайтыныңа сенесің. Ал бәрінен де Құдайға сенім артқан қандай дұрыс болар еді!
Құдайдың бұйрықтарын орындауға даяр болсақ, онда біздің өмірімізде Оның қандай ұлы істерді жасағысы келетінін көз алдымызға да елестете алмаймыз. Сондықтан да Ол бізге сынақтар жіберіп, әлсіздік пен шарасыздық сәттерін басымыздан өткеруге жол береді. Ол бізді Өзіне қарату үшін өмірімізде белгілі бір жағдайлардың болуына жол береді. Дәл сондай сәттерде біз үлкен сеніммен мінaжат ету қажеттілігін сезінеміз, соның нәтижесінде сеніміміз де ұлғая береді.
Иса былай деді: «...Сенімдеріңе сай болсын!» (Матай 9:29). Яғни, бәрі сенімімізге байланысты болғандықтан, біздің қорқатын жөніміз бар. Бірақ сенімімізді Құдай сөзінің көмегімен өсіре аламыз. Сенімнің хабарды естуден келетіні белгілі (Рим. 10:17). Егер сен Құдайдың уәделеріне сеніп, оларды дауыстап жариялайтын болсаң, сеніміңнің қаншалықты тез өсіп жатқанын көресің.
Сенім біз мінaжат еткен кезде де өседі, себебі мінaжаттың көмегімен Құдайға жақындап, Онымен жанасамыз. Бір әйел: «Тек Оның шапанына ғана қолымды тигізсем, сауығып кетер едім» деген сеніммен Исаға қолын тигізді (Матай 9:20–22). Мінaжатта Құдаймен жанасқан сайын, біз сауығамыз және сеніміміз де өсе береді.
Күн өткен сайын біз сенімге мұқтаж бола түсеміз. Әрқайсымыздың өмірімізде жетістік пен сәтсіздікті, жеңіс пен жеңілісті, өмір мен өлімді айыруға көмектесетін сенімді қажет ететін сәт туындайды. Сондықтан біз Құдайдан сенімімізді нығайтуын сұрап үздіксіз мінaжат етуіміз қажет. Сенің сенімің қаншалықты әлсіз болса да, Құдай оны күшейте алады.
Тіпті сенімің саған өте әлсіз болып көрінсе де, сен тауларға орнынан қозғалуды бұйыра аласың, сонда Құдай мүмкін емес нәрсені жүзеге асырады. Сен өмірлік жолдарыңның түзелуі үшін, бұзылған өміріңнің сауығып, қайтадан қалпына келуі үшін мінaжат ете аласың. Сен Құдайдан сеніміңді нығайтып, шындық жолымен жүруіңе батылдық беруін сұрай аласың. Сонда Ол саған жауап береді.
Құдай уәделерінің қайсысына ие болғың келер еді? Қандай мінaжатпен еш күмәнсіз, сеніммен сиынғың келер еді? Өз өміріңде немесе өзге адамның өмірінде қандай өзгерістің болуы үшін зор сеніммен сиынар едің? Оны өз көзіңмен көре алуың үшін, Құдайдан өзіңдегі бар сенімнің дәнінен үлкен сенім ағашын өсіріп шығаруын сұра.
Мінaжат
Тәңірім, менің сенімімді нығайт, көргендеріммен емес, сеніміммен өмір сүруге үйрет (2 Қорынт. 5:7). Сенің шындығыңда нық тұрып, әрбір сөзіңе сенуіме күш бер. Мен естігендерін сеніммен қабылдамай, тек естіп қана қоя салып, оның пайдасын көрмеген адамдарға ұқсағым келмейді (Евр. 4:2). Мен «сенімнің хабарды естуден, ал естудің өзі Мәсіхтің сөзін жариялаудан» (Рим. 10:17) болатынын білемін. Сенің Сөзіңді естіген немесе оқыған сайын сенімімнің ұлғая беруіне көмектес. Уәделеріңнің өз өмірімде орындалатынына сенім артуыма көмектес. Сынақтан өткен, алтыннан әлдеқайда бағалы сенімімнің Сенің даңқыңа бола қызмет етуі үшін мінaжат етемін (1 Петір 1:7).
Мен «сенім — үміттенгеннің жүзеге асатынына күмәнданбау» (Евр. 11:1) екенін білемін. Өзімнің Мәсіхке деген сенімім арқылы құтқарылғанымды және мұның Сен берген сый (Ефес. 2:8) екенін білемін. Сеніммен мінaжат етуге үйрет, себебі әділдердің мінaжатының күші орасан зор. Науқас адамдар үшін мінaжат еткен сайын, олардың сауығып кететіндеріне сенуіме көмектес. Мен адамның мұқтаждығын көре тұра, сенімім аз болғандықтан ол үшін мінaжат ете алмайтын және жағдайдың жақсаратынына нық сенім арта алмайтын жағдайда қалғым келмейді.
Сенімімді шайтанның барлық «отты жебелерін» өшіріп тастай алатын «қалқан» қылып ұстауыма көмектес (Ефес. 6:16). Күмәнданған адамның жел айдап, соқтығысқан теңіз толқынына ұқсас екенін білетіндіктен, мені еш шүбәланбай, сеніммен сиынуға үйрет. Екі ойлы, барлық іс-әрекеттерінде тұрақсыз адамның Өзіңнен еш нәрсе ала алмайтынын білемін (Жақып 1:6–8). «...дұрыс екендігіне күмәні бола тұра істеген істерінің бәрі де күнә» (Рим. 14:23) екенін де білемін. Өзіңе күмәнданған сәттерімнің бәрін күнә ретінде мойындаймын және сол үшін кешірім сұраймын. Күмәнданып, Сенің менде және мен арқылы жасағың келген жоспарларыңның орындалуына кедергі келтіргенді қаламаймын. Сенің даңқыңа бола тауларды қозғауым үшін, сенімімді күн санап күшейте бер.
Мінaжатыңды күшейтетін
КИЕЛІ КІТАП АЯТТАРЫ
Ал сенім артпай Құдайға ұнау мүмкін емес. Оған келген әркім Оның бар екеніне сенуге және Өзін іздеп, жақыннан танығысы келгендерді Құдайдың жарылқайтынына илануға тиіс.
Евр. 11:6
...Сенушіге бәрі де мүмкін.
Марқа 9:23
...Тарының түйіріндей ғана сенімдерің болса, мына тауға: «Бұл жерден ана жаққа көш!» десеңдер, ол көшеді. Қолдарыңнан келмейтін ештеңе де болмайды.
Матай 17:20
...Иеміз Иса Мәсіхке деген сеніміміз арқылы ақталғандықтан, Оның арқасында Құдаймен татумыз.
Рим. 5:1
Қазір сендерге біраз уақыт азап шегіп, қуғын-сүргін көруге тура келгенмен, осы сөнбес үмітке қуаныңдар! Азап шегулеріңнің мақсаты — шын жүректен сенгендеріңді дәлелдеу. Жойылып кетуі мүмкін алтын отқа балқытылған кезде сыналып, тазаланады. Сол сияқты, алтыннан әлдеқайда бағалы сенімдерің де бастан кешкен азаптарың арқылы сыналып, берік те шынайы екендігі дәлелденеді. Сонда Иса Мәсіх қайта оралып, анық көрінетін күні Құдай сендерді мадақтап, даңқ пен құрметке бөлемек.
1 Петір 1:6,7
ЖИЫРМА СЕГІЗІНШІ ТАРАУ
ТӘҢІРІМ, МЕНІҢ МӘСІХКЕ ҰҚСАС БОЛУЫМА КӨМЕКТЕС
Жақында мен бір бағушының әлемнің ауа райы ыстық, ылғалды бір түкпірінен қалай қауым ашқаны туралы әңгімесін естідім. Сол бір кішкентай ауылға келген бағушы мен әйелі ол жердің тұрғындарының сыртқы бейнелеріне қарап шошып кетеді. Олардың үстілерінде белдеріндегі бір тұтам шүберектен өзге ештеңе болмайды екен. Әйелдері белдеріне дейін жалаңаш жүреді. Бағушы мен оның әйелі оларға қалай киіну керектігін айтып түсіндіреді. Бағушы тапсырыс беріп, футболкалар алдырады.
Ол әр әйелге бір футболкадан таратып береді. Әйелдер оларды ертесі күні киіп шығуға уәде беріп, үйлеріне алып кетеді. Келесі күні таңертең бәрі жиналған кезде, бағушы мен әйелі бұрынғыдан бетер шошып кетеді: әйелдер футболкалардың кеуде тұстарын ойып алып тастапты.
Мен бұл әңгімені естігенде күле отырып, Құдай біздің тәнімізді жауып, Өзімен байланыс орнатуымыз үшін қаншама рет киімдер беретіні жайлы ойлаумен болдым. Бірақ біз тәнімізді ашып қою үшін, киімнің өзімізге ұнамаған бөліктерін кесіп алып тастауымызды қоймаймыз.
Біздің өзімізді өзгертуге қабілетсіз екендігіміз таңданарлық нәрсе емес. Біз тіпті нені және не үшін өзгертуіміз қажет екенін түсінбейміз де. Бұларға біздің көзімізді тек Құдай ғана ашып бере алады. Сондықтан біз Құдайдан: «Тәңірім, мені өзгертші» деп сұрай аламыз. Мен мұның ең қиын мінaжаттардың бірі екенін білемін. Бұдан да бізге: «Тәңірім, оны өзгертші» деп сұраған оңай. Бірақ біз Құдайға өміріміздегі Өзі қалағанның бәрін өзгертуіне рұқсат ететін болсақ, нені және қалай істеуді Ол Өзі біледі.
Бірақ өмірімізді өзгертуге қабілетті бір мінaжат бар. Ол мынадай мінaжат: «Тәңірім, мені мүмкіндігінше Мәсіхке ұқсата гөр». Қайсымыздың Исаныкі сияқты мінез-құлыққа ие болғымыз келмейді? Қайсымыз барлық жағынан Оған ұқсас болғымыз келмейді?
Мәсіхтің басты жеті қасиеті
1. Иса сүйіспеншіліктің өзі болды. Исаның жүрегі адамның түсінігі жетпейтін сүйіспеншілікке толы болды. Бізге ешқашан Оған ұқсап әлемнің күнәсін көтеруге тура келмейді, бірақ ол біздің өзгелерге жанқиярлық танытуға басқаша түрде дайын болғанымызды қалайды. «Иса Мәсіхтің өз өмірін біз үшін қиғандығы арқылы сүйіспеншіліктің не екеніне көзіміз жетті» (1 Жохан 3:16). Оның сүйіспеншілігі сенің өміріңде де, сен араласып жүрген адамдардың өмірінде де кереметтер жасай алады. Құдайдың сүйіспеншілігі оны өзгелермен қалай бөліскеніңе қарай өсе береді. «Сендерге бір жаңа өсиет айтамын: біріңді бірің жақсы көріңдер! Мен өздеріңді сүйгендей, сендер де бір-біріңді сүйіңдер!» (Жохан 13:34). Адамдармен қарым-қатынас жасағанда оларға Құдайдың сүйіспеншілігін көрсете алуың үшін мінaжат ет.
2. Иса кішіпейіл болды. Иса — бүкіл әлемнің Билеушісі, бірақ Ол соған қарамастан «Өзін төмен тұтып, Құдайға мойынсұнып, өлімге, тіпті айқыштағы өлімге дейін бойсұнды» (Філіп. 2:8). Бойымызда Исаның момындығының титтей бір бөлігі болса, біз бұл әлемде көптеген істер атқара аламыз, себебі момындық қазіргі күні ең сирек кездесетін қасиеттердің бірі болып табылады. Кішіпейілдік біз үшін өте қажет, өйткені тәкаппарлық үшін қымбат құн төлеуге тура келеді. «Жаратқан Иеге жексұрын — жүрегі паңдар, шүбә жоқ, жазасыз қалмайды олар» (Нақыл сөз 16:5). «Менмендік — күйреудің басы, асқақтық — құлаудың алды» (Нақыл сөз 16:18). Сенің әрекетің жалпыға ортақ ережеден өзгеше болғандықтан, кішіпейілділік таныту арқылы сен өзіңді қоршаған адамдарға үлкен ықпал жасайсың. Құдайдан момын жүрек беруін сұрап мінәжат ет.
3. Иса сенімді болды. Иса ешқашан өз көзқарастарынан бас тартпады және өзінің дәрежесі мен жер бетіне келген міндетіне еш күмәнданған жоқ: «Жол, шындық және шынайы өмір Менмін...» (Жохан 14:6). Оны ештеңе, тіпті шайтанның арбауы да жолынан тайдыра алмады. Оның қазір біз үшін Кім екенін сондай-ақ өзіміздің де кім екенімізді нақты білуге міндеттіміз. Сонда біз жер бетінде нық тұра аламыз. Құдайдан ішкі дүниеңде берік, сенімде адал болуыңа көмектесуін сұрап мінәжат ет.
4. Иса жомарт болды. Иса шәкірттерін тәрбиелеп, содан соң олар арқылы көптеген адамдардың жүректеріне қозғау салу үшін Өзін шәкірттеріне арнады. Ол көптеген адамдардың сауығуы, азат болуы және қайта туылуы үшін өзінің күшін берді. «Ал егер Мен Иелерің және Ұстаздарың бола тұра, аяқтарыңды жусам, сендер де бір-біріңе сондай қызмет көрсетуге тиіссіңдер! Мен сендерге қалай қызмет етсем, сендер де солай етсін деп, үлгі көрсеттім» (Жохан 13:14,15). Исаның ең басты сыйы — Оның өмірі болды. «...Мәсіхтің Өзі бізге бола азап шегіп, үлгі қалдырды, сондықтан Оның ізімен жүруіміз керек» (1 Петір 2:21). Егер біздің адамдармен бөлісетін ештеңеміз болмаса, Құдай оны береді. «Ал сендерді бүкіл игілікке молынан кенелтуге Құдайдың құдіреті жетеді! Сонда әрдайым, қандай жағдайда да қажеттеріңнің бәрімен қамтамасыз етіліп, әрқилы игі істерді молынан жасай аласыңдар» (2 Қорынт. 9:8). Құдайдан игіліктерге кенелтуін сұра. Сонда сен басқалармен бөлісе аласың.
5. Иса Өзін осы күнәкар дүниеден аулақ ұстады. Иса осы әлемде өмір сүрді, бірақ Ол бұл әлемнің бір бөлігі болған жоқ. Ол осы әлемге әсер ету үшін келді, бірақ Оның бұл әлеммен еш ұқсастығы болған жоқ. Иса бұл әлемнен бөлек болды және соған қарамастан Ол айналасындағы өмірді өзгертті. Біз де өмірімізде осындай тепе-теңдікті табу үшін сиынуымыз қажет. Бір жағынан алып қарағанда, біз бұл әлемнен мүлде бөлектеніп кете алмаймыз, ал, екінші жағынан, біз бұл әлемге ұқсап, оның ережелеріне сай өмір сүре алмаймыз, әйтпесе адамдар біздің осы әлемнің адамдарынан айырмашылығымызды көре алмайды. Иса ешқашан Өзінің мақсатынан тайған жоқ. Біз де солай істеуге тиіспіз. Өзіңнің кім екеніңді, не үшін шақырылғаныңды және мәңгілікті қайда өткізетініңді үнемі есте ұстауың үшін мінәжат ет.
6. Иса мойынсұнды. Исаның ең таңданарлық ерекшеліктерінің бірі — Оның билігі бола тұра еш нәрсені Өзінің еркі бойынша істемеуі болды. Ол Құдайға мінaжат етті және Оның бұйрығынсыз ешқандай әрекет жасаған жоқ. Біз де дәл солай етуіміз қажет. «Онымен қатынаста тұрмын дейтін кісі Иса Мәсіх қалай өмір сүрген болса, солай өмір сүруге тиіс» (1 Жохан 2:6). Иса өлімге дейін мойынсұнды. Бұдан артқан мойынсұнудың болуы мүмкін бе? Өзі өліп, қайта тірілгеннен кейін қандай ұлы істердің жүзеге асатынын білгендіктен, Ол өзінің арналып қойылған мақсатын орындады. Біз Оған еліктеуіміз керек. «Иса Өзін күтіп тұрған зор қуаныш үшін айқышқа шегеленудің қорлығын елемей, соған төзді. Бұдан кейін ол Құдай тағының оң жағындағы орынға жайғасып отырды. Оның күнәкарлардың қаншама жауыздықтарына шыдағанын ескеріңдер! Осылай сендер де қажымаңдар, жігерлеріңді жасытпаңдар!» (Евр. 12:2,3). Өзіңнен бас тартып, Құдай үшін өмір сүруіңе көмектесуін сұрап мінaжат ет.
7. Иса нұр болды. Адамдар жарыққа ұмтылады, ал біз олардың өзімізде жанып тұрған Құдайдың жарығына ұмтылғандарын қалаймыз. Иса былай деді: «Мен дүние үшін Нұрмын. Маған ерген кісі енді түнекте жүрмей, шынайы өмірдің Нұрына ие болады» (Жохан 8:12). Біз түнекте жүргіміз келмейді; біздің де Ол секілді нұрда жүргіміз келеді. Сен қайда барсаң да, адамдар тоқтай қалып: «Өзіңнің білетіндеріңді бізге ашып берші. Сенде қандай ерекшелік бар? Сенде бар нәрсеге қол жеткізуіміз үшін не істесек болады?» деулері үшін Құдайдан өзіңді Мәсіхке ұқсас етуін сұра. Сонда сен оларға өз бойыңдағы жарықтың бастауы туралы шындықты айтып бере аласың.
Мінaжат
Тәңірім, менің өзгергім келеді, өмірімдегі өзгерістер дәл бүгін басталсыншы. Өзімді барынша және ұзақ уақытқа өзгертуге шамамның келмейтінін білемін, бірақ мұны Сенің Киелі Рухыңның істей алатынын білемін. Өз ұлылығыңның байлығына сәйкес Киелі Рухыңның арқасында жан дүниемді нығайта гөр (Ефес. 3:16).
Өзіңе ұқсас болуыма көмектес. Иса Мәсіхте жүрген менің барлық қажеттерімді де кереметтей қамтамасыз ететініңді білемін (Філіп. 4:19).
Менің бұл дүниеден мүлде теріс айналып кетпей, бірақ оның әдеттерінен аулақ жүруіме көмектес. Өзіңе мойынсұнбаған кездерімді көрсетіп бер және тәкаппарлық атаулының бәріне қарсы тұра білуіме көмектес. Менің мойынсұнуым Киелі Рухтың куәлігі болсын. Менің бойымды кернеген сүйіспеншілігің Сенің ұлылығыңның куәсі болсын. Мені адамдарды дәл Өзің сүйетіндей сүйе білуге үйрет.
Егерде жүрегім қаталданып кеткен болса, оны жұмсарт. Мені өзің бағытта және мойынсұнбаған жерлерімді көрсетіп бер. Өзіңнің сенімді, жомарт және мойынсұнатын қызыңа айналуыма көмектес. Егер менің өмірімде іске асырмақ болған өзгерістеріңе қарсылық жасайтын болсам, онда мені барлық жағдайда Өзіңе толықтай сенім артуға үйрет. Өзімді білетіндердің бәріне нұр болуым үшін, менің бойымда Сенің нұрың жарығын шашып тұрсын. Мені көрген адамдардың өзіңді жақыннан тануға деген тілектері оянуы үшін, бұдан былай өзім емес, бойымда Сен өмір сүр (Ғалат 2:20).
Мінaжатыңды күшейтетін
КИЕЛІ КІТАП АЯТТАРЫ
...Сондықтан өзім бұдан былай өмір сүріп жатқаным жоқ, қайта, бойымда Мәсіх өмір сүруде. Ендігі тәндік өмірім — Құдайдың рухани Ұлына деген сенімнің арқасындағы өмір. Ол мені сүйгендіктен Өзін мен үшін құрбан етті!
Ғалат. 2:20
Киелі Рух Құдайдың рухани баласы екенімізді өз рухымызға растайды. Рухани баласы болғандықтан, Оның бізге дайындап қойған мәңгілік игіліктеріне де ие боламыз: Құдай Мәсіхке сыйлағандары іспетті игіліктерді бізге де сыйламақ. Егер Мәсіхтің жолында жүріп, азабына ортақ болсақ, Оның салтанатты ұлылығына да ортақ болып, сол игіліктерді қабылдаймыз.
Рим. 8:16,17
Сондықтан олардың арасынан шығып, бөлек тұрыңдар, арам нәрселеріне мүлдем жоламаңдар! Ал Мен сендерді қабылдаймын. Мен Әкелерің, сендер ұл-қыздарым боласыңдар дейді құдіреті шексіз Жаратқан Ие.
2 Қорынт. 6:17,18
...Менің рақымым саған жетер: күшсіз жағдайыңда Менің құдіретім толықтай іске аса алады». Сондықтан Мәсіхтің құдіретінің бойымда орнығуы үшін азаптардан арылтуды сұраудың орнына күшсіздігіме қуана-қуана мақтанамын.
2 Қорынт. 12:9
...Маған күш-қуат беретін Мәсіхпен бірге болсам, бәріне де төзе аламын.
Філіп. 4:13
ЖИЫРМА ТОҒЫЗЫНШЫ ТАРАУ
ТӘҢІРІМ, МЕНІ ӨТКЕНІМНЕН АЗАТ ЕТШІ
Бірінші келіп, жүлдеге ие болу үшін бар күшіңді сала жүгіріп келе жатқаныңды көз алдыңа елестетші. Бірақ қанша тырыссаң да, бұл сенің қолыңнан келер емес, себебі бір аяғыңа ауыр тас байланған. Сен оны артыңнан сүйретіп келесің, бірақ оның ауырлығы сондай, сен қатты шаршадың да, жарыстан шығып кетуге бел байладың. Ол ұзақ уақыт бойы өміріңнің бір бөлшегі болғандықтан, сенің оны сүйретіп жүруге міндетті емес екенің ойыңа да келмейді. Сен онсыз өміріңді елестете алмайсың. Қалай болғанда да, ол жүктен арылмайынша, сен Құдайдың өзің үшін даярлап қойған сыйлығына қол жеткізе алмайсың.
Бұл біздің көпшілігімізге таныс көрініс, солай емес пе? Біз өміріміздің ара қашықтығын жақсы жүгіріп өтуге тырысамыз, бірақ оны өзіміз де білместен, өткеніміздің артық жүгін көтеріп жүргендіктен, қажетті жылдамдыққа қол жеткізе алмаймыз. Ең жаман жері, ол жүкті соншама көп уақыт көтеріп жүретініміз сондай, ол біздің өміріміздің бір бөлшегіне айналып кетеді. Кейде оны алып жүрудің қиындап кететіні соншалық, біз тіпті өмірден түңіліп кетеміз. Менде жақсы жаңалық бар: сені мәңгілікке азат ету үшін, Құдай ол жүкті алып тастағысы келеді.
Бұл жүктің мойныңа қай уақытта мінгені — балалық шағыңда ма, жоқ, күні кеше ғана ма — ол маңызды емес. Сенің өткенің Құдайдың батасына ие болуыңа барлық уақытта да кедергі жасайтын болады. Сондықтан Құдай сені одан азат етуді қалайды. Сондай-ақ өткен өміріңде жоғалтып немесе жойып алғандарыңды қайта қалпына келтіріп, өткен өміріңе қазіргі өміріңнің тұрғысынан белгілі бір мағына бергісі келеді. Шындығында да, егер өткеніңмен өмір сүретін болсаң, онда Құдайдың алдыңа қойған мақсаттарына ешқашан да жете алмайсың. Иса Мәсіхті Құтқарушы ретінде қабылдау арқылы сен жаңа жаратылыс иесіне айналасың. Ол сенің өміріңді толықтай өзгертті, енді сенің сол өзгерістерге сай өмір сүргеніңді қалайды.
Құдай бізге өз жадымызды өткен өміріміздің ауыр естеліктерінен азат етуді бұйырады. Бірақ өткен өміріңді қалай ұмыта аларсың? Есті жоғалту керек пе? Әлде, бәрінен бас тарту қажет пе? Немесе өткеніміз мүлде болмағандай түр көрсету керек пе? Әлде, миымыздан естеліктерді алып тастайтын операция жасатамыз ба? Жоқ. Бізге тек Құдайдан осы өмірімізде бақытты өмір сүру үшін өткенімізден азат етуін сұрау қажет.
Құдайдың ұлы құпияларының бірі — Оның жан жараларымызды жаза алатындығы ғана емес, сондай-ақ қандай да бір ғажайып жолмен сол қайғылы тәжірибемізді игілікке айналдыра алатындығында. Құдай сендегі естеліктерді өшіріп тастамайды, Ол сені сол естеліктер әкелетін азаптан толықтай азат етеді. Құдай саған жаңа өмір береді. Сенің осы жаңа өміріңді жақсы көріп кететінің сондай, енді өткен өміріңе оралуды ешқашан да қаламайтын боласың. Естеліктер қалады, бірақ олар әкелетін азап жоқ болады. Оның орнына, сенің жүрегің өзіңді қайта өмірге әкеліп, толыққанды адам жасаған Құдайға деген алғысқа толады. Сен бұл көңіл-күйіңді өзге адамдармен бөлісіп, бұл жолдың олар үшін де ашық екенін білулері үшін өзіңнің қалай азат болғаныңды, қалайша сауыққаныңды айтып бергің келіп тұратын боласың.
Болашақтағы игіліктер үшін
Құдайдың естеліктеріңді өшіріп тастамайтынының себебі, Ол өткеніңнің саған алдын ала белгіленіп қойған қызметіңді атқаруыңа көмектескенін қалайды. Ол сенің өткеніңдегінің ішінен ең жаман дегенін алып, оны Өзі болашақта саған сыйға тартатын ұлы игіліктерге айналдыра алады. Ол сенің Өзіне деген қызметіңнің негізін бекітеді, сонда сен өзге адамдарға жарық әкеле бастайсың.
Дәл осы себептен де Құдай сенің қателіктеріңнен сабақ алғаныңды және өткеннің ауыр естеліктерінен қалай азат еткенін басқаларға айтып бергеніңді қалайды. Құдай сенің өткенмен өмір сүруді жалғастыра бергеніңді қаламайды. Оған сенің өткеніңді болашаққа арналған болжам ретінде емес, кітап ретінде оқығаның ұнайды. Ол сенің өткендегінің бәрін ұмытып, алға қарай ұмтылғаныңды ұнатады (Філіп. 3:13).
Көптеген адамдар өткендерінен арыла алмауларының себебінен Құдайдың өздері үшін даярлап қойған болашағынан құр қалады. Бұған бұрын бір нәрседен беттері қайтып, енді бұл тағы да қайталана ма деген қорқынышпен өмір сүретін адамдардың өмірлері жарқын дәлел бола алады. Олар өзге адамдардың тарапынан тек жамандық күтеді. Сондықтан да олар үнемі қорқып, өкпелі жүреді және төңірегіндегілердің ескертпелерін ауыр қабылдайды. Басқаша айтқанда, олардың біреуден бетім қайта ма деген қорқыныштары дәл олардың өздері қорқып жүрген жағымсыз қатынасты туындатады. Осылайша тұйық шеңбер қалыптасады.
Сен көтеріп жүрген өткеннің жүгінің бәрі айналаңдағы адамдарға көрініп тұрады. Басымыздан өтіп кеткен жамандық та, әлі болмаған жақсылық та біздің бойымызда міндетті түрде ізін қалдырады, сондықтан да айналамыздағы адамдар анық-қанығын білмей жатып-ақ, біздің иығымызды бір ауыр салмақтың басып жатқанын байқап қояды. Бірақ, егер сен бұл туралы сұрайтын болсаң, Құдай сені өткеніңнен азат етеді және оны өзінің даңқы үшін қолданады.
Артыңа қарайлама
Өткенмен қоштасуға бел байлағаннан кейін, артқа қарайлаудың қажеті жоқ. Артына қараймын деген Лұттың әйелі бағанаға айналды. Сені де сол тағдырдың күтіп тұруы мүмкін. Артыңа қарайлайтын болсаң, алға жүруің біршама шабандап қалуы мүмкін, ал жақсы жүгірушілер қашан да алға қойған мақсаттарына қарай ұмтылады.
Өткеннен азат болу үшін үнемі мінaжат ету қажет, тіпті, ешқандай ауыр естеліктер болмаса да немесе сен одан азаттық алған күннің өзінде де. Бұл өте маңызды, себебі өткеніңдегі жақсы бір нәрсенің өзі Құдайдың өміріңде жаңа бір өзгеріс жасауына кедергі келтіруі мүмкін. Өткендегі уайымдарыңнан арыла алмайтын болсаң, Құдайдың өміріңде дәл қазір жасағысы келетін нәрсесін көре алмай қалуың мүмкін. Ол сені үнемі жаңа деңгейге көтеруді қалайды, ал егер сен бұрынғы, үйреншікті әдеттеріңе жармаса беретін болсаң, онда Оған кедергі жасайсың. Құдай біздің қол жеткізген табысымызға тоқмейілсіп жүре беруімізге жол бермейді. Ал егер біз өзімізге үміт артатын болсақ, онда Құдайға сенбейтін болғанымыз.
Құдай сенің жас мөлшеріңе қарамай-ақ, өміріңде жаңа бір нәрсе жасағысы келетініне кепілдік беремін. Құдайдан оның не істегісі келетінін ашып беруін сұра. Оған өзіңнің жолдан тайғың келмейтінін, өткеннің жүгінен арылғың келетінін және жарыс жолының соңында жүлдеге ие болу үшін алға қарай жүгіре беретініңді айт (1 Қорынт. 9:24).
Мінaжат
Тәңірім, Сенен өтінемін: мені өткенімнен азат етші. Мені өткеніммен байланыстырып тұрған, Сенің батаңды алуыма кедергі келтіретін нәрселердің бәрінен азат болуыма көмектесші. Бұған дейінгі өмір салтымнан бас тартып, ақыл-ойымды жаңартауыма көмектесші (Ефес. 4:22–24). Өмірімді өткенімнің естеліктері басқара бастағанын түсінуім үшін, маған Мәсіхтің ой-тілегін сыйлашы.
Мен өзімнің кек сақтағыштығымның кесірінен өткенімнің жүгін арқалап жүргім келмейді. Менің кешірілуге тиісті нәрсенің бәрін кешіруіме көмектес. Әсіресе, мені .................................... (есіңнен кетпей жүрген ауыр естелікті ата) азат етуіңді сұраймын. Жоғалтқандарымның бәрін қалпына келтіруің үшін, мен өткенімді және онымен байланысы бар әрбір адамды Сенің қолыңа беремін. Маған және менің өзім істеген жамандықтар үшін өкініп, кешірім сұраймын. Бұл енді мені ешқашан азапқа салып, қазіргі өміріме әсерін тигізбейтін болсын. Өткерген ауыр күндерім үшін мені шаттыққа кенелте гөр, азап шеккен көп күндерім үшін бұдан былай қуанышқа бөлей гөр (Зәбүр 89:15). Бәрін жаңартатының үшін, бәрін қайтадан жарататының үшін Саған алғысымды айтамын (Аян 21:5).
Менің артыма, өткен күндерім мен ескі әдеттеріме емес, тек алдыға қарауыма көмектес. Менің өмірімде дәл бүгін жаңа бір нәрсе жасағың келетінін білемін. Бар ойымды алдағы мақсатыма жетуге жұмсауыма көмектес. Өзің мен үшін дайындап қойған болашаққа қарай жылжуға мүмкіндік алуым үшін, мені өткенімнен азат ет.
Мінaжатыңды күшейтетін
КИЕЛІ КІТАП АЯТТАРЫ
...Біреу Мәсіхпен тығыз байланысса, сол — жаңадан жаратылған адам. Ескі өмірі өтіп кетіп, міне, жаңасы пайда болды.
2 Қорынт. 5:17
Естеріңе бұрынғыны алмаңдар, бұдан былай баяғыны ойламаңдар! Енді Мен жаңаны жасаймын, қазір сол жарыққа шыққалы тұр. Сендер мұны ұқпайсыңдар ма? Міне, Мен ен далада жол саламын, шөл даладан бұлақтар ағызамын.
Ишая 43:18,19
Бауырластар, мен бұл мақсатқа жеттім деп санамаймын, істеп жүргенім бір-ақ нәрсе: өткен нәрселерді ескермей, алдымдағы бәйгеге қарай жан сала жүгіріп, Құдайдың сыйына — Оның Мәсіх Иса арқылы шақырған көктегі өміріне ие болу үшін көздеген мақсатты қуып келемін.
Філіп. 3:13,14
Алға қарай көзің тура қарасын, алған бағыттан назарың таймасын! Көңіл бөл жүретін жолыңа өзіңнің, лайым берік болсын жолдарың сенің. Алға басып, оңға-солға бұрылма, аяғыңды жамандықтан аулақ ұста.
Нақыл сөз 4:25–27
Ол барлық көздің жастарын сүртіп тастап жұбатады. Енді қайтып өлім, жоқтау, зар еңіреу мен ауру болмайды. Себебі бұрынғы әлем құрып, жоқ болады.
Аян 21:4
ОТЫЗЫНШЫ ТАРАУ
ТӘҢІРІМ, МЕНІ ӨЗІҢ ДАЯРЛАП ҚОЙҒАН БОЛАШАҚҚА ҚАРАЙ БАСТА
Құрметті Мәсіхтегі сіңлім (әпкем), бұл тарауды мен саған арналған хат түрінде жазып отырмын. Егер сен болашағың жайлы мазасызданып жүрген болсаң, сені жұбатқым келеді. Бұл хатты үмітпен оқы және Өзіңмен сөйлесіп тұрған Құдайдың үнін есті. Шын мәнінде, бұл Оның бәрімізге арнаған жолдауы.
Қымбатты ............................. (бұл жерге өз атыңды жазуыңды өтінем), бұл хатты Құдайдың сен үшін ұлы игіліктерді дайындап қойғанын есіңе салу үшін жазып отырмын. Мен бұған сенімдімін. Құдай сен үшін көз көріп, құлақ естімеген, адам ойына ешқашан келмеген игіліктерді даярлап қойғанын айтады (1 Қорынт. 2:9). Сен өз болашағыңның қандай екенін көз алдыңа елестете де алмайсың. Егер сен осыны түсіне алған болсаң, онда «болашақта біз үшін көрінетін салтанатты ұлылықпен салыстырғанда, қазіргі заманның азаптарының түк емес екенін» (Рим. 8:18) сезетін едің. Яғни, қазір сен өз өмірің туралы мүлде аз білесің деген сөз.
Құдай саған үміт пен игіліктерге толы өмірді уәде еткенімен, ол өздігінен бола салмайды. Бұл үшін бір нәрселер істеу қажет болады. Біріншіден, мінaжат ету қажет (Иер. 29:11), екіншіден, Құдайдың еркін орындау керек. Құдай саған бұл екі тапсырманы да табысты орындауыңа көмектеседі. Киелі Рух — біздің алатын игіліктеріміздің кепілі, Ол Құдайдың бізге уәде еткендерінің бәрін орындайтынына кепілдік береді (Ефес. 1:13, 14). Есіңде болсын, мінaжат етіп, мойынсұнушылық танытқан сайын, сен өз болашағыңа үлес қосасың.
Өміріміздің құбылмалы, болашағымыздың тұманды екеніне қарамастан, Құдай өзгермейтін, бір қалыпты күйінде қала береді. Егер сен жалған қауіпсіздік сезімінен арылған болсаң, онда бұл жақсы, себебі Құдай нағыз қауіпсіздікті тек Оның Өзі ғана бере алатынын түсінгеніңді қалайды. Сен өз болашағыңды бүге-шігесіне дейін білмейсің, бірақ оны Құдайдың білетініне сен, Ол сені қажетті жерге бастап апарады. Уәде етілген игіліктерге қол жеткізудің бір ғана жолы бар — бұл Құдаймен қазір бірге жүру.
Қымбатты Мәсіхтегі сіңлім (әпкем), есіңде болсын — Құдай алдында жүру сені жолыңда кездесетін кедергілерден арылтпайды. Шайтан оның қамын жасайды. Құдайдың жоспары тамаша болса, шайтанның жоспары барып тұрған жексұрын. Бірақ, егер сен үздіксіз мінaжат етіп, Құдайға мойынсұнып жүретін болсаң, онда шайтанның жоспары іске аспайды. Бірақ Құдайдың жоспары күрессіз жүзеге аспайды. Сондықтан да қиын сәттерде жолдан тайып кетпей, азғыруға қарсы тұрып, шындықтың жолымен жүруіңді жалғастыра бер. Қажетті нәрсенің бәрін істеу үшін Құдайдан күш пен төзімділік беруін сұра.
Болашағыңды газеттерден оқыған немесе адамдардан естігендерің бойынша елестетпе. Сенің өмірің Құдайдың қолыңда. Сондықтан да өз болашағың туралы Оның не айтатынын ғана тыңдауың қажет. Құдай сенің өз болашағың үшін мазасызданғаныңды қаламайды — сенің болашағың оның Өзі болғандықтан, Құдай сенің ойларың Өзінде болғанын қалайды.
Құдайдың қызы екеніңді және Оның сені сүйетінін әрқашан есіңде ұста. Құдайдың жолдарымен жүру арқылы, күн сайын Оған ұқсай бересің (1 Жохан 3:1–3), назарыңды Оған аударған сайын «Оның салтанатты ұлылығы барған сайын бізден көбірек көрініс табады» (2 Қорынт. 3:18). Егер сен Оның өсиеттерін орындап жүретін болсаң, Ол сені кемелдендіре түседі. Сондықтан, егер тіпті тәнің тозып әлсірегенмен, жаның күн сайын жаңара береді (2 Қорынт. 4:16).
Егерде өміріңдегі өзгерістер қалағаныңдай тез болмай жатса, уайымдама. Құдай сені төзімділікке үйреткісі келеді. Бұл дүние өткінші, ал Құдай мәңгілік. Егер сен адамдарды жақсы көрсең және олардан ештеңені аямайтын болсаң, егер сен Құдайдың Сөзін сеніммен жариялап, үнемі мінaжат етіп жүретін болсаң, онда Құдайдың игіліктеріне молынан кенелесің.
Кейде мінaжаттарымызға қалаған жауабымызды ала алмайтынымыздың себебі, Оның бізден күтетін жалынды мінәжаттарын жолдамайтындығымыздан екеніне сенімдімін. Құдай біз үшін ұлы бір нәрсе жасағысы келеді — ол тек біздің мінaжатымызға жауап ретінде ғана туындауы мүмкін. Ханнаның Жаратқаннан бала сұрап қалай жалбарына мінaжат еткені есіңде ме? (1 Патш. 1:1–28). Құдай оның мінaжатына жауап қайырып, Ханна ұлды болды. Бірақ ол ерекше ұл болды. Самуил ұлы пайғамбар және Исраил тарихындағы ең беделді билердің бірі болды. Егерде Ханна шын жүректен, бар жан-тәнімен мінaжат етпегенде, мұның бұлай бола қоюы екіталай еді.
Егер сен күнделікті тірліктің әбігерінен арыла алмайтын болсаң, өзіңе өмірің ешқашан өзгермейтіндей болып көрінсе, мұның олай емес екені есіңде болсын. Дәл сен Құдайдың өзіңе даярлап қойғандарына ие болу мүмкіндігінен айырылып қалдым деп ойлаған сәтіңде — дәл осы кезеңде Құдай сені шын мәнінде өзіңнің болашағыңа даярлап жатыр. Ал уақыты келген кезде, Ол тез әрекет жасай бастайды. Алдыңа мақсат қойғанда өте алысқа барма. Одан да Құдайға назарыңды аудар. Есіңде болсын: «Иеміз Өзіне сиынғандардың жанында, Ол шынайы шақырғандардың қасында. Өзін қастерлейтіннің тілегін орындайды, жалынышын естіп, аман сақтайды» (Зәбүр 144:18,19).
Бір күні сен көкте, Құдайдың жанында боласың. Сонда Ол барлық көздің жастарын сүртіп тастап, жұбатады, «енді қайтып өлім, жоқтау, зар еңіреу мен ауру болмайды. Себебі бұрынғы әлем құрып, жоқ болды» (Аян 21:4). Сенің мақсатың — өмірлік жолыңның соңына жеткенде былай деп айту: «Мен «игі жарысқа» қатысып, мәреге жеттім, сенімімді сақтап қалдым. Енді мені «жеңімпаздың жүлдесі» — «әділдіктің тәжі» күтіп тұр, оны маған сол күні әділ Төреші — Иеміз бермек; тек маған емес, Оның қайта оралып, анық көрінуін сүйіспеншілікпен күткендердің бәріне де сыйлайды» (2 Тімоте 4:7,8). Иса былай деді: «Көңілдерің толқымасын! Құдайға сеніңдер және Маған да сеніңдер! Көктегі Әкемнің үйінде тұратын орын көп. Егер солай болмаса, Мен сендерге айтқан болар едім ғой. Енді сол жерден сендер үшін орын дайындауға бара жатырмын. Барып, дайындап болғаннан кейін қайтып келіп, Өзім болатын жерде сендерді де болсын деп қасыма алып кетемін» (Жохан 14:1–3). Құдай саған Көктегі Патшалықтағы мәңгілік өмірді уәде етеді.
Мен сенің Құдай үшін маңызды бір нәрсе істеп, Оның даңқы үшін қызмет еткің келетініне сенімдімін. Ол өмірлерін Құдайға арнағылары келетін, өздерінің алдарына қойған мақсаттарына жету үшін Оның жолдарымен жүргілері келетін әйелдерді іздейді. Ол Құдай Патшалығы үшін өмірлерін толық арнай алатын, «Біздің еркіміз емес, Сенің еркің болсын, Тәңірім» деп айта алатын әйелдерді іздейді. Сен — сондай әйелдердің бірісің. «Уақыты келді» деп Құдай саған есікті ашқан кезде әрекет етуге даяр болуың үшін мінaжат етемін. Шындық жолымен жүруіңді жалғастыра бер, сонда ең күтпеген сәтіңде Құдайдың шақыруын естіп, Оның алдыңа қандай мақсат қойғанын түсінетін боласың.
Мәсіхтегі әпкең
Сторми Омартиан
Мінaжат
Тәңірім, мен болашағым үшін алаңдағым келмейді, сондықтан оны Өз қолыңа тапсырамын. Бір нәрсеге қол жеткізу үшін өзімнің жоспарыма сәйкес әрекет еткім келмейді. Менің қамымды ойлайтыныңды білгендіктен, Сенің жоспарың бойынша әрекет етуді қалаймын. Сен Өз сөзіңде «ақырына дейін табандылық танытқан әркім құтқарылады» (Матай 10:22) деген едің. Менің табанды болуыма күш бер. Өмір жолымды мәреге шаршамай келіп, Өзің даярлап қойған жүлдеге қолымды жеткізетіндей ет. Өмірлік жолымның қашан аяқталатынын білмейтіндігімнен, мінaжатта байсалды да салауатты болуыма көмектес (1 Петір 4:7).
Маған жақсы болашақ, үміт және тыныштық сыйлағың келетінін білемін. Мені құтқарып, өз балаң ретінде қасиетті өмір сүруге шақырғаныңды, мұны жасаған игі істеріме бола емес, Өзіңнің мақсатың мен рақымыңа бола істегеніңді білемін (2 Тімоте 1:9).
Тәңірім, көптеген адамдардың Саған бет бұрып, Өзіңді табулары үшін жемісті қызмет етуіме көмектес. Мені қажетті уақытында көкке алып кететініңді білгендіктен, Сенің құдіретті қолыңның астында мойынсұнамын. Барлық уайымдарымды саған сеніп тапсырамын, себебі менің қамымды ойлайтыныңды білемін (1 Петір 5:6,7). Өзің даярлап қойған болашаққа қарай бірге қадам басу үшін мен бүгін Сенің қолыңнан ұстаймын.
Мінaжатыңды күшейтетін
КИЕЛІ КІТАП АЯТТАРЫ
Өйткені сендерге деген ниетім Өзіме аян: сендерге қасірет емес, амандық пен тыныштық бұйырып, болашақ пен үміт сыйлайтын ниетім бар, — деп нық айтады Жаратқан Ие. — Сол кезде Маған сиынып шақырасыңдар, алдыма келіп дұға етесіңдер, ал Мен сендерге құлақ асамын. Егерде Маған шын жүректен бет бұрып, мінажат етіп Мені іздесеңдер, табасыңдар.
Иер. 29:11–13
Жаратқанның үйінде ол тамыр жаяды, Құдайымыздың ауласында құлпырады. Жасы ұлғайса да жемісін береді, шырынды, ширақ болып қала береді.
Зәбүр 91:14,15
Мен мынаған нық сенемін: өлім де, өмір де, періштелер де, жын-перілер де, бүгінгі күн де, болашақ та, табиғаттан тыс күштер де, не үстіміздегі, не астымыздағы ешқандай күш те, тіпті жаратылыстың басқа ешбір нәрсесі де бізді Құдайдың Иеміз Иса Мәсіх арқылы көрсетіп жүрген сүйіспеншілігінен айыра алмайды!
Рим. 8:38,39
Әділдің жолы таң шапағы іспетті, тал түс болғанша жарқырай түседі.
Нақыл cөз 4:18
Орныңнан тұр, уа, Иерусалим, сәулеңді шаш! Сен нұрға бөленіп, Жаратқан Иенің нұрлы салтанаты үстіңнен көтеріліп келе жатыр. Міне, жер бетін қою қараңғылық жайлап, халықтарды қара түнек жауып алды. Бірақ сенің үстіңнен Жаратқан Иенің нұры жарқырап, Оның нұрлы салтанаты көрінеді.
Ишая 60:1,2